
Skønt der igennem de svenske Historieskrivere ingen- 
ltmde er Mangel paa Kendskab til Dronning Christina åf 
Sverrig, Kar jeg dog felt Lyst til — for danske Læsere — 
at give et samlet og kortfattet Billede fra Vugge til Grav 
af denne mærkelige og besynderlige Fyrstinde ud af, hvad 
jeg har læst saavel hos svenske Forfattere som andetsteds, 
saa meget mere som hun paa flere Punkter berører den 
danske Historie. 

Jeg har saameget mere felt Interesse for at drage 
Billedet af denne Dronning frem , som Katolicismen alle 
Dage har taget hendes Overgang til særlig Indtægt, saa- 
ledes at man endog nu og da kan hore anført herhjemme, 

■ som Bevis paa Katolicismens Fortræffelighed, at naar hun, 
den kloge, den skarpsindige Fyrstinde, kunde give sig over 
til Papismen, saa kunde andre dødelige vel ogsaa gøre det. 

Det er naturligvis kun dem, der ikke kende hendes 
Historie nøjere, der kunne tale saaledes, og for dem kan et 
.nærmere Bekendtskab med den mulig være paa sin Plads. 
Skønt Dronning Christina allerede i Stockholm, ved Jesui- 
temes Overtalelse der, tidligt faldt i Katolicismens Skød, 
blev hun dog i al sin Tid i Bom en noget bitter eller 
umoden Frugt for Kieresiet og for de Paver, hun der levede 
under i de mange Aar. Det var en Lise for deres Fred, 
da hun døde. Muligen hun selv havde en Følelse deraf ved 
en korte og beskedne Gravskrift, hun i sin sidste Stund 
bestemte for sin Grav. Paverne omredigerede og forandrede 

den dog saaledes , som de havde haabet , at Forholdet til 
hende skulde være blevet efter den megen Umage og de 
store Ofre, der var anvendt paa at slutte denne urolige Fugl 
i deres Bur. 

For de Svenske bliver denne besynderlige Fremtoning, 
som den begavede, men excentriske Dronning var, aldrig til 
Opbyggelse eller Beundring, hvorimod hun snarere paa en 
Maade er et morkt Punkt i deres Historie efter den straa- 
lende og lysende Tid for Sverrig, der gik forud for hende. 

Ved Udarbejdelsen af denne Bog har jeg oversat og 
støttet mig til følgende; af svenske Forfattere: Fryxell, 
Bildt, Båckstrom og Starback; af danske: P. W. Becker, 
Gigas, Bircherod og C. Werlauff; af tyske og franske: 
Grauert, Busson, Reumont, Paul de St. Victor og Arckenholz. 

Alle de Mangler, der maatte klæbe ved dette mit For- 
søg, bedes Læseren velvilligst at se igennem Fingre med, 
samt bære over med, hvad der ellers maatte være at ud- 
sætte, saasom at jeg paa sine Steder er gaaet noget udenfor 
Skildringens Ramme, samt har gjort mig skyldig i Gentagel- 
ser og muligvis lidt for megen Bredde hist og her o. s. f. 

København, 0., Juli 1896. 


H. E. Friis. 

Dronning Christina af Sverrig, som blev født den 
8de Decbr. 1626, var Kong Gustav Adolf af Sverrigs og 
dennes Gemalinde, Dronning Maria Eleonora af Branden- 
burgs eneste efterlevende Barn, da Kong Gustav Adolf 
faldt i Slaget ved Lutzen 1632. 

I Aaret 1620 indgik Gustav Adolf Ægteskab med 
ovennævnte brandenburgske Prinsesse Maria Eleonora — 
forresten en Broderdatter af den danske Konge Christian 
d. 4des Dronning, Anna Catharina. 

I de første Aar af deres Ægteskab fik Kong Gustav 
Adolf og Dronning Maria Eleonora 2 Døtre efter hin- 
anden, den ene i Aaret 1621 og den næste i 1623, som 
dog døde kort efter. 

I Sommeren 1626 ventedes atter en Arving, og begge 
Forældre ønskede nu inderligt, at det denne Gang maatte 
blive en Søn. Astronomerne, som paa den Tid bleve 
raadspurgte i slige Tilfælde, bekræftede Forældrenes Haab 
samt forudsagde, at saafremt Barnet overlevede det første 
Døgn, skulde det senere blive noget stort, en mærkværdig 
Person; thi Stjernernes Stilling ved Barnets Fødsel ty- 
dede derpaa, idet Planeterne Venus, Merkur og Mars vare 
samlede i Nærheden af Regulus i Stjernebilledet Løvens 
Hjerte. 

Den 8de December 1626 fødtes den forventede lille. 
Det nyfødte Barn meldte sin Ankomst til Verden med 
kraftige Skrig, der i Forbindelse med en temmelig 

grov Legemsbygning og mørk Ansigtsfarve og Hud lod 
formode, at det var et Drengebarn, og uden nærmere at 
forvisse sig derom tilmeldte man Forældrene, at det var 
en San. Disse glædede sig og med dem det hele svenske 
Hof. Man opdagede imidlertid snart Fejltagelsen og følte 
sig bittert skuffet. Ingen vilde eller turde bringe Kongen 
den rette Besked. Sluttelig fik man Kongens Søster, 
Pfalzgrevinde Catharina, til at paatage sig dette Hverv. 
Den kække og gudhengivne Gustav Adolf tog Sagen med 
fornuftig Ro, og da hans Søster viste ham det spæde 
Pigebarn, kyssede han det og sagde: «Lad os takke Gud! 
Jeg haaber, at denne Pige skal blive lige saa god som en 
Drengs — senere hen føjede han til: «Det bliver ganske 
sikkert en snild Pige, siden hun har kunnet narre os alle- 
sammen.« En vanskeligere Sag var det overfor Moderen, 
den skønne, blide, men noget sære og svagsindede Dron- 
ning Maria Eleonora, der tog sig Sagen langt mere nær, 
og det var i længere Tid umuligt at trøste hende. Hun 
kunde som Følge af denne Skuffelse aldrig ret forsone sig 
med Barnet, der næsten ganske maatte savne Moderens 
Kærlighed; det blev derfor senere, mere end ønskeligt 
var, næsten altid overladt til fremmede. Muligvis har 
Tilsynet ikke været saa godt, som det burde være; Barnet 
blev saaledes tabt et Par Gange paa Gulvet, hvilke Uheld 
havde til Følge, at dets ene Skulder voksede højere end 
den anden. 

Den lille Prinsesse blev i Daaben kaldt Christina 
efter Gustav Adolfs Moder, som netop var død samme 
Dag, den 8de Decbr., Aaret forud. Det var et smukt 
Træk af Gustav Adolf saaledes at hædre sin Moder, Carl 
den 9des Dronning, Christina af Holsten-Gottorp , som 
aldrig ret havde været elsket af det svenske Folk, bl. a. 
fordi hun altid favoriserede den yngre Søn Carl Philip 
paa den ældre Broder Gustav Adolfs Bekostning; hun 
var tilmed meget paaholdende, og, uagtet hun var rig, 
laante hun aldrig sin ældste Søn Gustav Adolf Penge 
uden imod 6 å 12 Procent Rente. 

Kong Gustav Adolfs klare Forstand, hans store Evne 
til at tilegne sig Sprog og Matematik samt hans Kær- 
lighed til Kunst og Videnskab arvede Datteren Christina 
efter ham. Den Omhed, Christina savnede hos Moderen, 
fandt hun i rigt Maal hos Kong Gustav Adolf, som i hej 
Grad elskede det kvikke og .livlige Pigebarn, og havde 
han kunnet leve længere med den lille Christina og have 
ledet hendes Opdragelse, vilde hendes udmærkede Natur- 
gaver rimeligvis være bievne udviklede paa en helt anden 
Maade og hendes ikke faa Fejl være bievne mildnede og 
rettede i Aarenes Løb. 

Da Kong Gustav Adolf drog over til Tyskland for at 
tage Del i Trediveaarskrigen , bestemte han, at saafremt 
han faldt paa Valpladsen, skulde Dronning Maria Eleo- 
nora hverken opdrage deres Barn eller have Del i Rege- 
ringen. Der var saa mange Modsætninger imellem Gustav 
Adolf og Maria Eleonora, at Ægteskabet ikke kunde kaldes 
lykkeligt, om end G. A. skjulte det meget godt og kun 
udtalte det til sine intimeste Venner. Gustav Adolf synes 
at have valgt hende, dels fængslet af hendes store Skøn- 
hed, dels vel og af politiske Grunde. I ethvert Fald synes 
Gustav Adolf noget hurtigt at have sluttet denne Forbin- 
delse uden nærmere at have kendt hende, da hans Ung- 
doms elskede, Frøken Ebba Brahe, ved hans Moders, Enke- 
dronning Christinas Foranstaltning var bleven gift med 
Grev Jakob de la Gardie. Samme Aar nemlig, som Ebba 
Brahe fejrede sit Bryllup med Grev J. de la Gardie, 
gjorde Gustav Adolf pludseligt en Rejse, hvis Maal 
kun faa kendte. Man troede, at G. A. var en kort Tur 
ude paa Østersøen for at prøve et nyt Orlogsskib, men 
han var incognito i Berlin for at faa Lejlighed til at se, 
om den skønne brandenburgske Prinsesse svarede til Be- 
skrivelsen. Hvad han saa og hørte, var tilstrækkeligt for 
ham til ved Hjemkomsten til Stockholm skriftligt at an- 
holde om hendes Haand. 

Dronning Maria Eleonora var godmodig, om end en 
Del besynderlig og sær ; hun elskede Gustav Adolf med 

stor ømhed, hvilket dog tidt var den tapre Kriger for 
meget, naar hun f. Eks. vilde følge ham i Felten. Hun 
kunde aldrig forsone sig med Sverrig og dets Folk og 
taalte saaledes aldrig nogen Svensker i sit Tjenerskab. 
Dette, at Maria Eleonora ikke kunde sympathisere med 
Sverrig, var, foruden andre Tryk, ogsaa Gustav Adolfs 
store Sorg, saa han i Fortrolighed kunde sige til Oxen- 
stjerna: «Jeg har mit malum domesticum, som trykker, 
men det forhindrer mig fra at blive overmodig i min store 
Fremgang.« 

Ved sin Afrejse fra Sverrig for at deltage i Krigen i 
Tyskland og for at værne om Protestanterne der overgav 
Gustav Adolf sin lille Datter Christina til sin Søster, 
Pfalzgrevinde Catharina, der med sin Ægtefælle samt 2 
Sønner og 2 Døtre boede paa det skønne Stegeborg Slot. 

Nogen Tid efter, at Gustav Adolf var rejst, betoges 
hans Dronning af en saadan Længsel og Uro, at hun, 
skønt hendes Gemal ikke ønskede det, begav sig over til 
Krigsskuepladsen. 

Som bekendt fandt Gustav Adolf Heltedøden i Slaget 
ved Lutzen 1632; nogle Dage forud havde han taget 
Afsked med sin Dronning i det nærliggende Erfurt. Da 
Efterretningen om Kongens Død naaede hende, kan man 
tænke sig hendes grænseløse Sorg og Fortvivlelse; hun 
ilede straks til Lutzen, kastede sig over Kongens Lig og 
var utrøstelig. Tværtimod den afdøde Konges ønske lod 
hun hans Lig balsamere; endvidere lod hun udtage Kon- 
gens Hjerte, som hun herefter bar, indesluttet i en Guld- 
kapsel, paa sit Bryst. 

I Juli Maaned 1633 blev Kong Gustav Adolfs Lig 
ført fra Wolgast i Pommern til Nykoping Slot i Sverrig. 
Her blev Liget udstillet og henstod, indtil alt blev ordnet 
til dets Bisættelse i Ridderholmskirken i Stockholm, hvor 
Gustav Adolf tidligere havde bygget et Kapel i dette øje- 
med. Enkedronning Maria Eleonora, som var fulgt med 
Kongens Lig fra Tyskland, blev ved Ankomsten til Sverrig 
modtaget med alle de hende som Dronning tilkommende 

Æresbevisninger af Rigsraadet, Hoffet og Adelen, med den 
lille faderløse Datter Christina i Spidsen af Toget. Det 
hele dannede et sørgeligt Optrin , den lille seksaarige 
Christina omfavnede grædende sin Moder, den nedbøjede 
Enkedronning, denne var utrøstelig, udbrød i høje Klage- 
raab og modtog Barnet med Udbrudet af den mest grænse- 
løse Kærlighed, der stod i den stærkeste Modsætning til 
hendes tidligere Ligegyldighed, badede det i Taarer og var 
nærved at kvæle det i sine Favntag. Nu vilde hun ikke 
et Ojeblik tabe det af Syne. 

Enkedronningen havde paa Nykbping Slot — hvor 
Kongens Lig henstod, og hvor hun havde taget Ophold, 
ladet sine Værelsers Vægge, Loft, Gulv og Møbler be- 
trække med sort Klæde. Dag og Nat brændte der Voks- 
lys, og Enkedronningen vilde ikke have Kongens Lig 
bisat, saalænge hun selv var i Live; hun vilde derimod 
have Lov til at beholde det hos sig for daglig at beskue 
de elskede Træk. Da nogen Tid var gaaet, forlangte 
Rigsforstanderne og Gejstligheden, at Bisættelsen i Stock- 
holm skulde finde Sted, og tillige maatte Dronning Maria 
Eleonora tilbagelevere Guldkapselen med Kongens Hjerte, 
som blev anbragt i Kisten tilligemed de øvrige jordiske 
Levninger af den store Konge. Til Trøst stiftede Enke- 
dronningen en Orden i Form af et Hjerte, og paa den 
ene Side var der afbildet en Ligkiste med Gustav Adolfs 
Initialbogstaver G. A. R. S. nedenunder. 

Skønt Gustav Adolf før sin Død udtrykkelig havde 
bestemt, at Datterens Opdragelse skulde betroes Kongens 
Søster, Pfalzgrevinde Catharina, med Forbigaaelse af Barnets 
egen Moder, nænnede Rigsforstanderne dog nu ikke lige 
straks at tage Barnet fra den dybtsørgende Enkedronning* 
som havde tabt alt ved sin saa højt elskede Gemals tid- 
lige Død. Det livlige Barn kom snarere over Sorgen* 
men da det følte en ulidelig Kedsomhed ved Opholdet hos 
den grædende Moder, skredes der til, at Barnet fik Under- 
visning og boglig Beskæftigelse; thi de Sysler, der ellers 
falde i Smaapigers Smag, tiltalte aldeles ikke hende; med 

Dukker vilde hun aldrig lege, lige saa lidt som hun nogen- 
sinde fik lært eller vilde beskæftige sig med Haandarbejde 
eller brød sig videre om Pynt og Stads. Ligesom hun 
i det hele taget tidlig havde en stærk Egen vilje, saaledes 
gik hendes Tarvelighed i Klædedragt i hendes senere Aar 
ofte over til hel Særhed og Sjuskeri, og i saa Henseende 
var hun ligegyldig for Omverdenens Dom. 

Den afdøde Konge havde befalet, at Prinsesse Chri- 
stina skulde have en Opdragelse som en Dreng, og hele 
hendes Temperament og Tilbøjelighed stemmede godt over- 
ens med dette Faderens Paabud. 

Til at føre den øverste Ledelse af Barnets Opdragelse 
var den store Statsmand Axel Oxenstjerna udset, ligesom 
Gustav Adolf havde bestemt, at Dr. Joh. Mathiæ, en 
grundlærd, hæderlig og retskaffen Mand, der havde været 
Præst i Lejren i Tyskland, skulde være hendes Lærer. 

Da Undervisningstimerne vare den eneste Tid, hvori 
Christina var fritaget for at være i de mørke Gemakker 
paa Slottet hos den sørgende Moder, betragtede Barnet 
Undervisningstiden som sine gladeste Timer, hvorfor disse 
snart forøgedes til at udfylde den hele Dag. At være 
dette Barns Lærer har været et højst taknemmeligt Ar- 
bejde, da sjældne Aandsevner og utrættelig Lærelyst i en 
overordentlig Grad vare forenede hos hende, saa hun i 
kort Tid gjorde mærkværdig store Fremskridt. 

Flittig og videbegærlig, som hun var, kunde hun i en 
tidlig Alder udtrykke sig nogenlunde korrekt paa Tysk, 
Fransk og Latin, og hun lagde tidligt Grunden til sine 
senere saa usædvanlige og beundrede Kundskaber. For 
øvrigt mærkedes allerede nu en, især for en Pige, ganske 
sjælden Grad af Mod og Djærvhed, grænsende til Mand- 
haftighed. Forholdet imellem Moderen og Christina var 
ikke altid det allerbedste, dertil vare de altfor forskellige. 
Det viste sig ogsaa snart, at den af sin Sorg nedtyngede 
og derfor nu end mere sære Enkedronning ingenlunde var 
i Stand til at opdrage eller tage rigtigt paa Datteren. 
Det er endogsaa rimeligt, at der fra den Tid fremkom en 

Kløft imellem Moder og Datter, der aldrig senere rigtig 
blev udjævnet. 

Prinsesse Christinas Helbred var ej altid saa god 
som ønskeligt, og det er ej heller usandsynligt, at det hele 
Levesæt ved Moderens Hof slet ikke var det livlige og 
vanskelige Barn tjenligt. Enkedronningen havde nemlig 
sine Særheder og egne Meninger om, hvad der var sundt 
og ikke sundt, som hun fordrede respekterede. Hun havde 
saaledes den fikse Idé, at det var usundt for Barnet at 
drikke rent, koldt Vand alene, da det ikke gav Kræfter, 
og paabød hende derfor blot at drikke Vin eller øl. Da 
Christina hverken kunde lide øl eller Vin, saa tørstede 
hun hellere flere Dage i Træk end at give efter for Moderens 
Paabud, og det var jo ikke heldigt for Barnets Befindende, 
især da denne Strid stod paa i længere Tid. For dog at 
faa noget Vand at drikke sneg Christina sig til at tage 
af det Rosenvand, som Moderen plejede . at vaske sig med. 
Denne, som mærkede, at Rosenvandet svandt saa hurtigt, 
mistænkte og skændte paa Tjenerskabet derfor, og der 
blev nu passet paa. Endelig overraskedes efter kort Tids 
Forløb Christina en Dag med Rosenvandsflasken for Mun- 
den af Enkedronningen, som paa Stedet højst egenhændigt 
gav Datteren en ørefigen til Straf. Senere hen i Livet 
som voksen paastod Christina, at den overdrevne Tørst, 
hun var udsat for i Moderens Hus i den Tid, de vare 
sammen, havde givet Anledning til flere af de Lidelser, 
hun senere led af. 

Rigsforstanderne med Oxenstjerna i Spidsen vare ikke 
tilfredse med Prinsesse Christinas Ophold hos Enkedron- 
ningen, thi de vare bange for, at Christinas Helbred skulde 
tage Skade af det indespærrede Liv der; ogsaa i andre 
Retninger holdt de det ikke for heldigt for den vordende 
Dronning at være der; navnlig frygtede de for, at Chri- 
stina hos Moderen ikke lærte at elske Sverrig og dets 
Folk ; thi som bekendt omgav Enkedronning Maria Eleonora 
sig kun med Tyskere, da hun aldrig lærte at elske Sverrig 
og Svenskerne. 

Kigsforstanderne vilde derfor se at gøre Alvor af, 
ifølge den afdøde Konges Bud, at faa Christina taget fra 
Moderen igen og overdraget til Gustav Adolfs Søsters, 
Pfalzgrevinde Catharinas Omsorg. 

Der blev talt til Enkedronning Maria Eleonora desan- 
gaaende; men da hun derover brast i heftig Graad og tog 
stærkt paa Veje, afstod Rigsforstanderne derfra endnu en 
Stund, indtil en given Lejlighed tilbød sig. 

Den tilbød sig, da Enkedronningen nogen Tid efter 
kom med Krav paa større Pengetilskud til Hofholdningen 
end hidtil samt gjorde Fordring paa, at et Par Rigsraader 
hver Dag skulde gøre Honnørs ved det kongelige Taifel, 
naar Christina spiste, besørge Iskænkningen af Drikke- 
varerne o. s. v. 

Rigskantsler Oxenstjerna svarede paa dette Andragende : 
«Det var Rigsraadets Gnske, at Prinsesse Christina maatte 
optugtes til Gudsfrygt og til Kærlighed til Sverrig og dets 
Folk samt vænnes fra alle Slags Nykker, Vellyst og For- 
fængelighed.« 

Videre afgjordes ikke den Dag; men Dagen efter 
stemte alle de tilstedeværende 12 Rigsraader enstemmigt 
for, at Prinsesse Christina skulde tages fra Moderen og 
opdrages af den afdøde Konges Søster efter Ordlyden og 
Aanden af den afdøde Konges bestemt udtalte Gnske. 

Enkedronning Maria Eleonora optog denne Raadets 
Beslutning meget ilde, men maatte finde sig deri af Nød- 
vendighed. Christina selv synes at have været glad ved 
at vende tilbage til Fasteren Catharinas Hus, hvor hun 
før havde opholdt sig; thi Opholdet der var langt liv- 
ligere, da hun der havde Selskab i Pfalzgrevens Børn. 

Enkedronning Maria Eleonora stod aldrig paa nogen 
videre god Fod med Rigsforstanderne; men Forholdet blev 
især tilspidset, da disse ifølge Kongens efterladte Onske 
anbetroede hendes eneste Barns Opdragelse til den afdøde 
Konges Søster Catharina, hvilken Enkedronningen i For- 
vejen ikke kunde lide. Enkedronningen blev meget op- 
bragt paa Rigsforstanderne derfor og udlod sig med, «at 

hun hellere vilde leve af Vand og Brød i fremmed Land 
end at sidde ved kongeligt Taffel i Sverrig.« 

Der gik kun et Par Aar hen, forinden Enkedronning 
Maria Eleonora begyndte at glemme Tabet af den saa 
bittert begrædte Gemal, idet hun allerede i Aaret 1636 
lod den franske Gesandt d’Avaux i Stockholm indlede 
Underhandlinger med hendes Slægtning, Kong Ladislaus 
d. 4de i Polen, som hun vilde ægte, men den hele Gifter- 
maalsplan blev dog ikke til noget. 

Vel truede hun med at forlade Landet og pønsede 
virkelig derpaa, men dette søgte man at forhindre ved at 
holde et vaagent Gje med hende. Imidlertid havde hun 
hemmeligt plejet Underhandling med Kong Christian den 
4de i Danmark, som kom hende venlig i Møde, idet han 
haabede ved at vise hende Velvilje at bane Vej for sin 
Søn, den senere Kong Frederik den 3dje, til muligen senere 
at erholde hendes Datter Christinas Haand. 

I Juli Maaned 1640 sneg Gustav Adolfs Enke, Dron- 
ning Maria Eleonora sig virkelig bort fra Sverrig, drog 
over til Gulland, hvor to danske Orlogsskibe efter Kong 
Christian den 4des Ordre afventede hendes Ankomst der. 
Efter megen Modvind og Søsyge kom den svenske Enke- 
dronning omsider til Falster, hvor hun tog Ophold paa 
Nykøbing Slot, som havde staaet ledigt siden den danske 
Enkedronning Sophie døde der Aar 1631 *). Opholdet i Dan- 

J ) Paa Nykøbing* Slot sad Kong Christian den 4des Moder, be- 
meldte Dronning Sophie af Mecklenburg, Enke i 43 Aar fra 
Frederik den 2dens Død 1588 til 1631. Tre Aar efter hendes 
Død blev Slottet Residens for hendes Sønnesøn, den udvalgte 
Konge, Prins Christian, der levede her med sin Gemalinde Magda- 
lene Sibylla indtil sin Død paa en Rejse i Sachsen 1647, Aaret 
før Faderen Christian d. 4des Død. Magdalene Sibylla boede 
af og til paa Slottet. Fra 1670 til 1685 boede Kong Frederik 
d. 3djes Enke, Sophie Amalie, paa Slottet om Sommeren, lige- 
som efter Christian den 5tes Død hans Enke, Dronning Char- 
lotte Amalie, boede der. I Aaret 1767 blev Slottet nedbrudt og 
bortsolgt stykkevis for 16,718 Rdl., da der kun blev budt 7,205 
Kdl. for det hele Slot. Af det gamle Slots Materiale opførtes 
adskillige Hovedgaarde. 

mark svarede dog ikke rigtig til den svenske Enkedronning 
Maria Eleonoras Forventning; thi Christian den 4de vilde 
nok modtage Flygtningen gæstfrit i Danmark i al Stilhed, 
men heller ikke mere, for ikke at støde de svenske Kigs- 
forstandere altfor meget for Hovedet. Desuden blev den 
svenske Dronning i Længden en dyr Gæst for den spar- 
sommelige Konge Christian den 4de, thi hun vilde leve 
paa samme Fod paa Nykøbing Slot i Danmark som tid- 
ligere paa Nykoping Slot i Sverrig, foruden at hendes 
sære Natur og vanskelige Temperament gav Anledning til 
megen Misfornøjelse og flere ubehagelige Optrin. 

Christian den 4de var derfor let om Hjertet, da Dron- 
ning Maria Eleonora i 1643 atter forlod hans Rige. Fra 
Danmark drog hun over til Brodersønnen, Kurfyrsten af 
Brandenburg, hvor hun imidlertid i Længden ej heller be- 
fandt sig vel. Omsider bekvemmede hun sig derfor til at 
vende tilbage til Sverrig, hvor hun levede længe nok til 
at se Datteren stige ned fra den svenske Trone og gaa 
over til Katolicismen. 

Efterat Prinsesse Christina af Rigsforstanderne i Sver- 
rig var taget fra Moderen, fortsatte hun uforstyrret sin 
Læsning under fornævnte Feltpræst Joh. Mathiæs Ledelse. 
Hovedvægten lagdes paa at læse Teologi, Historie, Moral 
og Latin. 

Da Christina var 13 Aar gi., begyndte den gamle 
Oxenstjerna at give hende Undervisning i Rigets An- 
liggender og om det indbyrdes Forhold imellem de frem- 
mede Stater. Da hun var 15 Aar gi., fik hun Dronning 
Elisabeth af Englands Levnetsløb at læse for igennem det 
gode Eksempel at opmuntres til at beflitte sig paa de 
samme gode Regentdyder, der fandtes hos denne. Dels af 
Helbredshensyn, dels for Fornøjelsens Skyld drev Chri- 
stina ogsaa alle Slags Gvelser. Hun holdt meget af at 
danse og dansede smukt. I Ridning og Jagt var hun 
usædvanlig dygtig; hun kunde til Hest og i Galop skyde 
en Hare i Løbet. Paa Jagtture kunde hun ride saa længe 
og saa stærkt, at kun de stærkeste og ihærdigste Jægere 

kunde holde ud med hende. Hendes Følge og hendes 
Tjenerskab vare ofte fortvivlede over hendes Rastløshed, 
Utrættelighed og den saa paafaldende korte Søvn, hun 
kunde nøjes med for at samle Kræfter paany. 

Som ovenfor berettet, var Prinsesse Christina nu an- 
bragt hos Gustav Adolfs Søster, Pfalzgrevinde Catharina. 
Denne Søster havde altid haft Gustav Adolfs fulde For- 
trolighed og Tillid , støttet ham og staaet ham bi samt i 
sin Tid besørget Breve til og fra hans elskede Ebba Brahe, 
indtil hans Moder omsider fik dette Forhold forpurret. 

Den lille Prinsesse Christina befandt sig vel i Fasteren, 
Pfalzgrevinde Catharinas Hus; thi dels lod Christina sig 
hellere paavirke og vejlede af Fasteren end af sin egen 
Moder, Enkedronningen, dels havde Christina ogsaa Sel- 
skab og Legekammerater i Fasterens Børn, Døtrene Maria 
Euphrosyne og Elisabeth Catharina samt Sønnen Carl 
Gustav. At begynde med læste Prinsesse Christina sam- 
men med disse sine to Kusiner, men da disse hverken 
havde saa godt Nemme eller saa hurtig Opfattelse og stor 
Videbegærlighed som hun, kunde de ikke følge med hende, 
og hun undervistes derfor senere alene. Christina holdt 
meget af disse sine Kusiner og Fostersøstre og interesserede 
sig senere hen i Livet for, at de gjorde passende Partier. 

Da Christinas Faster Catharina vel var den eneste, 
der nogenlunde kunde paavirke hende i hendes Opvækst 
og med et ægte kvindeligt og moderligt Sind havde kunnet 
vække og udfolde de blidere Følelser hos Christina, saa 
kan man forstaa, hvilket Tab det var for Barnet og for 
S verrig, da Fasteren døde. Rigsforstandernes Følelser 
faar man et Begreb om, naar man læser den Kondolation, 
* som Minister Axel Oxenstjerna tilstillede Catharinas efter- 
ladte Mand, Pfalzgreve Johan Kasimir, idet Oxenstjerna 
skriver: «Jeg beklager højt Pfalzgrevindens Død baade 
for Ægtefællens, Børnenes, Fosterlandets og vor unge 
Dronnings Skyld. Den sidstnævnte har nu mistet den 
Moder, som alene kunde fuldende hendes Opdragelse. 
Om jeg vovede at udtrykke mit Savn, skulde jeg ej blues 

ved at bekende, at jeg hellere for anden Gang vilde be- 
grave min egen Moder. » 

Saaledes var Udtalelsen om den udmærkede Opdrager- 
inde, som den mindreaarige Prinsesse Christina maatte 
miste efter saa faa Aars Forløb. 

Rigsforstanderne valgte nu Rigskantsler Oxenstj ernas 
Søster Beata til at forestaa Christinas Opdragelse, men at 
udfylde Savnet lykkedes ikke. Det kvindelige Væsen, som 
Christina vilde bøje sig for, eller som kunde afvinde hende 
Kærlighed og Fortrolighed, var nu ikke mere at finde. 
Prinsesse Christina stod saaledes fra sit 12. — 13. Aar 
næsten helt alene, uden væsentlig Paavirkning med Hen- 
syn til hendes fremtidige Kald. Hun manglede saaledes 
en fornuftig Lederinde, som kunde have ført hende igennem 
Udviklingens farlige Aar forbi de mange Klipper og Skær, 
som Rang, Køn og Forhold medførte. Prinsesse Christina 
var stillet blot for Hoflivets Smiger og Forstillelse, idet 
der nu ikke var nære Slægtninge af Betydning, som kunde 
støtte og lede hende. Ikke at tale om alle de Kabaler og 
Intriger, som bleve drevne af Hoffolkene for at komme i 
Gunst hos den opgaaende Sol, den vordende Dronning. 

Hvor skødesløst det end gik med den pædagogiske 
Side af Prinsesse Christinas Opdragelse til det store Kald 
som regerende Dronning, der ventede hende, søgte hun 
dog selv desto ivrigere at modtage og hendes Lærere at 
bibringe hende saa mange Kundskaber som muligt. Af 
Latin læste hun først Æsop, siden Justin, Livius, Sallust, 
Cæsar, Vergil o. s. v. ; ogsaa Græsk lagde hun sig efter 
fra denne Tid, saa hun snart forstod en hvilken som helst 
Forfatter deri; ikke at tale om, at de levende Sprog ikke 
bleve forsømte. I alt forstod Christina følgende Sprog: 
Svensk, Tysk, Dansk, Hollandsk, Engelsk, Fransk, Spansk, 
Italiensk samt Græsk og Latin. De fleste Sprog havde 
hun lært sig paa egen Haand. Ogsaa lærte hun sin Tids 
Kemi, Astronomi og Møntvidenskab. Ikke saa sært, at 
den franske Historieskriver Paul de St. Victor spydig be- 
mærker om al den Kundskabsmasses Erhvervelse: «Chri- 

stina faldt fra sin store Fader, den navnkundige Gustav 
Adolfs Værgemaal over i Pedanten Mathiæ Hænder. Han 
proppede hende med Latin, forcerede hende med Græsk 
og forvirrede hendes Hjerne med Matematik. Mathiæ 
uddannede den unge Dronning til en flittig og dygtig 
Latinskolediscipel. Hun havde for øvrigt Anlæg og Lyst 
til Studeringer. Grammatik og Astronomi, Fysik og Filo- 
sofi, Litteraturhistorie og Jura — alt slugte hun, og alt 
fordøjede hun. Da hun var 16 Aar gammel, kunde hun 
elleve Sprog, deri indbefattet Hebraisk og Arabisk. — — 

Atten Aar gammel kunde hun indtage sin Plads som 
en emanciperet Kvinde, fortrolig med Videnskaberne. Man 
behøver ikke saa meget for at kunne regere et Land; 
— en Trone er ikke et Kateder, — og et Folk er ikke 
en Klasse i en Skole, som man kan lede med Citater af 
Tacitus eller Thukydid.« 

Den 8de December 1644 blev Prinsesse Christina 
18 Aar gammel og var saaledes efter Loven myndig. 
Dagen forud, d. 7de Decbr., samledes Stænderne og Kigs- 
formynderne og overleverede Regeringen til Prinsesse Chri- 
stina, som, ihvorvel Kvinde, udraabtes og hyldedes som 
S verrigs Konge. Dronning Christina lovede «at tage til- 
børligt Hensyn til Rigets Raad, ikke regere uden at høre 
det og ikke tage ilde op, om Raadets Forslag stundom 
maatte gaa imod hendes ønsker. » 

Dronning Christina beskrives paa dette Tidspunkt saa- 
ledes: Hendes Legemshøjde var noget under Middelhøjde 
og syntes end mindre, idet hun, for at kunne gaa og 
bevæge sig desto lettere, ikke brugte Hæle under Skoene. 
Væksten var noget undersætsig. Den ene Skulder var 
noget højere end den anden, hvilket havde kunnet skjules 
ved Klædedragten, om hun ellers havde gjort sig Umage 
derfor. Haaret og øjenbrynene vare lyse, stor Pande, 
store, mørkeblaa øjne, krum Næse, Munden ikke ganske 
lille, men dog ret køn. Alle Sjælens Stemninger afspej- 
lede sig straks i hendes Ansigtstræk, hvorfor Udtrykket i 
hendes Udseende var saare foranderligt, saa det kun lyk- 

kedes faa Malere at fremstille et trælfende Billede af 
hende. Hendes Stemme var endnu i sig selv blød og 
mild, men kunde antage og antog ofte, naar hun saa 
vilde, en mandlig Tone og Klang. 

Alle Dronning Christinas Lidenskaber vare under- 
ordnede hendes store Ærgærrighed, som hendes hele Liv 
igennem var det afgørende for hende. Sin Værdighed 
som kongelig Majestæt forglemte hun aldrig, hvor ugenert 
og ukongeligt hun end ofte optraadte. Hendes Omgangs- 
maade var ellers ligefrem, utvungen og livlig. 

Hun hadede saavel stive Ceremonier som hverdags- 
agtige Sager, sad aldrig længere end en halv Time ved 
Taffelet, spiste ikke ret meget og i Reglen tarvelige Retter. 
Hvor godt eller mindre godt Retterne vare tillavede, lagde 
hun ikke Vægt paa, og ingen af hendes Omgivelser hørte 
hende nogensinde udtale sig derom hverken rosende eller 
dadlende. Saavel ved Maaltiderne som ellers drak hun 
kun Vand alene. Hun hadede alle Dage stærke Drikke. 
Drukkenskab var en af de Synder, hun ofte og med 
største Bitterhed dadlede. Hun var ingenlunde forfænge- 
lig med Hensyn til Klædedragten eller havde Lyst til at 
pynte sig; tværtimod, sit Toilette fuldendte hun ofte i 
X U Time. En Kam og nogle Baand udgjorde ofte Hove- 
dets hele Udsmykning. Det var sjældent, at hun bar 
Juveler, Guldsmykker eller Broderier paa sig. 

I Begy ndelten af sin Regeringstid tog Dronning 
Christina sig meget af Regeringsanliggenderne uden der- 
for at forsømme sine Studeringer. 

Da Dronning Christinas Paaklædning og Maaltider 
næppe medtog mere end én Time i Døgnet for hende, 
og hun nøjedes med saare lidt Søvn, sjælden ud over 
fem Timer, var der god Tid til Studier og alvorlige 
Beskæftigelser. Klokken 4 om Morgenen stod hun op. 
De første Morgentimer anvendtes til Studering. Hendes 
Lærer i Græsk maatte møde paa Slaget Klokken 5, 
somme Tider før endnu, naar det saa behagede Dronning 
Christina. Op ad Dagen deltog hun med Ministrene med 

megen Iver i Regeringsanliggenderne. Mere end én Gang 
forbavsede hun de gamle Rigsraader med den Lethed, 
hvormed hun gennemskuede, behandlede og afgjorde fore- 
kommende vanskelige Sager, idet hun derved viste en usæd- 
vanlig Skarphed i Forstand og Omdømme samt forstod at 
udvikle sine Anskuelser klart og tydeligt. 

Andres Indvendinger gjorde hende aldrig tavs; men 
selv forstod hun mesterligt med korte, men træffende 
Svar, ofte med et vittigt Indfald, at stoppe Munden paa 
sine Modstandere. Stundom morede det hende at frem- 
sætte og forsvare urimelige Meninger, enten for at prøve 
andres Forstand eller for at øve og vise sin egen. 

De fremmede Gesandter vare henrykte over den unge 
Dronnings Elskværdighed og Livlighed samt Evne til at 
tale deres Lands Sprog med dem. I et Brev fra den 
franske Gesandt d’Avaux til det franske Hof skriver han: 
«Den 18aarige Dronning er smuk og behagelig, men i 
Særdeleshed har hun en saa sikker Holdning og noget 
saa kækt i sit Ansigt, at man har let ved at se, at hun 
er Gustav Adolfs Datter.« 

Hele Europa betragtede dengang Sverrig med den 
største Beundring og Forbavselse, ja endog med Mis- 
undelse. Det i det høje Norden beliggende Sverrig havde 
igennem store Statsmænd og Feltherrer tilkæmpet sig den 
mest afgørende Stilling og Betydning blandt alle Europas 
Stater, og desuden herskede der indenfor Sverrigs Græn- 
ser — i Modsætning til mange andre Lande — Ro, Tillid 
og Tilfredshed. Føjes nu dertil Rygtet om eh saa sjæl- 
den Forening af udmærkede Egenskaber hos den unge / 
Dronning, som kastede sine oplivende Straaler over det 
kolde Norden, saa kan man forstaa, naar der blev sagt, at 
Sverrig styredes af Pallas Minerva, paa én Gang Krigens, 
Videnskabernes og Fredens bekransede Gudinde. 

Dronning Christina blev saaledes snart Gjenstand for 
den hele dannede og lærde Verdens Beundring og Nys- 
gærrighed og overøstes med Ros og Lovprisninger af den 
Skare af lærde fra fremmede Lande, som hun indkaldte 

rundtomkring fra. Stockholm blev saaledes Samlings- 
stedet for en stor Hob af lærde Mænd i de forskellige 
Videnskaber. Dronning Christina modtog dem med konge- 
lig Gæstfrihed og betalte dem med rund Haand, baade 
med Gods og med Guld, medens de med deres Penne 
lovpriste hende med deres hele Sjæls Varme og Kraft ; 
de kaldte hende afvekslende «den svenske Minerva,» «den 
uovertræffelige Fyrstinde,« «den 10de Muse,» « Halv- 
gudernes Datter« o. s. v. 

Det er imidlertid ganske naturligt, at hun ikke kunde 
taale denne Hyldest, og at hun langtfra mægtede at gaa 
uskadt ud af det Tilbedelsens Tempel, de byggede for 
hende. Denne tidlige almene og uhørte Kos har nemlig 
vistnok mere end noget andet bidraget til Dronning Chri- 
stinas Ulykke; thi den nærede hurtigt og i høj Grad 
hendes medfødte store Egenkærlighed og Ærgærrighed. 
Det uafladeligt at blive lovprist medførte tilsidst, at det 
for Dronning Christina blev en hel Fornødenhed, og det 
havde til Følge, at hun uophørligt anstrengte sig for at 
vække Opsigt, meget mere end for at vinde Folks Høj- 
agtelse. 

En ung og aandrig Dronning med et godt Ydre og 
et mægtigt Rige i Medgift skulde naturligvis nok lokke 
flere Bejlere til. De udeblev da ejheller. Kong Gustav 
Adolf havde i den tidligste Tid tænkt paa Slægtningen, 
den senere saa bekendte Kurfyrst Frederik Vilhelm den 
Store af Brandenburg, men i Aarenes Løb, efterat Kong 
G. A. var død, syntes Rigskantsler Axel Oxenstjerna, at 
den brandenburgske Tradition ikke var saa heldig. Da 
Christina var bleven myndig og dernæst regerende Dron- 
ning, afviste hun selv med et let og uanfægtet Hjerte 
den bejlende Kurfyrste. Foruden Kurfyrsten af Branden- 
burg var der fire andre fyrstelige Friere fra det øvrige 
Tyskland, endvidere to Friere fra Spanien og én baade 
fra Portugal, England og Ungarn. 

Fra det beslægtede Kongehus i Polen var der hele 
tre, nemlig alle Kong Sigismunds tre Sønner. Fra Dan- 

mark var der to Friere, først Christian den 4des yngste 
Søn af 1ste Ægteskab, Prins Ulrik. Kopg Christian den 4de 
friede for Sønnen, endnu medens Gustav Adolf levede, 
men fik et bestemt Afslag af denne. 

Inden Sergeaaret for Gustav Adolf var omme, friede 
Christian den 4de atter paany for Sønnen Ulrik, hvilken 
Hast den sørgende svenske Enkedronning Maria Eleonora 
tog meget ilde op, saa saavel hun som det svenske Rigs- 
raad affærdigede Prins Ulrik. Samme Prins, som gik i 
kursachsisk Tjeneste kort efter, faldt lidt senere, i 1633, 
for en Snigmorders Haand i Schlesien 1 ). 

Nogle Aar efter forsøgte Christian den 4des ældre 
Søn, Frederik d. 3die, sig som Frier; han fik en bedre 
Modtagelse hos den svenske Enkedronning, som paa det 
Tidspunkt slet ikke var fornøjet med Formynderregeringen 
i Sverrig. 

Christian d. 4de, som gerne saa, at Partiet kom i 
Stand — og troede, at den svenske Enkedronning kunde 
bortgive Datterens Haand — viste sig imødekommende 
imod samme svenske Enkedronning ved, som før omtalt, 
at sende to danske Orlogsskibe for at afhente hende paa 
1 Gulland, da hun 1640 flygtede bort fra Sverrig. Da Prins 
Frederik, hvem Tiden vel faldt temmelig lang, og som 
var 17 Aar ældre end den svenske Prinsesse Christina, 
selv ej nærede stort Haab, giftede han sig i Aaret 1643 
i Gliickstadt med Prinsesse Sofie Amalie af Brunsvig- 
Liineburg. 

Ihvorvel Dronning Christina havde Bejlere nok og 
altid satte saa stor Pris paa at omgaas med Mænd, nærede 
hun dog for hvert Aar, der gik, en mere afgjort Ulyst til 
at gifte sig. Hendes Egenkærlighed gjorde det umuligt 


y ) Samme Aar og i samme Maaned, med knap 14 Dages MeUem- 
rum, havde Kong Christian d. 4de foruden Sønnen Ulriks Død 
ogsaa den Sorg at miste Datteren Anna Catharina, som døde 
af Fortvivlelse over, at hendes Fæstemand, Rigsforstander 
Frants Rantzau, druknede i Rosenborg Slotsgrav. 

for hende at hengive sit Hjerte til nogen Mand og i det 
hele taget at føle Kærlighed til nogen. Hendes Uafhæn- 
gighedsfølelse var for ubøjelig og stor, til at hun vilde 
paalægge sig de Baand, et Ægteskab nødvendigvis vilde 
føre med sig. . Ligesom de 9 Muser vedbleve at være 
Jomfruer, saaledes vilde Dronning Christina vedblive at 
være ugift som Muse og Amazone. 

Dronning Christinas Tanker om den ubundne, frie 
Stand kom tidligt frem , ligesom hendes Uvilje imod 
Ægteskabet aldrig tabte sig. 

Til Regeringsraaderne i Sverrig, som gerne vilde have, 
at hun giftede sig for Fredens og Tronfølgens Skyld, 
sagde hun: « Hvortil skal det nytte? Jeg kunde jo 
ligesaa godt bringe en Nero som en Augustus til 
Verden.« 

I et festligt Optog ved en Soirée paa Stockholms 
Slot fremstillede Dronning Christina den kolde Gudinde 
Diana, der knuser Kærlighedsgudens Vinger og Pile. Under 
sit senere Ophold i Paris ved det franske Hof fraraadede 
hun Hoffets Damer at indgaa Ægteskab. Hun kunde ikke 
forstaa, at nogen vilde underkaste sig Ægteskabets Slaveri, 
der for hende stod som et utaaleligt Livegenskab. 

Dronning Christinas Ærgærrighed gik ud paa at være 
sit Aarhundredes enestaaende, uforlignelige Kvinde, et 
Vidunder uden lige, og at svæve, enestaaende i sin Art, 
over Skønaandernes talrige Skarer i en eventyrlig Himmel. 
I Rom lod hun i sin ældre Alder slaa en Skuepenge, paa 
hvilken hun selv fremstilledes som Fuglen Fønix, ensomt 
flyvende hen over Skyerne, med Omskrift: 

«Fri jeg fødtes, levede og døer.» 

Hun havde ogsaa ladet præge en anden Skuemønt 
med hendes Billede paa den ene Side og paa den anden 
Side Fuglen Fønix, som opstiger af Flammerne, med Om- 
skriften «Makelos,» skrevet med græske Bogstaver, som 
her blev et Ordspil, da det refererede sig til det svenske 
Ord «makal6s,» som baade kan betyde: den, som er ugift, 
og ogsaa: den, som ikke kan sammenlignes med andre, 

hvilket i begge Tilfælde kunde pege tilbage paa Dronning 
Christina selv 1 ). 

Iblandt Dronning Christinas Bejlere er der dog en, 
som endnu ikke er omtalt, og det oven i Kebet den aller- 
vigtigste, thi naaede han end aldrig at ægte hende, uagtet 
han havde hendes Løfte om hendes Haand, besteg han 
dog den svehske Trone efter hende, da hun efter 10 Aars 
Regering nedlagde Kronen. Den omtalte Bejler var Fæt- 
teren Carl Gustav, en Søn af Gustav Adolfs Søster Catha- 
rina, i hvis Hus Christina var anbragt som Barn. 

Som Aarene gik i Fasterens Hus, var det ikke saa 
sært, at der opstod et meget venskabeligt, ja intimt For- 
hold imellem saa beslægtede Naturer som Christina og 
Carl Gustav. De indgik i Virkeligheden en nøjere For- 
bindelse, skønt det nu ikke bestemt kan angives, paa 
hvilket Tidspunkt denne Forlovelse fandt Sted. Det første 
Kærlighedsbrev, man har til Carl Gustav fra Christinas 
Haand, er dateret den 1ste Mai 1643, men muligen er 
der flere af en ældre Dato, som ikke ere kendte. Uagtet 
al den Hjertets Kulde, som Dronning Christina senere 
hen viste sig i Besiddelse af, aande hendes Breve fra den 
Tid samme Varme og højtidelige Forsikringer om ufor« 
anderlig Troskab og Hengivenhed, som man finder i Breve 
hos andre kvindelige Forfattere af samme Alder. 

Hendes Underskrift er sædvanligvis: « Eders Kærlig- 
heds trofaste og tjenstvillige Frænke til Døden.« En 
anden Gang: «Ungenannt, doch wohlbekannt.« Det Brev, 
som bedst oplyser Forholdet, er et Brev fra Christina, date- 
ret d. 5te Januar 1644, og lyder i Uddrag: « Hjerteelskede 
Frænde! Jeg ser af det modtagne Brev, at Eders Kær- 
lighed ikke vover at betro sine Tanker til Papiret. Vi 
kunne dog let brevveksle med hinanden, naar blot Eders 
Kærlighed vil sende mig Nøglen til Chifferskrift og siden 


J ) Dronning Christina var saa glad ved dette Ord «Makalos», 
at det, skrevet med græske Bogstaver, af hende ofte anbragtes 
paa hendes Bøger og Husgeraad som Ejendomsmærke. 

2 * 

efter selv skrive med de Tegn til mig Derefter 

kunne Brevene sendes til Eders Søster, Pfalzgrevinde Maria. 
Yi maa iagttage al mulig Forsigtighed , thi man har 
aldrig været saa meget imod os som nu, men de skulle 
ikke udrette noget, saafremt Eders Kærlighed er saa stand- 
haftig, som jeg haaber Min Kærlighed til Eder 

er saa stærk, at den kun kan overvindes af Døden .... 
Maaske ville nogle raade Eders Kærlighed til allerede nu 
offentligt at anmode om min Haand, men jeg besværger 
Eder ved alt, hvad helligt er, om endnu at have Taal- 
modighed i nogle Aar, indtil Eders Kærlighed har er- 
hvervet Eder større Erfarenhed i Krigen, og jeg selv har 
faaet Kronen paa mit Hoved. 

Jeg beder Eders Kærlighed ikke at lade Tiden falde 
Eder lang, men huske paa det gamle Ordsprog, at «den 
venter ikke for længe, der venter paa noget godt.« 

Saaledes lød i nogen Forkortelse Christinas udtryks- 
fulde og varme Linier til Pfalzgreve Carl Gustav. Denne 
var glad og forhaabningsfuld ved at have ovenanførte Brev 
fra sin hemmeligt forlovede, den snart myndige Dronning, 
idet han var vis paa et godt Udfald tilsidst. Carl Gustavs 
Søstre, Maria Euphrosyna og Elisabeth Catharina, som 
vare Christinas Veninder og daglige Omgang, fik han til 
at opsætte deres egne Brylluper, for at de desto længere 
kunde være omkring Christina og paavirke hende med 
Hensyn til Broderens Haab. Saaledes stod Sagerne^, da 
Christina tiltraadte Regeringen 1644, men just fra dette 
Tidspunkt har man kun faa Efterretninger, som kunne 
give Oplysninger om, hvorfor hun trækker sig mere og 
mere tilbage fra det Carl Gustav givne Løfte og dernæst 
tilsidst betager ham ethvert Haab , uagtet han stadigt 
overhængte hende og altid havde Munden fuld af de 
dyreste Forsikringer. Dronning Christina sagde rent ud 
til ham: <*Det Løfte gav jeg i min Ungdoms Uforstand, 
da jeg endnu ikke havde Magt til at bortskænke en Bonde- 
gaard, end sige mig selv, hvorfor jeg ogsaa erklærer disse 
gamle Forbindelser for aldeles ugyldige.« 

Dronning Christina har aldrig selv udtalt sig om, 
hvorfor hendes Følelser, som vare saa varme overfor 
hendes Barndoms Yen, i saa forholdsvis kort Tid bleve 
saa afsvalede. 

Sagen var vel: Dronning Christina havde betænkt sig 
og vilde nu engang ikke vide mere af Carl Gustav at 
sige, hvor meget denne end jamrede sig og lod, som om 
han skulde gaa i Graven af Sorg derover. Rimeligt er 
det ogsaa, at den skarpsindige Christina nok har kunnet 
forstaa, at det var mere hendes Krone end hendes Haand, 
det var Carl Gustav om at gøre at komme i Besiddelse 
af. Man har mange Breve fra Carl Gustav til Christina 
fra den Tid; de røbe ikke den indre, varme personlige 
Kærlighed, men de ere overfyldte af ydmyge, opstyltede, 
smigrende og kunstlede, men dog kolde Talemaader. Man 
finder stundom flere rettede Udkast til et og samme 
Brev, hvilket jo da ellers ikke plejer at være Skik og 
Brug imellem elskende. 

Siden hen, da Underhandlingerne med at faa Dronning 
Christina til at tage ham til ægte, strandede, ytrede Carl 
Gustav, til fortrolige Venner, en dybere Sorg over Tabet 
af Kronen end over Tabet af Christinas Haand. 

Der var ogsaa en anden Omstændighed — hvilken ikke 
kunde blive skjult for Dronning Christina — , der røbede, 
at Carl Gustavs Kærlighed ikke var af den ægte Slags; 
thi uagtet sit ihærdige Frieri var han dog slet ikke nær 
saa ærbar, som han selv vilde udgive sig for, idet han 
saavel i Sverrig, som ogsaa medens han var i Udlandet, 
ingenlunde var noget Dydsmønster. Dronning Christina, 
der havde sine Spejdere ude, vidstb naturligvis god Besked 
derom og skrev sig det bag -Øret. 

I hvor meget Carl Gustav end lod til at sørge 
over, at' Partiet med Dronning Christina ikke gik i 
Orden, saa tabte han dog aldrig helt Appetiten derover. 
Han spiste og drak godt og var i Modsætning til Dron- 
ning Christina en stor Ynder af Mad og Yin. Den gode 
Levemaade gav sig ogsaa tilkende i et fedt og triveligt 

Ydre, og hans forandrede Udseende synes ikke at have 
tiltalt Dronning Christina; hun kaldte ham spotvis <»den 
lille Borgmester ». 

Muligen for at give Carl Gustav noget at bestille og 
andet at tænke paa ønskede Dronning Christina at sende 
ham til Tyskland for der at være højstkommanderende 
General over de svenske Hære der. Rigsraaderne Axel 
Oxenstjerna og Jakob de la Gardie vilde dog ikke betro 
Carl Gustav den højeste Stilling i Sverrigs Krigsmagt, 
saafremt Dronning Christina ikke lovede at gifte sig 
med ham. 

Dronning Christina udtalte derfor: «Ifald jeg gifter 
mig, tager jeg ingen anden end Pfalsgreve Carl Gustav.« 
Dette var ikke Raadsherrerne nok. De sagde: «Vi kunne 
ikke tilraade at overlade Krigsmagten i Pfalzgreve Carl 
Gustavs Hænder, saafremt han ikke forud bliver forvisset 
om Eders Majestæts Haand.« Tilsidst afgav endelig Dron- 
ning Christina det bestemte Løfte at tage Pfalzgreve Carl 
Gustav tilægte. Det var imidlertid nu ikke hendes alvor- 
lige Mening at opfylde dette Løfte, men hun tænkte: 
«Med Tid kommer Raad.« 

For at Pfalzgreve Carl Gustav ej skulde blive altfor 
glad eller sikker som Følge af Dronning Christinas af- 
givne Løfte om Giftermaal til Rigsraaderne, lod hun ham 
kalde til sig og udtalte sig i et Par Vidners Nærværelse 
fyndigt og bestemt overfor den forventningsfulde Ægteskabs- 
kandidat. Hun sagde til ham: <»I Henseende til Gifter- 
maal vil jeg hverken give eller betage Eder noget Haab, 
men bliver ved mit Ord, at ifald jeg indgaar Ægteskab, 
det da ikke bliver med nogen anden end med Eder. Yder- 
ligere, i Tilfælde at Ægteskabet ikke kommer i Stand, skal 
jeg i dets Sted lade Eder udnævne til min Efterfølger 
paa Tronen.« ... 

Rygtet om denne Samtale kom snart ud, den vakte 
Forundring og Mistro, man kunde slet ikke blive klog 
paa den unge Dronning. Hendes forrige Lærer, Biskop 
Joh. Mathiæ, vilde sondere hendes Mening og omstemme 

hende, idet han sagde til hende: «Vi ere ikke saa en- 
foldige. at vi jo nok kunne forstaa, at Eders Majestæt har 
vendt sin Hu fra Ægteskabet med Pfalzgreve Carl Gustaf, 
men hvad kan være Aarsag i den Forandring, i Sær- 
deleshed efter det Lofte, som Eders Majestæt allerede har 
givet?« Christina svarede: «Jeg siger Eder ikke et Ord 
om Giftermaalet, forend Pfalzgreve Carl Gustavs Tronfølge 
er vedtagen. » Senere ytrede Biskop Matthiæ: »Arvefor- 
eningen forudsætter, at S verrig altid maa have Regenter 
af gamle Gustav Vasas Slægt. Eders Majestæt er altsaa 
forbunden til at indgaa i Ægteskab«; hvortil Dronning 
Christina svarede: « Ingen, hverken i Himlen eller paa 
Jorden, skal kunne tvinge mig dertil, saafremt jeg ikke 
selv vil. Om jeg agter at gifte mig eller ikke, det siger 
jeg Eder ikke nu, forinden Kroningen har fundet Sted.« 

Mere end én Gang havde Stænderne opfordret Dron- 
ning Christina til at indgaa Ægteskab, og de lavere 
Stænder havde endog formuleret deres Onske derhen, at 
Dronningen skulde ægte Pfalzgreve Carl Gustav. Paa 
Rigsdagen 1649 fremkom atter Onsket om, at Dronningen 
indgik Ægteskab, og en Deputation frembar Folkets Onske 
desangaaende. 

Dagen derpaa overraskede Dronning Christina Raadet 
med det Forslag at udnævne Carl Gustav til hendes 
Efterfølger. Dronning Christina sagde, at hun havde over- 
tænkt den Sag i ca. 3 Aar, saa hun kunde ikke bekvemme 
sig til Giftermaal. Det var, sagde hun, en farlig Sag, at 
Tronfølgen ikke blev bestemt, da Carl Gustav ikke havde 
nogen Arveret til Kronen, men dog var født i Sverrig af 
kongeligt Blod og hendes nærmeste Slægtning og op- 
dragen i Landets Religion, Sprog og Sæder. Desuden 
holdt hun en længere Tale om alle hans personlige Egen- 
skaber. 

En almindelig Tavshed fulgte paa denne Dronning 
Christinas Tale; tilsidst brødes Stilheden, idet alle ivrede 
derimod, og der blev indvendt, at det var højst farligt 
endnu i Dronning Christinas Levetid at bestemme hendes 

Efterfølger, især da hun ikke vilde ægte den til Tron- 
følger foreslaaede Prins Carl Gustav. «En ubestemt Tron- 
følge var en ilde Sag, men en Tronfølgestrid endnu værre, 
hvorom man i Sverrig kunde tale med stor Erfaring. 
«Blev Carl Gustav Tronfølger uden et sikkert Løfte om 
Deres Majestæts Haand, kunde han indgaa Ægteskab med 
en anden kongelig Person, og ifald saa Deres Majestæt 
ogsaa formælede sig, kunde man let faa Arveprinser af de 
to Skud, og saa var jo Arvestridighederne der.»> Dronning 
Christina beraabte sig dernæst paa, at hun havde lovet 
ikke at ægte nogen anden. Da den gamle de la Gardie 
sagde: « Pfalzgreve Carl Gustav er ilde tilfreds med Tron- 
følgen, saafremt han ikke faar Eders Majestæts Haand, 
og ifald den nægtes ham, gifter han sig formodentlig 
aldrig.« Dronning Christina svarede: «Det har ingen 
Fare, hans Kærlighed brænder ikke udelukkende for denne 
ene, og en Krone er en saa dejlig Pige, at han ved at 
komme i Besiddelse af hende nok bliver trøstet. Desuden 
er det vel meget forlangt for en saa lille Fyrste at faa 
en Dronning til Gemalinde. Det er allerede Ære nok for 
ham, at der nogensinde har kunnet være Tale derom.« 

Ordskiftet var temmelig varmt, og med Grunde kunde 
saa meget mindre udrettes, som enhver af Raadet havde 
Følelsen af, at der bagved Dronning Christinas Erklæring 
laa noget andet skjult, som de ikke kunde forklare sig, 
og selv vilde hun ikke udtale sig derom. 

Tilsidst sagde Dronning Christina: « Erklær bare 
Pfalzgreve Carl Gustav for min Efterfølger nu; thi døer 
jeg, uden at det sker, saa holder jeg begge mine Gren 
paa, at I aldrig slæbte Pfalzgreve Carl Gustav frem til 
Tronen.« 

Maaneden efter erklærede Rigsraadet og S verrigs 
Stænder, tilskyndede — som det hed — af de høje og 
vigtige Grunde og Argumenter, som vare fremførte af 
Hendes Majestæt, at de udnævnte hans fyrstelige Naade, 
Pfalzgreve Carl Gustav til Tronfølger, ifald Dronning Chri- 
stina døde uden Livsarvinger. 

Dronning Christina satte altsaa sin Vilje igennem, 
og Carl Gustav blev udnævnt til Tronfølger, forinden hun 
højtideligt vilde lade sig krone, ihvorvel hun vistnok alle- 
rede i sit stille Sind tænkte paa at frasige sig Regeringen, 
naar det kunde ske paa en nogenlunde lempelig Maade 
og paa de Vilkaar, hun vilde bestemme; men forinden 
vilde hun dog have sin kongelige Værdighed beseglet med 
den højtidelige Kongekroning i Stockholms Storkirke. 

Det var Meningen, efter vanlig Skik, at Kroningen 
skulde finde Sted i Upsala Domkirke, men da Tiden kom, 
viste det sig, at Upsala hverken kunde rumme alle de 
tilstrømmende eller præstere de store Forberedelser; derfor 
blev Stockholm valgt, skønt det menige Folk havde den 
Overtro, at den, der kronedes i Stockholm, ikke beholdt 
Kronen saa længe paa sit Hoved som den, der kronedes 
i Upsala. 

Forberedelserne vare store, der blev bygget tre kost- 
bare Æresporte med smigrende Inskriptioner og Em- 
blemer. Rigsraaderne havde ladet den ene Æresport bygge 
og udsmykke med en rosende Paaskrift til Dronning Chri- 
stina, skønt de paa det Tidspunkt just ikke vare videre 
henrykte over hende. 

Der opstod nogen Uenighed angaaende Rangfølgen 
ved Toget til Kirken imellem de høje Herrer, idet de be- 
rømte svenske Generaler, som havde ført Befalingen over 
de svenske Hære i Trediveaarskrigen, vilde køre nærmest 
efter de kongelige Vogne og ikke rangeres bagefter de 5 
høje Rigsraader, saaledes som det var paatænkt. 

Der blev saa foreslaaet disse veltjente Generaler at 
sidde paa Bagsædet overfor Rigsraaderne i samme Vogn, 
idet de jo saa under Kørselen paa en Maade sad nær- 
mest ved de kongelige; men da de ikke vilde nøjes med 
denne Fortolkning, enedes man om, at de skulde ride ved 
Siden af Dronningens Vogn og dernæst i Kirken bære 
Tronhimlen over hende. 

Søndagen den 20de Oktober 1650 fandt Dronning 
Christinas Kroning Sted. Hendes gamle Lærer, Biskop 

Mathiæ, holdt Talen, og Erkebiskop Lenæus kronede hende, 
efterat hun havde aflagt Kongeeden, som oplæstes af 
Rigskantsler Oxenstjerna. 

De øvrige Regalier bleve overleverede hende, hvor- 
efter hun indtog sin Plads paa en Tronstol af Sølv, som 
forud var bleven foræret hende af den unge, velstaaende 
Grev de la Gardie af Taknemmelighed for hendes store 
Gavmildhed og Naade imod ham. Denne Tronstol eks- 
isterer den Dag idag, idet den senere er brugt ved alle 
svenske Kongers Kroning. 

Fra Kirken kørte Dronning Christina i en forgyldt 
Karet, forspændt med fire hvide, sølvbeskoede Heste; forud 
for Toget gik en Kassemester, som strøede Kronings- 
mønter af Guld og Sølv i Grams ud til Folket. 

Da Dronningen var kommen tilbage til Slottet, be- 
gyndte en storartet Kanonade fra de svenske Orlogsskibe 
og Stadens Volde. 

Dernæst var der stort Taffel paa Slottet, og paa 
Torvet gaves en stegt Kroningsokse til Pris, foruden at 
Vin flød ud af flere Fontæner til behagelig Afbenyttelse 
der. Folk drak saa tæt paa Dronningens Velgaaende, at 
der opstod Klammeri og Slagsmaal, som havde til Følge, 
at flere mistede Livet derved. Om Aftenen var der Fyr- 
værkeri, som afsluttedes ved Midnat. Festlighederne fort- 
sattes de følgende Dage i Ugen. Der blev udfoldet al 
mulig Pragt og Snille. Alle anstrengte sig for at præ- 
stere noget hidtil i Sverrig uset. Fra Frankrig var der 
indforskrevet Dragter og Dekorationer over en lav Sko. 
Optog, Skuespil, Turneringer og Dystløb vekslede hver 
Dag. 

Ved Berigelsen, som fulgte af Krigen i Tyskland, 
idet de svenske Hære underholdtes af Staterne der, bleve 
de Svenske vante til mere Luksus, og da de bragte en 
Del Bytte og krigerske Sædvaner med hjem, bleve Sæderne 
fra den Tid af forfinede og forandrede i det forhen mere 
tarvelige Sverrig. 

Medens der til Kong Gustav Adolfs Bryllup maatte 

laanes Bordservice af Tin til at komplettere Slottets Be- 
holdning med, gjorde Minister Erik Oxenstjerna en Men- 
neskealder senere et større Gæstebud for den engelske 
Gesandt, hvor det hele Bordservice var af Sølv, uden at 
Værten behøvede at laane sig frem. 

I Dronning Christinas Tid blev det ikke bedre med 
Hensyn til Tarvelighed og fornuftigt Levesæt, idet der 
fra hendes Hof, især i de senere Aar, udgik et meget slet 
Eksempel til Efterlevelse. 

Ved Dronning Christinas Tiltrædelse af Regeringen 
var det almindelig Skik at gaa tidligt i Seng og at staa 
tidligt op. Dette bibeholdt Dronning Christina de første 
5 Aar. Allerede KL 4 om Morgenen var hun oppe. 
Kl. 5 tog hun Timer i Sprog eller gav Audients. Kl. 11 
spistes til Middag. Klokken 6 eller 7 spistes til Aften. 
Senere hen gjorde de hyppige Fester ved Hoffet en fuld- 
stændig Omvæltning heri. 

Som sagt, den gamle Tarvelighed var forbi; desuden 
førte de mange fra Trediveaarskrigen hjemvendende Svenske 
de Uvaner med sig, de havde lært i Feltlivet, bl. a. hurtig 
at sætte til, hvad de havde erhvervet som Bytte i Krigen ; 
ødsel Levemaade i Mad og Drikke udspredte sig som 
Følge deraf i det svenske Folks Levesæt. 

Under Trediveaarskrigen var der til Sverrig hjemført 
rigt Bytte fra de hærgede fremmede Lande, men i 6 Aar 
af Dronning Christinas Regering gik al denne Velstand 
ud af Landet igen ved hendes ødsle Haand overfor de 
fremmede lærde og Lykkeriddere, der indfandt sig. 

Da Dronning Christina ved Myndighedsalderen over- 
tog Regeringen, erhvervede hun sig imidlertid snart An- 
seelse og Vægt i selve Rigsraadet ved sine udmærkede 
Aandsevner, og hun omfattede Regeringsforretningerne med 
stor Iver og Interesse. Dette varede imidlertid ikke længe ; 
thi efterhaanden skød hun de alvorligere Sager fra sig, 
forledt af indkaldte fremmede, som fik en stor og skade- 
lig Indflydelse paa hende. 

Det havde saare skadelige Følger, at Dronning Chri- 

stina slet ikke vilde følge den store Statsmand Axel Oxen- 
stjernas Raad. Hun vilde ikke nøjes med at være en 
Skyggekonge og ønskede ikke at dele Æren og Magten 
med nogen. Det store Statsmandsry, som Axel Oxen- 
stjerna havde erhvervet sig, vakte Skinsyge hos hende, og 
hun vilde ikke stilles i Skygge, selv ikke af ham. Jo be- 
rømtere Minister Oxenstjerna var i Udlandet, desmere søgte 
Dronning Christina at frigøre sig for ham, at hun dog 
ikke helt skulde forsvinde ved Siden af den store Stats- 
mand. Ved den westphalske Freds Afslutning, efter 
Trediveaarskrigens Ophør, handlede Dronning Christina 
stadigt hemmeligt bag den kloge og besindige Oxenstjernas 
Ryg, hvad der havde til Følge, at Fredsbetingelserne for 
Sverrig bleve mindre fordelagtige, end de ellers kunde 
være bievne. 

Minister Oxenstjerna vilde aldrig nedlade sig til at 
smigre Dronning Christinas Forfængelighed, og det var 
kun den rene Fædrelandskærlighed og Venskab for hendes 
afdøde store Fader, der bevægede ham til at holde ud 
som hendes Raadgiver og døje alle de Drillerier og Uhøf- 
ligheder, hvorfor hun ved enhver Lejlighed lod ham være 
Genstand. 

I Høsten 1649 døde Oxenstjernas Gemalinde. Imod 
Sædvane var Dronning Christina ikke til Stede i Kirken 
ved slig højtidelig Jordfæstelse der — som ellers Skik 
var — , men undskyldte sig med et Ildebefindende. 

Den store Statsmand Kardinal Mazarin i Frankrig 
befalede i Modsætning dertil den franske Gesandt Chanut 
i Stockholm altid at behandle Oxenstjerna med den 
største Hensynsfuldhed og Agtelse , selv om han var 
falden i Unaade hos Dronningen. 

Oxenstjerna holdt, som sagt, ud og lod sin adva- 
rende Stemme høre lige til Christinas Tronfrasigelse, der 
aabenbart maa anses for at være den af hendes Hand- 
linger, hvori hendes Forfængelighed, Egensindighed og 
Lune kulminerede, idet hun troede at forbavse sin Samtid 
og opvække Europas Forundring og Efterverdenens Be- 

undring, og at det skulde blive betragtet som en haj- 
sindet Handling, saa hun i levende Live vilde indtræde 
udødelig og forklaret i de historiske Heltes Rækker. 

Selv efterat Dronning Christina havde tabt al Lyst 
til at beskæftige sig med Statssager, bevarede hun Inter- 
essen for Studierne, og de indkaldte Videnskabsmænd be- 
tragtede Sverrig som et rent Gosens Land og lovpriste 
den enestaaende Dronning baade i Tale og paa Vers, da 
den fejrede Elev betalte dem kongeligt 1 ). 

Længere hen kededes Dronning Christina ogsaa ved 
de mere dybtgaaende Studier, da andre Udlændinge af 
mindre lødig Beskaffenhed traadte til og fik hende lært, 
istedetfor at nytte Tiden, at slaa Tiden ihjel ved alene at 
tænke paa Fornøjelser og Adspredelser, bortset fra de uhørte 
Udgifter, disse medførte, og det slette Eksempel og den 
moralske Fordærvelse, dette Liv afgav for hendes Samtid. 

En Hofyndling var sjælden synderlig længe i Dron- 


J ) En Prøve paa den fade Smiger, de lærde kunde sætte i deres 
Pen og tage i Brug, naar de stemte deres Lyre for at tolke 
Dronning Christinas Ros og Ære hidsættes her i følgende 
Sonnet : 

« Fyrstinde, hos hvem Himlen har nedlagt alle sine Skatte, 
Solen sin Glans, vort Aarhundrede sin Ære, Jorden sin Fred, 
Gustav sine Sejre, og hvem Naturen endelig har gjort til et 
Mesterværk. 

Christina! Du, hvis Navn alene gør* os henrykte, og hvis 
triumferende Arme paa en Elfenbenstrone støtte Mars og Phobus 
og forlene dem med ny Spændstighed, vil indtage den første 
Plads i Mindernes Tempel! 

Tilbed eises værdige Genstand for vore berettigede Offergaver, 
for hvem ikke blot det Rige, hvorover Du hersker, men ogsaa 
hele Jorden vil rejse Altre overalt! 

Forgæves tager man sig for at holde Lovtaler over Dig, 
thi Du fortjener de Hædersbevisninger, man yder de udøde- 
lige. Det tilkommer derfor kun Englene at rose Dig!» 

Af lignende Sort og af samme Tønde var der mere end 
nok, det vilde jo have været mere end sært, om den unge 
Dronning skulde have kunnet gaa uskadt ud af slige opstyl- 
tede Smigrerier. 

ning Christinas Gunst, thi Vankelmodighed i denne Hen- 
seende og en stor Lyst til Afveksling herte til hendes 
særlige Egenskaber. I Begyndelsen var det en indfødt 
Svensk, Grev Magnus de la Gardie, der indtog Yndlin- 
gens misundelsesværdige Plads, og det var ham, der holdt 
sig længst, i hele 7 Aar. Efter hans Fald vare Yndlin- 
gerne for største Delen Udlændinge. Blandt disse frem- 
mede vare nogle af et mere end tvivlsomt Rygte, saasom 
Corfitz Ulfeld af Danmark og Radziejewsky *fra Polen, der 
begge for Landsforræderi vare dømte fra Ære, Liv og 
Gods i deres respektive Fødestavne; men det synes, som 
om Dronning Christina, satte en Ære i at tage sig af 
den Slags Folk og skaffe dem Oprejsning for de Foruret- 
telser, de formente sig at have lidt, hvor de kom fra. 

Paa de følgende Blade ville vi nærmere lære at kende 
nogle faa af den Skare, der fra Tid til anden flokkedes 
om Dronning Christina, dog ville kun de vigtigste med 
Hensyn til at belyse Forholdene blive nærmere omtalte, 
da det vilde blive for vidtløftigt at tage dem alle med. 

Ovennævnte Grev Magnus de la Gardie, der længst 
havde det Held at bevare Dronning Christinas Naade, var 
Ætling af en fransk Slægt, hvis Stamfædre ejede Godset 
la Gardie i Languedoc. I det 16de Aarhundrede indvan- 
drede en Gren af Slægten til Sverrig. Magnus’s Fader, 
Grev Jacob de la Gardie, var gift med den skønne Ebba 
Brahe, Kong Gustav Adolfs Ungdoms Kærlighed. Af 
Jacob de la Gardies og Ebba Brahes 14 Børn var Magnus 
det 4de i Rækken. Ligesom Grev Magnus var af Sver- 
rigs højeste Adel, modtog han tillige den omhyggeligste 
Opdragelse og studerede dernæst i Frankrig samt senere 
ved Universitetet i Leyden. I Frankrig, hvor saavel hans 
franske Herkomst som belevne Yæsen vandt ham alles 
Hjerter, blev han meget vel modtaget ved Hoffet. Den 
senere Kong Ludvig den 14de, som da var ung, forærede 
ham sit Billede med Diamanter, og Kardinal Mazarin til- 
bød ham et fransk Regiment, hvilket Magnus, efter et 

indhentet Raad hjemmefra, dog afslog at modtage; kort 
efter tog han hjem. 

I Stockholm vakte den unge, statelige, fint dannede 
Greve stor Opmærksomhed ved hele sit Væsens behage- 
lige Forening af Kundskaber, Belevenhed og Omgængelig- 
hed. Han tilbod straks Hoffet sin Tjeneste, og da han 
ogsaa paa Dronning Christina havde gjort det bedste 
Indtryk, antog hun ham og udnævnte ham til Chef for 
Livgarden med 3000 Kroner mere i Gage, end der ellers 
var normeret for denne Stilling. 

Dronning Christina overvurderede dog denne nye Ynd- 
lings, Grev Magnus’s Betydning; hun mente nemlig, at han 
maatte kunne afløse og erstatte den gamle Minister Oxen- 
stjerna fuldt ud. For at give ham Lejlighed til at hoste 
Berømmelse og gore sig fortjent af S verrig fik hun den 
Idé at sende et overordentligt Gesandtskab til Frankrig 
og sætte Greve Magnus i Spidsen derfor, øjemedet skulde 
være at lykønske det franske Hof til dets Sejre i Tysk- 
land samt takke for Frankrigs Medvirkning ved den nylig 
afsluttede Fred i Bromsebro o. s. v. Disse Grunde havde 
ikke stort at sige; det hele var kun tomme Ceremonier, 
som den svenske Gesandt i Paris godt kunde have be- 
sørget. Rigskantsler Oxenstjerna søgte ogsaa at modsætte 
sig det hele Foretagende som baade unødvendigt og meget 
dyrt; men det hjalp ikke; Dronning Christina fik dog sin 
Vilje trumfet igennem. 

Dronning Christina vilde have, da det var den første 
Ambassade under hendes Regering, at der skulde udfoldes 
den størst mulige Pragt, samt at Grev Magnus de la 
Gardie skulde Sættes i Spidsen for det hele. Under ham 
kom der til at staa en Hofmarskalk, to Kammerherrer, 16 
Adelsmænd af den højere Adel og 30 Adelsmænd af den 
lavere Grad, 8 Gardister, 4 Pager, 6 Lakajer og 4 Trom- 
petere, alle af Dronningens egne Folk. Med Tjenerskab 
udgjorde det hele Selskab 200 Personer, som paa et 
Linieskib og 3 Fregatter overførtes direkte til Frankrig, 
fra Gøteborg til Dieppe. 

Samtidigt med, at Grev M. de la Gardie var bleven 
ansat ved Dronning Christinas Hof, var der kommen en 
ny fransk Gesandt, Chanut, til Stockholm. Denne Fransk- 
mand syntes Dronning Christina ogsaa særdeles godt om, 
idet han var en lærd og kundskabsrig Mand, der kunde 
tale fem forskellige Sprog; desuden var han dygtig i 
Matematik og Filosofi. Chanut, hvis fortrinlige Egen- 
skaber passede saa udmærket for Dronning Christinas 
Karakter, erhvervede sig i kort Tid hendes store Be- 
vaagenhed, og hendes store Forkærlighed for Frankrig, 
dets Nationalitet, Sprog og Kultur skrev sig især fra 
denne Tid og var en medvirkende Grund for hende til 
at faa ovennævnte svenske Gesandtskab sendt til Fran- 
krig. 

Denne franske Gesandt Chanut i Stockholm skrev til 
Kardinal Mazarin, at der endelig maatte blive gjort megen 
Stads i Frankrig af Grev Magnus de la Gardie, da Dron- 
ning Christina vilde sætte stor Pris derpaa, saasom denne 
Greve stod højt i Dronningens Gunst. 

I Frankrig fulgte man de givne Vink. Kongelige 
Vogne fra det franske Hof bleve sendte Grev Magnus de 
la Gardie imøde til St. Denis, og han førtes med alle 
Æresbevisninger af den franske Ceremonimester ind til 
Paris, hvor Vendome-Paladset var indrettet for ham og 
Følge, som beværtedes for kongelig Regning i al Over- 
daadighed i et Par Dage; derpaa fulgte en Række Gæste- 
bud, Jagter, Baller og Skuespil. Den svenske Greve 
gjorde stor Opsigt og vandt overalt stort Bifald. Der var 
ingen ved det franske Hof, der overgik ham i statelig Ud- 
seende og Belevenhed eller i Jagt og Dans; ej heller gjorde 
det lidet til Sagen, at han strøede Penge ud med rund 
Haand, hvoraf den største Del optoges og laantes i Paris 
dels af de franske Subsidier, dels af en rig, svensk Under- 
saat, Salvius, som dog ikke senere fik Vederlag af Dron- 
ning Christina for denne paa hendes Vegne stiftede Gæld. 

Ved sin Hjemkomst fra Frankrig blev Grev de la 
Gardie meget vel modtaget af Dronning Christina. Der 

blev naturligvis stærk Tale om den Hengivenhed, Dron- 
ningen nærede for den unge Mand, og man troede, at hun 
havde i Sinde at ægte ham. Hun er formodentlig bleven 
ked af den Snak, da den kom hende for øre, og for at 
gøre Ende derpaa var det rimeligvis, at hun ønskede at 
gifte Grev Magnus de la Gardie med sit Søskendebarn, 
Pfalzgrevedatteren Maria Euphrosyna, for hvilken han havde 
næret varm Tilbøjelighed i flere Aar. 

Dronning Christina gjorde det unge Pars Bryllup: 
foruden at give Juveler til Bruden forærede hun Parret 
5000 Dukater og et stort Gods i Brudegave. I nogle Aar 
overøste Dronning Christina Magnus de la Gardie med 
store Gaver og Forfremmelser, men da han ikke kunde 
bære sin Lykke uden at spænde Buen for højt ved at 
ville sætte ondt for andre af Dronningens Yndlinge, saa 
hørte efter 7 Aars Forløb en skøn Dag hendes Bevaagen- 
hed op, og Grev Magnus de la Gardies Rolle var udspil- 
let, og andre udfyldte i kortere Tid hans Plads. 

Samme Aar, som Grev de la Gardies Stjerne dalede, 
var der en ung Staldmester, Steinberg, ved Dronning 
Christinas Hof, som uforvarende ved et for ham heldigt 
Tilfælde kom 4 til at gøre sin Lykke. Dronning Christina 
vilde nemlig en tidlig Morgenstund Kl. 4 i Juni Maaned 
1652, fulgt af Admiral Fleming, General Wachtmeister og 
flere inspicere nogle Orlogsskibe, der nyligt vare udrustede. 
Der var lagt en Overgangsbro af løse Brædder over til det 
paagældende Skib, paa hvilket Dronning Christina vilde 
gaa ombord. Admiral Fleming, der vilde føre hendes 
Majestæt over, traadte fejl, plumpede i Vandet og rev 
hende med sig, idet han greb fat i Garneringen af hendes 
Kjole. De gik begge til Bunds, da Admiral Fleming blev 
ved at holde fast i Kjolen. 

Staldmesteren Steinberg, der først opdagede Uheldet, 
sprang straks i Vandet bagefter dem og greb fat i den 
anden Side af Dronningens Kjole, samtidigt med at han 
raabte Alarm, hvorefter der straks kom Hjælp til, og 
alle Mand kom snart paa det tørre igen. 

Dronning Christina ænsede ikke det ufrivillige Mor- 
genbad videre, men holdt samme Dag offentligt Taffel og 
sagde spøgende ved dette: «Det var en Lykke for hende, 
at hun var vant til kun at drikke Vand, derfor gjorde 
denne Hændelse hende ikke noget, skønt Vandet smagte 
baade af Salt og Tjære; værre var det derimod for Ad- 
miral Fleming, der ellers kun drak øl og Vin.« 

Forresten roste hun skæmtevis Admiralen for hans 
Snarraadighed, at gribe fat i hendes Kjole og derved gøre 
sin egen Frelse mulig. 

Redningsmanden Steinberg var fra den Dag af i ved- 
varende Gunst hos Dronningen, fik Gods og Guld og 
blev noget senere ophøjet i Grevestanden, skønt de gamle 
indfødte Adelsmænd søgte at forhindre det. 

Paa det Tidspunkt, da Dronning Christina fik det 
ovenomtalte ufrivillige Bad, var hendes Helbred ikke saa 
god som ønskeligt, hun havde endog et Par Aar forud 
været alvorligt syg. Da hun ikke altid undte sig Søvn 
nok, anvendte for megen Tid paa Studierne og tog for 
lidt Hensyn til Diæten, saa led hun stundom af Feber, 
Besvimelse og Afkræftelse. Hendes hyppige Sygdoms- 
anfald medførte Nødvendigheden af Indkaldelsen af en 
duelig Læge. Da anbefalede den lærde Historiker, Fransk- 
manden Saumaise, som da var ved det svenske Hof, sin 
Landsmand, Dr. Bourdelot — de vare nemlig begge fødte 
i Bourgogne. Lægen Bourdelot kom derfor til Sverrig og 
blev nu en af de dristigste af den Bande Eventyrere, 
som omsværmede Dronning Christina i hele hendes Re- 
geringstid. Dr. Bourdelot var Søn af en Barbér i Byen 
Sens i Bourgogne; han hed oprindelig Michour, men for 
at komme bedre frem i Verden antog han sin Morbroders 
Navn Bourdelot, der var mere kendt og mere agtet end 
hans eget. Han var først ansat paa et Apotek i sin 
Fødeby og blev senere sendt til Slægtninge i Paris, hvor 
han drev medicinske Studier, som lykkedes godt for ham, 
da han var vel begavet. Han var saa heldig senere hen 
at arve en Onkel og ved samme Tidspunkt at blive Læge 

hos «den store Condé«, Prins Louis Condé af Frankrig. 
Dr. Bourdelot kora senere til Bom, hvor han ved sin 
ubegribelige Evne til at bore sig ind allevegne havde faaet 
Audients hos og vundet Pave Urban d. 8des Velvilje, saa 
han mod at tilse fattige syge fik Tilsagn om et gejstligt 
Embede, skønt han var saa lidt præsteligt anlagt som vel 
muligt. 

Den Omstændighed, at Dr. Bourdelot havde været i 
nærmere Berøring med «den store Condé« saav elsom med 
Pave Urban d. 8de, var i Dronning Christinas Djne en 
særlig Anbefaling for den nyantagne franske Læge, og 
forinden vi gaa videre og omtale Bourdelots Virksomhed 
i Sverrig, skal her kortelig berøres, hvorpaa Dronning 
Christinas Sympathi for Pave Urban d. 8de og Prinsen af 
Condé beroede. 

Da Pave Urban d. 8de var bange for, at den tyske 
Kejser Ferdinand d. 3dje skulde misbruge sin Magt til at 
fortrædige Pavestaten, glædede han sig hemmeligt over 
den svenske Armées Fremgang i Tyskland, da den bidrog 
til at svække det habsburgske Hus og derved forhindre 
Kejser Ferdinand d. 3djes truende Forholdsregler imod 
Italien. Pave Urban sluttede sig endog sammen med 
Frankrig, og dette igen med det protestantiske Sverrig, 
saa de katolske pavelige og de protestantiske Svenske 
kæmpede med samme Formaal. Her skete altsaa, hvad 
før var sket, at Paven satte Politiken over Religionen. 

Hvad Prinsen af Condé angik , fattede Dronning 
Christina tidligt stor Beundring for denne store Hærfører. 
Ved hendes Regeringstiltrædelse begyndte en nøjere Sam- 
menvirkning imellem den franske og den svenske Armé. 

Prins Louis af Condé tilligemed Marskalk Turenne 
vandt ved Nor diingen 1645 et Slag over de kejserlige 
under General Mercy. Dronning Christina sendte i den 
Anledning en forbindtlig Skrivelse til Condé; hun takkede 
ham for den herlige Sejr, fordi han havde hævnet hendes 
Krigeres Manes, nemlig dem fra det af de Svenske tabte 
Slag 1634. Condé svarede, at det glædede ham at kunne 

hævne den Skade, som var tilføjet Gustav Adolfs Vaaben 
efter dennes Død, da Lykken næppe vilde have forladt 
ham, ifald han havde levet. 

For at komme tilbage til Bourdelot. Han var ikke 
alene Læge, men tillige Hofmand og Selskabsmand og i 
Besiddelse af Vittighed og Lune samt en skarp Kritiker. 
Han kunde synge, spille Guitar, male lidt, tillave vel- 
lugtende Sager samt forstod at arrangere Fester, Optog 
og Skuespil etc. Som man ser, var han mangesidig og 
forstod at bringe det i Anvendelse i de nye Forhold, da 
han først paa Aaret 1652 kom til det svenske Hof. 

Foreløbig foreskrev han Dronning Christina en for- 
andret Levevis tilligemed Aareladninger, varme Bade og 
regelmæssig Diæt. Det lykkedes Bourdelot ved sine Kure 
i ganske kort Tid at bedre Dronningens Helbredstilstand 
betydeligt. Hun gav ham derfor snart fast Ansættelse 
som første Livlæge. Hans aandrige, livlige Samtale og 
Vittigheder paa andres, især de lærdes Bekostning tiltalte 
Dronningen meget; han skulde derfor altid være om 
hende. Ved Taffelet stod han bag ved hendes Stol for at 
opvarte hende, og sjældent henvendte Dronningen Talen 
til andre end ham. I Begyndelsen boede Bourdelot ved 
Siden af Slottet, ligeover for Axel Oxenstjerna, og det 
ligesom paa Trods, da den gamle Rigskantsler aldrig 
havde kunnet udstaa ham. Dronning Christina var saa 
meget desto mere henrykt; hun udtalte ofte, at næst Gud 
havde hun Dr. Bourdelot at takke for sit Liv, og at han 
var Datidens største Mand, ikke alene i Medicinen, men 
i enhver Videnskab. Bourdelot blev som fortumlet af 
denne Virak, han blev stolt og utaalelig overfor alle øv- 
rige Hoffolk. De maatte alle finde sig deri, gøre deres 
Opvartning for ham samt give ham Foræringer ved fest- 
lige Lejligheder, naar de da ikke vilde støde Dronningen 
for Hovedet. 

Som sagt, Bourdelot spillede første Violin ved Dron- 
ning Christinas Hof i det Aar, han var hendes erklærede 
Yndling. Han var taktløs nok til at trænge sig ind i 

alle Forhold, de huslige, politiske, private og offentlige. 
Høje og lave begærede hans Forbøn hos Dronningen, og 
han lod sig vederlægge i rede Mønt for sin Ulejlighed. 
Fra denne Tid af trak Dronningen sig tilbage fra de 
lærde, saavel dem fra Sverrig som dem fra de sydligere 
fremmede Lande, for hvem Sverrig hidtil havde været et 
rent Eldorado, hvor de bleve modtagne med aabne Arme 
og rigeligt lønnede. Bourdelot fraraadede Dronning Chri- 
stina de ivrige Studier og alt anstrengende Arbejde. Hun 
drog sig i Virkeligheden nu bort fra Videnskabens Dyr- 
kere, og samtidigt trak hun ogsaa sin gavmilde Haand 
overfor dem tilbage. Som Følge deraf forstummede nu de 
lærdes Lyre, som forhen blev stemt for i høje Toner at 
udbasune Ros og Lovprisninger over den enestaaende lærde 
og kloge Dronning i det høje, kolde Norden. 

Det var Bourdelot, som ledte Dronning Christina ind 
paa en anden Bane end hidtil. I Stedet for Studier, som 
tidligere, var det nu Fornøjelser, det gik løs paa, hvoraf 
fulgte Forsømmelser af Statssager og Forødelse af Statens 
Midler til Hoffester og lignende. Bourdelot sørgede for, 
at der indforskreves Franskmænd fra Paris, som forstod 
at arrangere alle Slags Fester, Balletter og Adspredelser 
paa bedste Maade. Dronning Christina skulde more sig 
og forslaa Grillerne. Vilde hun foretage sig noget alvor- 
ligt, studere eller beskæftige sig med noget, der ikke var 
efter Bourdelots Hoved, var han straks ved Haanden og 
erklærede, at Dronningens Puls ikke var god, og at hun 
skulde skaanes for ikke at sætte sin Sundhed paa Spil. 
Fester, Baller og Komedier optog nu næsten hele hendes 
Tid, saa hun fra den Tid af var vanskeligere for Mini- 
strene at faa i Tale end før. Hun blev fornærmet, naar 
hun blev mindet om Arbejde. 

Da hun saaledes engang holdt Fest paa Jakobsdal, 
det nuværende Ulriksdal, flere Dage i Træk, og der netop 
kom en Depeche fra Kong Frederik d. 3dje af Danmark, 
der krævede hurtigt Svar, henvendte den danske Gesandt, 
Peder Juel til Hundsbæk, sig til Kantsler Oxenstjerna for 

at faa Dronning Christinas Svar lidt snart, men Oxen- 
stjerna svarede Peder Juel: «Selv om jeg kunde tjene 
10,000 Daler derved, tar jeg dog ikke tage ud til Jakobs- 
dal, hvor Dronningen er, men det maa vente, til hun af 
sig selv kommer til Byen igen.« 

Den engelske Gesandt Whiteloke klagede paa samme 
Tid over, at ved Audientserne hørte man ikke Tale om 
andet end Filosofi, Fornøjelser og Balletter, men fik intet 
Svar paa sine alvorlige Spørgsmaal. 

Det hele svenske Folk klagede; thi Bourdelot for- 
øgede Uviljen imod sig ved sin hele udfordrende Optræden. 
Rigsraaderne harmedes baade over hans Overmod og endnu 
mere over hans Indflydelse paa Statsanliggenderne. Lægerne 
beskyldte Bourdelot for at være en Kvaksalver, og det 
var et mærkeligt Træf, som styrkede denne Dom, at flere 
Patienter, som havde betroet sig til ham, efter kort Tids 
Forløb hjemfaldt til Gravens Ro og Stilhed. Dernæst 
klagede Præsteskabet over, at Bourdelot indgav Dron- 
ningen ugudelige og usædelige Tanker, han, som selv var 
en Gudsfornægter og Bedrager. Den svenske Almue var 
overbevist om, at Bourdelot var besat af en ond Aand, 
og at han benyttede Trolddom for at forhekse Dronningen. 
De lærde samstemmede dermed, thi deres gyldne Periode 
var nu omme, og Bourdelots Haan og Drillerier vare næsten 
det eneste sikre Udbytte af deres Virken ved Hoffet l ). 

Det Fritænkeri, som var Grundtonen i Dr. Bourde- 
lots lærde og filosofiske Samtaler med Dronning Christina, 


*) Blandt de lærde, der ved den Tid forlod Christinas Hof, var 
den lærde Markus Meibom, som en Dag havde besvaret Bour- 
delots Drilleri med at give ham en forsvarlig Ørefigen, hvor- 
over Dronningen vrededes meget, og Magister Meibom maatte 
derfor hurtigst muligt forlade Landet. Meibom var fedt i 
Tonning i Slesvig og var saa heldig efter den Tid at blive 
antaget som Bibliotekar hos Kong Frederik d. 3dje og var i 
denne Bestilling i 10 Aar, hvorpaa han fik sin Afsked og Peter 
Schumacher (Griff enfeidt) blev ansat i hans Sted, da Maje- 
stæten ikke havde fuld Tillid til Meiboms Paalidelighed. 

udøvede snart sin Indflydelse paa denne, saa hun ved sin 
Ligegyldighed for Religionen i sine sidste Regeringsaar 
gav et meget slet Eksempel. Bivaanede hun saaledes den 
offentlige Gudstjeneste, var det alene for et Syns Skyld; 
thi hun læste som oftest i en latinsk Forfatter, medens 
Prædikenen stod paa, og tilkendegav paa flere Maader, at 
det hele trættede og kedede hende. 

En Forfatter fra den Tid skriver: « Gudsfrygten bliver 
letsindigt behandlet her; Helligdagene blive til Danse- og 
Forlystelsesdage. •> 

Den uheldige Indflydelse, som Bourdelots Fritænkeri 
havde paa Dronning Christina, formente den svenske Gejst- 
lighed paa egne og Folkets Vegne at burde paatale. For 
at gere det saa skaansomt som muligt henvendte den sig 
til Dronning Christinas Moder, Enkedronning Maria Eleo- 
nora, som var den lutherske Trosbekendelse inderlig hen- 
given. Enkedronningen ansaa det for sin moderlige Pligt 
at advare den forvildede Datter, til hvilken hun derfor 
talte om Bourdelots farlige Grundsætninger i Modsætning 
til Christinas Faders ærefulde Tro paa og Kamp for den 
sande Lære. Dronning Christina takkede Moderen for hendes 
gode Mening, men tilføjede, at det Emne var for hejt og 
for svært; det maatte overlades til dem, der forstod det; 
«<men,» føjede Datteren til, «hun skulde nok lære det 
Godtfolk noget andet, der havde lokket Moderen til at 
paatage sig dette Hverv.« 

Den biede Moder tabte Slaget overfor den haarde 
Datter, og i Moderens paafølgende Grædescene maaUe 
Datteren Christina tilsidst stille hendes Taarer, dog nden 
Resultat for selve Sagens Vedkommende. 

Sperges der, hvorledes Dronning Christina befandt sig 
i den Glædernes Runddans, som Bourdelot arrangerede for 
hende ved alle de Fester, Skuespil og Balletter, der op- 
førtes, saa er det vist, at hun i Længden ikke tiltaltes 
og oplivedes derved, men følte sig tom, træt og mæt. I 
Fortrolighed udlod hun sig til sine Omgivelser: «Det er i 
Længden en kedelig Underholdning; jeg horer og ser 

næsten altid det samme. Jeg indser nok, at jeg maa til 
at optage mine Studier igen og underholde mig med de 
lærde. » 

Da man vovede at svare hende, at det nu vilde være 
svært, og at hendes Tid ikke vilde strække til, svarede 
Dronning Christina: «Naar det ikke gaar paa den ene 
Maade, saa skal det gaa paa den anden »; derfor mente 
man, at hun da tænkte paa at nedlægge Kronen, hvilket 
hun forresten tidligere til sine fortrolige havde talt om, 
men som disse meget fraraadede hende nogen Sinde 
at tænke paa. 

Imidlertid lakkede det dog mod Enden med Bourde- 
lots Ophold i Sverrig, hvad enten det nu var ham selv, 
der følte, at det var det klogeste at trække sig tilbage, 
eller det var Dronningen, der mente det farligt at trodse 
den stigende Misfornøjelse længere. Dronningens Velvilje 
overfor Bourdelot var dog uformindsket i Afskedsstunden; 
han fik en Bejseskilling paa 20,000 Kroner i Haanden 
samt dobbelt saa stor en Sum at hæve i Paris Aaret 
efter, naar han kom til Frankrig, foruden de Penge og 
Værdigenstande, som han førte hjem med sig fra dette 
sit svenske Plyndringstog. Selve Afrejsen var beskeden 
nok, thi af Frygt for at blive insulteret af Befolkningen 
drog denne Dronningens Yndling uformærket ud af Stock- 
holm ved Nattetid. Den lærde Vossius skrev til sin 
Hjemstavn: « Bourdelot er nu rejst, belæsset med Guld og 
Forbandelser, begge i en uhyre Mængde. »> 

Dronning Christina gav her, som saa ofte, Bevis paa 
sin let omskiftelige Velvilje. Ude af Oje, ude af Sind; 
thi da Bourdelot først var borte, havde hun snart glemt 
ham. To Maaneder efter talte hun endog om ham med 
Foragt og brød sig end ikke om at aabne eller læse de 
Breve, han sendte hende. Da Dronning Christina senere 
hen efter sin Tronfrasigelse kom til Bryssel, gjorde Bour- 
delot hende der sin Opvartning, men blev koldt modtagen, 
halvt afvist, idet hun sagde, at hun nu ej længere trængte 
til Medicin. 

Samtidigt med den franske Læge Bourdelot var der 
en anden Udlænding, nemlig den spanske Gesandt Antonio 
de Pimentelli, der kom til at spille en betydelig Rolle 
ved Dronning Christinas Hof. 

Da Spanien paa den Tid var i aaben Krig med Fran- 
krig, vilde det gerne have Dronning Christina over paa 
sin Side; derfor var det, at Kongen af Spanien sendte 
ovennævnte smidige Don Antonio Pimentelli med et Følge 
af 50 Personer til Stockholm. 

Foruden at Pimentelli var en sleben, dannet Verdens- 
mand af et særdeles tiltalende Ydre, saa havde Bourdelot 
i Forvejen omtalt ham saa rosende for Dronning Chri- 
stina, at denne var meget opsat paa at gøre hans Be- 
kendtskab. Dronning Christina var netop paa Kungsør, 
12 Mile fra Stockholm, da Don Pimentelles Ankomst blev 
meldt; for at komme Vejen desto hurtigere over tilbage- 
lagde hun den lange Afstand i et anstrengende Ridt uden 
Afbrydelse. Don Pimentelli kom ufortøvet i Dronning 
Christinas Gunst. Som forfaren Hofmand havde han i 
Forvejen nøje erkyndiget sig om Dronningens Ejendomme- 
ligheder og Særheder, saa han forstod straks at drage sig 
dem til Nytte. En Blanding, som han var, af kastiliansk 
Svulst og italiensk Smigreri, blev han en farlig Person *). 

Don Pimentelli’s hemmelige Mission var foruden at 
gaa ud paa at knytte Handelsforbindelse vistnok ligesaa 
vel et politisk Rænkespil som en religiøs Intrige for at faa 
Dronning Christina til at gaa over til Katolicismen. 

J ) Snu og beregnende som Don Pimentelli var, benyttede han 
sig af en besynderlig Fremgangsmaade ved sin første Audients 
paa Stockholm Slot; thi da gjorde han blot en dyb Bøjning 
for Dronning Christina og trak sig derpaa tilbage uden at 
sige et eneste Ord. Da han den næste Dag atter udbad sig 
Audients og Dronningen spurgte ham, hvorfor han Dagen forud 
havde trukket sig tilbage, sagde han, at han ved Synet af 
hendes Majestæt var bleven saa betaget, at han behøvede Tid til 
at komme sig og fatte sig, saa han foretrak at opsætte at tale. 
Dette mærkelige Foregivende behagede Dronning Christina, hvil 
ket den snilde Spanier ogsaa forud havde gjort Regning paa. 

Foruden det gode Indtryk, Don Pimentelli gjorde paa 
Dronning Christina ved sin hele Personlighed, kom han 
endog oven i Købet med Favnen fuld af smukke Gaver, 
idet han paa den spanske Konge Philip d. 4des Vegne 
overrakte hende tolv store Sølvfade, fyldte med kostbare 
oversøiske Rariteter, samt overleverede samtidigt en Prøve 
af spansk Salt, af hvilken Kvalitet der senere vilde følge 
300 Læster bagefter, til Dronningens Disposition. Nogen 
Tid efter sendtes den største Del af Don Pimentellis 
spanske Følge tilbage til Madrid, medens han selv fik 
Ordre at forblive i Sverrig endnu i nogen Tid. 

Dronning Christina viste Don Pimentelli al tænkelig 
Opmærksomhed og færdedes med ham tidlig og sent. 
Inden ret længe kunde hun ikke undvære hans Selskab, 
omgikkes' ham meget fortroligt og raadførte sig med ham 
selv i Rigets vigtigste Anliggender, hvad der vakte hele 
det svenske Folks Had og Forbitrelse imod den fremmede 
Lykkeridder. For at Dronning Christina altid kunde have 
Pimentelli i sin umiddelbare Nærhed, blev der anvist ham 
Bolig paa Slottet; der var altsaa let Lejlighed for hende 
til lærde Disputer og intime Samtaler, og da disse om 
Aftenen trak sig langt ud over den Tid, der ansaas for 
passende, var det ikke saa sært, at hun maatte hjemfalde 
til Folkesnak. Dronning Christina, der nærede den fuld- 
stændigste Ringeagt for Verdens Omdømme, lod haant 
om den Forargelse, hendes uforsigtige Opførsel vakte. Var 
først Behandlingen af et interessant Thema kommen i Gang 
om Aftenen, vilde hun ikke vente med Fortsættelsen til 
næste Dag. Derved fik hun Skinnet imod sig og gav 
selv Anledning til de fornærmelige Rygter, der sneg sig 
ud iblandt Folket om hende. 

Dronning Christina var uden al Tvivl uskyldig i de 
Udskejelser, forargelige Rygter vilde tillægge hende; thi 
hendes kolde Hjerte i Forbindelse med hendes overordent- 
lige Selvfølelse og meget høje Forestilling om sin fyrste- 
lige Værdighed var hende vistnok altid et Værn imod 
Fald, saa meget mere, som hun altid var sig selv nok og 

for stolt til at give sig hen eller give efter for emmere 
Følelser saavel overfor Mand som overfor Kvinde. 

Dronning Christinas Selvbiografi, skreven i hendes 
senere Aar, klarer maaske bedst Bedømmelsen af hende, 
idet hun skriver om sig selv: o Mit heftige Sind lokkede 
i lige høj Grad til Kærlighed og Ærgærrighed. I hvilke 
Ulykker vilde den første ikke have kastet mig, Herre, 
hvis Du ikke netop ved mine Fejl havde modarbejdet en 
saadan Svaghed. Min Stolthed, som aldrig vilde føle sig 
knyttet til noget Menneske, mit Overmod, som foragtede 
alle andre, og endelig den Lethed, hvormed jeg opdagede 
Fejl og Mangler hos alle dem, der nærmede sig mig, — det 
var de Egenskaber, som beskyttede mig imod Faren. Jeg 
har været Afgrunden nær, men Din mægtige Haand har 
frelst mig; jeg er uskyldig i alt det, hvormed man har 
villet sværte mit Navn.» 

Hvad der ogsaa taler til Dronning Christinas Gunst, 
er, at uagtet hendes meget udestaaende med de Franske 
og med de store i Rom, er der dog ingen med hende sam- 
tidigt levende Historieskriver, idetmindste af dem, man tør 
skænke Tillid, som vover at angribe hendes Ære, selv 
ikke et Par af hendes eget Køn, Madame de Motteville 
og M e,le de Montpensier, som ellers ikke saa paa hende 
med venlige øjne eller bedømte hende mildt. Disse 
franske Damer, som levede ved et Hof, hvor sligt Emne 
vilde have været interessant, have ikke noget at bemærke 
eller fortælle; det er kun hendes aparte Væsen og Klæde- 
dragt og hele amazoneagtige Anstrøg, der sætte deres 
Penne i Bevægelse. 

Ligesaa i Rom, hvor Dronning Christina ingenlunde 
stod paa nogen god Fod med de adelige Damer. Der var 
øjne nok dér, som spejdede efter hendes Fejl, og der 
kom mange fremmede, som bleve der i længere Tid og 
fik Adgang til hendes Hof og derved kunde hjælpe med 
til, om der var noget særligt at bemærke og notere. Dette 
udelukkede imidlertid ikke Dronning Christina fra at være 
meget overbærende mod sine Hoffolk i Elskovseventyr og 

andre Uregelmæssigheder, naar de aabent overfor hende 
stod Skrifte, tilstod deres Brøde og bad om hendes Til- 
givelse. 

Vi maa atter vende tilbage til og nærmere omtale 
Don Piraentellis Virksomhed. Hans Indflydelse paa Dron- 
ning Christina saa ligesom Dr. Bourdelots ud som en For- 
hekselse. Don Pimentelli gjorde Dronning Christina ked 
af hendes Land, Folk og Religion. Han viste hende som 
i en Apoteose, i et fantastiskt Perspektiv, den henrivende 
Tilværelse, som hun vilde kunne føre i Rom, berømt og 
fri, under en prægtig Himmel, omgivet af et Hof af Dig- 
tere, Kunstnere og Kardinaler: en Slags kvindelig Pave 
for Kunst og Videnskab, en katolsk Muse i Genfødelsens 
genopblomstrende Have. Hvad var egentlig hendes Rige, 
Sverrig, overfor det? — fattigt og koldt, formørket af en 
streng Religion, og der var hun lænket af kedelige Pligter 
imod det ideale Kejserdømme i Rom 1 ). 

Det var under Pimentellis Ophold i Sverrig, at Dronning 
Christina kom i Tanker om at stifte Amarantaordenen, og 
Pimentelli blev dens første Ridder. Anledningen til Orde- 
nens Stiftelse var følgende. I Aaret 1653 sendte den 
engelske Kronprætendent, den senere Kong Carl d. 2den 
af England, Hosebaandsordenen til den svenske Prins Carl 
Gustav; men da Cromwell endnu havde Magten i Eng- 
land, vilde Dronning Christina, for ikke at støde ham for 
Hovedet, ikke tillade Carl Gustav at tage derimod, saa- 
meget mere som hun ikke gerne saa, at hendes Under- 
saatter fik Udmærkelser udenlands fra, idet hun ved fore- 
kommende Lejlighed plejede at sige: «Jeg kan ikke taale, 
at en fremmed Herre sætter sit Mærke paa mine Faar.« 

Ved den engelske Hosebaandsordens Tilsendelse kom 
Dronning Christina i Tanker om selv at stifte en Orden, 
og da hun i et Hyrdespil nyligen havde givet Hyrdinden 


l ) Den af Italieneren Torquato Tasso i det episke Digt «det 
befriede Jerusalem* beskrevne Armidas Try lleq vist var vel 
ligesaa meget værd som et Polarriges blytunge Scepter! o.s.f. 

Amarantas Rolle, saa fik Ordenen Navn af Amaranta- 
Ordenen. Den bestod af 15 Damer og 15 Herrer, som, 
idet de indtraadte i Ordenen, maatte aflægge Løfte om 
ikke at gifte sig. Dronning Christina præsiderede selv i 
Selskabet, og Sammenkomsterne fandt Sted paa et Slot, 
skjult imellem Bjergene ved Bredden af Mælaren. Orde- 
nens Valsprog var blandt andet : semper idem d. v. s. : 
« altid den samme,« som passede saa lidt som vel muligt 
paa Stifterinden , der, som bekendt, var saa lunefuld og 
omskiftelig som nogen. 

Don Pimentelli fik den nylig stiftede Amaranta-Orden 
besat med Diamanter og Rubiner til flere Tusinde Kro- 
ners Værdi. 

Aaret efter, at Pimentelli var kommen til Sverrig, fik 
han af sin Konge Ordre til atter at vende tilbage til 
Spanien. «Det bliver min Død,« udbrød han, da han fik 
dette Budskab; imidlertid overlevede han dog Afskedsstunden, 
uagtet saavel han som Dronning Christina søgte at for- 
hale Afskeden saa meget, som gørligt. Forinden hans 
Afrejse anstillede Dronning Christina Afskedsfester for 
ham, og Rigets store maatte gøre det samme for at staa 
sig vel med hende. 

Dronning Christina lod Fregatten « Herkules« paa 70 
Kanoner udruste for direkte at overføre Pimentelli fra 
Gøteborg til Spaniens Kyst, foruden at hun skænkede 
ham 20,000 Kroner i Rejsepenge. Under Folkehobens 
Forbandelser gik Pimentelli ombord paa Fregatten, der 
laa sejlklar i Gøteborg. Glæden var stor hos det svenske 
Folk ved at se den forhadte Spanier drage væk; men den 
varede kun kort, thi i Nordsøen blev Fregatten « Her- 
kules« overfalden af en stærk Storm, som gjorde, at 
Skibet sprang læk, saaledes at Skibets Chef saa sig nødt 
til atter at søge Havn i Gøteborg, hvorfra han kort Tid 
forud var sejlet ud. Stor var Skuffelsen og Forbitrelsen, 
da Pimentelli saa hurtigt kom igen. Folk ansaa den hele 
Bortrejse for blot og bart Spilfægteri og Komediespil. 
Dronning Christina hilste derimod Pimentelli’s Tilbage- 

venden med ufordulgt Glæde, som ogsaa gav sig Udtryk 
i, at hun forærede denne spanske Yndling et firspændigt, 
kostbart Køretøj, for at han des lettere kunde komme 
omkring i den længere Tid, der nu hengik, inden Af- 
rejsen fandt Sted, da den spanske Konge paa Pimentellis 
Ansøgning gav ham en længere Henstand. Pimentelli 
saa man nu som før altid i Dronning Christinas Sel- 
skab, hvad enten hun var i Byen eller tog ud paa 
Landet til Jakobsdal. Denne fortrolige Tilværelse, der 
forargede Verden saa meget, gjorde Dronning Chri- 
stina, af den hende medfødte Trods, sit til ikke at for- 
mindske. 

Omsider blev det dog Alvor med Pimentellis Afrejse, 
idet der kom bestemte Ordrer til ham derom fra den 
spanske Konge. Atter anstillede Dronning Christina Af- 
skedsfester for ham, og som Slutning paa Legen forærede 
hun ham en kostbar Diamantring til en Værdi af 6000 
Kroner. 

Det var en stor Lettelse for det svenske Folk, samt 
for det svenske Skatkammer, da Pimentelli endelig var 
borte. Dygtige Regnemestre paastod, at Pimentelli havde 
kostet Sverrig mere, end om den spanske Konge havde 
sendt en fjendtlig Armé paa 50,000 Mand til at tære paa 
dets Marv i det samme Tidsrum. 

Samtidigt med Franskmanden Bour delo t og Spanieren 
Pimentelli opholdt der sig en kun altfor god bekendt af 
os Danske ved Dronning Christinas Hof, nemlig For- 
ræderen Corfitz Ulfeldt. Det var muligvis Dronning 
Christinas Mening, for godt Naboskabs Skyld, først at 
spørge Kong Frederik d. 3dje, hvorledes denne ønskede, 
at man skulde forholde sig overfor Corfitz Ulfeldt, naar 
han meldte sin Ankomst til Sverrig. Imidlertid afventede 
Dronning Christina ikke Frederik d. 3djes Svar, da hun 
jo nok kunde gætte sig til, hvorledes det vilde blive. Hun 
modtog Corfitz Ulfeldt med al Udmærkelse, som om han 
var en venskabelig Stats betroede Afsending, og lod ham 

afhente i en af de kongelige Ekvipager 1 ). Den danske 
Gesandt, Peder Juel — en Broder til Admiral Niels Juel 
— udmærkede sig ved sin bestemte Optræden i Anled- 
ning af den Beskyttelse, som Dronning Christina ydede 
Corfitz Ulfeldt, men det frugtede slet ikke noget. Corfitz 
Ulfeldt gjarde nemlig straks det bedste Indtryk paa Dron- 
ningen, idet han forstod ved sit smidige og slebne Væsen 
samt statelige Skikkelse at indtage hende for sig. Som 
en mandig og velvoksen Person blev Ulfeldt kort efter 
brugt i Dronningens Balletter og Hyrdespil og fremstil- 
lede Guden Jupiter, medens en polsk Adelsmand og Lands- 
forræder, Radziejewsky, af samme Tande som Ulfeldt, 
fremstillede Guden Bacchus, hvorimod Mars’s Rolle var 
forbeholdt Pimentelli, saalænge hans Ophold i Sverrig varede. 

En Dag i Aaret 1653 gjorde Dronning Christina et 


*) Grev de la Gardie ledsagede Coriits Ulfeldt til Slottet og ind 
i Dronning Christinas Kabinet, by or han i over to Timer talte 
med hende, og der staar i Hofmans historiske Efterretninger 
om danske Adelsmænd: «Da beklagede han sig med al den 
Hidsighed, som kan findes hos et Menneske, der er indtagen 
i sig og tror, at han sker Uret.» Eleonore Christine Ulfeldt 
fulgte sin Gemal til Sverrig, klædt som Mandsperson for bedre 
at skjule sit Inkognito. I sin første Audients hos Dronning 
Christina var hun fremdeles klædt som Herre. Dronning Chri- 
stina tilbød og anviste hende Værelser paa Slottet for der at 
afvente sin forestaaende Nedkomst. Eleonore Christine Ulfeldt 
fødte der en Datter, som i Dråben blev kaldet Christina efter 
Dronningen, men dette Barn døde samme Aar. Eleonore Chri- 
stine Ulfeldt maa have taget sig godt ud i Herreklæder, thi 
da hun nogen Tid efter fulgte sin Gemal til Tyskland og kom 
til Danzig, atter klædt som Herre, var der en Dame i det 
Logement, de der boede i, som fattede en heftig Kærlighed 
til Eleonore Christina, den smukke Person i Herredragt. Det 
var meget generende for Fru Eleonore Christine, der af Frygt 
for de danske Efterstræbelser ikke turde aabenbare sit Køn 
eller forandre Bopæl i samme By. Da et Par Danske angav 
Ulfeldt for Magistraten i Danzig, flygtede han og Gemalinde 
derfra til Stralsund, hvorfra de senere kunde drage over til 
Sverrig igen og der nyde Naadens Solskin for en Stund. 

stort Bal, hvortil alle de fremmede Ministre vare ind- 
budne. Forinden der blev gaaet til Bords, sagde Dron- 
ning Christina med høj Køst: »Mine Herrer! De maa 
sætte dem, som det behager dem, thi det vedkommer ej 
mig at bestemme Deres Rang.« Alligevel gav hun Pimen- 
telli, Ulfeldt og Radziejewsky de øverste Pladser ved 
Bordet for at vise dem sin særlige Gunst. 

Corfitz Ulfeldts krybende Adfærd overfor Dronning 
Christina faar bl. a. sit Udtryk, da hun en Søndag har 
savnet ham og derfor spørger ham, hvorfor han ikke har 
været i Kirke; han svarede nemlig: «Jeg kender foruden 
Eders Majestæt ingen anden Guddom, som kan redde mig 
af min Ulykke.« 

Ulfeldts hele Forhold er jo forresten godt kendt af 
danske Læsere, saa det behøver ikke at omtales yderligere. 
Mindre bekendt er det maaske, at han i Modsætning til 
Dronning Christinas mange andre Yndlinge ikke spandt 
Silke under Opholdet ved hendes Hof, men istedetfor 
maatte betale hendes Venskab og Beskyttelse temmelig 
dyrt, idet han tabte en betydelig Del af sin Formue ved 
at forstrække hende med Laan, som han aldrig fik betalt 
tilbage igen. 

Kunde Dronning Christina end ikke betale Ulfeldt 
Pengene tilbage, bevarede hun dog ham og hans Børn i 
venlig Erindring, thi da han døde, godt en halv Snes 
Aar senere, sørgede hun igennem Kongen af Spanien for, 
at hans Døtre fik en standsmæssig Opdragelse, og en af 
hans Sønner blev siden Kammerherre ved hendes lille Hof 
i Rom, hvornæst Paven senere hen gav ham et Ka- 
nonikat. 

Medens Corfitz Ulfeldt opholdt sig ved Dronning 
Christinas Hof i Sverrig, var han i lang Tid meget syg. 
Dronningen besøgte ham gentagne Gange under hans 
Sygeleje og sendte endog sin egen Medikus at tilsé ham, 
men da det ikke blev bedre, skrev Ulfeldts Gemalinde, 
Eleonore Christine — som var med ham i Sverrig — 
efter deres tidligere Læge i Danmark, Dr. Otto Sperling, 

der nu var bosiddende i Holland. Dr. Sperling kom snart, 
og efter 7 Ugers Forlob var Ulfeldt saa vel, at han atter 
kunde gøre Dronningen sin Opvartning samt være om 
hende og køre ud med hende paa hendes Udflugter. Da 
Ulfeldt var bleven rask, længtes Dr. Otto Sperling tilbage 
igen til Holland, men Ulfeldt vilde gerne først præsentere 
ham for Dronningen, saa Sperling kunde faa Lejlighed til 
at kysse Sømmen paa Hds. Majestæts Kjole. 

Ved Audientsen holdt Dr. Sperling en kort Tale paa 
Latin til Dronning Christina, som hun ekspedit besva- 
rede paa sirlig og flydende Italiensk, da hun vidste, at 
Sperling havde opholdt sig længere Tid i Italien. Da hun 
spurgte Dr. Sperling, hvorlænge han havde været i Ita- 
lien, og han svarede 4 J /2 Aar, sagde hun: «Da er det 
intet Under, at I taler saa godt Italiensk,« hvortil Dr. 
Sperling sagde: «Mere maa man forundre sig over, at 
Deres kongelige Majestæt, som aldrig har set Italien, alli- 
gevel taler Sproget saa perfekt, som om Deres Majestæt 
var født der.« 

Dronningen syntes saa godt om Dr. Sperling, at hun 
lovede ved den første givne Lejlighed at tage ham til 
Medikus. Det blev dog kun til Dels ved gyldne Løfter, 
hvorfor Sperling rejste tilbage; ikke 10 Aar efter blev 
han lokket over paa dansk Territorium og indespærret i 
Blaataarn i København, hvor Eleonore Christine Ulfeldt 
allerede da var kommen Aaret forud. Dr. Sperling sad 
der i 17 Aar indtil sin Død, medens Eleonore Christine 
Ulfeldt dog levede saa længe, at hun efter 22 Aars Inde- 
spærring ved Enkedronning Sofie Amalies Død slap ud 
og levede derefter nogle Aar i Frihed paa Maribo Kloster, 
hvor hun døde, 77 Aar gammel, 1698. 


Iblandt det meget besynderlige ved Dronning Chri- 
stina er der dog intet, der er saa besynderligt, som at 
denne den trosstærke Gustav Adolfs Datter gik over til 

Katolikernes Tro. Det var ikke efter sine Forældre, at 
Christina havde arvet sin senere saa ringe Sans for Guds- 
frygt, ejheller blev hun forsømt under Formynderrege- 
ringen med Hensyn til Religionsundervisning, men efter- 
som hun kom længere ud over Barnealderen, da hendes 
kolde Forstand og kritiske Sans udvikledes, blev det min- 
dre og mindre bevendt med hendes Tro. Dronning Chri- 
stinas Forskning over Religionen, forbunden med hendes 
Ligegyldighed mod de forskellige Afskygninger af kristne 
Trosbekendelser gjorde hende snart kølig i Udøvelsen af 
Gudstjenesten, især da hendes vedholdende Beskæftigelse 
med Filosofien, især Oldtidens, indviklede hende mere og 
mere i en Labyrint af Tvivl og modstridende Meninger. 

Til at tilintetgøre den ringe Rest, der maatte være 
tilbage af Tro paa den aabenbarede Religion, hjalp tro- 
ligen de indvandrende lærde og Lykkejægere, som Bour- 
delot, Descartes, Saumaise og Vossius m. fl. Dronning 
Christina trak sig fra den Tid, de kom, mere og mere 
tilbage fra den offentlige Gudsdyrkelse, forsømte i samme 
Grad sine Regeringspligter og levede blot for at adsprede 
og more sig. 

Vi have læst om, hvorledes Bourdelot drev paa at 
arrangere alskens Adspredelser for at underholde Dron- 
ningen og afholde hende fra at opfylde de hende paahvi- 
lende Regeringspligter, hvilke hun da ejheller selv mere 
agtede at give sig af med. Dronning Christina var ogsaa 
omsider bleven ked af det tomme Liv, hun førte, og lyttede 
derfor gerne til de herlige Beskrivelser af Sydens Lande, 
som Pimentelli udmalede for hende, til samme Tid som 
han fortalte hende, hvilket fyldigt og hæderkronet Liv 
hun kunde føre dernede; derved modnedes Tanken hos 
hende om at gøre det, som hun selv troede var et heroisk 
Skridt, nemlig at nedlægge Kronen. 

Da Dronning Christina var ked af Sverrig og pøn- 
sede paa at komme bort derfra og rejse i de sydligere, 
solvarme Lande, saa var det mest formaalstj enligt for 
hende at antage den katolske Trosbekendelse, da ingen 

anden Bekendelse var hende just særlig magtpaaliggende. 
Naar hun derfor antog den katolske Tro, var det vel mere 
en Formsag end en Hjertesag, idet hendes Tro aldrig gav 
sig videre stærke Udtryk hverken i Ord eller Gerning, 
hvad vi ville faa at se ved at følge hende i de nye For- 
hold senere hen. Saa meget er vist, at Modtagelsen i de 
katolske Lande vilde blive ganske anderledes opsigtvæk- 
kende og glimrende, naar hun, den saa højt lovpriste 
Dronning, kom som Katolik; navnlig gjaldt dette i Italien, 
i Pavens Stater og især i den evige Stad Rom. 

Paven, som ved sin hierarkiske Overvægt tidligere 
havde været alle Regenter overordnet , var den eneste 
Regent, som Dronning Christina ikke ansaa sig aldeles 
sideordnet med, saa i Rom eller i hans Stater kunde hun 
nok finde sig i at bo til Huse. Kom nu dertil, at Pavens 
Stilling gjorde, at han maatte kaste Vrag paa Ægteskabet,* r 
ligesom Christina havde gjort, saa var der et Forenings- 
punkt mere imellem dem, naar hun opslog sit Paulun 
i Rom. 

Rygtet om den svenske Dronnings store Gæstfrihed 
og Gavmildhed imod indvandrede lærde og Yndlinge i 
Forbindelse med hendes Tolerance overfor andre Tros- 
bekendelser end den i Sverrig herskende lutherske gjorde, 
at nogle katolske Patere i hendes sidste Regeringsaar, da 
de hørte derom, kom til Stockholm og søgte at nærme 
sig den lærde, den vennesæle Dronning; thi hvilken Fangst, 
om det kunne lykkeg dem at drage den højt besungne 
Dronning over til Katolicismen! 

Den første katolske Pater, vi træffe paa hos Dronning 
Christina, er Jesuiten Macedo, en sleben, lærd og beleven 
Mand; han var godt bevandret i Latin og havde forfattet 
et Digt til Dronningen i dette Sprog, som gjorde, at hun 
straks syntes godt om ham. Bemeldte Macedo var Skrifte- 
fader hos den portugisiske Gesandt Pereira i Stockholm ; 
da denne imidlertid kun kunde tale Portugisisk , var 
Macedo Tolk for Gesandten og Dronningen. 

Da Portugiseren Pereira ikke forstod Latin, kunde 

4 * 

Dronningen og den katolske Pater Macedo udmærket godt 
tale sammen, uden at Gesandten forstod deres Samtale. 
Vistnok vare deres lange Samtaler ham en Del paafal- 
dende, men Pater Macedo undskyldte sig med, at Dron- 
ningen blandede saa mange literære Spørgsmaal ind i 
Debatten. Dronning Christina tilsagde nu Pater Macedo 
i al Hemmelighed at møde paa Slottet, for at hun nær- 
mere kunde tale med ham, og hun skjulte disse Samtaler 
saa længe og saa godt som muligt. Under disse Møder 
fik Pater Macedo Lejlighed til at anvende al sin Over- 
talelseskunst for at overbevise hende om Katolicismens 
Fortræffelighed. Enden derpaa blev, at Dronning Chri- 
stina besluttede sig til at gaa over til denne Tro, dog i 
al Hemmelighed, og hun vilde først forhandle skriftligt 
med Paven derom. Dronning Christina vilde derfor sende 
Pater Macedo afsted med et Brev til Rom i den Anled- 
ning, men da den portugisiske Gesandt Pereira ikke vilde 
give ham Orlov, saa rejste han hemmelig bort, idet Dron- 
ningen medgav ham et egenhændigt Pas samt rigelige 
Rejsepenge. Saasnart den portugisiske Gesandt mærkede, 
at Pater Macedo var rømt væk uden Orlov, klagede han 
til Dronning Christina, som anstillede sig meget forbavset 
ved at høre denne Nyhed og lod søge efter den borte- 
blevne Pater, men, som man nok kan tænke sig, uden 
Resultat. Pater Macedo kom velbeholden til Rom med Chri- 
stinas Brev til Kardinal Chigi, den senere Pave Alexander 
d. 7de, som dernæst vekslede Breve med Dronning Chri- 
stina. Næsten samtidigt hermed sendte den spanske 
Gesandt i København, Grev Rebolledo, sin Skriftefader, 
Jesuiten Francken, til Stockholm for ogsaa at søge at 
indvirke paa Dronning Christina med Hensyn til hendes 
Overgang til Katolicismen. Det lykkedes ogsaa for denne 
Jesuit at faa hemmelige Møder og Samtaler med hende, 
som modtog ham meget venligt. 

Endnu skjulte Dronning Christina alle disse Under- 
handlinger paa det omhyggeligste, for at de ikke skulde 
blive kendte af uvedkommende. Hvor der gaves Lejlighed 

dertil, udtalte Dronning Christina sig tvært imod sin egen 
Anskuelse paa det Tidspunkt for at skjule Sagens rette 
Sammenhæng og holde sine Omgivelser i Uvidenhed. Da 
til Eksempel en fransk Ærkebiskop, med hvem hun stod i 
Brevveksling om lærde Sager, udtalte ønsket, at Dron- 
ning Christina maatte omvendes til den katolske Tros- 
bekendelse, svarede hun ham: Æders ønske kan ikke gaa 
i Opfyldelse. Jeg er fuldkommen overbevist om Sand- 
heden af min Tro, og det var derfor mig, der maatte 
ønske Eder denne Anskuelse og Indsigt foruden de mange 
andre udmærkede Kundskaber, I forud er i Besiddelse af. 
Uligheden i Bekendelserne skal dog ingenlunde forstyrre 
vort Venskab o. s. v.» 

Da Dronning Christina noget senere fik Underretning 
om, at hendes Slægtning, Landgreve Frederik af Hessen- 
Eschwege havde til Hensigt at gaa over til Katolicismen, 
skrev hun følgende Linier til ham: « Rygtet om Eders 
paatænkte Trosforandring har hos Eders Slægt givet An- 
ledning til ufordelagtigt Omdømme. Det tilkommer ikke 
mig at afgøre de forskellige Bekendelsers ulige Værd, jeg 
overlader til de lærde i uophørlig Strid derom at sønder- 
slide hinanden, jeg vil tage Sagen alene fra Ærens Side. 
Kan I være uvidende om deres Lod, som gaa over fra 
den ene Tro til den anden — den Lod nemlig at hades 
af dem, de forlade, og foragtes af dem, de gaa over til, 
samt dernæst tabe det Udseende af Standhaftighed, som 
en fyrstelig Person ikke kan taale at miste? Jeg beder 
Eder derfor om at afstaa fra en Handling, som ej kan 
gøres om igen, og som for Eders hele Levetid vil med- 
føre uophørligt Samvittighedsnagn o. s.v. 

Saaledes skrev Dronning Christina til sin Slægtning 
i Marts 1652, og en Maaned efter besluttede hun sig 
definitivt til selv at antage den katolske Tro. Fra Bom 
var der nemlig som Svar paa det Brev, Macedo over- 
bragte, sendt to Jesuiter, Malines og Cassati, som skulde 
anvende hele deres Omvendelseskunst paa hende. 

I Februar 1652 kom de til Stockholm og udgav sig 

der for at være almindelige rejsende. Som saadanne fik 
de ved vedkommende Ministers Anbefaling flere Gange 
Adgang til Hoffet; men det varede noget, før Dronningen 
kom efter, at det var de fra Paven ventede Herrer. Da 
den Ting var bleven Dronning Christina klar og de med 
al Forsigtighed havde givet sig tilkende , foranstaltede 
hun hemmelige Sammenkomster, og den religiøse katolske 
Procedure pro et contra tog sin Begyndelse og fortsattes 
i flere hemmelige Møder, som fik deres Afslutning, da 
den ene af Jesuiterne, Cassati, i Maj rejste tilbage 
til Kom. 

Efter megen Tvivlraadighed fra Dronning Christinas 
Side, idet hun sagde, at hun aldrig kunde blive en ret 
Katolik, ja endog en Dag betydede Paterne, at de helst 
maatte rejse tilbage til Rom igen uden hendes Tilsagn, 
slog hun dog nogle Dage efter fuldstændigt om, saa Cassati 
kunde sendes til Rom for at give Paven nærmere Under- 
retning om den fattede Beslutning samt forhandle om Af- 
sværgelsen af den gamle og Antagelsen af den nye Tro 
senere hen, ligesom for at gøre Aftale om at vælge Ita- 
lien til hendes blivende Opholdssted, naar Sverrig forlodes. 

Dronning Christina, som var en Mester i Forstillelse, 
forstod godt at skjule sin Overgang for Folket i Alminde- 
lighed, idet hun fremdeles blev ved at overvære den 
lutherske Gudstjeneste og nyde Nadverens Sakramente 
efter den lutherske Læres Forskrift. 1 selve Sverrig skjulte 
hun saaledes det rette Forhold, men i Udlandet vidste 
især Katolikerne snart god Besked derom. De jublede og 
talte om hendes dybe Følelse for den nys antagne Tro; 
men Glæden varede ikke længe, som vi senere ville faa 
at se, efterat Dronning Christina havde forladt Sverrig, 
thi baade Katolikerne og andre mærkede af hendes hele 
Opførsel og uforbeholdne Ytringer, hvor lidt hun værd- 
satte saavel den nye som den gamle Bekendelse. Man 
søgte imidlertid paa begge Sider at holde gode Miner til 
slet Spil for ikke at udsætte sig for Spot og Dadel. 
Mærkeligt var det, at de Patere, der havde Del i Dron- 

ning Christinas Omvendelse, slet ikke senere af Paven nød 
en tilsvarende Belønning derfor, som man da ellers skulde 
have troet, naar den protestantiske Konge Gustav Adolfs 
Datter, som var en af Europas aandrigste og lærdeste 
Fyrstinder, gik over til Katolicismen, efterat de ovennævnte 
Overtalere havde anvendt deres Møje paa hendes Omven- 
delse. Protestanterne paastod derimod, at Dronning Chri- 
stina overhovedet ikke havde nogen Religion og blot ud- 
vortes havde antaget Katolicismen af visse praktiske 
Hensyn. 

Dronning Christina nærede et levende ønske om at 
komme til de sydlige Landes mildere Himmelstrøg, hvor 
der var en yppigere Natur, finere Omgang og herligere 
Kunstnydelser, ligesom hun der med sine usædvanlige, 
store Aandsevner kunde straale i større Forhold. En vittig 
Franskmand anvendte paa Dronning Christina et Indfald, 
en rejsende Italiener kom med ved Omtalen af det strengt 
reformerte Præsteskab. Italieneren sagde: « Deres Tros- 
bekendelse (den reformerte) er ikke daarlig, men min 
(den katolske) er mere bekvem for den, der vil rejse om- 
kring i Yerden.»> Denne Forklaringsgrund kunde jo her 
ogsaa have megen Sandsynlighed for sig for Dronning 
Christinas Vedkommende. 

Da der i den senere Tid færdedes flere Katoliker end 
før i Stockholm, varede det ikke længe, før der iblandt 
Folk mumledes om Dronning Christinas mulige Hensigt 
at ville gaa over til Katolicismen. Utilfredsheden hos den 
lavere Befolkning gav sig Udtryk derved, at katolske 
Herrer og Betjente paa aaben Gade i Stockholm bleve 
insulterede med Skældsord og Stenkast. 

Det var ligesaa vel Rigets store som det menige Folk, 
der forargedes over det ufornuftige, støjende og ødsle Liv, 
som førtes ved det svenske Hof. En rundhaandet ødslen 
af Statens Midler paa Dronning Christinas fremmede Ynd- 
linge forarmede Statskassen saaledes, at, uagtet Landet 
havde Fred, forøgedes dog Statsgælden betydeligt. Hof- 
folkene og Armeen, Landets egne Børn, fik ikke deres 

Lønning i rette Tid, da der ikke altid var de fornødne 
Penge i Statskassen. * 

For at fortsætte det tilvante Liv laante Dronning 
Christina baade her og der, men betalte ikke altid tilbage 
eller i rette Tid, saa at Udlaanerne stundom kom i Penge- 
forlegenhed; særlig var dette Tilfældet, naar de kunde 
taale Tabet, thi flere af de mere velhavende Kreditorer fik 
ikke altid den hele udlagte Sum tilbage. Ligeledes solgte 
Dronningen af Statens Strøgods, hvad hun kunde sælge, 
og i presserende Tilfælde satte hun sit Sølvservice ud. 

I Slutningen af Dronning Christinas Regeringstid ud- 
kom der et Smædeskrift, forfattet af et Par Svenske ved 
Navn Messenius, som paatalte alle de Misbrug, der gik i 
Svang, og Tronfølgeren Carl Gustav opfordredes deri til at 
bemægtige sig Regeringen. I Smædeskriftet betegnes 
Dronning Christina som en Tosse, en Taabe, som kun 
forstaar sig paa Morskab og Fornøjelser, hvilket derfor 
vilde have Rigets Undergang til Følge. 

De, som havde skrevet Smædeskriftet, bleve opdagede, 
de skyldige, Fader og Søn, bleve henrettede; dog ulmede 
Utilfredsheden i Folket fremdeles, da Dronning Christina 
ikke forandrede sit Levesæt. Da der begyndte at vise sig 
offentlig Misfornøjelse med Dronning Christina paa flere 
Maader, tog hun det meget fornærmeligt op, klagede lydt 
over det svenske Folks Utaknemmelighed og truede med 
straks at nedlægge Kronen. 

Rigsraadet veg tilbage for, at hun skulde gjøre et saa 
usædvanligt Skridt, da det var bange for, at hun senere 
skulde fortryde det; det fraraadede hende derfor at abdi- 
cere. Rigsraaderne maatte nu bekvemme sig til at holde 
Lovtaler for den fortørnede Dronning og smigre hende for 
at formaa hende til fremdeles at bære Kronen; ligeledes 
maatte de love at betale hendes Gæld, og derved blev saa 
Freden undertegnet for denne Gang. Sagen var imidlertid 
opsat, men ikke opgiven fra Dronning Christinas Side, thi 
Tanken hos hende, at hun snart maatte kunne forlade det 
af hende ringeagtede Sverrig samt dernæst tumle sig frit 

i Sydens varme Lande, i et Liv, der skulde vies til Kunst 
og Videnskab, vejede mere hos hende end alle de Betænke- 
ligheder, man opstillede overfor hende imod hendes Tron- 
frasigelse. 


Det var ferst 2 Aar efter, at Dronning Christina 
gjorde Alvor af at foretage sig nogle afgerende Skridt hen- 
imod Tronnedlæggelsen ; det er muligt, at Planen blev lagt 
ved Hjælp af Don Pimentelli, der, som vi have hert, var 
kommen tilbage til Sverrig igen efter sin afbrudte Kejse til 
Spanien med Fregatten «Herkules». Da Dronning Christina 
nedigt vilde rejse tomhændet ud af Sverrig, men helst have 
saa mange Ejendele med som muligt, og da hun dog ikke 
helt aabenlyst turde fare Stockholms Slots Indhold af Mab- 
ler, Malerier og Kostbarheder ud af Landet, saa udspredte 
hun det Rygte, at hun vilde tilbringe Vinteren i Gøte- 
borg, og som Grund dertil angav hun, at Pesten havde 
begyndt at vise sig i Stockholm. Uagtet der endnu ingen 
Fare var paa Færde i den Retning, lod hun dog sine 
Sager indpakke og fra Stockholms Slot sende til Gateborg. 
Der afsendtes 100 store Pakkasser, indeholdende Møbler, 
Bager, Malerier, Billedhuggerarbejder, Guld- og Sølvservice, 
samt alle Slags Kostbarheder, som i Aarrækker vare sam- 
lede — det hele vurderet til flere Mili. Livres. 

De mere klartsynede Svenske tvivlede ikke om, at det 
var Dronning Christinas hemmelige Plan at føre alle disse 
Rariteter ud af Riget; og ganske rigtigt, istedetfor at 
pakke Kasserne ud i Gøteborg bleve de derfra afskibede 
til Flandern, hvorhen hun agtede selv senere at drage. 
Da Kasserne vare vel besørgede, forlod Dronning Christina 
med hele sit Følge Stockholms Slot, som nu var plyndret 
for sine Prydelser; hun drog dog ikke til Gøteborg, som 
hun havde bebudet, men derimod til Upsala. Efterat saa- 
ledes en saa betydelig Del af Kronens Løsøre var bragt 
til Side, gjorde Dronning Christina ikke længere nogen 

Hemmelighed af sin bestemte Vilje at ville nedlægge 
Kronen. 

Der blev naturligvis strittet imod fra Rigsraadernes 
Side, idet de gjorde gældende, at Dronning Christina endnu 
var ung og af et omskifteligt Sind, saa hun muligen 
senere kunde fortryde det; men al deres Tale var ørkes- 
løs, og forgæves sagde den gamle Minister Axel Oxen- 
stjerna: «Skal det altsaa saa være, saa bør det ske jo før 
jo heller.** 

Det var den gamle Tjener en svær Tanke, at alt, 
hvad han havde ofret af Tid og Møje paa den kære af- 
døde Kong Gustav Adolfs Datter, var spildt, og at et nyt 
Fyrstehus herefter skulde nyde godt deraf, medens Christina, 
det fordum saa elskede og haabefulde Barn, muligvis skulde 
henleve sine Dage fjernt fra Sverrig og maaske blive 
Genstand for Spot og Dadel. 

Nu var der imidlertid ikke andet at gøre end lade 
hende have sin frie Vilje og se at foretage de deraf føl- 
gende Skridt for helt at befri den regeringstrætte Dronning 
for de snærende Baand. Tronfrasigelsen nærmede sig der- 
for mere og mere. D. 21de Maj 1654 var Rigsdagen bleven 
indkaldt, og Dronning Christina vilde være til Stede for at 
meddele de forsamlede Stænder sin urokkelige Beslutning 
om at træde ned fra Tronen. Dronning Christina bad den 
gamle Minister Oxenstjerna at indlede Mødet og forberede 
Forsamlingen paa Hensigten med Rigsdagens Sammen- 
kaldelse; men Oxenstjerna vægrede sig ved at tage Ordet, 
idet han sagde: «Jeg har helligt lovet Dronningens Hr. 
Fader at bibeholde Sverrigs Riges Krone paa hans Datters 
Hoved. Denne Ed vilde jeg nu bryde, om jeg paa nogen 
Maade laante Haand eller Røst til en Foranstaltning som 
den herværende, der tilsigter lige det modsatte.)* — Der 
opstod derfor en kort Pause, i hvilken Dronning Christina 
samlede sine Tanker, og dernæst fremsatte hun i et klart 
Foredrag sin urokkelige Beslutning om nu at nedlægge 
Kronen, hvilket hun alt tidligere havde haft i Sinde, 
men ved Modforestillinger var bragt bort fra. 

Efterat Dronning Christina havde endt sin Tale, traadte 
de forskellige Stænders Repræsentanter frem og sagde hende 
en Del mindre velmente, om end tilsyneladende smig- 
rende Talemaader. Den Tale, der var den mest velmente 
og hjerteligste, holdtes af Bøndernes Repræsentant, der i 
sin Vadmelskjortel gik hen til Dronningen og sagde: «Ak 
min Gud! Hvad tænker Eders Majestæt paa ved at have 
til Hensigt at forlade vort Rige og os, som dog elske 
Eder saa højt? Hvor kan Eders Majestæt vinde noget 
bedre end det, De har. Et saadant Rige kan ikke lettelig 
faas igen. Visselig kommer Eders Majestæt til at angre 
dette. Ligesaa sørge vi, thi vor Velfærd sættes derved 
paa Spil. Prinsen er jo en hæderlig Herre, som vi gerne 
ville lyde, naar hans Tid kommer, men saalænge I lever, 
ville vi beholde Eder her. Derfor, naadigste Dronning, 
vær herefter som hidtil vor Forhest! Vi skulle, saa godt 
vi formaa, hjælpe Eder at trække Læsset.« 

Derpaa nærmede Bonden sig til Dronningen, greb 
hendes Haand og rystede den hjerteligt og kyssede den 
to, tre Gange, vendte derpaa hastigt omkring og gik til- 
bage til sin Plads, idet han aftørrede et Par Taarer, der 
sneg sig frem i hans -Øjne. Kort efter hævedes Mødet 
for den Dag. I de paafølgende Dage førtes der lange 
Underhandlinger om, hvor meget Sverrig skulde udrede 
om Aaret til Dronning Christinas Underhold, hvad enten 
hun blev i Riget eller drog ud deraf. Dronning Christina 
bestræbte sig for at faa saa stort et xVarsunderhold som 
muligt. Tilsidst enedes alle Parter om, at hun skulde 
have Indtægten af øerne Gulland, øland og øsel m. m., 
foruden Staden Norrkoping i Sverrig samt Strøgods, og 
Byen Wolgast i Pommern. Dronning Christina fik om- 
trent fuld Suverænitet over disse Landsdele og skulde 
kun staa Gud til Ansvar for sin Handlemaade. Indbyg- 
berne skulde aflægge Ed til Dronning Christina, dog 
dammes efter svensk Ret; derimod skulde Fejl begaaede af 
hendes Hoffolk paadømmes og straffes af hendes private og 
personlige Dom. Ogsaa skulde Landsdelene forblive ved 

den lutherske Lære og falde tilbage til Sverrig efter hendes 
Død. Endvidere skulde Sverrig betale al den Gæld, Dron- 
ning Christina havde, fra den Dag hun steg ned fra 
Tronen. 

Indtægten af ovennævnte Landsdele formentes at 
kunne blive godt en halv Million Kroner om Aaret. 

Oprindelig var det ogsaa paatænkt at paalægge Dron- 
ning Christina den Forpligtelse at blive boende i Sverrig, 
for at Pengene kunde fortæres der, men da den tilkom- 
mende Konge, Carl Gustav, mente, at det ikke var saa 
heldigt, naar der var to Suveræner i Landet, saa blev 
dette Forlangende frafaldet, skønt Forslaget var blevet 
støttet af den gamle Minister Oxenstjerna. 

Der var et andet Punkt, som var mere brændende, 
nemlig Dronning Christinas Trosbekendelse, idet de svenske 
Præster, opskræmmede af Rygterne om hendes Velvilje for 
Katolicismen, vilde have vedføjet, at Betingelsen for, at 
Dronning Christina kunde nyde det aarlige Aarsunderhold 
fra Sverrig, skulde lyde: «Saafremt Dronning Christina 
forbliver i den lutherske Tro.» Dronning Christina, som 
selv var til Stede, da dette Forslag fremkom, bad Præste- 
skabet at afstaa derfra; «thi», sagde hun, «det vilde se 
ud, som om der var Anledning til at betvivle min Hen- 
givenhed for den lutherske Lære, i hvilken jeg er født og 
opdragen, og hvori jeg agter at forblive, endogsaa uden en 
saadan Forpligtelse.« Præsterne lod sig overtale, og For- 
slaget faldt. 

Alt var nu saaledes i Orden, saa Dronning Christina 
herefter kunde blive fri for Kronens Byrde, dernæst for- 
lade det ringeagtede Fædreland og senere tumle sig frit i 
Sydens lifligere Lande, hvortil hendes Hu stod. 


Da alle Forberedelser vare tilende, blev d. 6te Juni 
1654 ansat til at være den saa længe imødesete Tronfra- 
sigelsesdag. Klokken 7 om Morgenen indfandt Prins Carl 


Digitized by v^oosle 



61 


Gustav sig tilligemed Rigsraaderne i Dronning Christinas 
Gemakker, forinden de begav sig ned i Tronsalen, hvor 
Stændernes Repræsentanter vare forsamlede. Dronning 
Christina var iført en hvid, glat Silkekjole, hvorover hun 
bar Kroningskappen af blaa Silke, foret med Hermelin og 
oversaaet med det svenske Vaabenskjolds gyldne Kroner. 
For sidste Gang bar hun Tegnene paa den kongelige 
Værdighed, Sceptret i højre Haand og Rigsæblet i venstre, 
hvilke overraktes hende af de højeste og ældste Rigsraader. 
Sidst traadte Rigsdrosten P. Brahe frem og fæstede Kronen 
paa Dronning Christinas Hoved, idet han sagde til hende: 
«Det er 2den Gang, jeg gør dette, men jeg laaner ikke 
min Haand til at tage den af igen nede i Tronsalen, da 
jeg vil vise enhver, at jeg ikke har Lod eller Del i Eders 
Majestæts Forehavende.« 

Da Klokken var lidt over 2, begav Dronning Christina 
med Følge sig til Tronsalen, hvor der allerede var en stor 
Forsamling til Stede. Paa en Forhøjning med 3 Trin 
stod den Tronstol af Sølv, som den nu i Unaade faldne 
Grev Magnus de la Gardie havde foræret Dronning Chri- 
stina, medens han endnu for faa Aar siden stod i hendes 
højeste Gunst. Over Tronstolen var anbragt en rigt bro- 
deret Baldakin med Dronning Christinas Navnetræk. Saa- 
vel Stol som Tronhimmel eksistere den Dag idag paa 
Musæet i Stockholm. 

Da Afsigelsesceremonien begyndte, indtog Dronning 
Christina sin Plads paa Tronstolen. Hendes Frasigelsesakt 
blev oplæst, ifølge hvilken hendes Undersaatter bleve løste 
fra deres Ed til hende paa visse opregnede Vilkaar o. s. v. 
Den vordende Konge, Carl Gustav, afleverede derpaa i 
dybeste Underdanighed sin skriftlige Forsikring om sam- 
vittighedsfuld Opfyldelse af Sverrigs og sine egne frem- 
tidige Forpligtelser imod Dronning Christina med Hensyn 
til Fremsendelsen i rette Tid af de stipulerede Aarpenge. 

Derpaa vinkede Dronning Christina de fem højeste 
Embedsmænd frem for at aftage hende Insignierne paa 
hendes kongelige Værdighed, som nu herefter skulde pryde 

en anden. Da den gamle Rigsdrost P. Brahe , uagtet 
Dronningen vinkede flere Gange, ikke vilde komme og 
tage Kronen af hendes Hoved, tog hun den selv af, og 
først nu fremtraadte den gamle, tro Tjener og tog Kronen 
af hendes Haand og satte den ved Siden af de øvrige 
Insignier paa Regaliebordet. Dernæst traadte to Kammer- 
herrer frem og afførte hende den med Hermelin forede 
Kroningskappe. 

Derpaa traadte Dronning Christina fra Tronstolen ned 
paa Forhøjningens sidste Trin, hvor hun, iklædt sin tarve- 
lige Silkekjole, kun med en Vifte i Haanden, under dyb 
Tavshed fra Forsamlingens Side holdt en Afskedstale med 
en høj, klar og tydelig Stemme, om end Stemmen af og 
til var meget bevæget og noget taarekvalt i denne høj- 
tidelige Stund. Tilhørerne vare meget bevægede, og 
Taarerne stod i alles -Øjne. Talen gjorde et saa godt 
Indtryk, at alt, hvad Dronning Christina havde fejlet og 
forbrudt, og hvad man kunde lægge hende til Last, nu 
var glemt i Afskedsstunden; alle indrømmede gerne den 
gode Styrelse og den gode Vilje, hvoraf hun i sin Tale 
roste sig. Da denne Tale til den hele Forsamling var 
tilende, steg hun ned fra Forhøjningens sidste Trin, og 
idet hun talte til Prins Carl Gustav, formanede hun ham 
til at være en god Monark samt være et Værn for hendes 
Moder, Enkedronning Maria Eleonora, og dem af hendes 
Venner og Tjenere, som herefter vilde tjene den nye Her- 
sker. Derpaa førte Dronning Christina Prins Carl Gustav 
op til Tronstolen og pegede paa Kroningskaaben og Rega- 
lierne, idet hun bød ham at tage dem i Besiddelse. Prins 
Carl Gustav bad hende endnu en Gang om at opgive at 
nedlægge Kronen; men da hun naturligvis ogsaa nægtede 
det nu paa dette Tidspunkt, takkede han hende for al hen- 
des Godhed og tilsvor hende evig Taknemmelighed o. s. v. 

Efter endt Højtidelighed vendte Christina tilbage til 
sine Gemakker, hvor den hele Forsamling stedtes til 
Haandkys hos hende som sidste Slutning paa deres under- 
saatlige Forhold til den snart bortdragende Dronning. 

Endelig havde denne mærkværdige Kvinde da nu 
naaet at faa sin Vilje sat igennem, at blive fri for Kronen 
og dennes Byrder og Bekymringer. I øjeblikket var hun 
derfor meget glad og lod flere Skuemonter slaa for at 
forherlige dette i hendes øjne storartede Skridt. Lidet 
anede hun dengang, at hun nogle Aar senere gentagne 
Gange, skønt forgæves, paany skulde forsøge paa atter at faa 
en Krone paa sit Hoved. Ret beset var Dronning Chri- 
stinas Selvopofrelse og Forsagelse ved at nedlægge Kronen 
ikke saa stor, som hun selv og mange mente; thi til 
samme Tid hun beholdt det kongelige Navn og Værdig- 
hed samt den dermed forbundne meget store Apanage og 
ovrige Herligheder, havde hun vundet den mest ubundne 
Frihed til at bevæge sig uhindret overalt og herefter at 
kunne leve for kun alene at tænke paa sig selv. 

Da Dronning Christina nedsteg fra den svenske Trone, 
havde Gustav Vasas Æt beklædt den i 131 Aar fra 1523 
—1654. 

Om Eftermiddagen, samme Dag som Dronning Chri- 
stina havde nedlagt Kronen om Formiddagen, blev Prins 
Carl Gustav kronet til Konge i Domkirken i Upsala. 
Dronning Christina vilde ikke være øjenvidne dertil, men 
foretog, medens det stod paa, en Køretur i Byens Omegn. 

Den nye Konge vedblev at bevise den nedstegne 
Dronning den samme udsøgte Høflighed og Ærbødighed 
som fer Kroningen. Han gik altid paa venstre Side af 
hende, rakte hende Servietten ved Taflet, holdt Stig- 
bøjlen for hende, naar hun steg til Hest, og kaldte hende 
sin «Fru Moder.« 

Skønt der vistes Dronning Christina ligesaa meget 
Hensyn som før, brændte dog Jorden under hendes Fød- 
der, og hun vilde hurtigst muligt bort. I Sverrig fandt 
hun ikke mere Ro, men dreven af en heftig Længsel og 
Utaalmodighed vilde hun se snarest at komme bort til 
det skønne Syden, hvor hun ventede en sorgfri og ny- 
delsesrig Tilværelse. 

Dronning Christina paaskyndede derfor Afrejsen fra 

Upsala saa meget som muligt. Rigsdrosten Brahe ytrede 
Forundring over denne hendes Ilfærdighed, hvortil hun 
svarede: « Hvorledes kan De tro, at jeg, som forud har 
været alene raadende, kan blive her, hvor jeg vil faa at 
se min fordums Magt i en andens Haand ?» 

Da det var Dronning Christinas faste Beslutning, saa 
snart ske kunde, at rejse bort, forærede Kong Carl Gustav 
hende en kostbar Naal, besat mød ægte Perler, til en Værdi 
af 38,000 Ecus , dernæst en Anvisning paa 50,000 Ecus 
til Rejsepenge. 

Dagen efter Nedtrædelsen fra Tronen, Kl. 11 om 
Aftenen, forlod Dronning Christina Upsala, omendskønt 
det øsregnede. Uagtet det var sen Aften, paraderede Sol- 
daterne, Kanonskud løsnedes, og Dronning Christina blev 
fulgt paa Vej af den nye Konge, Raadet og Ridderskabet. 
Først næste Dag vendte Kongen tilbage til Upsala, medens 
Dronning Christina rejste videre til Stockholm, hvor hun 
vilde tilbringe Søndagen. 

Da Kong Carl Gustav ofte forgæves havde anholdt 
Dronning Christina om hendes Haand, vilde han nu, da 
han var bleven Konge — om end vel mest for et Syns 
Skyld — gentage Forsøget for at vise hende, at det var 
ikke Kronen, men Personen, han vilde have. Kong Carl 
Gustav lod derfor en af sine højtbetroede Hofmænd son- 
dere Stemningen hos Dronning Christina i saa Henseende; 
hendes Svar var: « Havde jeg villet gifte mig, saa havde, 
det været mere tidssvarende for mig som Dronning at tage 
mig en Gemal end nu efter Nedlæggelsen af min Krone 
at lade mig tage til Gemalinde. » 


Med Hensyn til sin Rejse var Dronning Christina 
imidlertid i sit Indre noget urolig over og bange for, 
at de samlede Stænder skulde lægge hende Hindringer 
i Vejen for at rejse ud af Riget og der fortære sine 
Indkomster, især ifald det rygtedes, at hun hemmeligt 

tænkte paa ved første givne Lejlighed at gaa over til 
Katolicismen. 

Det gjaldt derfor om foreløbigt at undertrykke al 
Mistanke og gøre Befolkningen saa tryg i den Retning 
som muligt. 1 den Hensigt overværede Dronning Christina 
den lutherske Gudstjeneste i Storkirken i Stockholm, lige- 
som hun ogsaa der nød Alterens Sakramente. — Frem- 
deles lejede hun en større privat Bolig i Stockholm, hvor 
hun vilde bo, som hun sagde, naar hun kom tilbage til 
Stockholm fra Badet Spaa i Provinsen Lxittich i Belgien, 
hvorhen hun foregav at ville rejse for sin Sundheds 
Skyld. 

I Sammenhæng hermed havde hun tidligere paa 
Statens Regning ladet udruste og samle i Kalmar 12 
svenske Orlogsskibe, som skulde føre hende og Følge over 
Østersøen til Wismar i Pommern. 

Da den nyskronede Konge, Carl Gustav, var vendt 
tilbage fra Upsala til Stockholm, gjorde han pligtskyldigst 
Dronning Christina sin Opvartning der; samtidigt udtalte 
han sin milde Bebrejdelse og venskabelige Beklagelse over, 
at hun havde lejet en privat Bolig i Stockholm, idet han 
bad hende at benytte den svenske Kongeborg som hidtil, 
hvortil hun svarede, «at efter sin Tilbagekomst fra Badet 
vilde hun med Tak tage derimod*) o.s.v. 

Efter nogle faa Dages Ophold i Stockholm brød Dron- 
ning Christina op derfra. Kongen fulgte hende et Stykke 
udenfor Byen og vendte da selv om, medens han lod 
nogle Rigsraader følge hende videre. Hun begav sig til 
Nykoping Slot for der at sige Moderen, Enkedronning 
Maria Eleonora, et kort Farvel. Dronning Christina havde 
bedt Kong Carl Gustav om at møde hende paa Nykoping 
Slot ; her tog hun Afsked med Moderen, idet hun sagde til 
hende: «Jeg berøver Eder en Datter, men giver Eder en 
Søn (Carl Gustav) i Stedet.« Christinas Afsked var meget 
kølig, medens Moderen var ude af sig selv af Sorg og ikke 
kunde sove om Natten. Endnu inden sin Bortrejse Kl. 5 
næste Morgen trøstede Christina sin Moder, — de saas 

aldrig mere. Fra Nykoping fortsattes Rejsen i Retning 
af Kalmar og den der ventende Flaade, og det saa hur- 
tigt, som Rejseselskabet kunde komme Vejen over; saaledes 
gik det i de forste Par Dage, men saa betænkte Dronning 
Christina sig, idet hun gav et Ildebefindende Skyld i den 
forandrede Rejseplan; hun skrev nemlig til Kong Carl 
Gustav, «at hun havde af Upasselighed været nødt til at 
holde sig i Ro nogle Dage og i Anledning af dette Syg- 
domstilfælde, tilligemed Frygten for Sørejsens Upaalide- 
lighed, ikke turdet benytte den ventende Flaade, men 
havde til Hensigt at tage Vejen over Sundet og Dan- 
mark.« 

Svenskerne harmede sig højligen over den spildte 
Udgift paa Flaadens Udrustning i Kalmar, ligesom over 
Dronning Christinas Upaalidelighed, saa meget desto mere, 
som det snart spurgtes, at der alt i nogen Tid forud var 
bestilt Postheste og Vogne i Helsingør, samt Forspænd 
hele Danmark igennem til Hamburg, saa det stod klart 
for enhver, at det aldrig havde været hendes virkelige 
Hensigt at benytte den tilsagte Flaade i Kalmar til Over- 
farten, men at den hele Forestilling med den forandrede 
Rejseplan kun skete for at føre den offentlige Mening 
bag Lyset. 

Efterat Dronning Christina havde meddelt Kong Carl 
Gustav sin forandrede Rejseplan, ilede hun nu ligesaa 
rastløs mod Vest, som hun før var draget mod -Øst, 
Kursen sattes mod Byen Halmstad nærved den danske 
Grænse; her tilbragte Dronning Christina nogle Dage og 
sendte derfra flere Breve afsted til Udlandet. Her af- 
skedigede hun ogsaa Størstedelen af sit Følge paa 4 
Adelsmænd og noget Tjenerskab nær, hvoriblandt to hol- 
landske Piger, de eneste kvindelige Væsener, Dronningen 
foreløbigt førte med sig. En luthersk Præst, som Dron- 
ning Christina, for et Syns Skyld, havde taget med sig 
fra Stockholm, blev ogsaa sendt tilbage fra Halmstad. 

Blandt dem, der ogsaa fulgte Dronning Christina til 
Sverrigs Grænse paa denne Rejse, var Corfits Ulfeldt. For 

at indsmigre sig hos den nye Konge, Carl Gustav, for- 
strakte Ulfeldt ham med en større Pengesum. Saavel 
Ulfeldt som hans Gemalinde følte meget ved Dronning 
Christinas Bortrejse, thi dels havde hun været dem be- 
vaagen, og dels havde de en stor Sum Penge tilgode hos 
hende endnu, hvilken herefter kunde betragtes som uer- 
holdelig; ikke saa sært, at Eleonore Christine Ulfeldt hen- 
flød i Taarer paa Dronning Christinas Tronfrasigelsesdag! 

Fra Halmstad fortsatte Dronning Christina Rejsen 
sydpaa; ved Ankomsten til den Bæk, der dengang dan- 
nede Grænseskællet imellem Sverrig og Danmark, steg 
Dronning Christina af Vognen, og med Udtrykket af den 
inderligste Glæde hoppede hun over paa dansk Grund og 
udraabte: « Endelig er jeg i Frihed, endelig er jeg slup- 
pen bort fra Sverrig, og jeg haaber aldrig mere at vende 
tilbage.« 


Forinden Dronning Christina rejste videre paa dansk 
Grund, iførte hun sig mandlig Klædedragt for mere let og 
ukendt at kunne færdes. Hun rejste under Navnet « Greve 
af Dohna«, og hendes Herredragt var efter fransk Snit; 
et Sabelgehæng over den ene Skulder og en Bøsse over 
den anden, en sort Paryk og Herrehat samt Ridestøvler 
fuldendte den hele mandlige Paaklædning. 

I ovennævnte Paaklædning og til Hest fortsattes Rej- 
sen til Helsingborg, hvorfra Overfarten til Helsingør skete. 

Da Dronning Christina jo ikke havde den bedste Sam- 
vittighed overfor den danske Konge Frederik d. 3dje, for- 
medelst hendes taktløse Holdning i den Ulfeldtske Sag, 
vilde hun vel ogsaa nødigt rejse under sit eget Navn 
igennem Danmark eller antræffes der, da hun ikke havde 
anmeldt sin Gennemrejse. 

Om Dronning Christinas Rejse igennem Danmark 
skrev den spanske Gesandt, Grev Bernadino de Rebolledo 
i København, til sin Herre, Kong Philip d. 4de af Spanien : 
(»Dronning Christina af Sverrig kom til Kolding, hvor den 

danske Kongefamilie var, og der saa hun alt uden at give 
sig tilkende, men da Dronning Sofie Amalie af Danmark 
havde faaet det at vide, efterat Dronning Christina var 
rejst videre, forklædte hun sig som Bondepige og fulgte 
efter hende til Vogns til Haderslev, hvor Svenskedronningen 
gjorde Ophold; Dronning Sofie Amalie gik ind i samme 
Gæstgiversted og saa hende holde Maaltid sammen med 
de Herrer, der vare i hendes Følge, hvorefter hun begav 
sig tilbage til Koldinghus Slot uden at have talt med 
hende. »> 

For Grev de Rebolledo var det en ? nhæget stor Skuf- 
felse, at han ikke havde været saa heldig selv at faa 
Dronning Christina at se paa hendes Gennemfart; til en 
Ven i Hamburg skrev han bagefter, idet han beklagede, 
at han ikke havde set denne mærkelige Kvinde eller, som 
han udtrykte sig, « denne uventede Messias af Kvinde- 
kønnet.« 

Rejsen gik for Resten uhindret for sig igennem 
Danmark til Hamburg, hvortil hun ankom efter 6 Dages 
Rejse. Forinden Hamburg naaedes, antog Dronningen sin 
kongelige Værdighed, sit rette Navn og vante Klædedragt 
igen. Hun blev modtaget med store Æresbevisninger af 
Hamburgs Magistrat og tog ind hos den rige Bankier 
Texeira, som fra den Tid af var Mellemmand for hende i 
hendes Pengesager med Sverrig. 1 Hamburg optraadte 
Dronning Christina med fornøden Glans, idet de af hendes 
Hoffolk fra Sverrig, som ikke havde kunnet følge hende 
paa hendes incognito-Rejse igennem Danmark efterhaan- 
den samlede sig om hende efter at have benyttet en anden 
Rejserute for at naa deres Herskerinde. 

Til Hamburg strømmede der en stor Masse fremmede, 
deriblandt en Del fyrstelige Personer, for at se denne 
mærkværdige Dronning, dette Underværk, der var blevet 
saa højt besunget og lovprist af de mange, der forhen 
havde nydt Gæstfrihed hos hende i den svenske Hovedstad. 

Blandt de fyrstelige Personer, der gjorde Dronning 
Christina deres Opvartning, vare ogsaa to holsten-got- 

torpske Prinsesser, Søstrene Magdalene Sybille og Hedevig 
Eleonore. Dronning Christina syntes saa godt om den 
ældste, den førstnævnte Prinsesse, at hun foreslog sin 
Efterfølger, Carl Gustav, at tage denne tilægte; imidlertid 
syntes han ved nærmere Undersøgelse bedre om den yngre 
Søster, Hedevig Eleonore, som ogsaa kronedes til Carl 
Gustavs Dronning i Stockholm d. 24de Oktbr. 1654. 

Under Opholdet i Hamburg overværede Dronning 
Christina med stort Følge Gudstjenesten i en af Stadens 
Kirker. Præsten talte om Dronningen af Saba og hen- 
tydede i sin Prædiken til den tilstedeværende høje Til- 
hørerinde. Til Ære for denne var der ogsaa indstuderet 
et større Arbejde af Kirkemusik til at udføres henimod 
Gudstjenestens Slutning; men til Kirkestyrelsens store 
Ærgrelse tog Dronning Christina intet Hensyn dertil, 
men forlod Kirken med Følge, forinden den tiltænkte fest- 
lige Musik havde taget sin Begyndelse. 1 Kirkestolen, 
hvori Dronning Christina havde siddet, fandt man senere 
et Eksemplar af Vergil, som hun havde glemt. Bogen 
blev hende overleveret, og hun modtog den med et Smil, 
dette tavse Vidne om Dronning Christinas Andagt. Præsten 
ved vedkommende Kirke sendte hun for Resten en Guld- 
kæde til Tak for haft Umage og Ulejlighed. 

Omtrent 14 Dage tilbragte Dronning Christina i 
Hamburg; Tiden gik med uafbrudte Festiviteter. Den 16de 
Juli var Dronning Christina til en stor Fest, som varede 
til Kl. 1 om Natten, og allerede 3 Timer efter, Kl. 4 om 
Morgenen, forlod hun Hamburg uden at sige Farvel eller 
forud at have ladet det blive almindeligt bekendt, at hun 
vilde rejse. Hele hendes Rejseselskab bestod af 6 Per- 
soner, Resten fik enten deres Afsked eller bleve tilbage, 
afventende nærmere Ordre. Blandt de afskedigede vare 
de to ovennævnte hollandske Piger, som vare fulgte med 
fra Sverrig, og som hidtil vare de eneste kvindelige Per- 
soner i Dronningens Følge. 

Fra Hamburg rejste Dronning Christina atter incog- 
nito, ifert Mandsdragt med Sværd ved Siden, ind gennem 
det mindre venligtsindede Bremens Distrikt. Byen Wolfen- 
biittel, som ejede et af de største og berømteste Biblio- 
teker i Europa, havde smigret sig med, at den lærde og 
kundskabsrige Dronning, der var ypperlig Bogkender, vilde 
have lagt Vejen derover for at bese Biblioteket der, men 
man bedrog sig; Dronning Christina tog nemlig Vejen 
over Miinster, hvor hun under et kort Ophold besøgte 
Jesuiterkollegiet dersteds; hun gjorde imidlertid et slet 
Indtryk paa Fædrene i Klostret der ved sin junkeragtige 
og temmelig frie Konversation, og det uagtet hun gav 
dem 100 Dukater til Klosterbrodrenes fælles Bedste, og 
uagtet hun havde talt med dem om, at hun vilde gaa 
over til deres Tro. 

Fra Miinster drog Dronning Christina til Byen De- 
venter ved Yssel for der at besøge den meget lærde 
Gronovius, der ejede et udmærket Bibliotek. Uagtet hun 
kom temmeligt sent til Byen, tilbragte hun dog den halve 
Nat med at efterse Bibliotekets Indhold og have en lærd 
Disput med den indsigtsfulde Vært og Filolog. 

Fra Deventer drog Christina til Antwerpen og ankom 
der d. 5te August. Her antog hun igen sit rette Navn 
og Dragt og samlede sit Følge omkring sig, efterhaanden 
som de forskellige Personer, som vare efterladte i Ham- 
burg, ankom dertil. 

Da det var rygtedes, at Dronning Christina var kom- 
men til Antwerpen, kom der mange Notabiliteter og lærde 
Folk, som før havde besøgt hendes Hof i Stockholm, for 
nu at gøre hende deres Opvartning. Kejser Ferdinand 
d. 3dje sendte Ærkehertug Leopold Wilhelm og Feltherren 
Montecuculli x ) for at ønske hende velkommen paa Flan- 
derns Grund. 


J ) Bemeldte Grev Montecuculli var en haard Soldat baade at 
have til Ven og til Fjende. Han kæmpede mod Dronning 
Christinas Fader baade ved Breitenfeld i 1631 og ved Lutzen 

Blandt dem, der kom for at gøre Dronning Christina 
deres Opvartning, var ogsaa den franske Hærfører, «den 
store Condé,» som han kaldtes, thi dels havde han jo 
tidligere korresponderet med Dronning Christina, og dels 
brændte han af Nysgærrighed efter at se »denne Kvinde, 
der saa let havde givet Afkald paa sin Krone,« — den 
Krone, sagde han, som vi andre kæmpe for og tragte 
efter hele vort Liv igennem, dog uden at naa den. 

Dronning Christina, som tidligere havde følt et vist 
Sværmeri for Condé, var nu ogsaa meget spændt paa at 
faa ham at se. Da der imidlertid ved Audientsen opstod 
en Etikettestrid, som den fødte franske Prins ikke vilde 
finde sig i, faldt Mødet ud til gensidig Skuffelse, og fra 
den Dag af var Dronning Christinas Lovtale over den 
tapre Helt forbi, ham, hun før havde omtalt og tilskrevet 
i saa smigrende Udtryk. 

Af tidligere bekendte, der kom til Dronning Chri- 
stina, var ogsaa den forhenværende franske Gesandt i 
Stockholm, Mr. Chanut, som nu var fransk Gesandt i 
Haag. Ligeledes kom den lærde Hollænder Vossius for at 
forny det tidligere Bekendtskab, og han blev paany betroet 
til at være Dronning Christinas Bibliotekar. Fremdeles 


i 1632 i Trediveaarskrigen , ligesaa senere imod hendes Efter- 
følger, Kong Carl Gustav, i Polen. Da Kong Carl Gustav i 
1658 overfaldt Danmark, skulde samme Montecuculli i Spidsen 
for Østerrigere og Polakker hjælpe Kongen af Danmark at be- 
kæmpe Svenskerne; men disse vore Bundsforvante med Monte 
cuculli i Spidsen vare værre end vore Fjender, Svenskerne. 
Brændende og skændende drog disse vore « Yenner > frem og 
ødelagde alt, hvad Svenskerne havde levnet paa deres Tog op 
igennem Hertugdømmerne og Jylland, saa Dansken kunde 
synge: 

« Bevar os, Gud! Bevar os ak, 

Især for vor Ven, den vilde Polak!* 

« Disse « Venner* plyndrede baade de levende og de døde, 
krænkede Kirkernes Fred og Gravenes Ro, klyngede op, hvem 
de vilde, og skændede Koner og Piger*, som Fr. Barfod skriver 
i sin Danmarks Historie. 

meldte Eventyreren Dr. Bourdelot sig til Audients hos 
Dronning Christina, men fik en noget kølig Modtagelse 
og affærdigedes temmelig hurtigt, saa han maatte nok 
udbryde: «Ak, hvor forandret!« 

Paa Dronning Christinas Opfordring indfandt Don 
Pimentelli sig nu ogsaa snart fra Spanien og forblev ved 
hendes Hof i Belgien og fulgte hende dernæst senere paa 
Rejsen igennem Tyskland over Innsbruck til Rom. 

Da Don Pimentelli nu atter blev Dronning Christinas 
uundværlige og almægtige Yndling saavel her i Belgien 
som tidligere i Sverrig, saa vakte denne intime Fortro- 
lighed nogen Forargelse saavel her ligesom i tidligere 
Dage i Sverrig. 

Med Hensyn til Dronning Christinas Opførsel saavel 
i Hamburg som senere paa Rejsen begyndte allerede 
hendes djærve og lidet kvindelige Optræden at vække 
Opsigt og give Anledning til, at Misfornøjelsen gav sig 
Udtryk hos dem, der følte sig saarede. Dronning Chri- 
stinas mandlige Optræden, junkeragtige Væsen og utvungne 
Ytringer i Forbindelse med stærk Brug af Eder vakte den 
største Forbavselse, ligesom hun ved sin Hang til Satire, 
sit kaade Lune og sin djærve Tale ikke altid tog Hensyn 
til Personerne. Istedetfor at betænke, at det kongelige 
Purpur nu ikke længere beskyttede hende, idet hun nu 
egentlig kun betragtedes som Privatperson, — saa var der 
dog ingen Forskel i hendes Gøren og Laden fra forhen 
og nu, og i de nye Forhold vakte det end mere Opsigt. 
Da man i Sverrig fik at høre det mindre gode Indtryk, 
hun gjorde i Udlandet, vakte det megen Misnøje der. 
Dette, sammenlagt med, hvad man forud vidste om hendes 
Omgang med Jesuiterne, forøgede Mistanken om, at hun 
skulde ville forlade sine Forfædres Tro. 

Kong Carl Gustav stod i saa stor Taknemmeligheds- 
gæld til Dronning Christina, at han nødigt vilde træde 
op imod hende, da han vilde holde sit Løfte til hende: 
ikke at ytre sig om eller blande sig i hendes Forhold. 
Dog hverken kunde eller vilde Kong Carl Gustav for- 

hindre, at der fra Sverrigs Kigsstænder udgik til hende, 
med en betroet svensk Mand, en skriftlig Formaning om 
at vende tilbage til Sverrig og til Faderen Gustav Adolfs 
Grundsætninger; — men det var naturligvis en Kost i 
ørkenen. 

For Resten havde Kong Carl Gustav ikke noget imod, 
at Dronning Christina tog Ophold udenfor Sverrigs Græn- 
ser; tværtimod, han kunde vistnok se det farefulde og 
vanskelige i at have slig en urolig Aand indenfor sit 
Lands Omraade. Kong Carl Gustav havde af eget Initia- 
tiv skrevet til Kongerne i Frankrig og Spanien m. fl. 
for at bede dem at tage vel imod Dronning Christina, 
naar hun kom. I disse Breve havde han tillige skrevet, 
at al den Opmærksomhed, dp viste hende, vilde han be- 
tragte, som om den var vist imod ham selv. Da Dron- 
ning Christina fik dette at vide, blev hun stedt og sagde: 
«Jeg anser det for overfledigt at anbefale mig, thi jeg 
haaber, at mine egne Fortjenester og min daadrige 
Regering overalt ville berede mig en passende Mod- 
tagelse.« 

Opholdet i Antwerpen var særdeles behageligt for 
Dronning Christina, idet det var en Kæde af Fester, Ad- 
spredelser og Kunstnydelser. Stadens Mærkværdigheder 
bleve besete, især de kostbare Maleri- og Kunstsamlinger. 
Dronning Christina forbavsede ved sit Geni, sin Lærdom 
og sine usædvanlige Kundskaber. Hun følte sig rigtig 
tilfreds, og da hun forstod at vinde dem, hun vilde vinde, 
var Tilfredsheden imellem hende og Indvaanerne i Ant- 
werpen gensidig; der blev sagt, at hun lejlighedsvis ud- 
brød: «Jeg vil hellere være Markgrevinde af Antwerpen 
end Dronning i Sverrig.« 

Det hændte sig i Antwerpen — hvad der før og 
senere skete — at Dronning Christina ved Bortgangen 
fra Aftengudstjenesten glemte sin Bog i Kirkestolen der; 
den katolske Præst, som fandt Bogen og bragte hende 
den, aabnede den halvt og saa straks, det var en Vergil. 
Dronning Christina modtog den med et lunt Smil, som 

om hun var glad ved, at han havde kunnet se, hvilken 
Bønnebog hun betjente sig af. 

Trods den gensidige Velvilje imellem Dronning Chri- 
stina og Antwerpens Indbyggere ønskede hun dog helst 
at tilbringe Vinteren i Bryssel, hvor Statholderregentens 
Hof var, og hvor der altsaa var Udsigt til et mere fyldigt 
og potenseret Liv for den aandfulde og livslystne unge 
Dronning. 

Det kunde dog ikke saa godt lade sig gøre, at Dron- 
ning Christina opholdt sig i Bryssel og nød godt af det 
derværende Hofs Gæstfrihed, uden at hun først var af 
samme Trosbekendelse som Hoffet der, hvor Katolicismens 
fornemste og ivrigste Forsvarer, Kongen af Spanien, var 
Hersker. 

Da Dronning Christina udtalte sin Beredvillighed til 
at gaa over til Katolicismen, befalede Kong Philip d. 4de 
af Spanien at modtage hende i Bryssel paa saa højtidelig 
og pragtfuld en Maade som vel gørligt. 

De Forberedelser, der nu bleve gjorte i den Anled- 
ning, tog imidlertid længere Tid, end Dronning Christina 
kunde udholde at afvente; hun foretog derfor, i al Ind- 
getogenhed, for egen Regning et 4 Dages Besøg i Bryssel 
for forlods at have et fornuftigt Overblik over Tingene. 
Ikke længe før Jul vare alle Forberedelser omsider til 
Ende, og Ærkehertugen kom selv til Antwerpen for paa 
sin Konges Vegne at bede Dronning Christina at holde 
sit Indtog i Bryssel d. 23de Decbr. Samme Dags Mor- 
gen tog Dronningen fra Antwerpen, ledsaget af et stort 
Følge, Halvvejs fra Bryssel kom Ærkehertugen hende 
imøde med en glimrende Suite. Der var opført en Pavil- 
lon, hvor Dronning Christina kunde holde Middagstaffel, 
forinden hun drog videre. Tæt derved var en Kanal, paa 
hvilken Rejsen fortsattes op ad Floden i en prægtig ud- 
styret kongelig Chalup, som blev trukket af 12 Heste op 
imod Strømmen. Det øvrige Følge befordredes i andre 
Fartøjer. Flodbredden var fyldt af sammenstimlede Folk, 

der vilde forsøge at faa et Glimt at se af den mærkelige 
Dronning fra det høje Norden. 

Da Mørket faldt paa, forinden Toget kom til Bryssel, 
bleve Kanalens Sider oplyste af Fakler og Fyrværkeri, saa 
det saa ud, som om Solen var ved at staa op igen, saa 
lyst var det, og saa straalende tog det hele sig ud. Først 
Kl. 9 Aften ankom Dronning Christina til Stadens Port; 
over denne saas hendes Navn i Transparent, omslynget af 
en Laurbærkrans og baaret af Engle, foruden andre sin- 
drige og smigrende Inskriptioner. Soldater vare opstillede 
og afsked Æressalver for hende, da Chaluppen lagde til, 
og hun traadte ud af Skibet for derfra ved Ærkehertugens 
Side at køre til Slottet. Husene vare illuminerede, og 
der, hvor den høje Gæst skulde sætte sin Fod, vare 
Gader og Opgange belagte med Klæde. Bryssels pragt- 
fulde Raadhus og dets Taarn vare prydede med Trans- 
paranter , Inskriptioner og mere end 3000 Blus. Paa 
Gaderne bølgede der en usædvanlig stor Skare af Men- 
nesker, og fra alle Sider saa man Fyrværkeri og hørte 
Kanonskud. Kirkeklokkerne ringede over den hele Stad, 
og hvor hun kom frem, lød der begejstrede Hurraraab, 
saa det var ret en Modtagelse efter Dronning Christinas 
Sind, thi foruden dette festlige Indtog var Slottet, hvor 
hun stod af, istandsat, med megen Smag og stor Udgift, 
til hendes Brug. 

Dagen efter Ankomsten til Bryssel, d. 24de Decbr., 
virkeliggjorde Dronning Christina, Datteren af Protestant- 
ismens største Helt, den Tanke, der i lang Tid havde 
foresvævet hende, nemlig sit Frafald fra den lutherske 
Lære og sin Antagelse af den katolske Trosbekendelse. 

Da Dronning Christina dog skammede sig ved, idet- 
mindste foreløbigt, at give denne religiøse Akt nogen 
offentlig Karakter, foregik den ikke i hendes egne Gemak- 
ker paa Slottet, derimod i al Indgetogenhed i Ærkeher- 
tugens Sengekammer, i Overværelse af 6 mandlige Vidner, 
nemlig Ærkehertugen, den kejserlige General Montecuculli, 
Don Pimentelli og tre andre spanske Herrer. I oven- 

nævnte Rum afsvor Dronning Christina sine Fædres Tro, 
antog den katolske og lovede ved sin Sjæls Salighed ikke 
at huse nogen Mening, der stred imod denne Lære. 

Don Pimentellis Skriftefader, Pater Guemes, modtog 
hendes Bekendelse, optog hende i den katolske Kirke og 
gav hende paa dennes Vegne Forladelse for hendes tid- 
ligere Vildfarelser. I det øjeblik, Skriftefaderen udtalte 
Syndsforladelsen, løsnedes der, paa et givet Tegn, Kanon- 
skud fra Bryssels Volde; dette var for Resten en løjerlig 
Maade at holde Sagen skjult paa, naar den skulde være 
hemmelig, men dette var vel ejheller saa ganske Kato- 
likernes Mening. 

Sagen blev naturligvis ogsaa snart bekendt' og blev 
et almindeligt Taleemne. Protestanterne harmede sig over 
Dronning Christinas Skridt, medens Katolikerne jublede i 
høje Toner, dog ikke ret længe, thi de bleve snart nødte 
til at slaa koldt Vand i Blodet og holde gode Miner til 
slet Spil. Spørges der, om denne Dronning Christinas 
Omvendelse var oprigtig, saa er det tilladt at tvivle der- 
paa, idet nemlig hendes Tronfrasigelse fremkaldte den. 
Det literære Kongedømme, som hun drømte om i Italien, 
kunde ikke erhverves uden at betale det med Religions- 
skifte. Hvad Paris var for Kong Henrik d. 4de, var 
Rom for Dronning Christina. Hun gav efter og skiftede 
Tro i det forønskede øjeblik, som om det havde staaet 
skrevet paa et Program. 

I lange Tider havde hun lagt saare liden Gudsfrygt 
for Dagen; det var derfor et vanskeligt Mirakel at tro 
paa, at Naadestødet, Omvendelsen, pludseligt skulde ramme 
denne Dr. Bourdelots lærvillige Elev. 

Som før berørt dementerede Dronning Christinas Op- 
førsel i øvrigt ogsaa hele hendes indre Genfødelse, idet 
hun i Bryssel ved sin meget utvungne, højst uceremoni- 
elle Optræden, junkeragtigt frie Udtalelser, forstærket ved 
hyppig Brug af gængse Eder, trak, mere end ønskeligt 
var, Opmærksomheden hen paa sig. 

De højeste Rangspersoner ved det lille spanske Hof i 

Bryssel, der vare vante til deres egen Dronnings næsten 
præstelige Optræden, betragtede med Studsen og For- 
argelse den ejendommelige, frie Opførsel, som den fra den 
svenske Trone nedstegne Dronning udviste. 

Katolicismen var for Dronning Christina sandsynlig- 
vis kun en Glædens og Pragtens Religion, hvor Udøvel- 
sen af Kirkeskikkene og Underkastelsen under Ortodoksien 
bragte Tilgivelse for og dækkede alle Fejl. Katolikerne 
mærkede snart, at Dronning Christina ytrede en vis 
Kølighed overfor den nye Tro, noget, der ellers er saa 
sjældent hos en nyomvendt Person, og desforuden skim- 
tede hendes inderste Tanker ofte frem af hendes spot- 
tende Udtalelser. 

Da der en Dag blev spurgt hende, hvem der for 
Tiden var hendes Sjælesørger, svarede hun: «Jeg har 
ingen saadan, thi alt, hvad der er unødvendigt, har jeg 
efterladt mig i S verrig.« 

Ved et Besøg, hun aflagde hos Jesuiterne i Løewen, 
vilde en af disse sige hende en Artighed, idet han sagde: 
«Efter Antagelsen af vor saliggørende Tro vil Eders 
Majestæt ufejlbarligt blive stillet mellem Helgeninderne 
ved Siden af Sanct Birgitte af Sverrig,» hvortil Dronning 
Christina svarede, idet hun faldt ham i Talen: <«Jeg vilde 
sætte mere Pris paa, at man satte mig mellem de vise.« 

Senere hen udkom der i Rom en Bog med følgende 

Titel: « Beretning om den svenske Dronning Christinas 
Omvendelse til Katolicismen.« 

Dronning Christina, som fik Bogen i Hænde, under- 
stregede Titlen, samt skrev i Marginen ved Siden af: 
«Den, som har skrevet denne Bog, forstaar ikke noget 

deraf, og den, som forstaar det (Christina), har aldrig 

skrevet noget derom.« 

Paa Grund af Dronning Christinas høje Byrd og 
hendes Sympathier for de spanske Interesser, som Don 
Pimentelli havde indpodet hende, blev der vist hende den 
største Opmærksomhed fra den spanske Konges Side, da 
Dronning Christina først havde afsværget sine Fædres Tro. 

Saavel hun som hendes hele Hofstat bleve underholdte i 
Bryssel paa den spanske Konges Bekostning en hel 
Maaned igennem. 

I Bryssel var der i al den Tid fuldt op af Baller, 
Skuespil, Jagter, Turneringer og Maaltider. Hendes Ven 
fra Fortiden, Don Pimentelli, førte an ved disse larmende 
Fester. Uagtet der var Krig imellem Frankrig og Spanien, 
havde Kardinal Mazarin, der dog gerne vilde staa sig vel 
med og hædre Dronning Christina, sendt franske Skue- 
spillere fra Paris, som opførte Komedier paa flere Sprog. 

Dronning Christina, for hvem alt dette var sat i 
Scene, følte sig i den syvende Himmel. Til sin forhen- 
værende Hofdame i Stockholm, den smukke Frk. Ebba 
Sparre — den eneste Kvinde, Dronning Christina nogen- 
sinde har vist sand Hengivenhed for — og det var endda 
gensidigt, — skrev hun: «Jeg befinder mig udmærket vel, 
jeg modtager og modtager atter og atter 1000 Æresbevis- 
ninger, og jeg er tilfreds med den hele Verden her, med 
Undtagelse af Prinsen af Condé, som jeg dog kun ser i 
Operaen og ved Hoffet. Mine Beskæftigelser ere at spise 
godt, sove godt og studere en Smule, derimellem at passiare 
og le, samt se franske, spanske og italienske Komedier. 
Med ét Ord, jeg fordriver Tiden saare behageligt, jeg er 
fri for at høre Prædikener, jeg foragter alle Prædikanter, 
undtagen Salomo, alt det øvrige er bare Dumheder, etc. 

Farvel min vakre Ebba, tænk paa Eders Christina.« 

Det lystige Liv i Bryssel blev afbrudt i nogen Tid 
ved Efterretningen om Dronning Christinas Moders, Enke- 
dronning Maria Eleonoras Død i Sverrig. Efterretningen 
om, at Datteren var gaaet over til Katolicismen, var et 
saa svært Slag for Moderen, at hun ikke overlevede det 
ret længe. Enkedronningen var nyligen kommen op fra 
et Sygeleje, da Underretningen om Datterens Trosfor- 
andring rygtedes til hende. Sorgen derover kastede hende 
atter paa Sygelejet, og d. 18de Marts 1655 døde hun. 

Da Enkedronning Maria Eleonora laa paa sit Døds- 
leje, lod hun Kong Carl Gustavs Gemalinde, Hedevig 

Eleonore, kalde og overrakte hende et Skrin med alle 
hendes Juveler. Den unge Dronning bad Enkedronningen 
at gemme det til hendes Datter, Dronning Christina, men 
Enkedronningen sagde: «Tag det, jeg har ingen Datter,« 
saa meget gik Christinas Overgang til Katolicismen Mo- 
deren til Hjerte. 

Enkedronning Maria Eleonoras Lig stededes til Hvile 
i Bidderholmskirken ved hendes inderlig elskede og sav- 
nede Gemal, Kong Gustav Adolfs Side. 

Medens Sorgetiden stod paa, tog Dronning Christina 
ud paa Landet, i Omegnen af Bryssel og levede der i 
Stilhed i 3 Uger. Da hun kom tilbage, tog hun ikke 
atter ind paa Slottet i Bryssel, men lejede sig derimod 
for den korte Tid, hun endnu vilde opholde sig i Bryssel, 
et Palæ, som tilhørte Grev Egmont. 

Der var et andet Dødsfald, der havde Betydning for 
Dronning Christina, som paa samme Tid kom til hendes 
Kundskab, idet nemlig Pave Innocents d. 10de var død i 
Rom i Januar samme Aar. Kardinal Chigi blev nu valgt 
til Pave under Navn af Alexander d. 7de. Denne Kar- 
dinal Chigi havde været Pavestolens Repræsentant ved den 
westphalske Freds Afslutning. Han havde ogsaa indledet 
Dronning Christinas Trosforandring, ligesom hun tidligere 
havde vekslet flere Breve med ham. Denne nye Pave var 
altsaa at betragte som en gammel, god bekendt, saa nu 
faldt det Dronning Christina meget læt, især ved Kongen 
af Spaniens velvillige Mellemkomst, at blive enig om Be- 
tingelserne for hendes fremtidige Ophold i Rom, hvorhen 
hun droges med en Trækfugls hele instinktmæssige Trang. 

Den nyvalgte Pave Alexander d. 7de udtalte i et 
Brev til Dronning Christina sin store Glæde saavel over 
hendes Trosforandring som over hendes ønske om senere 
at tage Ophold i Rom, hvilket vilde være lige hædrende 
for ham og for Rom. Da Pave Alexander d. 7de ikke 
fandt, at den for lukkede Døre i Bryssel foregaaede Tros- 
bekendelse var fyldestgørende nok, idet han ønskede, at 
on saa herlig Sejr for den katolske Kirke burde have et 

offentligt Præg, fordrede han, at inden Dronning Chri- 
stina kom til Rom, skulde hun højtideligt og offentligt 
gaa over til den romerske Kirke; thi først da, føjede 
Paven til, kunde hun blive modtaget i Rom med al den 
Højtidelighed og alle de Æresbevisninger, som tilkom 
hendes Rang, Person og Stilling., 

Pave Alexander og Dronning Christina bleve da enige 
om, at denne kirkelige Højtidelighed skulde foregaa i 
Ærkehertugdøm m et Tyrols Hovedstad Innsbruck, forinden 
hun overskred Kirkestatens Grænser. Imidlertid blev denne 
Plan holdt hemmelig foreløbigt, da Dronning Christina 
nødigt vilde have, at der skulde strømme flere ubudne 
fremmede til denne kirkelige Højtidelighed i Innsbruck 
end højst fornødent. Der kan jo vel heller ikke være 
Tvivl om, at Situationen dog alligevel trykkede hende 
noget. 

Dronning Christina, som ellers nok holdt af Hyldest, 
Æresbevisninger og Optog, afslog nemlig paa denne fore- 
staaende Rejse, imod al Sædvane, mange Indbydelser fra 
forskellige Byer, som vare beliggende i de Dele af Tyskland, 
hvor hendes berømmelige Fader tidligere var dragen igen- 
nem paa sine Krigstog, og hvor han overalt havde vundet 
Hjerterne ved sin elskværdige, ridderlige Personlighed, 
som ogsaa ved den udmærkede Mandstugt, den svenske 
Armé var i Besiddelse af, hvor den kom frem, saalænge 
han selv førte den. 

Dronning Christina vilde paa denne Rejse nødigt 

opholdes under Vejs og afslog derfor at gøre større Op- 
hold end fornødent; hun lod, som om hun havde travlt, 

og foregav som Aarsag, at den sig nærmende Vinter 

nødte hende til at haste, for at ikke det usikre Vejrlig 

paa den sene Aarstid skulde lægge hende for bety.delige 
Hindringer i Vejen med Hensyn til at rejse over Alperne. 
For de Svenske, der hidtil havde været ansatte ved hen- 
des Hof i Bryssel, og som hun ikke vilde have med paa 
Rejsen, foregav hun, at hun agtede at rejse til Sundheds- 
brøndene i Spaa, hvad hun ogsaa Aaret forud havde til- 

kendegivet som sin Hensigt, men paa Grund af den frem- 
rykkede Aarstid dengang ikke havde faaet Held til at 
iværksætte. 

Til Mineralkilderne i Spaa eller noget andet Bade- 
sted kom Dronning Christina imidlertid ikke, — da hun 
i sit stille Sind aldrig havde tænkt derpaa. Da man 
senere i Sverrig fik det at vide, undrede man sig der 
over, at hendes Svagelighed bedrede sig saa hurtigt uden 
nogen Kur. 


I September 1655 forlod Dronning Christina Bryssel 
i et festligt Optog paa omtrent 200 Personer Lait. Blandt 
disse indtog Don Pimentelli den første Plads, dels som 
betroet Afsending fra Kong Philip d. 4de af Spanien og 
dels som Dronning Christinas personlige Yen fra tid- 
ligere Dage. Næsten alle de øvrige Herrer i Rejseselskabet 
vare Venner af nyt Bekendtskab; de fleste vare Spaniere, 
og iblandt disse var der Grev Cueva og dennes Frue, hvilke 
begge i særdeles høj Grad havde vundet Dronning Chri- 
stinas Yndest og Fortrolighed i den korte Tid, hun havde 
kendt dem. I det hele Følge var der blot fire Svenskere, 
og de indtog endda kun en ringe Rang og Stilling deri. 
De Svenskere, der forud havde været ansatte i højere 
Charger ved Dronning Christinas Hof, vare ved hendes 
Trosforandring straks vendte tilbage til Sverrig eller bleve 
efterladte af hende ved Afrejsen fra Bryssel. 

Da det var særdeles bekosteligt at rejse med et saa 
stort Følge, saasom det nu foreløbigt skulde leve paa 
Dronning Christinas Bekostning, maatte der ikke alene 
pantsættes en Del af hendes Juveler, men der blev endog- 
saa optaget Forskud paa de fra Sverrig ventede Aarspenge. 
Saa meget mere kneb det nu for Dronning Christina, da 
hun kort før sin Afrejse fra Bryssel havde foræret Ærke- 
hertugen en prægtig opsadlet, ædel svensk Hest og nu des- 
foruden skulde udrede de store Udgifter til Afskedsgaver 

til hans Hoffolk, Gaver, der maatte staa i Forhold til al 
den Opmærksomhed og Opvartning, hun havde nydt under 
sit lange Ophold i Bryssel. 

Den Dag, da Dronning Christina med Følge forlod 
Bryssel, fulgte Ærkehertugen, tilligemed Hoffets og Ridder- 
skabets Damer, hende et Par Mil paa Vej ad Byen Løewen 
til. Istedetfor derfra at rejse til Brøndene ved Spaa, som 
fo'regivet, forandredes nu Kurs, og Vejen fulgtes til Koln 
og derfra til Frankfurt a. M. — Frankfurts Borgere, som 
med Taknemmelighed erindrede Gustav Adolfs milde Regi- 
mente og gode Mandstugt fra 1631, hvor den svenske 
Okkupation endog var saa lempelig, at de katolske Præ- 
ster fra Prædikestolen i Frankfurt udtalte deres Ros over 
den beundringsværdige Gustav Adolfske Krigshær og især 
over selve Kong Gustav Adolf, som end ikke, efterat 
der var paagrebet en med en Dolk væbnet Snigmorder i 
hans Soveværelse, forandrede sit hidtidige gode Forhold 
over for den overvundne Stad. Ligesom Frankfurt havde 
huset Dronning Christinas Forældre for 24 Aar siden, 
idet Dronning Maria Eleonora kom at besøge sin Gemal, 
Gustav Adolf, da han mod Slutningen af Aaret 1631 gik 
i Vinterkvarter der, saaledes vilde Frankfurt nu ogsaa 
gerne huse Datteren Christina og se at formaa hende til 
et længere Ophold der; men det laa nu engang uden- 
for Dronning Christinas Rejseplan, saa hun rejste derfor 
snarest muligt videre. 

I eller ved Frankfurt talte Dronning Christina med 
den fordrevne engelske Prins , den senere Konge Carl 
d. 2dep af England — en besynderlig Kontrast til Dron- 
ning Christina — , den fordrevne engelske Prins, der af al 
Magt stræbte efter en Krone, og den unge, svenske Dron- 
ning, som frivilligt havde lagt sin Krone ned. Der var 
Forskel paa Dronning Christina og Kong Carl d. 2den i 
mere end denne ydre Henseende, idet de ogsaa ellers vare 
hinanden saa ulige som vel muligt, især med Hensyn til 
Taknemmelighed for tidligere oppebaarne Tjenester. Begge 
havde de laant store Summer af Corfitz Ulfeld. Vel var 

Dronning Christina ude af Stand til at tilbagebetale, efter 
at hun var traadt ned fra Tronen, saasom hendes Penge 
efter den Tid aldrig kunde slaa til for hende, men vi have 
tidligere berettet, hvorledes hun altid senere følte sig 
gældbunden til Ulfeldts Børn, saaledes, at hun ved egen 
og andres Hjælp støttede og hjalp dem, da deres Forældre 
ej vare i Stand dertil 1 ). Kong Carl d. 2den af England 
brugte derimod en anden Fremgangsmaade overfor Ulfeldts 
Familie, uagtet han meget godt kunde betale, da han i 
Aaret 1660 var bleven Konge i England. I Aaret 1663 
sendte Corfitz Ulfeldt nemlig sin Hustru, Eleonore Chri- 
stine, fra Briigge over til England for at kræve Kong Carl 
d. 2den for nogle af de tidligere laante, store Summer. 
Istedetfor at betale lod Kong Carl d. 2den Eleonore Chri- 
stine lumpent fængsle og udlevere til Danmark 2 ). Saa- 


*) Eleonore Christine Ulfeldt beretter i et Brev til en Yen, der 
havde været hendes Søn Leos Lærer, hvad Dronning Christina 
havde sagt til en Officer, der stod ved samme Kegiment i 
Kejserens Tjeneste som Sønnen. Hans Moder fortæller, at 
Dronning Christina sagde: «Ded er mig i synderlighed kiert 
at hore, at hånd har holdt sig saa.vel, helszer ham fra mig 
oc siger, att jeg skal hielpe huor jeg kand, att ce braue gar§on 
kand poussere sin Fortune, oc were hannem i Moders sted, 
effter som den Ulyckelige dame (hans Moder Eleonore Chri- 
stine Ulfeldt) nu icke kand* o. s. v. — Man ser, der gaar en 
taknemmelig og omsorgsfuld Tone igennem Udtalelsen i disse 
Dronning Christinas Ord, som Yennen skulde overbringe Leo 
Ulfeldt. 

2 ) Biskop Jens Bircherod skriver i sin Dagbog: « Den 8de August 
1663 ankom til København en engelsk Jagt, førende 10 Styk- 
ker, hvorpaa var Grevinde Eleonore Christine, hvilken man 
havde fanget udi Dover i Engelland. De satte i Land med 
hende ved Bremerholmen, hvorfra hun blev, om Aftenen Kl. 7, 
med Musketterere afhentet, af Capitain Ahlefeldt. til Slottet 
ledsaget, hvor hun strax blev i det blaa Taarn indsat. » 

Om selve Corfitz Ulfeldt skriver samme Mand under d. 13de 
Novbr. samme Aar: «Skeete i Kjøbenhavn offentlig Execution 
over Corfitz Ulfeldts imago (Billedet, efterdi man ikke kunde 
blive hans Person mægtig.* 

6 * 

ledes kom denne ædle Kvinde ved denne Kong Carl d. 2dens 
Niddingsdaad til at hensmægte i 22 Aars haardt Fæng- 
sel, og, føjer Holberg til i sin Danmarkshistorie: «Og kan 
denne hans Gerning tjene til at bevise alt det onde, som 
skrives om ham 1 ).« 


Efter et kort Ophold i Frankfurt a. M. begav Dron- 
ning Christina sig derfra til Aschaffenburg, som var be- 
kendt for sit sjældent smukke, ærkebiskoppelige Palads, 
hvor Kong Gustav Adolf ogsaa havde været indkvarteret. 
Da Kong Gustav Adolf saa dette Slot første Gang, stod 
han længe tavs og besaa den herlige Bygning; sluttelig 
sagde han til sin Stab: «Jeg har en Hovedindvending at 
gøre mod dette Slot, nemlig at det ikke er bygget- paa 
Triller, saaledes at jeg kunde trille det herfra til Sverrig.» 
Da mange af det kostbare Biblioteks Bøger derimod ikke 
vare saa mur- og nagelfaste som selve Slottet, bleve de 
tagne med af Gustav Adolf til at forøge det svenske 
Rigsbibliotek med. 

Fra Aschaffenburg drog Dronning Christina til Wiirz- 
burg, som ogsaa var faldet for de Svenske i Trediveaars- 
krigen; her fandtes et kostbart Bibliotek, hvis Indhold 
Kong Gustav Adolf ligeledes ikke behøvede at lade staa, 
saaledes som det skønne Slot i Aschaffenburg, men pak- 
kede det paa Vogne og lod det føre til Sverrig, hvor han 
forærede den sjældne Bogsamling til Upsala Universitet. 


l ) Efter at de 22 Aar vare forløbne, skriver Biskop Birckerod i 
sin Dagbog: «Den 16de Mai 1685 blev af Hs. Kongl. Majestæt 
resolveret og tilladt, at Frøken Eleonore Christine, som i mange 
Aar havde udi blaa Taarn paa Kjøbenhavns Slot været i 
Fængsel indesluttet, maatte derfra igjen udelades til Frihed. 
Thi Enkedronningen Sophia Amalia havde, al den Stund hun 
levede, idelig afværget hendes Befrielse. Men nu samme Dron- 
ning var død, lod hans Majestæt sig omsider til Naade imod 
hende bevæge. » 

Istedetfor at tage til den større By Nurnberg, som laa 
lettest for, drog Dronning Christina dog udenom, til den 
mindre By Nordlingen, uagtet den havde saa bitre Minder 
for de Svenske; thi det var i Slaget ved denne By, at de 
Svenske i Aaret 1634 bleve overvundne af den kejserlige 
Armé, ved hvilken Lejlighed 8000 Svenske bleve paa Val- 
pladsen, 6000 toges til Fange; hele Artilleriet og Bagagen 
— 80 Kanoner og hele Trænet — faldt i Fjendens Hæn- 
der. Slige bedrøvelige Minder lod ikke til at genere 
Dronning Christina i den Grad, at hun af den Grund 
skulde slaa ind paa en anden Vej. 

Staden Nurnberg vilde ogsaa gerne have set Dron- 
ning Christina indenfor sine Volde, da hendes Fader 
Gustav særlig der havde været skattet af den store prote- 
stantiske Befolkning. Hengivenheden for ham gav sig da 
ogsaa Udtryk, idet der, da han drog derfra, blev skænket 
ham 2 kostbare Pokaler, hvoraf hver især vejede 178 Lod 
Sølv. Den ene Pokal forestillede Jordkuglen, baaren af 
Herkules, og den anden Himmelkuglen, baaren af Atlas. 
Begge Pokaler forefindes endnu paa Nationalmusæet i 
Stockholm, Værelse 6 1 ). 

Fra Nordlingen drog Dronning Christina til Staden 
Augsburg. Forinden hun blev færdig til at rejse videre, 
benyttede hun Tiden til at bese det skønne Raadhus der, 
hvor Kong Gustav Adolf i sin Tid af Stadens Indbyggere 
var indbuden til en festlig Banket med paafølgende Bal. 
Man viste Dronning Christina det Bord, ved hvilket hen- 
des Fader havde spist; det blev bemærket, at hun blev 
noget eftertænksom og stille derved, aftørrede en frem- 
brydende Taare og gik tavs og tankefuld videre. I det 
samme Aar, Kong Gustav Adolf var Gæst i Augsburg, 

J ) I Aaret 1895 har Kong Oskar d. 2den i Sverrig ladet gøre en 
nøjagtig Kopi af den ene af disse Pokaler, nemlig den, paa 
hvilken Atlas bærer Himmelkuglen paa sine stærke Skuldre. 
Samme Pokal har Kong Oskar foræret Kejser Wilhelm d. 2den, 
som i Juli Maaned 1895 var i Besøg i Stockholm hos sin 
kongelige Ven. 

broderede de unge Damer der i Byen med al Kunstfær- 
dighed en hvid, tunget Halskrave af fineste ægte Kammer- 
dug til ham, til Afsked, Samme Krave eksisterer lige- 
ledes endnu i Samlingerne paa Nationalmusæet i Stock- 
holm. 

Fra Augsburg drog Dronning Christina til den lille 
By Landsperg ved Lechfloden, 10 Mile Syd for det Sted 
ved samme Flod, hvor en svensk Kanonkugle fra Gustav 
Adolfs Artilleri gjorde det af med den kejserlige General 
Tserclas Tilly i April 1632. I denne lille By opholdt 
Dronning Christina sig i nogle Dage, imedens der fra 
Munchen blev hidskaffet Karetøjer, der vare mere egnede 
for Vejene i de tyrolske Bjergegne, som hun nu nærmede 
sig mere og mere. 

Overalt, hvor Dronning Christina drog frem, blev hun 
uagtet den korte Tid, der var til Forberedelser, modtagen 
med store Æresbevisninger og Gaver; meget mere havde 
hun kunnet gare ud deraf, naar hun alene havde holdt 
sig til Hovedstæderne og de starre Byer, især da det 
ingenlunde manglede hende paa Indbydelser fra de Fyrster, 
i hvis Lande hun enten rejste, eller hvilke hun kom forbi, 
men det var, som far berart, paa dette Tidspunkt Dronning 
Christinas Agt vel at rejse saa standsmæssigt som muligt, 
men for Resten at give Afkald paa at trække Gjnene for 
meget paa sig. Derfor frabad hun sig offentligt festlig 
Modtagelse, men kunde dog ikke forhindre, at Folk stram- 
mede til, hvor hun drog forbi eller gjorde Ophold, men 
saa morede hun sig ogsaa ofte med at bytte Klæder eller 
Plads i Vognen med en af sit Falge for at føre den ga- 
bende Mængde paa Vildspor. 


Allerede i de sidste Dage af September i Aaret 1655 
havde den kejserlige Statholder over Tyrol, Ærkehertug 
Ferdinand Carl, faaet Nys om, at Dronning Christina paa 
sin Rejse til Rom vilde komme til Tyrol og navnlig holde nogle 

Dages Rast i dette fyrstelige Grevskabs Hovedstad, Innsbruck. 
Den mere dybttænkende Del af Tyrols Befolkning var, da 
den fik det at vide, ikke videre glad ved Tanken om de 
uundgaalige store Udgifter, sligt kongeligt Besøg vilde 
medføre for Landets Kasse, hvis Status forud ikke var 
videre glimrende. Den pragtelskende Ærkehertug Ferdi- 
nand Carl brød sig derimod ikke stort om, hvad det vilde 
koste at modtage den berømte svenske Dronning paa en 
saadan Maade, som svarede til hendes Majestæts Stilling 
og Betydning, naar blot hans ærkehertugelige Ære, gode 
Navn og Rygte kunde staa sig derved. 

I Tyrol fik man altsaa travlt med at gøre Forbere- 
delser. Allerede de første Dage i Oktober udgik der Be- 
falinger i alle Retninger fra Regeringen i Innsbruck om 
at træffe Forberedelser til paa værdig Maade at tage imod 
eden hæderkronede Dronning Christina af S verrig.« Be- 
falingerne bleve end mere spredte og ubestemle derved, at 
man endnu ikke ret vidste, hverken hvilken Vej hun vilde 
tage for at komme ind i Tyrol, ejheller hvilken Dag hun 
bestemt kunde ventes. For en Sikkerheds Skyld blev der 
derfor skrevet til en halv Snes Steder Nord for Inns- 
bruck, hvorigennem man kunde tænke sig, at Dronningen 
muligvis vilde komme. Parolen lød paa, at der maatte 
sørges for, at de fornødne Forraad til Dronning Christinas 
og Følges Underhold vare til Stede ved hendes Gennem- 
rejse. Forraådene maatte derfor haves i Beredskab og 
ikke anvendes andetsteds forinden. Der skulde af Føde- 
varer være til Stede: Vildt, Kalkuner, Høns, Ænder samt 
Ferskvandsfisk, især Foreller, og desforuden Krebs. Med 
Hensyn til Vinkjælderforsyning blev der givet Anvisning 
paa nærmeste Slots Beholdning. Til Forstdistrikterne gik 
der Bud, at de maatte gaa Haand i Haand med at levere 
al Slags Vildt, navnlig Raadyr, paa nærmere Ordre, i 
Innsbruck. 

Ærkehertugen anslog Dronningens hele Følge til 150 
Personer samt 200 Heste, som samtlige skulde under- 
holdes uden Udgift for hende, saasnart hun kom paa 

tyrolsk Grund. Da Dronning Christina omsider kom til 
Tyrol, viste det sig, at der i hendes Følge var 255 Per- 
soner og 247 Heste; men foreløbig gjorde imidlertid den 
ærkehertugelige Vært kun Regning paa førstnævnte min- 
dre Tal. 

For at skaffe nogen Oplysning, som i mange Retnin- 
ger var saare nyttig, blev Hofkurér Jakob Reiter d. 12te 
Oktbr. sendt fra Innsbruck til Augsburg for underhaanden 
at indhente Efterretning om Dronning Christinas Rejse- 
plan, Togets Størrelse etc., etc. Allerede 5 Dage efter var 
Hofkureren atter tilbage og berettede, hvad han havde 
kunnet bringe i Erfaring, men da det ikke var saa fyldigt 
som ønskeligt, maatte han snarest afsted igen for at 
spejde videre. 

Da nærmere Besked var erholdt, sammenkaldte Magi- 
straten i Innsbruck alle Husejere i Byen for at faa at 
vide og lade optegne, hvormange Værelser der egnede sig 
til at optage Dronning Christinas Følge i Innsbruck, samt 
hvor der var fornødent Staldrum til Følgets Heste. 

Den 25de Oktober lod Ærkehertug Ferdinand Carl 
udgaa et aabent Brev til alle Øvrigheder: Borgmestre, 
Toldembedsmænd og Oppebørselsbetjente etc., hvori skri- 
ves: «Eftersom den værdige og elskelige Dronning Chri- 
stina af Sverrig vil rejse igennem dette Land, vort fyrste- 
lige Grevskab Tyrol, til Italien, saa have vi naadigst 
besluttet at holde hende fri for Udgifter i dette Land, og 
udnævnes derfor herved Hr. v. Ymgramb til Kommissarius 
at staa enhver bi med fornøden Vejledning samt efter- 
følgende Betaling. » 

Saa vidt Regeringen i Tyrol kunde beregne, vilde 
Dronning Christina komme til Innsbruck d. 28de Oktbr., 
saa alle Værter maatte vide at træffe Omsorg for de den 
Dag ankommende Gæster efter de udførlige Forskrifter, 
der noget forud omhyggeligt vilde blive meddelte alle 
Kvarterværter. Foruden disse Forberedelser til Dronningens 
omkostningsfri Rejse igennem Tyrol blev der desforuden 

gjort alt for at gøre hendes Ophold saa storartet og pragt- 
fuldt som muligt. 

Til selve Hoffets Taffeldækning blev der laant Sølv- 
ser vicer ved de ærkebiskoppelige Nabohoffer i Trient, 
Brixen og Salzburg. Hvad enten Ærkebiskoppen i Salz- 
burg har misforstaaet Ærkehertugens Forlangende om Ud- 
laan eller har villet spare paa Sølvtøjet, vides nu ikke; 
men da der ikke var Sølvfade i det Antal, Ærkehertugen 
havde forlangt, maatte den ærkebiskoppelige Kurer gøre 
Kejsen imellem Salzburg og Innsbruck om igen nok 
engang, for, som der staar, «die recht begehrte Anzahl 
Silber Geschirr alhero zu bringen.« Man vil deraf se, at 
det var Ærkehertugens Alvor, og at det ikke var saa let 
at knibe ud, selv for en Ærkebiskop. 

Flere Kokke bleve indforskrevne for at være til Hjælp 
paa Slottet i Innsbruck. Hos det rige, fyrstelige Handels- 
hus Fugger i Augsburg laantes desuden en stor, forgyldt 
Sølvkedel, som brugtes til Drikkevarers Afkøling — fordi 
man vidste, at Dronning Christina holdt meget af at drikke 
iskoldt Vand. 

Officererne af Ærkehertugens Livvagt fik deres Uni- 
formering og Udrustning forbedret ved Indkøb af nye 
Læderkøllerter og Sidegehæng, medens Hellebardisterne fik 
deres Vaaben ætset og udstafferet paany; og til den ærke- 
hertugelige Musik blev der indkøbt 24 Stykker nye Messing- 
instrumenter. 

Der anvendtes ogsaa megen Umage paa at faa de for 
Dronning Christina paatænkte Teaterforestillinger til at 
gaa saa godt som muligt over Scenen. Det var Ærke- 
hertugens specielle Ønske, da han selv var en stor Ven 
og Kender af Teater og Musik. Et nyt Musikdrama, et 
rent Udstyrsstykke haabede Ærkehertugen at kunne føre 
frem ved denne Lejlighed, og han glædede sig paa For- 
haand til muligen at kunne imponere den forvænte Dron- 
ning. 

Omsider hørte man direkte fra den forventede Dron- 
ning Christina igennem en Skrivelse fra hende, skrevet 

d. 20de Oktbr. i Augsburg, til Ærkehertugen. Brevet var 
affattet paa Fransk, og hun kalder ham: Monsieur, mon 
cousin; — hun meddeler ham, at hun paa Rejsen til Rom 
vil komme igennem Tyrol, og beder dernæst Ærkeher- 
tugen godhedsfuldt at ville modtage hende. Overbringeren 
af Dronningens Brev var en spansk Adelsmand, Don Spi- 
nosa, som Regeringen i Bryssel havde givet hende med 
paa Rejsen. Samme Dag, Ærkehertugen modtog Dron- 
ning Chris tinas Brev, blev en hojtstaaende Officer sendt 
Dronningen imøde med et Brev fra Ærkehertugen, hvori 
hun paa det venligste indbydes til at komme til Inns- 
bruck. 

Man havde antaget, at Dronning Christina vilde have 
valgt den letteste og mest benyttede Vej, som fører fra 
Bayern ind i Tyrol, langs med Floddalen ved Innfloden, saa 
meget mere, som der i Byerne paa denne Rute var gjort 
Forberedelser til Modtagelsen; men Dronning Christina, 
som alle Dage holdt meget af at være mod Strømmen og 
af en anden Mening end andre Mennesker, syntes nu 
derfor ogsaa bedst om at komme ind i Tyrol ad den 
stejleste og mest ufarbare Vej Nordvest for Innsbruck ved 
Byen Scharnitz og styrede derfor derhen imod, da hun i 
Miinchen havde faaet passende Køretøjer til at anvendes 
i de bjergrige Egne. For at kunne modtage Dronning 
Christina festligt og standsmæssigt ved Tyrols Grænse 
blev der tilforordnet hende en egen Hofstat. 

Friherre v. Freyberg af Ærkehertugens Livgarde blev 
udnævnt til at være Kommissarius og i denne Egenskab 
ledsage Dronning Christina hele Tyrol igennem. Under 
ham stod en Kasserer eller Kassemester, der skulde klare 
alle Skær og Udgifter med ærkehertugelig Mønt. End- 
videre medfulgte der en Overkok, en Mundskænk og For- 
skærer, hvilke fik Paalæg om at træde i Funktion, naar 
den svenske Dronning var kommen paa tyrolsk Grund. 
En Officer og 32 Ryttere af Ærkehertugens Livgarde, 
Ærkehertugens første Kammertjener, 8 Pager og adskil- 
lige Opvartere og Betjente fuldstændiggjorde Følget, som 

ikke udgjorde mindre end en Kavalkade paa 132 Heste. 
Den 29de Oktober overskred Dronning Christina med sit 
Følge, der, som for nævnt, bestod af 255 Personer og 
247 Heste, Tyrols Grænse ved Byen Scharnitz, hvor det 
ærkehertugelige Tog allerede var paa Pletten for at tage 
imod hende. 

Da det kongelige Tog drog over Broen ved Grænse- 
floden Isar, afskod det ærkehertugelige Militær Gevær- og 
Æressalver, medens Kanonskud dronede fra de nærlig- 
gende Bjerghojder, hvor der foregaves at ligge et Bjerg- 
kastel, Porta Claudia. Det skulde forestille, som om 
Kanonerne altid vare paa Plads i disse Bjergregioner, 
medens Sandheden var, at Kanonerne Dagen forud paa 
Fragtvogne, med stort Besvær, vare slæbte ud til Bjergene 
omkring Scharnitz for der at gore Honnørs for den ven- 
tede hoje Gæst. Man var ret glad ved, at Dronning Chri- 
stina ikke kom efter det forlorne ved det ved hendes 
Ankomst virkende Artilleris Tilstedeværelse, da hun ellers 
nok vilde have gjort sig lystig derover med sin bidende 
Spot, som ved given Lejlighed sjældent udeblev. 

Fra Scharnitz drog Dronning Christina videre til den 
lille, sydligere liggende By Seefeld, hvor hun tog det 
første Nattekvarter paa Tyrols Grund. 

Dronning Christina drog Dagen efter, d. 30te Oktbr. 
fra Seefeld til den ligeledes mindre By Zirl, hvor der 
hurtigt var blevet gjort Forberedelser til at huse hende, 
saa godt som Forholdene tillod det. De for Dronningen 
bestemte Værelser vare nyligen bievne tapetserede, og man 
havde været saa heldig at faa en flot Seng med Fløjls 
Omhæng og Guldfrynsebesætning skaffet tilveje og stillet 
op til'Hds. Majestæts Brug. Den følgende Dag kom den 
regerende Ærkehertug Ferdinand Carl og dennes Broder, 
Sigismund Frants, med et stateligt Følge til Byen Zirl 
for at byde Dronning Christina velkommen i Tyrol samt 
gøre hende deres Opvartning. 

Trods de smaa Lokaliteter paa Slottet foregik dog 
Modtagelsen ifølge den strengeste Etikette. Navnlig lige— 

over for sine Ligemænd og Fyrster holdt Dronning Chri- 
stina meget stærkt paa sin Værdighed, navnlig efter sin 
Nedstigelse fra Tronen. Samtalen varede ' å U Time, og der var 
ingen andre Damer til Stede end Dronningen; ejheller af 
hendes Kavallerer var der nogen i selve Gemakket. At 
Dronning Christinas fornemme Ledsager og meget be- 
troede Ven, Don Pimentelli, slet ikke lod sig se, syntes 
Ærkehertugerne ikke rigtig om, da kun Kavallerer af 2den 
Rang modtog dem ved deres Ankomst og ligeledes efter 
Audientsen fulgte dem fra Dronningens Gemak ud til 
deres udenfor ventende Heste, hvilke de atter besteg for 
snarest at vende tilbage til Innsbruck igen. 

Næste Dags Morgen blev der sendt en Hofkavaller, 
Grev Hohenems, fra det Innsbrucker ærkehertugelige Hof 
for at ønske Dronning Christina en pyntelig god Morgen 
samt forhøre, hvorledes Hds. Majestæt havde sovet. Alt 
blev befundet vel. Samme Eftermiddag fandt Dronning 
Christinas Indtog i Innsbruck Sted. Først paa Efter- 
middagen satte en prægtig Kavalkade sig i Bevægelse fra 
Innsbrucks Indre til den store Plads Vest for Byen for 
der at afvente Dronning Christinas Ankomst fra Zirl. 

Det ærkehertugelige Tog aabnedes af Paukeslagere 
samt 15 Trompetere, derpaa fulgte de hertugelige Beri- 
dere, Pagerne, Adelen og de høje Officerer, i alt 50 state- 
lige Ryttere , udmærket beredne. Dernæst kom begge 
Ærkehertugerne til Hest samt den regerende Ærkehertug 
Ferdinand Carls Gemalinde, Anna, i en Bærestol. Efter de 
fyrstelige Personer kom den ærkehertugelige Livgarde til 
Hest — 60 Mand — iført røde, sølvbaldyrede Uniformer. 
I Slutningen af Toget kørte en tom Galakaret for det 
Tilfælde, at det maatte behage Dronningen at køre, og 
desforuden endnu 12 andre seksspændige Ekvipager. Et 
samtidigt Vidne skriver: »Optoget var meget herligt og 
prægtigt med Hensyn til Kavallerer, Heste og Klæder, 
saa det var en Glæde at se det.»> 

Da Dronning Christina, som sad i en Bærestol, nær- 
mede sig med sit Følge, steg begge Ærkehertugerne af 

Hestene. Ærkehertug Ferdinand Carl hjalp Dronning Chri- 
stina ned af Bærestolen, medens Broderen Sigismund 
Frants førte Ærkehertuginde Anna hen til Dronning Chri- 
stina at præsenteres for denne. Efterat korte, gensidige 
Komplimenter havde fundet Sted, forenede begge Tog sig, 
og Indtoget i Innsbruck skulde nu gaa for sig. 

Udenfor Staden, hvor Toget kom forbi, var der op- 
stillet 5 Faner Fodfolk og 50 Stykker Skyts, som afgav 
Salut. Toget aabnedes af 12 Trompetere samt et Par 
Paukeslagere, dernæst kom 2 Beridere paa kostbare Parade- 
heste, derefter 14 ærkehertugelige Pager, derpaa en større 
Deling Kavalleri og efter den Ærkehertugens Staldmester 
og efter ham den spanske Kavallér Don Pimentelli lige 
foran selve Dronning Christina, som havde Ærkehertug 
Ferdinand Carl til venstre Side, og efter dem Ærkehertug- 
inde Anna med den anden Ærkehertug, ligeledes paa 
venstre Side. Derefter en Del Hoffolk og Betjening, og 
saa dernæst Dronning Christinas og Ærkehertugens Liv- 
garde til Hest, respektive 28 Mand og 60 Mand. Det 
var jo sent paa Aaret, saa et samtidigt Vidne skriver: 
« Desværre begyndte Skumringen at falde paa, saa Mørket 
fordærvede Glæden for J0jnene.» 

Da Dronning Christina drog ind paa Slottet ved 
Ærkehertug Ferdinand Carls Side, blev der af det op- 
stillede Infanteri paa Slotspladsen affyret 3 Geværsalver. 
Til Dronningens Brug var der i Slottets Hovedbygnings 
Beletage, under selve Slaatstaarnet , indrettet seks præg- 
tigt udstalferede Gemakker, betrukne med Fløjl og Silke 
og guldindvirkede Tapeter. Dronningens Seng var foret 
med hvidt Silketøj samt rød-gyldent Omhæng med Guld- 
broderi. Tæt op til hendes Værelser stødte et Galleri, 
hvis Vægge vare behængte med fortræffelige Malerier. Til 
Vagt og Betjening fik Dronning Christina 36 Drabanter 
og 12 Pager under en Officers Kommando. 

Da Dronning Christina ikke tog ud den første Aften 
efter Rejsen, begav Stadens Kommandant sig hen til 
hende og bad hende at bestemme Feltraabet for Inns- 

brucks Garnison for det efterfølgende Døgn. Uden lang 
Betænkning opgav hun Ordene: Jesus Maria. Mærkeligt 
nok var det det samme Feltraab, Wallenstein havde i 
Slaget ved Lutzen, den Dag, hendes Fader faldt, saa hun 
har vel ikke givet sig Tid til at tænke over denne Om- 
stændighed, og dette uheldsvangre Feltraab er rimeligvis 
noget tankeløst faldet hende ud af Munden. 

Dronning Christinas Ledsagere, den spanske Gesandt 
Don Pimentelli, saavelsom den spanske Grande della 
Cueva med Gemalinde, bleve ogsaa indkvarterede paa Slot- 
tet. Hele det øvrige Følge, c. 250 Personer, høje og 
lave, bleve derimod indkvarterede i de forud bestilte 
Lejligheder i Innsbruck, men alle Standspersonerne i 
Dronningens Følge fik deres Forplejning paa selve Slottet. 
Her blev der holdt, paa samme Tid, tre forskellige Tafler 
hvert paa 40 å 50 Personer, med behørig Vin til, dog 
saaledes, at Vinens Godhed og Alder lempedes efter Gæster- 
nes Rang og Beskaffenhed. 

Forinden Taflet skulde begynde, blev der, for at 
antyde, at Spisetiden var forhaanden, kort forud slaaet 
Alarm i Slotsgaarden af en Paukeslager. Naar Pauke- 
slageren hørte op, blæstes Ordinari Sonate af 20 Trom- 
petere paa Sølvinstrumenter, medens Maden bares op af 
22 Pager under Køgemesterens kyndige Tilsyn. 

Dronning Christinas Taffel blev holdt for sig, tæt 
ved hendes Gemakker, med Ærkehertuginde Anna og begge 
Ærkehertugerne som Bordfæller. Retterne vare udsøgte 
og frembares i forgyldte Sølvfade. Man lagde Mærke til, 
at Dronningen kun drak friskt, i Is afkølet Kildevand af 
et temmeligt stort Glas. Ved hendes Taffel opførtes 
baade en Instrumental- og en Vokal-Musik. Der blev 
musiceret saa smukt, at Dronning Christina flere Gange 
gav sit Bifald tilkende paa forskellig Maade. 

Dronning Christina kom til Innsbruck d. 31te Oktbr. 
1655. Dagen derpaa, d. 1ste Novbr., var det Allehelgens- 
dag. Der var i den Anledning Gudstjeneste i Hofkirken. 
Forinden blev der sendt et Par Adjutanter til Dronning 

Christina for at ønske hende Godmorgen samt høre til 
hendes Befindende. Alt blev befundet vel. Paa sin Side 
sendte hun sin Kammerherre della Cueva til den ærke- 
hertugelige Familie for ligeledes at høre til dennes Be- 
findende. 

Dronning Christina overværede ovennævte Gudstjeneste. 
Da hun endnu ikke offentlig var gaaet over til Katoli- 
cismen, saa indtog hun endnu ikke nogen Hædersplads i 
ovennævnte Kirke, men sad ubemærket i en Bedestol i 
en af Kirkens Sidegange. 

Efter Gudstjenesten, og forinden Taflet, kom Ærke- 
hertuginde Anna at aflægge Dronning Christina et Besøg; 
senere hen paa Eftermiddagen gjorde denne Ærkehertug- 
inden en Kontravisit. 

Den næste Dag, d. 2den Novbr., Allesjælesdag, af- 
holdtes der i Slotskirken, om Formiddagen, et Rekviem, 
som Dronning Christina overværede. Efter Middagstaflet 
foreslog hun Hoffet at foretage en Ridetur, og da Hestene 
førtes frem, svang hun sig uden Hjælp ligesaa let op i 
Sadlen som begge Ærkehertugerne, saa det var let deraf 
at se, at hun var en øvet Rytterske. Ærkehertuginde 
Anna var ogsaa med paa Turen, men foretrak at benytte 
en Bærestol. Der var et stort Følge; i Spidsen red 2 
Paukeslagere med en Del Trompetere. Turen gjaldt Slot- 
tet Amras eller Ambras, hvor Ærkehertug Ferdinand d. 2den 
med Gemalinde, den dydsirede og smukke Philippine Wel- 
ser 1 ), havde resideret fra 1557 — 1580, altsaa for knap 100 
Aar tilbage, og hvor der fra den Tid var en sjælden 
Samling af Kunstskatte, Malerier, Bøger, Manuskripter og 


1 Det rige Hus Bartholomæus AV eiser og Fugger i Augsburg 
havde i sin Tid laant Kejser Carl d. 5te 12 Tønder Guld. 
Laangiveren og Laantageren kom endog senere i Slægt med 
hinanden, idet Carl d. otes Brodersøn, Ærkehertug Ferdinand, 
Aar 1557 ægtede Bartholomæus Welsers Broderdatter, den ved 
sin Skønhed og Dannelse lige udmærkede Philippine AVelser. 
De boede paa Slottet Amras i Tyrol og ligge begravede i 
Hofkirken i Tyrol. 

Mønter, som det interesserede den paa slige Sager meget 
forstandige Dronning Christina nærmere at undersøge. 
Alle disse i Slottet Amras forefundne Kunstskatte bleve 
i Aaret 1806 førte til Hovedstaden Wien og danne 
nu der en egen Afdeling under Navn af Ambraser-Sam- 
lingen. 

Et Par Dage forinden Dronning Christina var kom- 
men til Tyrols Grænser, var der ankommet en pavelig 
Kannik, Lucas Holstenius, som Pave Alexander d. 7de 
havde sendt fra Rom, for i Domkirken i Innsbruck at 
modtage Dronning Christinas katolske Trosbekendelse i al 
Offentlighed, hvilken Paven havde forlangt, forinden hendes 
festlige Indtog i Rom maatte finde Sted. Bemeldte Lucas 
Holstenius var en kundskabsrig og lærd Mand, som fore- 
stod det vatikanske Bibliotek. Dronning Christina kendte 
ham fra tidligere Tid, da hun havde korresponderet med 
ham, ligesaa vel som med flere andre lærde. Lucas Hol- 
stenius var for Resten fra Norden, var født i Hamburg 
og havde lutherske Forældre ligesom Dronning Christina, 
og han var altsaa en Proselyt ligervis som hende. Som 
kirkelig Adjutant havde Holstenius en Jesuit, Pater M alines, 
med sig, der tidligere havde været i Stockholm og der ar- 
bejdet saa godt som nogen paa Dronning Christinas Over- 
gang og besørget Breve til og fra Paven for hende. 

Straks efter, at Lucas Holstenius var ankommen til 
Innsbruck, fik han snarest Audients hos den regerende 
Ærkehertug; denne, som da først fik at vide, at den 
kirkelige Højtidelighed ved Dronning Christinas Overgang 
til Katolicismen agtedes foretaget i Innsbruck, blev sær- 
deles smigret og glad ved, at Paven lod den ærkehertuge- 
lige Residensstad vederfares denne store Ære. Ærke- 
hertugen lod derfor straks Kanniken Holstenius tilligemed 
hans Rejsetøj afhente fra den Gæstgivergaard , hvor han 
var taget ind, og anbringe paa Slottet, hvor passende 
Værelser bleve ham anviste, samt en ærkehertugelig Adju- 
tant stillet til hans Raadighed, saavelsom Køretøj og for- 
nøden Betjening. 


Digitized by C^ooQle 



Da Lucas Holstenius var kommen til Innsbruck for- 
inden Dronning Christina, sendte han straks Pater Mali- 
nes ud for at møde hende og for dernæst at sondere, om 
hun var beraad med sig selv offentlig at ville aflægge 
den katolske Trosbekendelse i Innsbruck, som Paven nu 
ønskede, da den Sag hidtil var holdt saa nogenlunde 
hemmeligt. 

Da Pater Malines mødte Dronning Christinas Tog, 
fik han straks Audients samt forebragte sit Ærinde og 
fik det Svar tilbage, at hun var villig til at underkaste 
sig Pavens Anordninger med al Punktlighed. 

Den 3dje November blev bestemt til at være den 
Dag, da Dronning Christinas offentlige Aflæggelse af den 
katolske Trosbekendelse skulde finde Sted, og Kl. 11 om 
Formiddagen gik hun paa Bræder belagte med Klæde til 
Fods fra Slottet over Gaden, til Kirken, ledsaget af en 
Ærkehertug paa hver Side af sig, hvorefter fulgte et stort 
Hoffølge. Dronning Christina var iført en sort Silkekjole 
efter fransk Mønster uden andre Smykker end et pragt- 
fuldt Diamantkors paa Brystet. Ved Kirkens Indgangsdør 
stod der 2 Prælater; den ene besprængte Dronning Chri- 
stina med Vivand, og den anden fremrakte et Crucifix af 
Bjergkrystal, som hun kyssede med en dyb Bøjning. 
Under Psalmesangen gik Forsamlingen op i Koret, hvis 
Gulv var belagt med rødt Klæde. Tæt ved Alteret var 
anbragt en Forhøjning, hvorpaa stod en guldbroderet Stol, 
og hvorover der var en rød Fløjls Baldakin. 

Til de 3 ærkehertugelige Personer var der lignende 
guldbroderede Stole, medens Don Pimentelli fik en Stol 
med rødt Fløjl, dog uden Broderi, ligesaa den pavelige 
Internuntius Lucas Holstenius. Efter Afsyngelsen af en 
Psalme rejste Holstenius sig og forkyndte paa Latin, at 
Hs. Hellighed Pave Alexander d. 7de havde overdraget 
ham at modtage Dronning Christinas offentlige katolske 
Trosbekendelse, samt anmodede begge Ærkehertugerne og 
den spanske Gesandt Pimentelli om at være Vidne til 
denne højtidelige Akt. Ledsaget af Ærkehertugerne og 

Pimentelli gik Dronning Christina hen til Alterets Knæ- 
fald, lagde sig paa Knæ paa en der anbragt rød Silke- 
pude og modtog derpaa af Holstenius den trykte Tros- 
bekendelsesformular, som ligeledes var affattet paa Latin. 
Dronning Christina oplæste den med en høj, noget mand- 
lig og distinkt Stemme, med en fortræffelig Betoning, 
saa man kunde høre, at hun var vel bevandret i det 
latinske Sprog. Ved Slutningslinierne, som var Eds- 
formularen, lagde Dronning Christina sin Haand paa 
Evangeliet i Messebogen, som blev holdt hen foran hende. 

Dronning Christina havde under den hele Akt ikke 
vist mindste Tegn til Bevægelse eller Forlegenhed. Ved 
hvert Punktum i det oplæste løftede hun Hovedet og saa 
Holstenius djærvt og stift i -Øjnene. Efter en Bøn med- 
delte Holstenius hende Syndsforladelsen, men Alterens 
Sakramente nød hun derimod ikke i Innsbruck ; det vilde 
hun, efter eget ønske, vente med, til hun i Kom kunde 
modtage det af Pave Alexanders egen Haand. Begge 
Ærkehertugerne hjalp Dronning Christina op fra Knæ- 
faldet, og Lykønskninger fandt Sted. Akkompagneret af 
Pauker og Trompeter blev Psalmen: Jubilare Deo omnis 
terra afsungen, hvorpaa Hofprædikanten Staudacher præ- 
dikede over en Tekst, Holstenius havde valgt, nemlig: 
Davids 45de Psalme, Vers 11, som lyder: «Hør Datter og 
se til, og bøj Dit Øre, og glem Dit Folk og Din Faders 
Hus! o. s. v.» Dronning Christina hørte med tørre øjne 
paa denne gruelige Tekst, som haanede hendes Heltefader 
i hans Grav. Da denne Prædiken var forbi, blev der af- 
sunget et Te Deum, ledsaget af Korsang og fuld Instru- 
mentalmusik, og nu løsnedes Kanonskudene over hele 
Linien fra Innsbrucks Volde, og alle Stadens Kirkeklokker 
faldt snart ind i med. 

Fra Kirken begav man sig tilbage til Slottet; om 
Eftermiddagen var der Galataffel, og om Aftenen var der 
Teaterforestilling paa Slottet. Pagerne, som med Fakler 
fulgte Dronning Christina til hendes Plads i Teatret, op- 
førte dernæst en Fakkeldans for hende, før selve Stykket 

begyndte. Stykket hed: « Skinsygen imellem Mars og 
Adonis.« Begge bejle de til Venus, og Mars viser sin 
Misfornøjelse over, at Venii3 giver Adonis Fortrinnet. 
Maskineriet var meget kompliceret. Man saa, hvorledes 
Engle svævede imellem lette Skyer fra Himmel til Jord 
og op igen. Endvidere saa man Venus komme korende i 
en Luftvogn, trukken af Duer, og noget efter kom en 
Vogn, trukken af Lover, korende ind paa Scenen. Styk- 
ket sluttede med, at den fortornede Mars’s Staldbrodre, 
som vare bevæbnede til Tænderne, kom ned paa Scenen, 
oppe fra Skyerne af, og opforte en vild Vaabendans, hvori 
de viste, hvor godt de kunde gøre deres Sager. 

Det var, efter hvad Chevreau beretter, ved denne Lej- 
lighed, at Dronning Christina, da hun gik bort fra Teatret, 
med utvungen Ugenerthed sagde: «Mine Herrer, det er 
rimeligt, at I have opfort en Komedie for mig, da jeg 
har opfort en Farce for Eder.« 

Da Pave Alexander d. 7de ikke var færdig med alle 
Forberedelser i Rom til Dronning Christinas Modtagelse 
der, havde han bedet Lucas Holstenius om, hvis det 
var muligt, da at forhale Dronning Christinas Rejse fra 
Innsbruck i nogle Dage. Nu traf det sig saa heldigt, at 
Ærkehertug Ferdinand Carl, som var en stor Ynder af 
Musik og dramatisk Kunst, nyligen var bleven færdig 
med Opførelsen af en ny Teaterbygning og længe havde 
været betænkt paa at opføre et Stykke, som hed Argia, 
i hvilket Præstationerne stod paa Toppunktet af Datidens 
højeste Kunst. Ærkehertugen vilde nu gerne præsentere 
dette Stykke for den kunstforstandige Dronning. Stykket 
hed som sagt Argia, og da der var meget, der deri skulde 
fremstilles og vises, tog det Tid; Forestillingen begyndte 
Kl. 9 om Aftenen og varede i 6 Timer til Kl. 3 om 
Natten; men da Dronning Christina sjældent sov ud over 
5 Timer, var hun maaske den, der mindst følte Trykket 
af den afkortede natlige Ro. 

Handlingen i «Argia» drejer sig om et Kongebarn, 
der røves af Korsarer paa øen Cypern, kommer derfra til 

Thracien, bliver solgt som Slave og lever der i Trældom 
og Nød o. s. v. ; alt bliver dog tilsidst godt igen, og Jubel- 
toner fra Himmel og Jord forkynde dette glædelige Ud- 
fald efter mange Lykkens Omskiftelser. I Stykket optræde 
baade Sørøvere, Soldater, Matroser, Hyrdefolk, Pager og 
Morianer. Sceneriet havde nok at gøre, thi man saa 
fremstillet Skibe paa Søen, Fæstningen Salamina, det 
Indre af et kongeligt Palads, en Have, hvor man 1 ser 
Slottet i det Fjerne, et Fængsel, et Gadeperspektiv og en 
Arena, hvor en Tvekamp foregaar, o. s. v. Til sidst virke 
Gudinder med; saavel Venus som Thetis komme, hver til 
sin Tid, i deres respektive Køretøjer for at hjælpe paa 
Situationen. Sangkunsten var ej heller Stedbarn ved denne 
Lejlighed, thi der forekommer baade Sang af himmelske 
Kor og Sang af Amoriner, anbragte oppe i Skyerne, for- 
uden den Vekselsang, Soldaterne paa Landjorden og Matro- 
serne ude paa Havet lod høre. 

Tilskuerne havde aldrig set og hørt noget saa stor- 
artet og fængslende. Gentagne Gange gav Dronning 
Christina sin Beundring Luft over den fortræffelige og 
pragtfulde Udførelse, og hun gav ofte sit lydelige Bifald 
tilkende. 

Efter Forestillingen udbad Dronning Christina sig 
Stykket opført igen, et Par Dage senere, forinden hendes 
Afrejse. Der tilføjes, at Dronning Christinas Ros var op- 
rigtig ment, thi ved en saadan Lejlighed kendte hun 
intet Hensyn eller Overbærenhed, men roste og dadlede 
ugenert, hvad vi senere ville faa at se i Paris, hvor der 
blev opført en italiensk Komedie, og. hvor hun i al Aaben- 
hjertighed udtalte, at Italienerne havde spillet daarligt. 

Dagen efter, d. 5te Novbr., holdt Dronning Christina 
Rastdag og beskæftigede sig med at skrive til Paven og 
notificere de forskellige Hoffer det vigtige Skridt, hun 
havde gjort. 

Dronning Christinas Brev til Paven var skrevet paa 
Italiensk og tilmed meget tamt affattet, og det gjorde 
derfor det bedste Indtryk paa ham, da han fik det i 

Hænde. Det lød: « Endelig ankommen til det Maal, som 
jeg attraaede saa højt, nemlig at se mig optagen i den 
hellige romersk-katolske Kirkes Skød, har jeg ikke villet 
undlade at meddele Deres Hellighed det og at takke Deres 
Hellighed for at have hædret mig med Deres smigrende 
Anbefalinger. Jeg har ladet hele Verden se, at jeg, for 
at adlyde Deres Hellighed, har opgivet, med største Glæde, 
det Kongerige, hvor Ærefrygten for Dem er regnet blandt 
de utilgivelige Synder, og jeg har tilsidesat enhver men- 
neskelig Respekt for at lægge for Dagen, at jeg langt 
foretrækker den Ære at underkaste mig Dem fremfor den 
Ære, som den smukkeste Trone yder én. Jeg bønfalder 
Deres Hellighed at modtage mig, som jeg er, blottet for 
enhver Storhed, med den samme faderlige Kærlighed, som 
De har været saa naadig at skænke mig hidtil. »» 

Denne Dronning Christinas Overgang til Katolicis- 
men var en betydningsfuld Begivenhed for Pave Alex- 
ander d. 7de, som til enhver Tid var tilbøjelig til at gøre 
sig Illusioner med Hensyn til religiøse Emner. Der mang- 
lede ikke meget i, at han ansaa det som et Mirakel, at 
Datteren af Protestantismens ridderligste Forkæmper, hun, 
der havde været regerende Dronning i det mest luthersk- 
sindede Land i Europa, opgav Protestantismen og sluttede 
sig til Romerkirken. Pave Alexander saa deri en For- 
jættelse om Sverrigs snarlige Tilbagevenden til Katoli- 
cismen. Deraf kom det, at den pragtfulde Optagelse i 
Romerkirken og Dronning Christinas Indtog kort efter i 
Rom var som et Triumftog, idet Rom i den omvendte 
Christina højtideligholdt den Reform, som ventede Kirken. 

Efter Dronning Christinas Ankomst til Rom tænkte 
Paven virkelig paa at sende katolske Missionærer til 
Sverrig, men da han raadførte sig med Dronning Chri- 
stina derom, fraraadede hun ham det, da det vilde være 
det samme som at skikke dem hen at hænges i Galgen; 
saa godt kendte hun dog sine Landsmænd, og efter den 
Udtalelse opgav Paven at gøre Forsøget. 

For at komme tilbage til Dronning Christina i Inns- 

bruck, saa oprandt d. 7de Novbr., som var den sidste 
Dag, hun var i Tyrols Hovedstad. I den Anledning havde 
Ærkehertug Ferdinand Carl og hans Kavalerer anstillet 
Turnering og ridderlige øvelser, til Ære for hende og 
Ærkehertuginde Anna, nedenfor Slottets Vinduer. Om 
Aftenen gentoges det store italienske Stykke «Argia»>, vi 
ovenfor omtalte, og som Dronning Christina havde ønsket 
at se endnu engang. Ifald Stykket ikke var blevet gjort 
kortere siden sidst, vilde Forestillingstiden blive fra Kl. 9 
Aften til Kl. 3 efter Midnat. 

Den 8de Novbr. vilde Dronning Christina rejse; om 
Formiddagen kom Ærkehertugerne og Ærkehertuginde Anna 
for at gøre en formel Afskedsvisit. Dronning Christina 
fortsatte Rejsen til Hest, og Ærkehertug Ferdinand Carl 
fulgte hende til Landsbyen Schonberg, hvor der eftør 
mange gensidige Komplimenter og Taksigelser toges Af- 
sked, og hun drog med de attacherede ærkehertugelige 
Herrer og sit Følge videre mod Syd. 

Hoffet i Innsbruck havde ikke alene sørget for alt, 
medens Dronning Christina opholdt sig i selve Innsbruck, 
men det sørgede . fremdeles for, at hendes Vinterrejse til 
Tyrols sydlige Grænse kunde ske med saa megen Be- 
kvemmelighed og stor Anstand som muligt. Der blev i 
den Anledning skrevet til alle Myndigheder sydpaa, lige- 
som der forhen var skrevet til dem nordpaa. Til Biskop- 
pen af Trient udgik der saaledes Tilhold om «at lade 
tilsé og udbedre Vejene, saaledes at Hds. Kgl. Majestæt 
af Sverrig med sin Hofstat og sit Følge kunde rejse igen- 
nem Tyrol uden Ubekvemmelighed og Fare for Liv og 
Lemmer.» I den lille By Ala — den sidste By indenfor 
Tyrols Grænser — , hvor der ikke forefandtes fornødne 
Lokaliteter, lod Ærkehertugen sin Adjutant Spaur indrette 
et Hofkøkken samt samle Viktualier og andre Nødvendig- 
hedsartikler; desforuden skulde Adjutanten sørge forværel- 
sernes Udstyrelse og Bekvemmelighed, saa at der ikke — 
som der stod i Instruksen, «var Manquements der, lige- 
som tidligere passeret.« 

En saadan Skrivelse udgik til alle ærkehertugelige 
Embedsmænd om at bistaa Kassemesteren v. Yngramb, 
som for ærkehertugelig Regning skulde betale alt, saa- 
ledes at Dronning Christina af Sverrigs Ophold ikke 
kostede hende noget, og at den ærkehertugelige Reputa- 
tion kunde blive konserveret. 

Toldoffieianterne i Branzoll, som ligger ved Etsch- 
floden, fik Ordre til i Pramme at lade skibe ned ad Floden 
Dronning Christinas Bagage, som, pakket i 22 Vogne, 
snart vilde komme til Branzoll. 

Alle de Solvservicegenstande, som Biskopperne af 
Brixen og Trient havde udlaant til Festdagene i Inns- 
bruck, bleve uopholdeligt sendte tilbage for atter at gøre 
Tjeneste, ifald Dronning Christina muligen kom til alle 
de Stæder i Tyrol, som laa paa hendes Vej til Italien. 
Til Borgmesteren i Brixen — som havde overværet Dron- 
ning Christinas Indtog i Innsbruck — skrev Fyrst- 
Biskoppen af Brixen, at han skulde søge at faa Audients 
hos Dronning Christina og indbyde hende til at tage 
Bopæl i den biskoppelige Borg i Brixen paa Gennem- 
rejsen, men, føjer den forsigtige Kirkefyrste lunt til i en 
Efterskrift: «Jeg skal frit beværte Dronningen, hendes 
Damer og medfølgende Kavalerer;- men de øvrige med- 
rejsende maa selv betale for sig i Gæstgiverstederne, hvor 
der baade skal blive sørget for, at der er Plads, og at 
det fornødne til Gæsternes Underhold og Bekvemmelighed 
skal være til Stede til gangbare Priser. » 

Det første Nattekvarter, efter at Dronning Christina 
og Følge havde forladt Innsbruck, blev taget i Byen 
Matrey. Her mødte Morgenen efter Ærkehertugens tjenst- 
gørende Adjutant, udsendt fra Innsbruck, for at ønske 
Dronningen en pyntelig God Morgen samt høre, hvorledes 
Hendes Majestæt havde sovet. Dronning Christina gen- 
gældte denne Artighed ved at sende sin Vicestaldmester, 
von Lilliencron, ind til Innsbruck for at formelde de ærke- 
hertugelige Højheder hendes Højagtelse og Respekt. Senere 
paa Dagen tog Dronning Christina af Sted ad Brixen til 

for der at være til Gæst hos Fyrstbiskop Anton. Denne 
kom hende imøde undervejs i Byen Vahrn, hvor han 
holdt en latinsk Velkomsttale til hende, og derfra led- 
sagede han hende til den fyrstbiskoppelige Bolig i Brixen ; 
derfra rejste hun næste Dag til Botzen, hvor der saa blev 
holdt Rast en hel Dag. Derfra gik Turen over Neumarkt 
og Lavis for at besøge Fyrstbiskoppen i Trient. I Dom- 
kirken der i Byen hørte Dronning Christina en Messe, og 
i Kirken St. Maria i samme By var der et fortræffeligt 
Orgel, paa hvilket der blev spillet til Ære for den høje 
Gæst. Den 16de Novbr. kom Dronning Christina til Ala, 
den sidste By paa tyrolsk Grund, hvor Ærkehertugen, 
som sagt, forud havde ladet alt indrette til den kongelige 
Gæsts Modtagelse; her toges det sidste Nattekvarter i 
Tyrol. 

Næste Dag, efter Middagstaflet, brød Dronning Chri- 
stina op fra Ala. Forinden meldte Ærkehertugens Kom- 
missarius, Friherre von Freiberg, sig til Afsked. Han havde 
uafbrudt ledsaget Dronning Christina paa hele Rejsen 
igennem Tyrol, fra Scharnitz til Ala. Nu ansaa han der- 
for sit Hverv for endt og vilde vende tilbage til Inns- 
bruck, da Dronningen stod i Begreb med at forlade Tyrol. 
Dronning Christina takkede ham, gav ham derpaa nogle 
Breve til Besørgelse i Tyrol og bød ham at hilse hjemme, 
samt rakte dernæst sin Haand ud til Kys. 

Som en ubehagelig Eftersmag af dette Dronning Chri- 
stinas tyrolske Besøg, hvor al mulig Komfort, Glans og 
Pragt var udfoldet, var det, at der nu bagefter gjorde 
sig en svær Ebbe gældende i den ærkehertugelig-tyrolske 
Kasse, hvilken allerede forud ikke var videre godt beslaaet 
med Mønt. Der blev senere optaget et saa stort Laan 
som muligt for at bestride de glubende Udgifter, som 
dette kongelige Ophold og Besøg havde medført. 


Fra Tyrols Grænse gik Rejsen over Mantua, Bologna 
og Ancona til Rom. Overalt modtoges Dronning Chri- 

stina med de største Æresbevisninger samt rige Gaver, 
saavel fra Fyrster som fra de Stæder, hun kom igennem, 
saa hun og hele hendes Følge gjorde næsten hele Rejsen 
frit. Nogle slemme Skumlere mente endog, at man ved 
at give Dronning Christina Foræringer sikrede sig imod 
Udfald af hendes kaade Lune og skarpe Tunge. 

Alle mulige Slags Husgeraad og Taffelservicer vare af 
Pave Alexander d. 7de sendte Dronning Christina i Møde 
til hendes Bekvemmelighed Italien igennem, ja endog to 
opredte Senge, saaledes at den ene altid sendtes forud, 
saa Hds. Majestæt ikke behøvede at sove i andres Senge 
paa Vejen til Rom. 

Hertugen og Hertuginden af Mantua hilste med stort 
Følge paa Dronning Christina ved deres Lands Grænse. 
Da Dronning Christina om Aftenen passerede Pofloden, 
vare begge Bredder oplyste af 1000 Fakler, desuden var 
en Æresvagt af Tropper baade til Hest og til Fods op- 
stillet. Kanontorden og Militærmusik forhøjede ^et stor- 
artede ved dette natlige Skuespil. 


Den 22de Novbr. 1655 kom Dronning Christina til 
Kirkestatens Enemærker, hvor 2 Ærkebiskopper og en Stab 
af højere Gejstlige modtog hende paa Pavens Vegne. 
Statholderne i Kirkestatens Provinser modtog og ledsagede 
hende med talrigt Følge overalt. Der var Opstilling af 
Fodfolk og Rytteri samt Æresporte med aandrige Ind- 
skrifter, foruden Glædesraab og Klokkeringning, hvor hun 
kom frem. I selve Kirkestaten kom Dronning Christina 
igennem Byerne Imola, Faenza, Forli, Cecena, t Rimini, 
Pesaro, Fano og Ancona, forinden hun kom til Loreto, 
som hun specielt vilde aflægge et Besøg. I Byen Pesaro 
overbragte Brødrene Sentinelli, som da kom i Dronning 
Christinas Tjeneste, en Bog fuld af italienske Digte, for- 
fattede til hendes Pris. 

Overalt besaa hun med stor Interesse Fortidens her- 
lige Kunstværker, sjældne Biblioteker og andre mærkelige 
Samlinger. 

Naar man foreviste hende Relikvier, tillod hendes 
Skarpsindighed hende dog ikke altid at tage Fremviserens 
Forklaring for gode Varer, idet hun tvivlende spurgte, om 
det kunde hænge saaledes sammen, som der fortaltes. 
Man foreviste hende saaledes f. Eks. en Stav, der, som man 
fortalte hende, havde tilhort Moses’ Broder, Aron; dertil 
svarede Dronning Christina: «Det tror jeg ikke paa, thi 
Arons Stav var af Mandeltræ, og denne er jo gjort af en 
anden Træsort.« 

Vi ville nærmere omtale det beromte Mariabillede i 
Loreto som Dronning Christina besøgte og ydede sin konge- 
lige Gave og Tribut. I Nærheden af Ancona ligger den 
lille By Loreto, som har en stor Domkirke, bygget efter 
Tegning af Bramante, den samme Bygmester, der gav den 
første og mest storslaaede Tegning til St. Peterskirken i 
Rom. I Kirken i Loreto findes det hellige Hus, som 
Jomfru Maria beboede i Nazareth, og som ifølge Legenden 
af Englene er bragt til Loreto i 1295 under Pave Boni- 
facius d. 8de. I samme Hus befindes det undergørende 
Billede af Jomfru Maria, hvilket nu er meget mørkt og 
tilsodet af Tidens Tand og Lampeos. Loreto har i mange 
Aar været et af de berømteste og mest besøgte Valfarts- 
steder. Af de utallige Pilegrimmes store Gaver ophobedes 
der i Tidens Løb uhyre Skatte; der fandtes saaledes flere 
Sølvstatuer af henimod 150 Punds Vægt hver. En Hertug, 
Albrecht af Bayern, havde skænket Kirkens Mariabillede 
et Kors til en Værdi af 12,000 Dukater, — en spansk Dron- 
ning havde broderet en Klædning for den hellige Jomfru, 
hvorpaa der var syet over 600 Diamanter og Perler, etc. etc. 

Da Dronning Christina kom i Nærheden af Loreto, 
stod hun af Vognen, gik paa sin Fod til Mariabilledet og 
forærede det en gylden Krone og et kongeligt Scepter, 
hvilke begge vare besatte med i alt 460 Rubiner, Dia- 
manter og Perler. 

Alle disse uhyre Tempelskatte — vistnok Dronning 
Christinas inklusive — forte General Napoleon Bonaparte 
bort med sig, som god Prise, til Frankrig, da han i Aaret 
1797, efter Indtagelsen af Mantua, kom til Loreto i Spid- 
sen for sin Armé. 

Fra Loreto drog Dronning Christina over Byerne 
Recanati, Macerata, Tolentino, Camerino, Foligno, Assisi, 
Spoleto, Terni, Otriculi Gallese og Caprarola henimod 
Rom, den eneste Hovedstad, hvor hun kunde tænke sig 
at kunne fole sig vel ved at bo, idet hun der ikke be- 
høvede at vige Ærespladsen for andre end selve Paven, 
under hvem selv de mægtigste katolske Regenter vedgik 
at rangere. Et Par Mile fra Rom blev Dronning Chri- 
stina paany modtaget paa Pave Alexanders Vegne af 2 
Kardinaler med et stort Følge. Det var et Par fornemme 
Kardinaler, Paven havde sendt, idet der var Fyrsteblod i 
dem ; den ene var Landgreve af Hessen, den anden Broder 
til Storhertug Ferdinand af Toskana. En Masse Køre- 
tøjer stod til hendes Følges Raadighed, medens der for 
hende var forbeholdt en særlig pragtfuld Karosse. 

Dronning Christina tilligemed de to fyrstelige Kardi- 
naler tog Plads i sidstnævntes Køretøj. Det hed sig, at 
Toget skulde foregaa incognito i al Stilhed, thi det var 
henimod Aften d. 19de December, da man nærmede sig 
Rom , men her var desuagtet hele Befolkningen paa 
Benene, baade høje og lave. Vejen, som tilbagelagdes i 
selve Rom, blev belyst af mere end tusinde Fakler, for- 
uden at Engelsborgs Kanoner affyredes. Dronning Chri- 
stina, som troede, at det var Meningen, at hun skulde 
komme incognito, sagde til Kardinalerne, der sad hos 
hende: «Her i Rom rejser man incognito paa en højst 
besynderlig Maade.« 

Dronning Christina blev ført til Vatikanet, til de der 
yderst luksuriøst udstyrede Gemakker, hvilke skulle have 
kostet Paven henimod en Million Kroner at komplettere 
og udstyre. Lidt efter Ankomsten forlangte hun at hilse 
paa Paven, og hun blev derfor af et Par andre Kardinaler 

ledsaget til Audientsen. Dronning Christina blev med 
den mest forekommende Venlighed og Hjertelighed mod- 
taget af Pave Alexander d. 7de. Hun, den stolte Dron- 
ning, som nødigt ansaa nogen for sin lige, havde dog 
iagttaget den sædvanlige Skik at hilse den katolske 
Kristenheds Overhoved med 3 Knæfald, såmt kysset hans 
Tøffel og hans Haand; « sandsynligvis de første Prøver 
paa kristelig Ydmyghed, hun nogensinde Ijavde aflagt » — 
skriver den svenske Historieskriver. Paven hævede hende 
venligt op og anviste hende Plads paa en ved Siden af 
staaende Stol. Efter en livlig, kort Samtale, vendte hun 
tilbage til sine Gemakker. Den følgende Dags Morgen 
var Dronning Christina allerede i det vatikanske Bibliotek 
for at fordybe sig i dets Indhold; Holstenius viste hende 
omkring der. Dagen derpaa gjorde hun Visit hos Paven, 
hvilken denne straks efter besvarede. 

Efterat nogle faa Dage vare gaaede, skulde det offi- 
cielle Indtog i Rom nu finde Sted med størst mulig Pragt. 
Den 24de Decbr. 1655, Juleaftens Dag (ny Stil), blev ende- 
lig alt i Stand til det højtidelige Indtog. Om Morgenen 
kørte Dronning Christina ud til et tæt ved Rom belig- 
gende paveligt Landsted, hvorfra Festtoget skulde udgaa. 
Paven havde opbudt alt for at forkynde denne i hans 
øjne overordentlige Verdensbegivenhed samt indrette alt 
saa pragtfuldt som muligt. Intet var for dyrt, det gjaldt 
bare om at hædre den nyankomne Dronning, for at vise 
den store Betydning, der tillagdes hendes Overgang. 
Pavens Eksempel fulgtes af Roms Stormænd, ja saa godt 
som alle Roms Borgere, alle Katoliker, som hver paa sin 
Vis vare stolte over denne Romerkirkens Sejr. Alle Ar- 
bejder skulde hvile, Butikerne lukkes og hele Rom have 
et festligt Præg den Dag, den fejrede Dronning kom. 

Dronning Christinas Indtog skulde ske fra Pave 
Julius d. 3djes Have; da det regnede den hele Formiddag 
paa den fastsatte Dag, var der Tale om at opsætte hele 
Indtoget, men pludseligt standsede Regnen og Vejret kla- 

rede op, saa det festlige Indtog kunde finde Sted, uden 
nogen Indskrænkning i Programmet. 

Dronning Christinas Indtog i Kom mindede om en 
Kejserindes pragtfulde Triumftog. Klædt som Amazone 
med en stor Fjer i Hatten red hun kavalermæssig paa en 
hvid Hest, imellem Fyrster og Kardinaler, omgiven af 
Eliten af den romerske Adel og Gejstlighed, blandt hvilke 
sidste der var 24 Kardinaler med prægtigt Følge, samt 
af Pavens hele Hofstat. Triumfbuer vare rejste, Flag og 
Udsmykninger saas overalt, medens Fanfarer genlød, hvor 
hun kom frem. Toget kom nordfra ind i Rom, igennem 
Porta del popolo, hvor Bernini, Datidens største Kunstner 
og Bygmester, havde omdannet denne Indgang til en 
Æresport og smykket den med passende Emblemer, tagne 
fra Dronning Christinas saavelsom Pavens fyrstelige 
Yaabenskjolde. Berninis Værk er endnu at se den Dag 
idag i det nuværende Porta del popolos Fa 9 ade. 

Omgivet af de festligs Skarer drog Dronning Chri- 
stina langs de festligt dekorerede Gader igennem Ræk- 
ker af de pyntelige pavelige Soldater, under Trompeters 
Klang, Klokkeringning og Salutering af Engelsborgs 
Kanoner. De romerske Damer viftede med farvede Tøjer 
og tilkastede hende Blomster. Glæde og Hjertelighed 
var præget i alle Ansigter i den store sammenstim- 
lede Masse. De italienske Damer forundrede sig rigtig- 
nok, da de saa, at Dronning Christina sad til Hest 
ligesom en Herre og med Rabatter ned ad Benklæderne, 
men det tabte sig, da de fik at vide, at hun besad et 
Heltehjerte og havde ført Krig med Kongen af Danmark. 
Toget styrede henimod St. Peterskirken , i hvis Indre 
Mure og Piller vare prydede med kostbare Tøjer og 
Tapeter, paa hvilke Dronning Christinas Navnetræk, konge- 
lige Vaaben og Krone vare anbragte i stor Afveksling. 
Det hellige Kollegium modtog Dronning Christina ved 
St. Peterskirkens Tærskel og ledsagede hende til det store 
Højalter under den herligste Musik, den største Ær- 
bødighed og de største Æresbevisninger. Efter en kort 

Bøn lod Dronning Christina sig ledsage af 2 Kardinaler 
til Konsistoriesalen , hvor Pave Alexander d. 7de ventede 
for at modtage hende. Paven udtalte sin Glæde over 
hendes Omvendelse; Dronning Christina takkede for den 
smukke Modtagelse, hun havde faaet, hvortil Paven sva- 
rede, at hendes Omvendelse havde saa høj Værd, at den i 
Himlen blev fejret med en endnu større Festlighed.« 

I Anledning af dette festlige Indtog lod Pave Alex- 
ander d. 7de slaa en Medaille; paa den ene Side ses 
Pavens Brystbillede med Navn og Aarstal, paa den anden 
Side en Afbildning af Æresporten med Pavens Familie- 
vaaben, som var liere Bjerge, hvorover en Stjerne hæver 
sig, foruden selve Togets vigtigste Figur, Dronning Chri- 
stina, idet hun ses ride igennem Æresporten ind i Kom, 
med Omskriften: «Et gunstigt og lykkeligt Indtog.« 

Dagen efter Indtoget var Dronning Christina til Taffel 
hos Pave Alexander. Da det pavelige Hofceremoniel byder, 
at ingen Kvinde, selv ikke en Dronning, maa spise sam- 
men med Paven ved samme Bord, hjalp man sig ud over 
denne Vanskelighed ved at spise ved to Borde, som kun 
stod en Fod fra hinanden. For at antyde Pavens Over- 
højhed var hans Bord 4 Fingersbred højere end Dronning 
Christinas. Hds. Majestæt sad paa højre Side af Paven 
under en Baldakin paa en Stol, prydet med en Konge- 
krone, hvilken udelukkende var bestemt og forfærdiget til 
den ophøjede kvindelige Gæst. Vel vare Pavens Bord og 
Stol nogle faa Tommer højere end Dronning Christinas, 
men saa havde han paa den anden Side ingen Baldakin 
over sig. Efter Taflet var der dramatisk Divertissement 
og Musik. 

Et Par Dage efter Indtoget fik Dronning Christina 
sin Daabsbekræftelse af Paven, ved hvilken Lejlighed hun 
antog Navnet Alexandra, saa hun herefter officielt kaldte 
sig Christina Alexandra, skønt hun alt tidligere i Sverrig 
var rettelig døbt med Navnet Christina Augusta. Aar- 
sagen til Antagelsen af Navnet Alexandra var efter de 
flestes Mening at betragte som en Artighed imod Pave 

Alexander d. 7de; andre derimod mente, at Navnet var 
efter Macedonieren Alexander den Store, der, saavelsom 
Cæsar, altid var Genstand for Dronning Christinas hejeste 
Beundring. 

Anden Juledag, hen paa Eftermiddagen, flyttede Dron- 
ning Christina hen i det farnesiske Palads, hvilket Paven 
og den romerske høje Adel havde købt og med udsøgt 
Pragt havde ladet indrette og møblere og dernæst over- 
levere hende som Velkomstgave og blivende Bolig for 
hende. Paven var utrættelig i al Slags Opmærksomhed 
imod hende. Ved hendes Indflytning i ovennævnte farne- 
siske Palads forefandtes baade Fadebur og Vinkælder 
fyldte med gode Sager og Forraad af enhver Art til 
længere Tids Forbrug. Med Hensyn til Befordring og 
Køreture havde Paven foræret Dronning Christina 8 ædle 
Heste samt en prægtig Karosse, hvis kunstneriske Udsty- 
relse var besørget af ovennævnte Maestro Bernini. Be- 
trækket var af himmelblaat Fløjl med Broderier og 
Galoner. Selve Vognkurven var af presset og graveret 
Sølv, hvori der var fine Tegninger. Det hele Køretøj 
samt de prægtige 8 Gangere stod den pavelige Kasse i 
c. 80,000 Kroner. 

Ikke nok hermed; Paven vilde end yderligere give 
Dronning Christina en Anvisning paa c. 90,000 Kr. til 
senere Brug, hvilken sidstnævnte Anvisning hun dog paa 
dette Tidspunkt ikke mente at kunne tage imod, men 
sendte tilbage, idet hun bevidnede Paven sin levende Paa- 
skønnelse af det noble Tilbud. 

De første Maaneder af Dronning Christinas Ophold i 
Rom vare helt og holdent optagne af Fester og Fornøjel- 
ser til Ære for hende, og hun var Genstand for alle 
mulige Hædersbevisninger og al mulig Opmærksomhed. 
Der veksledes med Gæstebud, Skuespil, Baller og Turne- 
ringer. Paven gav store Summer ud alene for sit Ved- 
kommende for at bekoste adskillige Festiviteter til hendes 
Ære, og den rige romerske Adel fulgte Eksemplet. Adels- 
manden Barberini og Prinsen af Palestrina opførte Skue- 

spil i et særlig i dette øjemed bygget Amfiteater, hvor 
levende Bøffelokser og Elefanter figurerede med paa Scenen. 

Dronning Christina befandt sig saare vel og var meget 
tilfreds med dette nye Liv. Uagtet hun var saa stærkt 
optaget, forsømte hun dog ikke at besøge Kunst- og Maleri- 
samlinger, Biblioteker og de gamle Ruiner etc. i den Tid, 
der blev tilovers for hende. Idet hun besøgte Gallerierne 
og Ruinerne, viste hun en Kenders Smag og en Arkæo- 
logs Indsigt. 

Henimod Fastetiden indstilledes de mere larmende 
Fornøjelser, og de ombyttedes med de mere stilfærdige 
Koncerter, Passionsskuespil, lærde Foredrag og Disputer. 
Hvor der var Lejlighed dertil, var Dronning Christinas 
Lærdom, Snille og berømmelige Gerninger Genstand for 
rosende Omtale og ualmindelig Hyldest, hvor hun viste 
sig i den første fagre Tid af hendes Ophold i Rom. 

Selv Paven var med at bringe hende denne Tribut. 
Han foreviste hende saaledes Missionskollegiet, hvor der 
forefandtes 22 Elever af forskellige Sprog og Nationer for 
der at oplæres for senere at gaa ud til deres Hjemstavn 
og der udbrede Skrifter, som trykkedes i samme Missions- 
kollegium i disse 22 Sprog. Ved Dronning Christinas 
Indtrædelse blev der i en Haandevending trykt paa 8 for- 
skellige Sprog: « Længe leve Dronning Christina,«) som 
efter Trykningen straks overraktes hende. I selve Mod- 
tagelsesstuen bleve disse 22 Elever beordrede til at sige 
Dronning Christina nogle Ord til hendes Pris, hver paa 
sit Sprog. Disse i 22 forskellige Sprog holdte Udtalelser 
bleve dernæst trykkede og hæftede i et Bind med Ud- 
skriften: « Sprogenes Enighed i at lovprise Dronning Chri- 
stina. »> Da hun besteg Kapitolium, blev ligeledes til Minde 
derom en latinsk Inskription indgraveret i en Marmor- 
tavle der. 

Dronning Christina kunde sagtens være fornøjet og 
ytrede ogsaa megen Tilfredshed med sit nye Opholdssted. 
Hun ytrede blandt andet: «En Tønde Land i Italien er 
mere værd end hele Sverrig.» Ogsaa hun lod i den An- 

ledning slaa en Skuemønt, hvorpaa ses hendes laurbær- 
kransede Hoved og et Prospekt af Staden Rom med Om- 
skrift: «Kan man skue noget større end Byen Rom?» 
Ligeledes lod hun, for at illustrere sit Forhold til de fire 
Stænder i Sverrig, slaa en Skuemønt i Rom, hvorpaa man 
ser hende som den ugifte Jagtgudinde, der tæmmer de 4 
svenske Løver, med Omskrift: «Jeg tillader dem ej at 
være vilde.« Man kunde heraf se, hvilket Herskertalent 
hun troede sig i Besiddelse af. 

Saasnart Dronning Christina var vel indstalleret i det 
farnesiske Palads, oprettede hun der et videnskabeligt 
Akademi, hvis Møder ogsaa ofte vare krydrede med Kon- 
certer. Hun samlede i sit Palads hele den lærde Verden 
i Rom omkring sig, og Adgangen hertil var meget søgt. 
Det interesserede og adspredte hende i høj Grad, og det 
var saa meget des heldigere, da det, efter den Festernes 
Tid, det var gaaet løs med ved hendes Ankomst til Rom, 
blev en meget stille Tid. Hvad værre var, hverken Pave 
Alexander d. 7de eller den højere Adel i Rom var til- 
freds med den nedstegne Dronnings Opførsel. Trods de 
uhyre Summer, der vare øste ud til Dronning Christinas 
Modtagelse, baade først og sidst, var der det uheldige 
derved, at hun slet ikke viste nogen Taknemmelighed der- 
for, men tog alt, hvad der var ofret paa hende, som en 
Sag, der fulgte af sig selv, og en Skyldighed, der tilkom 
hendes Persons Rang, Betydning og Stilling. De romerske 
Damer af den højere Adel fornærmede hun ved det Hov- 
mod og den Overlegenhed, hvormed hun tog imod dem, 
naar de gjorde Visit hos hende. Hun bød dem saaledes 
aldrig andet end Taburetter at sidde paa; det var kun 
Prinsesser, der bleve budne at tage Plads paa Stole med 
høj Ryg. Imidlertid kom det foreløbig ikke til noget Ud- 
brud af Damernes Misfornøjelse, da det jo var tænkeligt 
og lod sig haabe, at Tiden kunde belære Dronning Christina 
om at rette dette sit Væsen. Imidlertid glippede dette 
Haab, thi Forholdet imellem Dronning Christina og Ade- 
lens Damer i Rom blev dog aldrig rigtig venskabeligt og 

godt; dertil satte den nedstegne Dronning sig altfor højt 
og saa fremdeles med uforandret Ringeagt ned paa sit 
eget Køn. Til en Dame, hvis Mand havde en høj Stilling 
ved Dronning Christinas lille Hof, og som tillige med ham 
var fulgt med fra Bryssel, sagde Dronning Christina da 
Manden fik sin Afsked — fordi han havde talt ilde om 
Dronningen: «Jeg er Dem forbunden for, at De har haft 
Besværet med at følge mig fra Flandern hertil, og saa- 
fremt De nu ogsaa har taget Del i Deres Mands Bag- 
talelse af mig, bryder jeg mig ikke derom; thi De er en 
Kvinde.« 

Det store Apparat, Pave Alexander d. 7de havde sat 
i Bevægelse ved Dronning Christinas Modtagelse, den 
høje Ære og Velvilje, han viste hende, havde vel nok sin 
Grund i Glæden over den rige Fangst, som den katolske 
Kirke troede at have gjort ved at faa hende til at overgive 
sig til Rom og den romerske Kultus; men paa den anden 
Side havde Paven hørt Dronning Christina saa meget rose 
af de mange fremmede, der havde besøgt hende i Stock- 
holm, saa han, der var en stor Ven af Kunst og Viden- 
skab og selv en meget kundskabsrig Mand, ventede sig 
megen Glæde og aandeligt Udbytte af denne saa lovpriste 
lærde Dronning fra det høje Norden. 

Imidlertid gik dette dog ikke saa ganske i Opfyldelse, 
thi det varede ikke længe, før Dronning Christinas hele 
Optræden og Adfærd slet ikke huede Paven, idet hun ved 
sit frie Væsen, ved sin ubundne Tale og Spøg ikke iagt- 
tog den Tilbageholdenhed og Anstand, som Hs. Hellighed 
saa sikkert havde ventet. Paven søgte saa lempeligt som 
muligt og ved Hjælp af andre at faa Dronning Christina 
til at forandre sit mandfolkeagtige, ildfulde Væsen, men 
det lykkedes dog ikke, thi den alvorlige, klerikale Til- 
knappethed laa nu engang slet ikke for hende, som hun 
da ejheller bestræbte sig derfor, men kækt sagde til dem t 
der paa Pavens Vegne paa anden Haand gav hende Raad t 
«at hun var nu engang, som hun var, og var man ikke 
fornøjet med hende, fik man at lade være.*> 


Digitized by 


Google 



115 


Katolikerne maatte derfor snart dæmpe det jublende 
Te Deum, de havde istemt ved Dronning Christinas Over- 
gang; hun, den nyom vendte, om hvem det skulde hedde, 
at hun var greben af Aandens Magt og derfor havde ned- 
lagt sin Krone og forladt sit Fædreland for at følge 
Aandens Kaldelse og omfatte den katolske Lære med al 
Iver og Varme, hun tillod sig nu her i Rom, ligesom 
forhen i Stockholm, under Gudstjenesten i Kirken, under 
Bennerne eller Messen, at tale hejt med sine Omgivelser, 
skoggerle, gere Bemærkninger eller fordybe sig i Maleri- 
erne der. Paven, som selv saa det, forargedes og vilde 
give hende en heflig Paamindelse; han sendte hende der- 
for en Rosenkrans og anbefalede hende gennem det Sende- 
bud, der havde faaet dette Hverv, at betjene sig af denne 
Rosenkrans under Bonnerne. Dronning Christina, som 
forstod Meningen, vendte op og ned paa Rosenkransen og 
kastede den derpaa til en Dame i sit Folge, idet hun 
sagde: «Jeg for mit Vedkommende agter ikke at være 
Katolik efter Rosenkrans.-) 

Disse Uoverensstemmelser og Spændinger forstyrrede 
tilsyneladende dog ikke det ydre gode Forhold imellem 
Paven og Dronning Christina, thi han haabede saa sikkert 
paa en Bedring af Forholdene med Tiden og vilde da 
ogsaa helst overvinde det Onde med det Gode. 

Samtidigt med, at Dronning Christina kunde have 
Smaakonflikter med de adelige Familier i Rora, var der 
ved hendes eget lille Hof ejheller den bedste Forstaaelse 
imellem hende og de ved hendes Hof ansatte Spaniere. 
Spanieren Don Pimentelli, som vi kende fra Stockholm, 
og som der havde haft saa meget at sige, var stødt til 
Dronning Christina i Bryssel og havde der søgt at faa 
sin gamle Indflydelse igen. Han havde blandt andet sørget 
for, da Dronning Christina drog fra Bryssel til Rom, at 
de fleste Funktionærer ved hendes Hof vare hans Lands- 
mænd. Alle disse Spaniere følte sig nu fornærmede, da 
Dronning Christina ansatte en Del Italienere i sin Tje- 
neste, efterat hun var bleven indstalleret i Rom. Saavel 

Don Pimentelli som og den tidligere omtalte spanske • 
Greve de Cueva, der var Kammerherre hos Dronning Chri- 
stina, vilde nodigt have Italienere eller Franskmænd an- 
satte ved Hoffet, og de slog sig derfor sammen om at 
gøre Modstand derimod og søgte Støtte hos de spansk- 
sindede Kardinaler i Kom. Den spanske Greve de Cueva, 
der var ubesindig, hidsig og snaksom, var temmelig ufor- 
sigtig med at bringe sin Bagtalelse af Dronning Christina 
fra Hus til Hus, ja befordrede endog Spaniernes Klage- 
maal anonymt i Trykken. Dronning Christina kom snart 
efter, hvem den egentlige Ophavsmand var, og kaldte 
Grev de Cueva for sig; uden dog at vedgaa sin Brøde lo- 
vede han paa sine Knæ altid at være hende tro og lydig. 
Imidlertid bleve baade Grev de Cueva og hans Gemalinde 
forviste fra Dronning Christinas Hof. Samme Dag med- 
delte Dronning Christina, hvad der var sket, til Kardinal 
Medici, som stod i direkte Forbindelse med det spanske 
Hof. Dronning Christina lod sige til den spansksindede 
Kardinal, «at saafremt Grev de Cueva ikke havde haft 
den Ære at være General hos Hs. Majestæt Kongen af 
Spanien, skulde hun have ladet Kæppen danse paa hans 
Ryg.»> Don Pimentelli havde holdt sig saa meget tilbage 
fra de Cueva som muligt for ikke at kompromittere sig, 
men da Dronning Christina tænkte paa at gøre en Rejse 
til Frankrig, begyndte hun at interessere sig mere for 
Franskmændene end hidtil og at ansætte flere af dem ved 
sit Hof. Da skønnede Don Pimentelli, — der fremfor 
nogen af de mange Yndlinge hos Dronning Christina 
havde spillet en stor Rolle, — at hans Dage i hendes 
Gunst snart vare talte. Han trak sig derfor lempeligt og 
stille tilbage fra Dronning Christinas Hof , og hans Navn 
forsvinder fra den Tid af ud af Historien. 

Don Pimentelli var den sidste Ven, vel endog det 
sidste Bekendtskab fra de svundne Dage ved Hoffet i 
Stockholm, som hidtil havde opholdt sig ved hendes Hof. 

Kort Tid efter var det, at der indtraf en Begivenhed, 
der baade gav Anledning til Morskab og Mishag. Der 

var nemlig en 50-aarig Kardinal af en af Roms fornemste 
Familier, som blev greben af dyb Elskov til Dronning 
Christina og hlgde sine Følelser for Dagen paa en tem- 
melig opsigtvækkende Maade. 

Kardinalen hed Colonna og var af den fornemme Slægt, 
af hvilken Pave Martin d. 5te i sin Tid var udgaaet. 
Dronning Christina gjorde ikke denne støjende Elsker 
modløs. Folkevittigheden sagde, «at de to Purpure kom 
i Brand ved at nærme sig hinanden. » Den bedagede 
Kardinals Færdsel paa Kærlighedsstien vakte en Del Op- 
mærksomhed og gav Anledning til Latter, især da nogle 
spøgefulde Personer ved Dronning Christinas Hof bildte den 
forelskede Kardinal ind, at det var formaalstj enligt for ham 
at farve sit Skæg, da han saa bedre vilde falde i Dron- 
ningens Smag. Sagen kom Paven for øre; denne forbød 
Kardinal Colonna herefter at gøre Dronningen Besøg. Da 
foretog den heftige Elsker sig at anstille natlige Serenader 
udenfor Dronning Christinas Vinduer. Det vakte stor 
Opsigt i Byen, og Paven saa sig nu nødt til at forvise 
den støjende Elsker fra Rom for brat at afbryde disse 
Scener. 

Mærkeligt nok er det, at uagtet Dronning Christina 
ikke var af noget frastødende Ydre, saa virkede hendes 
ukvindelige Væsen dog kølende paa Mændene ved deres Til- 
nærmelse, saa Historien véd ikke andre at nævne, der virke- 
lig fattede ømmere Følelser for hende end just denne ene 
Kardinal. Dronning Christina var dengang 30 Aar gam- 
mel; hun tabte dog hverken sit Huld eller sit Humør, da 
den klerikale Elskers natlige Sange hørte op, men hun 
drev paa Kunst og Videnskab, uanfægtet og med samme 
Iver som forud. 

I den berømte Berninis Atelier var der blevet hugget 
en Marmorstatue, forestillende « Sandheden**. Da Dron- 
ning Christina saa den, var hun særdeles optaget af den 
gode Udførelse og sagde gentagende: «Hvor skøn!« Der 
fortælles, at en af de omkringstaaende skal have sagt: 
«Gud ske Lov, at Deres Majestæt elsker Sandheden, thi 

hos Personer af saa høj Byrd er det ikke almindeligt!« 
hvortil Dronning Christina svarede: «Det tror jeg nok, 
thi alle Sandheder ere ikke af Marmor.« * 


Til samme Tid, da Dronning Christina afskedigede 
Spanierne og tog Franskmænd i sin Tjeneste, syntes ogsaa 
Interessen for at komme til Frankrigs Hovedstad at vokse 
hos hende. Hun vilde besøge Paris, inden hun satte sig 
altfor fast i Bom. Det var for hende en hellig Rejse. 
Paris kastede allerede dengang Glans over Europa. Hvil- 
ken Ære at komme derhen, besøge Samlingerne der, lade 
sig beundre ved det berømte Hof og blive bekranset af 
det blaa Kammers Muser og af Videnskabernes Akademis 
udødelige! 

Dronning Christina iværksatte snarest sin Beslutning 
om Rejsen ved at begynde at skrabe de fornødne Penge- 
midler sammen dertil. Fra Sverrig var der netop an- 
kommet en Veksel paa 35,000 Kroner; Juveler og Perler 
bleve pantsatte for 10,000 Dukater; en Del Vogne og 
Heste bleve solgte, og Størstedelen af Tjenerskabet af- 
skedigedes; det gav jo altsammen ikke saa lidt Penge i 
Rejsekassen. 

Pave Alexander d. 7de forstod ikke straks, hvorfor 
Dronning Christina overhovedet vilde rejse, og søgte at 
raade hende derfra, af Frygt for, at en Rejse, — ifald 
hun kom til lutherske Lande, — kunde give Anledning 
til Svingning i hendes Tro. Imidlertid fik Paven hende 
til at love at komme tilbage til Rom igen, og han lod 
udbetale til hende 20,000 Kroner som Hjælp til Rejsen; 
desuden laante han hende 4 smukke, vel udhalede og rigt 
provianterede Galejer til Overrejsen fra Civita Ve 9 chia til 
Marseille i Juli 1656. 

Da der samtidig udbrød en smitsom Sygdom i Rom, 
skyndte Dronning Christina sig at komme bort derfra 
snarest muligt. Sejladsen til Marseille løb meget heldigt 

af, dog ikke uden Eventyr under Vejs, idet nogle tyrkiske 
Korsarer gjorde Jagt paa de pavelige Galejer; men disse 
Pirater opgav dog Jagten, da de kom nærmere og kunde 
se, at de pavelige Skibe baade vare fuldt bemandede og 
godt bevæbnede. 

I Marseille var øvrigheden saa galant at eftergive 
Dronning Christina og hendes Følge den ellers paabudte 
Karantæne. Fra Fristaten Genua ankom der Gesandter 
for at hilse paa Dronning Christina og overrække hende 
rige Gaver, men uden at de dog udtalte ønsket om at 
se hende i Genua, da de hørte, at der var Farsot i Kom. 

Fra Marseille drog Dronning Christina videre med et 
Følge af kun faa Personer, der vare ligesaa tarveligt 
klædte som hende selv. Dronning Christinas Følge bestod 
af nogle ubetydelige italienske Herrer. Af Damer fandtes 
kun to, og de vare af et saadant Udseende og Beskaffen- 
hed, at de ikke egnede til at træde offentlig frem ; derfor blev 
Kongen af Frankrig nødt til i Compiegne at give hende 
flere af sin egen Hofstat. Med det ovennævnte Følge havde 
Dronning Christina rejst igennem Frankrig og som en 
almindelig rejsende overnattet paa Gæstgivergaarde , naar 
hun savnede en Indbydelse til at tage andetsteds hen. 
Hun rejste igennem Frankrigs skønneste Egne over Aix, 
Avignon, Montélimart, op ad Rhonen til Lyon, hvor 
Hertugen af Guise, dengang Frankrigs første Hofmand, 
modtog hende i Kongens Navn. Fra Lyon, hvor der blev 
holdt Kast i 9 Dage, drog hun over Dijon og Auxerre til 
Fontainebleau, hvor hun ankom først i September Maa- 
ned 1656. 

Hertugen af Guise, der paa det franske Hofs Vegne 
blev sendt til Marseille for at modtage Dronning Christina, 
skyndte sig med at sende en første Skitse af hende til 
Paris. Han finder hende undersætsig og bredhoftet, med 
smukke Arme og hvide, velformede Hænder, men hun ligner 
mere en Mand end en Kvinde; hun har en ørnenæse, en 
temmelig stor Mund og Tænder, der til Nød kunne gaa 
an. Han blot antyder hendes skæve Skulder, som hun 

skjuler saa godt, dels ved sin besynderlige Klædedragt, 
dels ved sin Holdning og Gang, saa at man godt kan 
anstille Væddemaal derom. Hun er altid stærkt pudret — 
skriver Guise fremdeles — meget pomadiseret, bærer næsten 
aldrig Handsker, taler med Mands Stemme og har næsten 
alle en Mands Manerer; hvad der forundrer ham mest, er 
hendes sælsomme Frisure; han beskriver den, som en 
rejsende paa den Tid vilde have beskrevet en Sultan- 
indes Turban eller en Czarevnas Hovedsmykke. Det er 
en Mandsparyk , der er strøget stærkt op i Panden og 
meget tæt paa Siderne, hvor den ender i meget lyse 
Spidser; det øverste af Hovedet er som en sammenfiltret 
Haarbusk, og Bagpartiet minder om en Kvindes Frisure. 

Overalt blev Dronning Christina modtaget med konge- 
lige Æresbevisninger, og alle strømmede til for at faa den 
mærkelige Dronning at se, hvorom der var talt og skrevet 
saa meget. Vers og Taler bleve i stor Overflødighed frem- 
sagte til hendes Ære. En af de korteste og fyndigste 
Taler blev holdt af en Præst ved Indtoget i en mindre 
By, idet han sagde: «I S verrig blev Du Christina, i Kom 
Kristen, gid Du i Frankrig maa blive den aller kriste- 
ligste. » Dette Ordspil udtalte Tanken om, at Christina 
maatte blive den franske Konges Gemalinde; thi denne 
Konge bærer som bekendt Titlen af den «allerkristeligste 
Konge«. Da Dronning Christina dengang var 30 Aar 
gammel og henimod 12 Aar ældre end Ludvig d. 14de, 
saa var Partiet noget ulige og næppe realisabelt. 

Allerede i Fontainebleau, før Dronning Christinas høj- 
tidelige Indtog i Paris, gjorde mange af Hoffets Damer 
og Herrer hende deres Opvartning. Ved Ankomsten til 
Fontainebleau fremtraadte de fornemme Damer, som opholdt 
sig der, og hilsede Christina med Kys efter Datidens 
Skik. Hun ytrede til nogle af sine fortrolige: «Jeg un- 
drer mig over, hvorfor disse Damer have en saadan Mani 
for at kysse mig. Det kommer vist deraf, at jeg, som 
man siger, har saa megen Lighed med en Mand.« 

Det var ogsaa under dette Besøg, at Dronning Chri- 

stina lod den Udtalelse falde: «Jeg holder af Mænd, ikke 
fordi de ere Mænd, men fordi de ikke ere Kvinder.« 

Alle i Paris vare meget spændte paa at se denne 
Dronning, hvis Ry forlængst var naaet til Frankrig, og 
om hvis Besynderlighed man havde hort saa meget for- 
tælle. Fortællingen om hendes mandlige og kavaler- 
mæssige Væsen, hendes mange Kundskaber, det paafal- 
dende i hendes Optræden , bidende Indfald o. s. v. — alt 
gjorde, at alle trængte sig frem for at se denne fremmede 
Dronning. 

Franskmanden Paul de St. Victor skriver derom: 
“Forbavselsen blev stor, da man saa Dronning Christina 
lande ved det franske Hof. Skandinavien var paa den 
Tid en hyperboræisk Region. Stockholm var dengang 
længere borte fra Paris, end Konstantinopel og Tiflis ere 
det nu til Dags. Imidlertid havde man dog længe talt 
om denne besynderlige Dronning, der klædte sig som 
Musketér, og som lige saa godt kunde Græsk som nogen 
Mand i Frankrig, og som kaldte Filosofer til sine Stater, 
Filosofer, der vare nær ved at dø af Kulde, medens de 
forklarede hende Ariost. Paris’s lærde Damer og Skøn- 
aander betragtede hende paa Afstand, lig Eventyrets 
Astronomer, der gennem Teleskopet se Dyr paa Maanen. 
Pedanterne vare paa Forhaand nærved at daane af Hen- 
rykkelse ved Tanken om en Dronning paa «us,» der gik 
med Pantalons. Guy Petin skrev til en af sine Venner: 
«Hun forstaar godt Latin og kan mere end mange Men- 
nesker, som ere Fagmænd, og hvis Metier det er. Jeg véd 
fra sikker Kilde, at hun, da hun var 23 Aar, kunde hele 
sin Martial udenad. Man siger, at hun sætter megen Pris 
paa Catullus og paa den tragiske Seneca, men endnu 
mere paa Lucanus.« » 

Indtoget i Paris var meget storartet; der udfoldedes 
en lignende Pragt, som da Kejser Carl d. 5te i sin Tid 
rejste igennem Frankrig. Ved Byens Porte bleve Hoved- 
staden Paris’s Nøgler præsenterede for Dronning Christina 
paa Kongens Vegne. I Forstaden St. Antoine stod 15,000 

Mand Nationalgardister under Vaaben, over Stadens Port 
vare det franske og det svenske Vaaben fremstillede. Ved 
Indtoget red en Eskorte af 1000 Kavalerer, foruden at 
Kongens Garde og Tjenerskab omgav hende. Hertugen af 
Guise var hendes opvartende Kavaler. Husenes Vinduer 
og Altaner vare tæt besatte af festligklædte Damer. Folke- 
masserne, der vare paa Benene, blev anslaaet til 200,000 
Mennesker og trængte saa stærkt paa, at da Hovedstadens 
Overpræsident, l’Hopital, skulde holde sin Tale til Dron- 
ning Christina, skubbedes og trængtes han saa meget, at 
han standsede sin Tale og afbrød sig selv med de Ord: 
«Jeg skulde egentlig paa Stadens og Indbyggernes Vegne 
udtale deres Glæde, men Deres Majestæt ser, at de selv 
have indfundet sig saa talrigt og tilkendegive deres Me- 
ning saa eftertrykkeligt, at mine Bestræbelser ere over- 
flødige og umulige og derfor med Deres Majestæts Sam- 
tykke kunne opsættes til bedre Tid og Lejlighed.« 

Dronning Christina red paa en hvid, prægtig opsadlet 
Hest; i Sadlens rigt broderede Pistolhylster stak et Par 
kostbare Pistoler frem. Selv bar hun en kostbar, ind- 
virket Skarlagenskjole samt en Vams med Mandfolkesnit 
og en Hat med en svajende Fjer paa Hovedet, i højre 
Haand en Ridepisk. Paa Ludvig d. 13des skønne Plads 
blev Dronning Christina komplimenteret af den fordrevne 
Dronning af England og Hertugen af York. 1 Notre Dame- 
kirken sang man Te Deum, og Kanonerne løsnedes. Dron- 
ning Christina blev ført til Louvre, hvor Kongens Gemak- 
ker paa det prægtigste vare indrettede til hendes Brug. 
Samme Aften gjorde Paris’s Universitet sin Opvartning, 
Dagen efter den høje Gejstlighed fra Parlamentet, den 
pavelige Nuntius og de fremmede Gesandter. Alle Dig- 
tere, lærde og aandrige Folk trængte sig frem omkring 
hende og holdt Lovtaler til hende paa Prosa og paa Vers. 

Der er flere Beskrivelser af Dronning CJiristinas Per- 
son fra den Tid. En Franskmand skriver: «Hun forbav- 
sede ved sin første Optræden; man saa en lille Kvinde 
med Mands Holdning, bedækket med en stor, uredt Paryk, 

iført en Klædning, halvt Vams, halvt Kjoleliv, daarlig 
iæftet til et Skørt, som lod hendes Chemise sés, med en 
Krave af Bøffelskind og en Kaarde, som slog hende om 
Hælene.» 

I Paris opholdt Dronning Christina sig i nogle Dage, 
forinden hun begav sig paa Vej til Compiegne, hvor det 
franske Hof opholdt sig. Dronning Christina benyttede 
Tiden i Paris til at bese Paris’s Samlinger og Mærkvær- 
digheder samt horte Messe i flere Kirker. 

Dronning Christina blev modtaget af det stolte franske 
Hof med langt større Artighed, end man havde kunnet 
vente. Kardinal Mazarin, som dengang styrede Frankrig, 
drog Dronning Christina imøde fra Compiegne og mødte 
hende ved Chantilly, hvor de spiste til Middag sammen, 
omgivet af en stor Menneskemasse. Senere hen paa Dagen 
kom den 18-aarige Konge Ludvig d. 14de samt dennes 
Broder Philip, Hertug af Orleans. De kom begge incog- 
nito for at se den fremmede Gæst. Kardinal Mazarin 
forestillede dem for Dronning Christina, som imidlertid 
straks genkendte dem efter Portræterne af dem, som hun 
havde set i Louvre. Kardinal Mazarin sagde, at det var 
to unge Adelsmænd af de bedste Forhaabninger, hvortil 
Dronning Christina svarede: «Ja, jeg tror virkelig, at de 
besidde udmærkede Egenskaber, thi de synes fødte til at 
bære Kroner.« Ludvig d. 14de var endnu paa den Tid 
bly og forlegen i Selskab, men Dronning Christina be- 
handlede ham med en heldig Forening af Aabenhjertighed 
og Smiger, saa han snart følte sig mere utvungen og 
munter i hendes Selskab, end man havde ventet. Ludvig 
d. 14des Moder, Enkedronning Anna, stødte senere til 
Toget ved den lille By Fayet, hvorfra de i Forening førte 
deres Gæst sil Compiegne, hvor hun blev modtaget med 
kongelige Æresbevisninger. 

Her befandt Dronning Christina sig i Midtpunktet 
af Datidens mest glimrende Hof og omgiven af Personer, 
udmærkede ved Dannelse, træffende Vid og fin Selskabs- 
tone, midt i den Kreds, som dengang og længe ved 

sin Smag og sit Vid var Monster for hele det dannede 
Europa. 

Trods alt dette optraadte Dronning Christina med 
samme Frihed som i sin egen Bolig og viste uden For- 
stillelse og Ængstelse saavel sine gode Egenskaber som 
sine Fejl. Der savnedes ikke øjne, som iagttog, og Penne, 
som nedskrev begge Dele. Vi have dem at takke for en 
udførlig Skildring af Dronning Christinas Personlighed paa 
denne Tid. Det var især to aandrige Damer, Kong Hen- 
rik d. 4des begavede Barnebarn, Mademoiselle de Mont- 
pensier, og Madame de Motteville, som med Kønnets 
Opmærksomhed iagttog den fremmede Dronning. 

Et Utal af Rygter og Beskrivelser, saavel fordelagtige 
som ufordelagtige, vare gaaede forud for Dronning Chri- 
stina og havde opvakt Hoffets Nysgerrighed, saa alle 
trængte sig frem for at se den mærkværdige Kvinde. 
Dronning Christina beskrives fremdeles saaledes: «Hun er 
ikke høj af Vækst, men stærkt bygget. Hendes ene Skul- 
der er højere end den anden, hvilket hun godt kan skjule, 
naar hun vilde lægge Vægt derpaa. Hendes Mund er stor 
med bestemte, men ogsaa behagelige Træk, øjnene blaa 
og store med et hurtigt Udtryk, snart af Godhed og 
Glæde, snart af Vid og Fyrighed. Tænderne passable. 
En høj Pande og en stolt ørnenæse fuldendte det bydende 
i hele hendes Ansigt. Hun taler meget godt Fransk, hun 
behersker fuldt ud Tonefaldet , og hun siger stundom 
smukke Ting, men med et Tonefald og en Stemme, der 
mere nærmer sig Mandens end Kvindens. Naar nogen 
kommer og gør sin Kompliment for hende, .gengælder hun 
den paa sin Maade, halvt mandligt, halvt kvindeligt, og 
naar hun gaar, gør hun Skridt og Vendinger, som man 
kunde kalde Smaavolter eller Dansem ester-Pas. » En rej- 
sende fra Holland, som dengang var i Paris, skriver: «Naar 
hun taler med nogen, betragter hun ham saa stift og med 
et saa skarpt øje, at man maa være meget dristig for at 
se hende ind i Øjnene igen.« 

Dronning Christinas Dragt var en besynderlig Blan- 


Digitized by 


Google 



125 


ding af Mandens og Kvindens. Hovedet bedækkedes af en 
Paryk, snart lys, snart mørk, og af en Hat med en svaj- 
ende Fjer. Klædedragten bestod for det meste af et Slags 
Skørt eller Underkjole og et dertil sluttende Liv. Hals- 
krave og Fodbeklædning vare fuldstændig som Mænds. 
Hendes Klæder vare sædvanlig graa eller ildrøde, ofte 
prydede med Broderi og Ædelstene, som hverken vare 
udsøgte eller anbragte med Smag. Dronning Christinas 
halvt mandlige, besynderlig skødesløse Paaklædning stak 
meget af imod det fine franske Hof. 

Mademoiselle Montpensier skriver: «Jeg havde hørt 
saa meget om Dronning Christinas Paaklædning, saa jeg 
levede i en dødelig Angst for at le, naar jeg saa hende. 
Da jeg omsider fik hende at se, overraskede hun mig, 
men ikke paa den Maade, at jeg var fristet til at le.» 
Dronning Christina kunde, naar hun vilde, vise den mest 
udsøgte Opmærksomhed, og hun anvendte nu denne Gave 
til at vinde Enkedronning Annas og den 18-aarige Konges 
Velvilje, og det lykkedes for hende, uagtet Enkedronningen 
ellers med Mishag betragtede dem, der syndede mod den 
gode Tones Fordringer, og i saa Henseende var der meget 
at sige paa Dronning Christina, thi hendes Lader og 
Manerer manglede aldeles den Værdighed, der ansaas pas- 
sende for Kvinden og Majestæten. I det fornemste Sel- 
skab hørte man Dronning Christina synge, tale højt, 
skoggerle og af og til ledsage sine Ord med Eder, medens 
hun hele Tiden, naar hun sad, kastede Benene frem og 
tilbage, lagde dem op paa andre Stole eller over Armene 
paa sin egen Stol. I Theatret saa man hende græde højt 
og uforstilt, skoggerle eller raabe højt af Henrykkelse, alt 
efter Skuespillets Indhold. Den fine, franske Artighed 
og Belevenhed manglede Dronning Christina ganske; dog 
tilgav man hende alle Uregelmæssigheder, da man havde 
set og talt med hende og gjort Bekendtskab med denne 
originale, lærde Kvinde. Hendes overordentlig nøje Kendskab 
til de franske Tilstande og Personer, mangesidige Kund- 
skaber samt hendes livlige og kvikke Konversation i For- 

bindelse med sprudlende Vid opvakte Beundring; men da 
hun ikke brød sig om altid at være elskværdig og hen- 
synsfuld, saa nedkaldte hun ofte ved bidende Svar eller 
saarende Spot en ugunstig Dom over sig. Mange vare 
meget begejstrede for hende, mange dadlede hende, ingen 
var ligegyldig, enten for eller imod. 

At begynde med var der adskillige Hofmænd, som, 
stolende paa deres gode Begavelse, troede at kunne gøre 
sig vittige paa Dronning Christinas Bekostning og haabede 
paa en let Sejr over en Dame, som selv næsten indbød 
til Skæmt og Vittigheder; men de følte sig meget skuf- 
fede. Dronning Christina optraadte med en Sikkerhed, en 
afgjort Overlegenhed i Aand og Kundskaber, som forbløf- 
fede, saa enhver tabte Lysten til at udsætte sig for et 
bidende Indfald og bistert Blik fra hendes bestemte Læber 
og gennemtrængende Øjne. 

De strenge Katoliker vare meget utilfredse med Dron- 
ning Christinas Opførsel her i Paris, ligesom tidligere, da 
hun talte spøgende om det pavelige Hof og dets Andagt. 
Allerede i Kom var Dronning Christina bleven misfornøjet 
med Jesuiterne, hvad man kan vide deraf, at hun lejlig- 
hedsvis sagde: « Munke og Jesuiter ere et forbandet Folke- 
færd, som stifte Ondt, hvor de komme hen.» Imidlertid 
vilde Jesuiterne i Paris dog hædre Dronning Christina, 
da hun var Gæst ved det franske Hof; denne Orden lod 
derfojr sine Elever opføre et Sørgespil ved Hoffet, som 
Dronning Christina blev indbuden til at overvære. Dron- 
ning Christina gjorde imidlertid aabenlyst Nar af Stykket, 
Udførelsen og de optrædende Jesuiter. Dagen derpaa kom 
Kongens Skriftefader, Jesuiten Annat-, for at søge at til- 
vejebringe en Forsoning imellem hende og Ordenen ovenpaa 
den Fornærmelse. Dronning Christina modtog Pateren og 
sagde: «Jeg kender altfor vel Jesuiternes Magt og vilde 
derfor hellere have en mægtig Fyrste end Deres Orden til 
Fjende. Jeg vil ogsaa gerne forsones med Eder, men paa 
den Betingelse, at jeg aldrig vælger nogen iblandt Eder 
enten til Skriftefader eller til Skuespiller. » Selvfølgelig 

gik Pateren endnu mere misfornejet bort, end han var 
kommen. 

En Aften saa Dronning Christina et italiensk Skue- 
spil og sagde ved Stykkets Slutning, at Skuespillerne 
havde gjort deres Sager slet. Én, der vilde forsvare dem, 
ytrede, at Skuespillerne plejede at spille meget bedre, end 
det havde været Tilfældet den Aften. Christina svarede 
tort: «Det tror jeg nok, thi ellers kunde man jo slet ikke 
beholde dem.» 

Da Dronning Christina besøgte Notre Dame Kirken i 
Paris, faldt hun pludseligt paa at ville nyde Nadveren 
der. Da der blev spurgt , hvilken Prælat af den talrige 
Forsamling der hun ønskede til Skriftefader, sagde hun 
ligegyldigt: «Vælg selv en af Biskopperne, hvilken som 
helst. »- Man valgte Biskoppen af Amiens, og Skrifte- 
maalet begyndte, under hvilket Dronning Christina laa 
paa Knæ, men til Biskoppens Misfornøjelse og Forlegen- 
hed saa hun ham dristigt og stift ind i øjnene. Siden 
fulgte Nadverens Nydelse i selve Kirken; Dronning Chri- 
stina lagde sig slet ikke paa Knæ, som ellers Skik var, 
og viste ejheller Tegn paa Andagt, men talte med de 
omkringstaaende under hele Gudstjenesten. 

Det var farligt for Hofmændene at nærme sig hende, 
naar de ikke kunde byde hende en aandrig Samtale. En 
gammel Hofmand, de Nogent, trættede hende saaledes med 
sine langtrukne Historier. Første Gang gjorde Dronning 
Christina blot den Bemærkning, at Mr. de Nogent maatte 
have en særdeles god Hukommelse; men da han ikke for- 
stod Vinket og vedblev at tale om noget, som kunde ind- 
træffe om hundrede Aar, svarede hun: «Jeg vil ønske, at 
ogsaa Hr. de Nogent til den Tid maatte være levende og 
i den samme graagule Kjole fortælle de samme Historier; 
thi oprigtigt talt, jeg vil hellere høre dem om hundrede 
Aar end nu.» Fra det øjeblik var hun fri for videre 
Tiltale af den snakkesalige gamle Hofmand. 

Dronning Christinas sædvanlige Uvilje mod Ægte- 
skabet kom ogsaa frem under Opholdet i Frankrig. Hun 

fraraadede de unge Piger at gifte sig, «thi,» sagde hun, 
«endogsaa den bedste Mand fortjener ikke, at man for 
ham opofrer sin Frihed; og desuden — at føde Børn til 
Verden, hvilken uhyggelig Sag!« 

Hun fattede megen Hengivenhed for en fransk Dame, 
Fru de Thiangps, og søgte med Iver at overtale denne til 
at skilles fra- sin Mand og følge med til Italien. Til 
Fru de Thianges’s Kos skal udtales, at hun ikke fulgte 
med Dronning Christina til Rom, men forblev hos sin 
Mand. 

I Almindelighed blandede Dronning Christina sig ofte 
og ubuden i andres Affærer, i Hoffets Intriger, ja i de 
delikateste Forhold. Den unge Konge Ludvig havde fattet 
saa stor Tilbøjelighed for Mademoiselle Maria Mancini, en 
Søsterdatter af Kardinal Mazarin, at han vilde ægte hende. 
Baade Enkedronningen og Kardinalen satte sig ivrigt imod 
Forbindelsen, men længe forgæves. Under disse Forhold 
kom Dronning Christina til Paris. Hun fattede stor Del- 
tagelse for de to unge forelskede, satte sig ofte ved deres 
Side, søgte at blive deres fortrolige og ytrede engang til 
den unge Konge: «Hvis jeg var i Deres Sted, skulde intet 
hindre mig i at tage den, jeg elskede, til Gemalinde.« 

Man var tilbøjelig til at tro, at denne Ytring, som i 
høj Grad mishagede baade Enkedronningen og Kardinal 
Mazarin, bidrog til at paaskynde Dronning Christinas 
snarlige Afrejse fra Frankrig. 

Da Kardinal Mazarins Niece Maria tænkte paa Mulig- 
heden af at blive Dronning af Frankrig, forviste Kardi- 
nalen hende til et Kloster. Til den grædende unge Kong 
Ludvig sagde hun: «Vous m’aimez! Vous étes roi et je 
pars,« medens hun i dyb Smerte forlod Frankrig. Begge 
Parter trøstede sig dog i Tidens Løb; thi i Aaret 1660 
ægtede Kong Ludvig d. 14de Infantinde Maria Therese* 
den spanske Konge Philip d. 4des eneste Datter, og Aaret 
efter, 1661, ægtede Maria Mancini, i Kom, Lorenzo Co- 
lonna, Fyrste af Paliano. 

Den 23de September afrejste Dronning Christina fra 
Compiegne under alle ydre Tegn paa en god Forstaaelse 
mellem hende og det franske Hof. Hendes Ry for Lær- 
dom og Vid var ingenlunde bleven forringet, men endog 
forøget ved Opholdet i Frankrig. 

Paa Hjemvejen besøgte hun den for sin Skønhed, 
Aandrighed og Elskværdighed, men ogsaa for sit meget 
frie Levnet bekendte franske Dame Ninon de TEnclos, 
som er bleven kaldt den franske Aspasia. Ninon de 
TEnclos’s Hus var Samlingsted for Skønaander og Hof- 
mænd; Mænd som Scarron, Moliére, Fontenelle og Laro- 
chefaucauld o. fl. vare jævnligt Gæster der. Dronning 
Christina vilde ogsaa have Ninon til at følge med sig 
til Rom, hvad denne dog ikke havde Lyst til, saa Dron- 
ningen maatte opgive at have en saa smuk og aandrig 
Rejsefælle med sig ud af Frankrig. 

Man sagde, at denne Ninon de l’Enclos var den eneste 
Dame i Frankrig, som Dronning Christina gav noget Bevis 
paa virkelig Højagtelse. Det var jo for saa vidt heldigt, 
at Christina ikke fik Ninon de TEnclos med til Rom, da 
denne for sin Vid, Skønhed og Skarpsindighed bekendte 
Dame kunde være blevet farlig overfor Kardinalernes 
Hjertefred, da hun paa det Tidspunkt kun var 42 Aar, 
medens hun vedblev at gøre det dybeste Indtryk paa 
Mændene indtil sit 60de Aar; hun døde i Aaret 1706 i 
en Alder af 90 Aar. 

Dronning Christinas Besøg i Frankrig havde været 
særdeles behageligt for hende og aldeles efter hendes 
Hoved. Hver Dag havde bragt Fornøjelser og Adspredel- 
ser, og overalt smigredes hendes Forfængelighed. Desuden 
havde det franske Hofs Rundhaandethed den Fordel for 
hende, at hun kunde spare sin egen Kasse. Som sagt, 
Dronning Christina havde været særdeles tilfreds med 
Opholdet og udtalte i et Brev: « Frankrig er det skøn- 
neste Land og det franske Hof det artigste og fineste i 
Europa. » Efter Afrejsen fra Frankrig kom Christina i 
samme Aar til Turin, hvor Hertugen af Savoyen modtog 

hende med kongelige Æresbevisninger og ødslede Lovtaler 
paa hende; han sagde: »< Sagnet fortæller, at under Kejser 
Claudius s Regering var Fuglen Phønix kommen til Rom 
og bleven modtaget med stor Jubel, men det var dog ikke 
saa; først nu under Pave Alexander den syvende kom 
den, og det endda en firdobbelt Phønix, den store Gustav 
Adolfs Datter som Dronning, Lærd, Kriger og Jomfru — 
den majestætiske Juno, den alvidende Diana, den krigs- 
vante Pallas og den jomfruelige Astræa.« 

Fra Turin vilde Dronning Christina atter rejse til 
Rom, men da Pesten rasede der endnu efter at have bort- 
revet en hel Del Mennesker, saa rejste hun omkring i 
Norditalien, besøgte Loreto, Florents, Pesaro og tilsidst 
Venedig, dog her incognito, da Dogen i Venedig, ligesaa 
lidt nu som Aaret i Forvejen, da Dronning Christina drog 
igennem Tyrol, var til Sinds at sende hende en direkte 
Indbydelse. Den sparsommelige Doge i Venedig har for- 
modentlig nok fra det nærliggende Tyrol hørt, hvor kost- 
bart det havde været officielt at modtage den omflakkende 
Dronning der. 

Imod Sædvane vare Franskmændene ikke saa høflige 
nu, i deres Omtale af Christina, som forhen. Den sati- 
riske Forfatter Gui Patin skrev kort efter denne Tid til 
en Ven: (»Dronning Christina af Sverrig er hverken i 
Turin eller Casale. Hun véd slet ikke, hvilken Helgen 
hun skal holde sig til. Hun vilde til Rom, men Pesten 
der er saa stærk, at hun ej tør komme der. Muligen gaar 
hun tilbage til Frankrig, da i Reglen alle Landstrygere 
søge Tilflugt i dette Land.» 

Under Overskriften: »»Omskiftelser forandre alt,» skri- 
ver en anden samtidig fransk Forfatter: »»Saa, omskifte- 
lig er Menneskenes Skæbne! Hendes salig Fader Gustav 
Adolf har plyndret og udsuget Tyskland, og hun malker 
og udpiner Paven, som ellers plejer at udsuge andre. 
Hendes Fader brugte aabenbar Magt, men hun bærer sig 
finere ad. Hendes saakaldte Omvendelse tjener som Skalke- 
skjul og som Paaskud til hendes Pilegrimsfærd og Val- 

farter paa hele Jordens Overflade, af hvilken hun efter 
Spaniernes og Jesuiternes Raad allerede har set en stor 
Del. Det er fiffige Folk.« — 

Medens Dronning Christina paa Tilbagevejen til Fran- 
krig opholdt sig i Pesaro, skrev hun blandt andet i et 
Brev til Frk. Ebba Sparre, der, saa vidt man véd, var den 
eneste Veninde, hun havde: «Efterat jeg i den skønneste 
Del af Verden har set alt, hvad der er smukt og skønt af 
Kvinder, paastaar jeg med Dristighed, at ingen skal gøre 
Dem Rangen stridig, da De fremfor alle har, hvad der er 
Elskværdigheden selv. Jeg vilde være den lykkeligste Fyrst- 
inde af Verden, naar De kunde være Vidne til mit Vel- 
befindende, og hvis jeg kunde have den Glæde at være 
Dem til Nytte.« 

Det var Dronning Christinas Hensigt med sit Brev 
til Ebba Sparre at formaa denne til at komme til Italien, 
for dog at have et Væsen om sig til at udøse sit Hjerte 
for. Frk. Ebba Sparre havde imidlertid ikke Lyst til at 
forlade Sverrig. Hun levede for Resten ikke mange Aar 
efter den Tid. 


Omsider kom Dronning Christina til Rom igen, men 
Opholdet der havde nu mistet Nyhedens Interesse for 
hende; thi dels vare Paven og den højere romerske Adel 
Ikke saa opmærksomme imod hende som tidligere, og 
føjedes nu dertil, at Underholdningspengene fra Sverrig 
bleve sendte saa uordentligt, at Dronning Christina blev 
nødt til at leve meget stille, kan man forstaa, at den 
hele Situation ikke behagede hende. Derfor blev hendes 
Ophold i Rom denne Gang ikke af lang Varighed, og 
hun pønsede paa atter at gøre en Rejse til Fran- 
krig. Som Anledning til Rejsen foregav hun dels en i 
Italien paa ny udbrudt, smitsom Sygdom, dels sit ønske 
om at se Kong Ludvig danse i en stor Ballet, som 
skulde opføres i Paris. Desuden vilde hun give sig en 
diplomatisk Vigtighed for det franske Hof ved et For- 

slag om ved franske Vaaben at fratage Spanierne Neapel. 
Under Paaskud af Mangel paa Tropper afslog den franske 
Regering Forslaget, ja gjorde sig endog lystig derover og 
kaldte det «Argonautertoget», idet den tænkte, at Dron- 
ning Christina dog nok vilde have Del i det gyldne Skind, 
naar det først var erobret. 

Med Hensyn til den paatænkte Rejse blev der sagt, 
at Dronning Christina havde meddelt det franske Hof sin 
Beslutning, og at dette havde indbudt hende, men de 
fleste Forfattere nægte det sidste. Hvorledes dette end 
forholdt sig, tiltraadte Christina i hvert Fald sin Rejse, 
men frabad sig alle Æresbevisninger. Den Maade, paa 
hvilken hun rejste, passede heller ikke til Modtagel- 
sen af saadanne, idet Mangel paa fornøden Mønt og 
hendes egen Særhed gjorde, at det hele Tog fik et 
langt tarveligere Anstrøg end strengt fornødent. Man 
saa med Forundring Dronning Christina foretage denne 
sin Rejse igennem Frankrig i et Par almindelige Vogne, 
klædt i en tarvelig, gul Underkjole, et luvslidt Overliv og 
med en dagligdags Hue paa Hovedet. Saaledes udstyret 
sad Dronning Christina tilligemed sin Overstaldmester 
Monaldeschi og Gardekaptain Ludvig Sentinelli placeret 
i den første Vogn. I den anden Vogn sad det øvrige 
Personale, og nogle faa Ryttere sluttede Toget. Det hele 
lignede snarere et Par almindelige Postvogne med nogle 
Ryttere til Eskorte end en Dronning paa Rejse. Paa denne 
Dronning Christinas Rejse hører man ejheller Tale om nogen 
Højtidelighed, hvor hun kom frem. Hoffet, der opholdt 
sig i Paris eller St. Germain, vilde nødigt have noget 
Besøg og bad hende derfor at forblive i Lyon eller Avig- 
non. «Man var ikke belavet paa Modtagelsen af en saa 
høj Gæst,» blev der sagt. Hvad enten nu Dronning 
Christina ikke forstod eller ikke vilde forstaa disse Vink, 
anviste man hende, da hun alligevel kom, indtil videre 
Lystslottet Fontainebleau ; der lod man hende ogsaa sidde 
uden at tage videre Notits af hende. Uge efter Uge haa- 
bede hun at blive indbuden til Paris, men forgæves, og 

kun faa Personer indfandt sig for at gøre deres Opvart- 
ning for den i det foregaaende Aar saa søgte og fejrede 
Dronning. Man saa tydeligt, at Hoffet vilde give hende 
sit Mishag tilkende over hendes Ankomst. 

Det var under dette Dronning Christinas lange og 
kedelige Ophold i Fontainebleau, at hun lod fuldbyrde det 
berygtede Drab paa sin Overstaldmester, Johan, Marquis 
de Monaldeschi, der var af fornem, italiensk Slægt og 
født i Rom. Alle Forfattere beskrive ham som en aaben- 
mundet, fremfusende og utaknemmelig Person uden Ære- 
kærhed og Paalidelighed. Ved Dronning Christinas An- 
komst til Italien var han bleven optaget i hendes Tjeneste 
og vandt i kort Tid hendes højeste Yndest, — der var 
nemlig en Plads ledig dengang, thi det var netop paa 
det Tidspunkt, at Don Pimentelli forlod hendes Hof for 
bestandigt. 

Samtidigt med Monaldeschi bleve to andre Italienere, 
Brødrene Sentinelli, ogsaa optagne i Dronning Christinas 
Hofstat; den ældste, Ludvig, blev Kaptain for hendes 
Garde, og den yngre Broder, Frants Maria, blev hendes 
Overkammerherre. Sidstnævnte stod ogsaa i højeste Gunst 
hos Dronningen, til Monaldeschis store Misnøje, og de to 
Rivaler søgte ved allehaande Rænker at skade hinanden 
for selv at beholde Enepladsen i Dronningens højeste 
Bevaagenhed. Da Dronning Christina drog til Frankrig, 
blev hendes Overkammerherre og Yndling Sentinelli ladt 
tilbage i Rom, medens dennes ældre Broder, Ludvig, 
og Monaldeschi, som ovennævnt berettet, fulgte med paa 
hendes Rejse. 

Da Frants Maria Sentinelli nu var fraværende, vilde 
Rivalen Monaldeschi se at faa ham fortrængt af Dron- 
ningens Gunst for bestandigt. I den Hensigt skrev 
Monaldeschi flere Breve i Sentinellis Navn og efterlignede 
sammes Haandskrift, en Kunst, hvori han besad stor 
øvelse. Brevene, hvis Indhold var i højeste Grad for- 
nærmeligt for Dronning Christina, bleve — det sørgede’ 
Monaldeschi for — spillede hende i Hænde. 

Dronning Christina anede dog Uraad og fik tilsidst 
den sande Sammenhæng at vide, men lod sig foreløbig 
ikke mærke med noget. En Dag lod hun Monaldeschi 
kalde til sig og gav sig til at tale med ham om de onde 
og nedsættende Rygter, der udspredtes om hende. Monal- 
deschi, der troede sig selv sikker, sagde: »Det maa jo 
komme fra en eller anden, som staar i et nært Forhold 
til Deres Majestæt. Det kan vel næppe komme fra nogen 
anden end fra Overkammerherre Sentinelli eller fra mig. 
Deres Majestæt vil snart udfinde Bedrageren, og det er 
min Bøn, at han ikke maa blive skaanet.« Herpaa sva- 
rede Dronning Christina: « Hvilken Straf fortjener da en 
saadan Forræder?*) Monaldeschi sagde: »Deres Majestæt 
bør uden Barmhjertighed straks lade ham støde ned. Det 
vilde være en saa retfærdig Handling, at jeg vilde tilbyde 
mig selv til dens Fuldbyrder eller til dens Offer, hvis jeg 
befandtes at være Forbryderen.« — »Godt,« svarede Dron- 
ning Christina, «husk vel paa disse Ord og vær over- 
bevist om, at jeg ikke skal skaane Forræderen.« Dermed 
var Audientsen forbi. Monaldeschi, som troede at have 
gjort det af med sin Modstander, Sentinelli, for bestan- 
digt, faldt det ikke et øjeblik ind, at han ved denne sin 
Samtale med Dronningen havde underskrevet sin egen 
Dødsdom, hvor snildt han end troede at have spillet sine 
Kort. Dronning Christina indsamlede yderligere Bevis- 
materiale imod ham og lod Breve til Monaldeschi opsnappe 
for at have alt rede til pludselig at falde over Synderen. 
Forinden lod hun, under Navns Fortielse, den hele Sag 
fremstille for en lovkyndig Munk og spørge, om ikke 
et saadant Forræderi fortjente Døden, hvilket Munken 
bejaede. 

Imidlertid begyndte Monaldeschi at undre sig over 
sine Breves Udeblivelse, og andre Omstændigheder faldt 
ham mistænkelige, saa han ikke kunde dølge sin Uro og 
tænkte paa at flygte bort, men Dronning Christina pas- 
sede paa, at Offeret ikke undslap. Monaldeschi tog For- 
sigtighedsforholdsregler for at hytte sit Skind saalænge 

som muligt; han bar under Klæderne en Panserskjorte 
for at beskytte sig imod Kaarde- og Dolkestik; desuden 
brændte han dem af sine Papirer, der kunde kompromit- 
tere ham. Den 1ste Novbr. fik Monaldeschi Befaling til 
at made i Hjortegalleriet i Fontainebleau; han kom og traf 
der Dronning Christina, som begyndte en Samtale om 
ligegyldige Ting. Nogle øjeblikke efter traadte Kaptain 
Ludvig Sentinelli tilligemed to af hendes Drabanter ogsaa 
ind, lidt senere en Skriftefader, Le Bel, der ogsaa var 
tilsagt at made. Darene bleve nu laasede, og Forhoret 
begyndte. Skriftefaderen Le Bel havde en Pakke med 
Breve, hvori der var Eksemplarer, dels skrevne med Monal- 
deschis egen Haandskrift og dels fordrejede, ligesom der 
var flere Udkast til de Breve, som Monaldeschi havde 
skrevet i Sentinellis Navn, og Breve, som vare skrevne 
med Monaldeschis rette Haandskrift, saa der var gyldige 
Beviser nok imod Synderen. 

Dronning Christina fremtog nogle af de Breve, Monal- 
deschi havde skrevet i den for Tiden i Rom værende 
Sentinellis Navn, og spurgte ham, om han kendte disse 
Breve; lian begyndte at skælve, men nægtede det, 
idet han troede, at det var Afskrifter af Brevene, hun 
havde ladet tage. Da Monaldeschi tav, sagde Dronning 
Christina: «I véd altsaa ikke noget om disse Breve?» og 
gav ham Tid til at betænke sig; men da han fremdeles 
tav, fremtog hun de af ham med ufordrejet Haandskrift 
nedskrevne Udkast til de Breve, der indeholdt ærerørige 
Beskyldninger mod hende. Monaldeschi vedkendte sig nu 
omsider sin Skrift, men søgte ved Forklaringer og Udflug- 
ter at vælte Skylden over paa andre. Da dette ikke lyk- 
kedes for ham, kastede han sig paa Knæ for Dronningen 
og bad hende om Naade. Nu drog Kaptain Sentinelli og 
begge Soldaterne deres Kaarder, rede til at efterkomme 
Dronning Christinas Vink. Monaldeschi bad hende om 
endelig at høre hans Forsvar. Da hun gav sit Samtykke 
dertil, rejste han sig op og ledsagede hende op og ned i 
det store Rum, fra det ene Hjørne i Galleriet til det 

andet, medens han talte ivrigt og ledsagede sin Tale med 
heftige Gebærder. Dronning Christina fulgte og hørte 
paa Monaldeschi uden Tegn paa Misfornøjelse, men ogsaa 
uden Tegn paa Medlidenhed med Synderens Hjerteangst. 
En Gang vendte Dronning Christina sig til Skriftefaderen 
Le Bel og sagde: «Min Fader, jeg beder Eder være Vidne 
til, at jeg ikke gør mig skyldig i nogen Overilelse, men 
giver denne Forræder al den Tid til at forsvare sig, som 
man vil kunne forlange af mig.« Mod Slutningen af den 
lange Samtale, som havde varet en hel Time, blev Monal- 
deschi tvungen til at udlevere de Papirer, han havde i 
Lommen, og som end yderligere stadfæstede hans Brøde. 
Forvirret og aldeles overbevist kunde Monaldeschi ikke 
fremføre et eneste Ord mere. Dronning Christina vendte 
sig nu til Skriftefaderen og sagde højt og med Eftertryk: 
«Min Fader, jeg overlader dette Menneske i Eders Hæn- 
der; bered ham til Døden og hav Omhu for hans Sjæl.« 
Saavel Skriftefaderen Le Bel som Monaldeschi kastede sig 
nu ned for Dronning Christinas Fødder og bad begge i 
næsten lige stor Angst om Naade og Tilgivelse. Monal- 
deschi vedkendte sig sin Brøde og indrømmede, at han 
for nogle Dage siden havde udtalt Dødsdommen i den 
samme Sag og netop her i samme Galleri. Han bønfaldt 
nu om den Naade, at Straffen maatte forandres til livs- 
varig Forvisning fra Europa; men Dronning Christina var 
ubevægelig; hun forlod derpaa Hjortegalleriet uden at give 
Agt paa Monaldeschis Bønner. Sentinelli og de to Sol- 
dater satte da deres Sværd for Brystet af den ulykkelige 
og bød ham at skrifte ufortøvet, da han skulde dø og 
kun havde faa øjeblikke tilbage at leve i; men Monal- 
deschi hang endnu ved Haabet. Han styrtede sig for 
Skriftefaderens Fødder og bad ham gaa i Forbøn hos 
Dronningen, hvad han ogsaa gjorde, men heller ikke han 
kunde udrette noget; hun var og blev ubevægelig, og et 
øjeblik efter udførte Drabsmændene Blodsdommen. Medens 
Monaldeschi led en pinefuld Død og først bukkede under 
efter at være lemlæstet frygteligt paa Hoved og Hals, da 

Panserskjorten dækkede Bryst og Skuldre, — sad Dron- 
ning Christina i et Værelse tætved, hvor dette frygtelige 
Optrin foregik, særdeles fattet og vel til Mode. Dette 
grufulde Forhør, Dommen og Eksekutionen havde varet 
fra Kl. 1, da Monaldeschi kom, indtil Kl. 4, da han drog 
sit sidste Suk. Da Kaptain Sentinelli kom ind og beret- 
tede, at alt var forbi, ytrede Dronning Christina: «Det er 
med Uvilje, at jeg har set mig tvungen til denne Afstraf- 
felse, men Retfærdigheden fordrede den.« Hun lod ud- 
betale 100 Livres til MathurinerkJosteret, hvor Skrifte- 
faderen Le Bel havde Ansættelse, og hun paalagde lige- 
ledes Le Bel at besørge Begravelse og Sjælemesser for 
den ulykkelige. Drabsmændene fik Tilladelse til at tage 
Flugten 1 ). 

Arckenholz fortæller, vel for at undskylde eller mildne 
paa denne kedelige og uhyggelige Historie, at den for- 
drevne Kong Carl d. 2den af England havde, Aaret for- 
inden Dronning Christina lod Monaldeschi dræbe, selv 
forøvet et lignende Mord paa en af sine Hoffolk. 


Dronning Christinas blodige Fremfærd imod Monal- 
deschi har sat * en uafviskelig Plet paa hendes Minde. 
Hendes Hjerte var grusomt, naar hendes Stolthed kom 
med i Spillet. Den blodige Daad blev snart bekendt og 
vakte overalt Misbilligelse og Afsky. Al den Glans, der 
hidtil havde omgivet hende, var nu forsvunden, og den 
før saa fejrede og beundrede Dronning blev nu skyet og 
undgaaet af Hofferne. 

r En Marmorplade i Flisegulvet i den lille Kirke i Avon, tæt 
Øst for Fontainebleau, paaviser det Sted, hvor man begravede 
Monaldeschi i al Stilhed. Hjortegalleriet, hvor Drabet fandt 
Sted, og som ligger nedenunder Biblioteket i Fontainebleau, 
bruges nu som Opbevaringssted for Møbler og fremvises ikke 
for rejsende, som besé Slottet. 

Det franske Hof kom i en ikke ringe Forlegenhed ved 
denne Begivenhed. 

Paa den ene Side afskyede man Dronning Chri- 
stinas Grumhed og harmedes over hendes Dristighed at 
tillade sig en saadan Handling i den mægtige Kong 
Ludvigs Rige og Slot, men paa den anden Side vidste 
man ikke, hvilken Straf man kunde paalægge hende som 
Kvinde, fremmed og ingens Undersaat. For at komme 
ud over alle Vanskeligheder lod det franske Hof, som om 
intet var forefaldet, og for Skinnets Skyld gjorde Kong 
Ludvig Dronning Christina en Visit, som dog baade var 
kort vg kold; ellers var der næsten ingen af Betydenhed, 
der efter den Tid gjorde hende Besøg; man lod hende 
sidde roligt, ubemærket med sit tarvelige Selskab paa 
Fontainebleau. 

For at tage sig noget for faldt Dronning Christina 
paa den Tanke at tage over til England og der besøge 
Protektoren Oliver Cromwell. Hun haabede at blive vel 
modtaget der og paa et nyt Felt at kunne vække ny 
Beundring i Stedet for den, som nu var saa sørgelig 
kølnet i Frankrig. 

En Spejder blev udsendt, som i London højt og vidt 
skulde omtale Dronning Christinas store Beundring for 
Cromwell, samt hendes ønske om at se en saa usædvan- 
lig Mand o. s. v. Cromwell var imidlertid ikke besjælet 
af det tilsvarende ønske: at se Dronning Christina; hendes 
hvasse Tunge, bekendte Nykker og Særhed frygtede han, 
ikke at tale om Bekostningerne ved at modtage hende. 
Desuden kunde Cromwell, der var kommen frem ved at 
bekæmpe Katolicismen, næppe vise nogen udmærket Æres- 
bevisning mod en Overløberske til denne Tro som Dron- 
ning Christina. Cromwell undgik derfor Besøget; Dron- 
ning Christinas artige Omtale af ham blev i en Skrivelse 
besvaret med lignende Artigheder, men der kom ingen 
Indbydelse til hende om at komme til London, saa hun 
maatte forblive i Fontainebleau, hvor kedeligt der end 
var dér. 

Uagtet Dronning Christina havde lidt den Ydmygelse 
i hele tre Maaneder uænset at være overladt til sig selv i 
Fontainebleau, og omendskønt hun efter Mordet paa Monal- 
deschi havde lovet Kardinal Mazarin at vende tilbage til 
Italien, sejrede dog Lysten hos hende til atter at se Paris 
endnu engang, forinden hun brød op, og hun bad derfor 
om Tilladelse til at maatte besøge denne Hovedstad. Det 
franske Hof, som havde udtomt alle mulige Udflugter for 
at blive fri for hende, maatte tilsidst indvillige deri. Saa- 
snart ske kunde, indfandt Dronning Christina sig nu i 
Paris, men der var aldeles ingen Højtidelighed foranstaltet 
til hendes Modtagelse. Hun fik Bolig i Kardinal Mazarins 
Værelser paa Slottet, hvilket var et høfligt Vink om, at 
hun des snarere skulde rejse derfra igen for ikke at genere 
den gamle og mægtige Minister. Det blev givet Dron- 
ning Christina ind med Skeer, hvor uvelkommen hun var. 
Den franske Enkedronning udtalte højt, at Dronning 
Christina kun vilde blive en Dag i Paris, og det blev 
paalagt de franske Hofdamer at omtale for den svenske 
Dronning, hvor kedeligt der for øjeblikket var ved det 
franske Hof, og hvor faa Fornøjelser der gaves, o. s. v. 
I hvor uvelkommen end Dronning Christina var, blev hun 
der dog i flere Uger; hun syntes ikke at mærke eller 
agtede i hvert Fald ikke paa Hoffets Kulde. 

Dronning Christina vilde nemlig blive Karnevalstiden 
over i Paris, og med et glad Ansigt og tilsyneladende let 
Sind deltog hun i Karnevalets Glæder, saa meget hun 
kunde overkomme. Efter at have sovet og hvilet sig en 
stor Del af Dagen tilbragte hun de fleste Aftener ude, 
tog den første den bedste Hyrevogn og kørte omkring til 
Maskerader og Komedier til langt ud paa Natten. Hun 
ligesom jagede efter Morskab og Adspredelser og syntes 
til Trods for Hoffet at befinde sig overordentlig vel. 

Man kender ikke alle de Midler, det franske Hof 
brugte for at paaskynde Dronning Christinas Afrejse, men 
for at hjælpe hende bedre paa Gled blev der udbetalt 
hende 200,000 Livres af de Underholdspenge, den svenske 

Armé endnu havde tilgode fra Trediveaarskrigen , og til- 
lige fik hun Lov til at bebo Mazarins Palæ i Rom. Da 
Karnevalstiden var forbi, tog Dronning Christina omsider 
en stolt Afsked og rejste. Hun drog over Fontainebleau, 
Avignon og Toulon, derfra til Søs til Livorno og derfra 
til Rom. 


Drouning Christinas Modtagelse i Rom var mindre 
højtidelig end nogen af de tidligere Gange, ogsaa syntes 
man at spore mindre Stolthed i hendes Opførsel, end hun 
før havde vist. 

Hendes ovenfor omtalte anden Rejse til Frankrig blev 
nemlig som før sagt i mange Henseender et Vendepunkt for 
hende med Hensyn til hendes Anseelse i Europa. Det uhygge- 
lige Mord paa Monaldeschi bragte Uviljen imod hende og 
Ulysten til at have med hende at gøre paa det højeste. 
Fyrsterne skød hende fra sig, og det een Gang for alle. 
Kong Ludvig d. 14de gav den franske Grænsevagt Befaling 
til at hindre Dronning Christina i at slippe ind i Fran- 
krig. Kejser Leopold d. 1ste erklærede, at han ikke vilde 
se hende i Wien. Med Undtagelse af en Højtidelighed 
i København i Aaret 1660, da Dronning Christina var 
der, og et Besøg hos Hertugen af Brunsvig 1668, blev 
hun i de sidste 30 Aar af sit Liv, trods sine gentagne 
Rejser igennem Europa, ikke en eneste Gang indbudt til 
noget Hof. 

Al den Glans, som før havde omgivet Dronning Chri- 
stina, var nu for bestandig borte, den før saa beundrede 
og lovpriste Dronning skyedes og undveges af Hofferne 
herefter. 

Efter at være kommen tilbage til Rom fra sin Rejse 
til Frankrig begyndte Dronning Christina igen at optage 
sine Studier og sysselsætte sig med forskellige Videnskabs- 
grene, saaledes ogsaa med Kemien. Paa den Tid stod 
man endnu i den Formening, at det yar muligt at frem- 

stille Guld af uædle Metaller. Dronning Christina arbej- 
dede ivrigt paa Losningen af denne Gaade og anvendte 
mange Penge paa det Laboratorium, der skulde løse denne 
Opgave, saa der blev skæmtevis sagt, «at en stor Del af 
hendes Formue gik op i Røg.« 

Forholdet imellem Dronning Christina og Pave Alex- 
ander d. 7de var ikke altid det allerbedste; dertil vare de 
altfor forskellige. At begynde med var det i Reglen 
Bagateller, deres Mellemværende drejede sig om, men 
ved sin ubændige Selvfølelse var den fra Tronen ned- 
stegne Dronning sygeligt ømtaalig for at værne om sin 
kongelige Værdighed. Hendes Ærgærrighed var umæt- 
telig stor, saa hun ikke i det mindste Punkt vilde 
slaa af paa noget af det der, som hun mente, til- 
kom hendes Majestæt og Værdighed. Skønt uden Rige 
og Regering var hun sig nu engang bevidst, at hun des- 
uagtet var suveræn Dronning, og hun var fast besluttet 
paa at opretholde denne sin Opfattelse, selv med Opofrelse 
af virkelige Fordele i hendes ofte, materielt talt, trykkede 
Tilværelse. 

Naar Dronning Christina ikke levede paa Krigsfod 
med den regerende Pave, besøgte hun ham i Vatikanet, i 
Reglen 2 Gange om Aaret, ved Julefesten og ved St. 
Peters Fest. For at modtage Paven, — alle lire Paver, 
som levede i Dronning Christinas Tid, besøgte hende flere 
Gange, — havde hun arrangeret et Gemak, hvor Paven 
blev modtaget, og hvor han anbragtes under en guld- 
broderet Tronhimmel. Hun modtog Paven i sit Palæ ved 
Foden af Trappen og ledsagede ham atter ned ad Trap- 
pen tilbage igen ved Afskeden. Kardinaler, Gesandter og 
Prinsesser samt Niecer af den regerende Pave modtog 
hun derimod ovenfor Trappen, og efter endt Audients 
fulgte hun dem igen dertil, men lod dem derfra ledsage 
af en Hofkavaler ned til deres Kareter. Gesandter og 
Kardinaler maatte det, ved deres første Ankomt til Rom, 
være tilladt først at søge Audients hos Paven, derpaa besé 
Peterskirken samt hilse paa Kardinalernes Forstanderskab, 

men umiddelbart derefter maatte de dernæst hilse paa 
Dronning Christina, thi undlod de det, erholdtes der ingen 
Audients hos hende senere. Alle Ceremonier ved Dron- 
ning Christinas Hof vare forud nøje bestemte, og hun sad 
ved Audientsen under en lille, stærkt forgyldt Tronhim- 
mel. Hun skyede ingen Udgift for at omgive sit Hof 
med den efter hendes Mening sømmelige Glans, og hun 
levede incognito og tilbagetrukken, naar de nødvendige 
Midler dertil manglede. Dronning Christinas mægtige 
Selvfølelse og Fordringsfuldhed gav ligeledes, som før be- 
rørt, ofte Anledning til Rivninger og Spænding overfor 
den rige romerske Adel, og især overfor dennes Damer, 
med hvilke hun aldrig kom til at staa paa nogen god 
Fod, saa de fandt ofte Stof nok til at gøre sig lystige 
derover paa hendes Bekostning. 

Vilde Christina end ikke selv indlade sig i Ægteskab, 
kunde hun nok lide ved given Lejlighed at stifte Partier 
for andre. Saaledes drev Dronning Christina paa et 
Giftermaal imellem sin Overkammerherre Sentinelli (en 
Broder til ham, der dræbte Monaldeschi) og en meget rig 
fyrstelig Dame i Rom. Paven syntes ikke derom, da Nav- 
net Sentinelli havde lidt Skaar ved den ovennævnte Mord- 
sag. For at give sin Vilje mere Eftertryk indespærrede 
Paven den unge Pige, der var udset til Brud, i et Kloster 
og landsforviste begge Brødrene Sentinelli, som derfor gik 
i Republiken Venedigs Tjeneste, efterat Dronning Christina 
havde søgt at stille et helt Regiment paa Benene, for at 
Brødrene Sentinelli skulde være desmere velkomne og 
muligen faa en større Kommando i Venetianernes Hær, 
som der var Brug for paa det Tidspunkt. 

Da Dronning Christina ikke var tilfreds med, at Pave 
Alexander havde forpurret det omtalte Parti, blev hun 
ærgerlig paa ham og generede sig derfor foreløbigt ikke 
for at lade ham føle sin djærve og bidende Satire. I 
dette Tilfælde kom det frem paa den Maade, at da Dron- 
ning Christina en Dag i en Bog eller paa et Blad saa 
Pavens Familievaaben fremstillet, hvilket var 6 Bjerge 

med en opgaaende Stjerne oven over, skrev hun Horats’s 
bevingede Ord nedenunder, som lyde: «Parturiunt montes; 
nascetur ridiculus mus,» eller i Oversættelse: (»Bjergene 
ere i Barnsnød, men der vil kun blive fodt en latterlig 
Mus.»> Dette bidende Indfald, som var møntet paa Alex- 
ander d. 7de, gik fra Mund til Mund og kom ham for 
Gre. Paven viste sin Mistro imod Dronning Christina 
ved, under Paaskud af at ville hædre hende, at lade sætte 
Skildvagt ved hendes Dør, dog nærmest for at holde Oje 
med, hvem der gik ud og ind hos hende, samt ved at 
bevogte hendes Skridt. At det ikke # var nogen stærk, 
indre Tilskyndelse, der havde ladet Dronning Christina i 
sin Tid kaste sig i Armene paa Katolicismen, kunde man 
jo let skønne af hendes hele Forhold, og hendes egne 
Udtalelser bekræftede det, idet hun bl. a. lejlighedsvis ytrede: 
«Min Overgang til den katolske Lære kom ikke af min 
Tvivl overfor den lutherske, men af helt andre, ydre Aar- 
sager.« 


Den største Gene og Ubehagelighed for Dronning 
Christina i Rom var den stadig tilbagevendende Penge- 
mangel. Dronningen var en daarlig Husholder, der lod 
staa til, naar hun havde Penge mellem Hænder, og det 
var derfor altid vanskeligt for hende at faa Pengene til 
at slaa til, selv naar disse indløb regelmæssigt, end- 
sige da, naar de enten for en Tid udeblev eller kom med 
store Mellemrum. Da Kong Carl Gustav havde indviklet 
sig i Krig med Danmark, Polen og Brandenburg, havde 
han ikke alene ofte ondt .ved at skaffe de Penge tilveje, 
han selv skulde bruge til Krigens Førelse, men uagtet 
han gjorde sig al Umage for at være prompte med det 
Underholdningsbidrag, som skulde sendes til Dronning Chri- 
stina, kneb det for ham at møde til rette Tid dermed. 
Dronning Christina, som forud, paa dette Tidspunkt, havde 
megen Gæld, (hun skyldte saaledes 700,000 Livres til en 

enkelt Handelsmand i Paris, og hendes Juveler og Kost- 
barheder vare pantsatte), var saaledes i stor Forlegenhed. 
Da Dronning Christina skulde have sin største Indtægt 
ud af den svenske Provins Pommern, og denne var besat 
af Sverrigs Fjender, vare Udsigterne meget mørke. Hun 
klagede højt og bittert over, at hendes Efterfølger ube- 
tænksomt havde styrtet Syerrig i Krig og dermed sam- 
tidigt ført hende i Ulykke. Dronning Christina tilskrev 
Kong Carl Gustav meget nærgaaende Breve, saa det var 
hans Agt at ville have kastet hendes Buddragere i Fæng- 
sel, ifald den franske Gesandt ikke havde fraraadet ham 
denne Yderlighed. Det blev dog ikke ved Dronning Chri- 
stinas Klagemaal alene, men hun forsøgte endog paa, hos 
Mazarin, at ville laane Soldater til dermed, at tiltvinge 
sig sin Ret. Da Mazarin stod paa en venskabelig Fod 
med S verrig, vilde han ikke laane øre dertil; derimod 
forstrakte han Dronning Christina, af Frankrigs Finanser, 
med 80,000 Rigsdaler til bedre Tider. Det var dog altid 
noget, men ikke nok for Dronning Christina, da hun 
helst med væbnet Haand vilde tiltvinge sig sin Ret, med 
den saakaldte hurtige Retsforfølgning. Nu henvendte hun 
sig derfor til Wien for muligen der at laane 20,000 Mand 
af Kejseren, hvilke under Grev Montecucullis Befaling saa 
skulde fratage Sverrig Provinsen Pommern. Dette Lands 
Indtægter skulde saa herefter tilfalde Dronning Christina 
i hendes Levetid og dernæst Kejseren i Wien. Imid- 
lertid blev der nu ikke reflekteret paa hendes krigerske 
Planer hverken her eller der, men hendes Forsøg viser 
klart, hvor lidt hun tog i Betænkning at skade sit Fædre- 
land, naar hun deraf kunde have øjeblikkelig Fordel. 
Uagtet Pave Alexander d. 7de ,ikke havde været fornøjet 
med Dronning Christinas Opførsel og hele Forhold, var 
han dog saa ædelmodig, da det kneb for hende, at tilstaa 
hende en aarlig Understøttelse paa 12000 Seudi af den 
pavelige Kasse, og hvad der snarere var af en end større 
Betydning for hende: han foreslog hende at tage en Kar- 
dinal ved Navn Azolini til at forestaa hendes Pengesager, 

hvilken Foranstaltning snart viste sine gunstige Falger, 
idet hendes Penge nu slog langt bedre til end tidligere. 
Kardinal Azolini besad stor Forstand og var i Besiddelse 
af omfattende Kundskaber, han skrev og talte godt, var 
munter og velvillig i Omgang, og med Bajelighed og Snu- 
hed forbandt han den fornadne Besindighed og Fasthed. 
Disse mange gode Egenskaber gjorde, at Dronning Chri- 
stina kunde bruge ham og syntes godt om hans Forvalt- 
ning. Hun sagde derfor om ham: «Han besidder alle 
Dyder og Talenter, som gare ham til en stor Mand.» 
Hun mente, at han stod langt over Axel Oxenstjerna, og 
sammenlignede ham med Alexander den Store. Kardinal 
Azolini blev ogsaa det eneste Menneske i en hajere Stil- 
ling, der holdt sig i Dronning Christinas Gunst 30 Aar 
igennem, og vi ville faa at se, at det endte med, at hun 
indsatte ham til sin Universalarving ved sin Dad 1689. 

Skumlere er der jo allevegne og til alle Tider; paa 
Pasquinostatten i Rom fandtes snart et Opslag, som sig- 
tede Kardinal Azolini for at være Dronning Christinas 
morganatiske Ægtefælle. Historien frikender imidlertid de 
paagældende Parter. 


) 


Da Dronning Christina i 1654 havde frasagt sig den 
svenske Krone, havde Minister Axel Oxenstjerna forudsagt, 
at det vilde hun snart komme til at fortryde, thi den 
Glans, der følger med Tronen, vilde det ikke være let for 
hende senere at undvære. Selv den nedstegne Kejser 
Carl d. 5te længtes, omendskent han var nedbøjet af 
Sygdom, Alder og trængselsfuld Regering, ofte efter 
Kronen, endsige da en saa urolig Aand og herskesygt 
Væsen som Dronning Christina, der kun var 28 Aar 
gammel, da hun trak sig tilbage fra en Krone, som ved 
Faderen Gustav Adolfs Heltedaad straalede i den her- 
ligste Glans, smykket med Sejrskransen fra heldige Krige, 
medens hun selv rostes for sin Lærdom, Klogskab og 

Snille. Hun var imidlertid for stolt til bagefter, senere 
at vedgaa, at hun længtes tilbage til Tronen, hun, som 
havde ladet slaa Skuemonter for at udtale sin Glæde og 
Tilfredshed over at være bleven Kronens Byrder kvit. 
Der fortælles, at hun nogle Aar efter ved at besé Mon- 
terne i en Montsamling i Hamburg blandt andet traf 
paa en af sine egne Skuemonter, som hun ved sin Tron- 
frasigelse havde ladet udgaa, og hvorpaa der var afbildet 
en Krone med Omskrift «ogsaa uden Dig«; med Uvilje 
slængte hun Monten bort fra sig hen ad Bordet. 

Dronning Christinas senere Uvilje imod Jesuiterne 
kan muligvis forklares paa den Maade, at hun af egen 
Erfaring kendte deres uheldige Indflydelse paa hende, idet 
de i sin Tid havde overtalt hende til at nedlægge Kronen, 
hvad hun senere havde fortrudt, om hun end ikke aabent 
vilde tilstaa det. 

Denne Dronning Christinas Uvilje imod Jesuiter og 
Munke tabte sig aldrig hos hende. Flere Aar efter, da 
Kong Jakob d. 2den blev fordreven fra England, skriver 
hun til en Tredjemand: «Uden at være Astrolog har jeg- 
kunnet forudsige Kong Jakob af England, hvad der nu er 
sket, thi saa bigot og lidet Politiker han er, maatte han 
gaa neden om og hjem, da han har ladet sig regere af 
de fordømte Jesuiter og Munke, som fordærve og til- 
smudse alt, hvad de røre ved.» 


Overhovedet havde de stille, ædle Glæder i Privat- 
livets Fred og Ro, som Dronning Christinas levende Fan- 
tasi forud maatte have foregøglet hende, slet ikke holdt 
Stik. Privatlivet i Rom havde for hende ofte noget meget 
trykkende ved sig, og Tilværelsen var i mange Maader 
usikker. Hendes Afhængighed af Sverrig, især naar hendes 
Apanage udeblev, som i Krigens Tid, havde beredet hende 
mange mørke Tider og bitre Ydmygelser. Hendes hele 
Forhold til de kronede Hoveder var meget utilfredsstillende 


Digitized by C^ooQle 


147 


for hendes store Ærgærrighed, og hun havde ofte maattet 
føle, at en Dronning uden Rige er en Guddom uden 
Tempel, som der ikke mere ofres noget paa. 

Der var Udsigt til Forandring i Tilværelsen for hende, 
da den svenske Konge Carl Gustav efter kort Tids Syge- 
leje døde d. 13de Februar 1660 i Gøteborg; han efterlod 
sig en Søn, Carl (d. Ilte), der da kun var knap 5 Aar 
gammel. Saasnart hun fik Underretning om Kong Carl 
Gustavs bratte Død, gjorde hun straks Anstalter til at 
foretage en Rejse til Sverrig for der »<at varetage sine 
Interesser,** som det hed. 

Da Dronning Christina gav sig af med Stjernetyderi, 
havde hun ud af Stjernernes Dyb læst, at den unge 
svenske Konge, som var af et noget svagt Helbred, snart 
vilde dø, og i saa Tilfælde vilde hun fordre den svenske 
Krone tilbage. I hvert Fald vilde hun ved sin Nærværelse 
i Sverrig sørge for, at de hende tilkommende Underhold- 
ningspenge derfra indløb mere regelmæssigt, end det hid- 
til var sket i den afdøde Konge Carl Gustavs Tid. Pave 
Alexander d. 7de syntes godt om, at Dronning Christina 
rejste til Sverrig, da Muligheden jo var for, at hun endnu 
engang kunde faa den svenske Krone paa sit Hoved, og i 
saa Tilfælde haabede Paven paa hele Sverrigs Overgang 
til Katolicismen. I den Hensigt skulde hun derfor paa 
sin Rejse didhen ledsages af nogle habile Patere med de 
fornødne pavelige Instruktioner. Saasnart den franske 
Regering, navnlig Mazarin, som endnu var fortrydelig paa 
Dronning Christina formedelst Mordet paa Monaldeschi, 
fik Nys om hendes Rejseplaner, gav han det svenske Hof 
snarest Meddelelse om, hvilket ukært Besøg det maatte 
være belavet paa at faa. Den, der mest frygtede for 
Dronning Christinas Ankomst til Sverrig, var den svenske 
Enkedronning Hedvig Eleonore, thi hun forudsaa klart de 
Farer, det kunde have for hende selv og for den lille Søns 
Magt. Enkedronningen indsaa meget godt, hvor vanske- 
ligt det var for hende i sin Ubetydelighed at skulle staa 
overfor den lærde, rap tungede og kolde Dronning Chri- 

stina. Kunde eller vilde man imidlertid ikke forbyde 
Dronning Christina at komme indenfor Sverrigs Grænser, 
var man paa den anden Side dog fast bestemt paa ikke 
at ville taale, at der blev drevet katolsk Propaganda der. 

I Juli Maaned i Aaret 1660 afrejste Dronning Chri- 
stina med et mindre Felge fra Rom, tog over Niirnberg 
til Hamburg, hvortil hun ankom d. 18de August, drog 
derfra igennem Hertugdømmerne, over Fyen til Sjælland. 
Kong Frederik d. 3dje sendte sin Storskatmester af Sted 
for at rejse Dronning Christina i Mede, samt inviterede 
hende til at komme til København. 

Dronning Christina ankom d. 13de Septbr. til Ros- 
kilde, hvor hun overnattede; den følgende Dag begav hun 
sig paa Vej til København, hvor alle regulære Tropper til 
Hest og til Fods samt Borgervæbningen af Kongen havde 
faaet Betaling til at paradere ved hendes Indtog. Den 14de 
Septbr. Kl. 5 om Eftermiddagen holdt Dronning Christina 
sit Indtog i København i et Optog af 18 Kareter. En 
halvJMil udenfor København modtoges hun af den danske 
Konge og Dronning og hele Hoffet. Dronning Christina 
sad i det kongelige Køretøj paa Ærespladsen, paa højre 
Side af Kong Frederik d. 3dje, medens Dronning Sofie 
Amalie tilligemed den ældste Prinsesse, Anna Sofie 1 ), sad 
paa Bagsædet. Prins Christian og en Del høje Herrer 


*) Denne Prinsesse Anna Sofie, Kong Frederik d. 3djes og Dron- 
ning Sofie Amalies ældste Datter, blev 6 Aar senere gift med 
Kurfyrst Johan Georg d. 3dje af Sachseu. I sit Ægteskab 
med liam blev hun Moder til den senere Kong August d. 2den 
(den Stærke), som i Aaret 1697 ved Bestikkelse og Religions- 
skifte var saa heldig at erhverve Polens Krone paa sit Hoved, 
hvilken Dronning Christina en Del Aar forud forgæves havde 
eftertragtet, hvad længere hen her i Bogen vil blive omtalt. 

Den yngste af Kong Frederik d. 3djes Døtre, som blev 
præsenteret for Dronning Christina under dennes Ophold i 
København i 1660, var den lille Prinsesse Ulrikke Eleonore, 
der da kun var 4 Aar gi., og som 20 Aar senere blev svensk 
Dronning, da hun i Aaret 1680 blev gift med Kong Carl d. Ilte 
af Sverrig. 

ledsagede Vognen til Hest, som Eskorte, til Københavns 
Slot, hvor den høje Gæst modtoges med kongelige Æres- 
bevisninger og al mulig Pragt, og hvor der gaves en stor 
Fest for hende en af de følgende Dage, da Anstrengelsen 
ved Rejsen var overstaaet. 

Det var let at se, at den Modtagelse, Dronning Chri- 
stina fik i København, var en Del festligere og udsøgt 
artigere end den, hun kort efter modtog i Stockholm. Fra 
København drog som sagt den danske Konge og Dron- 
ning i stort Optog hende i Møde en halv Mil udenfor 
København, og de gjorde Fest for hende, medens hun i 
Stockholm først blev modtaget ved Byens Porte af Enke- 
dronningen og den unge Konge. Tilmed medgav den 
danske Konge hende en militær , ridende Eskorte fra 
København til Helsingør. 

Den franske Gesandt Terlon skrev til Paris: «Der 
blev gjort alt, hvad der var muligt fra dansk Side, lige- 
til Indskibningen i Kongeskibet.*) 

Nogle mente, at Kong Frederik d. 3dje ikke alene 
tog imod hende som kongelig Gæst, men endog som nær 
og kær Slægtning, idet man regnede ud, at de begge ned- 
stammede i samme Led fra Kong Frederik d. 1ste af 
Danmark, idet Kong Frederik d. odje var en Sønnesøns 
Sønnesøn, medens Dronning Christina var en Sønnedatters 
Sønnedatter af samme Kong Frederik d. 1ste. 

Den svenske Gesandt Grev Duval skrev til Stock- 
holm fra Helsingør: « Dronning Christina kom hertil fra 
København d. 17de Septbr., ledsaget af et Kompagni til 
Hest og Hr. Skatmester Hannibal Sehested, som paa 
den danske Konges Vegne skulde entretenere Hendes 
Majestæt. Idag har hun været paa Kronborg og beset 
alt.» Senere skriver han: « Dronning Christina blev d. 
18de September bragt over Sundet paa en kongelig Jagt, 
som førtes af Admiral Niels Juel; hun ledsagedes af Skat- 
mester Hannibal Sehested. Dagen derpaa blev denne Jagt 
sønderslagen her ved Bryggen i en gruelig Storm.« Ifald 
Hendes Majestæt har faaet noget at vide om denne 

kongelige Jagts Forlis, har hun vistnok maattet anse det 
for et slet Varsel med Hensyn til Udfaldet af hendes Rejse 
ind i Sverrig. 


Allerede i Hamburg havde Dronning Christina mod- 
taget et Brev fra den svenske Regering, hvori denne paa 
saa lempelig en Maade som muligt meddelte hende, at 
den ikke gerne imodesaa et Besøg af hende i Sverrig. 
Herpaa svarede hun: «Da hendes Hensigter vare rene, 
var Rejsen nødvendig, og maatte samme derfor fort- 
sættes.« Da hun ikke vilde opgive Rejsen, maatte den 
svenske Regering dels af Høflighedshensyn, dels for at 
passe paa den forventede høje Gæsts Adfærd sende en 
Hoffunktionær af Sted for at tage imod hende. Dertil 
blev valgt Hofmarskal von der Linde, den samme, der for 
6 Aar siden havde fulgt hende til Halmstad, da hun drog 
ud af Riget. I denne By mødte v. d. Linde Dronning 
Christina, der havde paaskyndet sin Rejse med al 11; vel 
bød han hende velkommen, men fraraadede hende sam- 
tidigt at rejse videre til Stockholm, da han vidste, at han 
derved udtalte det svenske Kongehofs ønske. 

Det nyttede kun lidet, at v. d. Linde gjorde Mod- 
forestillinger imod Fortsættelsen af Rejsen, thi hun er- 
klærede meget bestemt, at hun vilde rejse videre, og da 
han slog paa, at man kunde forhindre det, følte hun sig 
meget fornærmet og sagde, «at Regeringen maatte være 
meget svag, naar den frygtede hende.« V. d. Linde havde 
ikke Mands Mod og Standhaftighed nok til at staa sig 
overfor den energiske og ubøjelige Dronning Christina; 
hvor meget han end strittede imod og søgte at forhale 
Rejsen, gik det dog stadigvæk raskt fremad imod Stock- 
holm. Med samme Iver og Hast, hvormed hun tidligere, 
i Aaret 1654, havde søgt at komme ud af Sverrig, stræbte 
hun nu at trænge frem der. Hun tilbagelagde saaledes paa 
een Dag i September en Strækning paa 13 Mil, hvilket 

med den Tids Veje og Køretøjer var en usædvanlig stor 
Dagsrejse. Følgen heraf var, at der, da Hoffet i Stock- 
holm var kommet paa det rene med, at det blev nødt til 
at gøre gode Miner til slet Spil og modtage hende, ikke 
var Tid til at gøre de fornødne Forberedelser, saa man 
maatte bede hende om at foretage saa smaa Dagrejser 
som muligt, for at' alt kunde blive færdigt til hendes 
Modtagelse paa Stockholms Slot. Den 2den Oktober 1660 
i Skumringen var Ankomsten til Stockholm; Dronning 
Christina blev modtaget ved Byens Porte af Enkedron- 
ningen og hendes Søn, den unge Konge, samt af Rigs- 
raadet. Tropper og Borgervæbning paraderede, og der 
blev skudt saa stærkt med Fæstningens og Flaadens 
Kanoner, at Jorden rystede og mange Ruder sprængtes 
derved. Dronning Christina fik de bedste Gemakker an- 
viste paa Stockholms Slot, de samme, hun tidligere som 
Dronning havde beboet. Man viste hende alle de Æres- 
bevisninger, som kunde tilkomme hende, og Rigets be- 
tydeligste Personer gjorde hende deres Opvartning. Hun 
søgte at indsmigre sig hos Befolkningen og viste sig sær- 
deles naadig mod alle. Hun blev dog betragtet med stor 
Mistænksomhed, thi siden hun sidst forlod Sverrig, havde 
hun jo skiftet Trosbekendelse og antaget den Tro, der var 
Folket og især den svenske Gejstlighed forhadt. I Stedet 
for, at Dronning Christina skulde have skaanet det svenske 
Folk for offentligt at vise sig som Katolik, oprørte hun 
det ved den opsigtvækkende Maade, hvorpaa hun anstil- 
lede den katolske Gudstjeneste, ligesaa snart hun vel var 
kommet indenfor Stockholms Slots Mure. I Stedet for, 
at hun i al Stilhed kunde have udøvet katolsk Guds- 
tjeneste i det nærliggende franske Gesandtskabs Kapel, 
indrettede hun straks paa Slottet et katolsk Kapel med 
Mariabilleder og brændende Vokslys, hvor hun hver Dag 
for aabne Døre holdt Messe, under stort Tilløb af nyfigne 
Personer, altsammen til ikke ringe Harme for de paa 
Rigsdagen forsamlede Præster som ogsaa for alle gode 
Svenske i det hele taget. Da der som sagt paa den Tid var 

en stor Del af Sverrigs Gejstlighed samlet paa Rigsdagen 
i Stockholm, bleve et Par Biskopper og nogle af de ældre 
Præster enige om ved en Deputation at forebringe for Dron- 
ning Christina den Skade og Uro, som hendes katolske 
Gudstjeneste kunde bevirke, ikke at tale om Ulovligheden 
af sammes Udovelse ifølge de svenske Love. Ordskiftet 
blev temmelig varmt; da den 80-aarige Ærkebiskop Lenæus 
i Talens Lob sagde: «Vi kende godt Pavens Kneb, han 
gor sig al Umage for at fange vore Sjæle, »> svarede hun: 
«I gode Herrer! Jeg kender Paven bedre end I. Han 
vil saamænd ikke give 4 Daler for alle Eders Sjæle til- 
hobe.« Da den svenske Hofprædikant Emporagrius spurgte 
Dronning Christina, hvad der egentlig var Aarsag til 
hendes Frafald fra den lutherske Lære, svarede hun: 
«Det var Eders lange og kedelige Prædikener, som gjorde 
mig led og ked deraf.« Sammenkomsten forlob uden Re- 
sultat den Dag, men nogle Dage senere bragte Præsterne 
det dog saa vidt, at Dronning Christina var nodt til at 
indstille sin .offentlige katolske Gudstjeneste, samt at 
Mariabillederne og de ovrige Udsmykninger fjernedes. Hun 
turde nemlig ikke drive Sagen til det yderste, da hun 
kunde befrygte, at den svenske Rigsdag kunde afknappe 
hende noget af hendes Apanage for Fremtiden, om hun 
viste sig altfor stridbar. Det var dog ikke saa meget for 
at sikre sig den aarlige Apanage, at hun var kommen til 
Sverrig, thi den* var hun dog nogenlunde sikker paa, men 
det var mere for at sikre sig den svenske Trone, naar 
den endnu mindreaarige svenske Konge Carl d. Ilte dode, 
thi dels var han svag af Helbred, og dels havde hun som 
sagt læst af Stjernernes Stilling, at han ikke vilde blive 
ret gammel 1 ). 

Den svenske Rigsdag blev greben af Harme og Uvilje 
over, at Dronning Christina vilde gore Krav paa en Trone, 


A ) For Resten kora bemeldte Kong Carl d. Ilte dog til at overleve 
Dronning Christina i hele 8 Aar, indtil Aaret 1697, saa hun 
kunde have sparet sine Anstrengelser i saa Henseende. 

som hun tidligere højtidelig havde givet Afkald paa, thi 
ved Tronfrasigelsen i 1654 skriver hun: «Vi afstaa fra 
Sverrigs Krone og Regering og fra al Rettighed dertil, 
som vi i Kraft af Fødsel, Arvtagning og Hyldingsed have 
haft, saa vi fra denne Dag hverken for os eller andre 
under noget Slags Paaskud gøre Fordring paa dette Rige.« 
Disse Ord vare jo rene og klare nok, saa hun afvistes 
desaarsag glat. Forbitrelsen imod hende var derfor meget 
stor; Vagterne ved hendes Dør bleve fordoblede og lige- 
saa ved den unge Konges, og det blev formént Rigsdags- 
medlemmerne foreløbigt at rejse hjem, ligesom det blev for- 
budt at gøre hende Visit. Rigsdagen opsatte desuden en 
Erklæring i Dronning Christinas Navn, som den nødte 
hende til at underskrive, og hvori hun frafaldt al Apa- 
nage fra Sverrig, ifald hun nogensinde gjorde Krav paa 
Sverrigs Trone. 

Da denne Erklæring var underskrevet, hvad hun kun 
gjorde af Frygt, da hun var bange for at miste det hele, 
saa var Striden væsentlig forbi, men hun havde ikke op- 
naaet det, hun egentlig var rejst efter som Rejsens Maal. 

Efter saadanne ubehagelige og ydmygende Optrin for 
Dronning Christina skulde man tro, at hun snarest vilde 
se at komme ud af Landet igen, men slige Smaating 
generede nu ikke en saa stor Aand som hendes. Hun 
lod, som om intet var forefaldet, blev endnu 5 Uger som 
Sverrigs Gæst paa Landets Bekostning, deltog i al den 
Adspredelse, hun kunde overkomme, og viste et glad og 
fornøjet Ansigt. Først d. 2den Januar 1661 forlod hun 
Stockholm og drog til Norrkoping, hvor hun forblev i 
flere Maaneder, og hvor hun kedede sig i meget høj Grad, 
og dog blev hun der ligefuldt. Dronning Christina tænkte 
paa den Tid paa at opslaa sin Bopæl i Svensk-Pommern, 
men da den svenske Regering frabad sig det, var hun 
nødt til at afstaa derfra. Ærgerlig og vred forlod hun 
nu Norrkoping i Maj Maaned og rejste til Helsingborg. 

Den hollandske Resident Vogelsangh skriver fra Hel- 
singør d. 4de Juni 1661: «Den 1ste dennes rejste Dron- 

ning Christina herigennem. Hun forlod Helsingborg Kl. 3 
om Morgenen og kom en Time efter hertil. Hverken 
Kommandanten paa Kronborg eller Magistraten i Hel- 
singør var ved Haanden for at tage imod hende; hun 
rejste derfor straks til Frederiksborg i en aaben Karosse 
med 2 Heste for.» 

Fra Frederiksborg rejste hun til Roskilde, hvor den 
svenske Gesandt, Grev Duval, og Skatmester Hannibal 
Sehested hilste paa hende og paa hendes Begæring fulgte 
hende til Ringsted, hvor hun dimitterede dem og derpaa 
fortsatte sin Rejse til Hamburg med sit medhavende Følge, 
uden at gøre længere Ophold undervejs. 


I Hamburg gav Dronning Christina sig god Tid, idet 
hendes Ophold der udstrakte sig til et helt Aar. Hun 
arrangerede sig der med en Veksellerer ved Navn Texeira, 
som skulde modtage Pengesendingerne fra Sverrig, afdrage 
hendes Gæld i Paris og Amsterdam samt forstrække hende 
med Mønt efterhaanden. I Fristaden Hamburg følte hun 
sig i Begyndelsen meget vel; hun var den fornemste 
Personlighed i denne store Verdenshandelsstad, hvor der 
ogsaa blev taget alt muligt Hensyn til hende. Hun førte 
der et lille Hof, og gennemrejsende fornemme Personer 
gjorde hende deres Opvartning. Hun tog de Fornøjelser, 
som Opholdet i Hamburg kunde byde hende; ogsaa gjorde 
hun en Del Smaarejser til ikke for langt bortliggende 
Steder, medens hun holdt det lille Hof der, ligesom hun 
naturligvis ogsaa drev paa boglige Studier og Diplomati 
efter fattig Lejlighed; hun holdt nemlig meget af at give 
fremmede Magter gode Raad, uagtet disse aldrig spurgte 
hende til Raads og i hvert Fald ikke reflekterede paa 
dem, selv om hun troede sig i Besiddelse af Salomons 
Visdom. Blandt andre Videnskaber, som Dronning Chri- 
stina syslede med, var der ogsaa Alkymien; denne Viden- 

skab var endnu et uopdyrket Felt og kun i sin Vorden, 
saa der blev næret en sand Overtro i Henseende til, hvad 
den kunde yde sine Dyrkere. Disse arbejdede i Reglen 
paa maa og faa, men i al Ihærdighed for muligen at finde 
de vises Sten, der, som man formente, fandtes i Naturens 
store Rige, naar man kun søgte og søgte uden at blive 
træt. De vises Sten var ikke alene et Universalmiddel, 
der kunde forynge Mennesket og befri det for Sygdomme; 
men man kunde ogsaa ved Hjælp af den omdanne de 
uædle Metaller til ædle, saa man skulde kunne fremstille 
saa meget Guld, man havde Brug for. 

Slige Guldmagere troede i Reglen selv paa denne 
Omdannelse af uædelt Metal til ædelt Metal, og med al 
Varme og Overtalelseskunst fik de Fyrster og Rigmænd 
til ogsaa at tro derpaa, samt til forlods at vove de Kapi- 
taler, der formentes at ville gaa med, forinden det gyldne 
Resultat, der forespejledes dem, kunde haves i Hænde. 

Det var kun de færreste Fyrster, der vare saa kloge 
som Pave Leo d. 10de; han sendte nemlig en Guldmager, 
der tilbød sin Kunst, en broderet, tom Pengepung, med 
Tilføjende, «at da Guldmageren kunde lave Guld, mang- 
lede han jo blot en Pung til at gemme det i.»> 

En saadan « Guldmager » og Læge tillige, Italieneren 
Joseph Borri, ankom til Hamburg paa samme Tid, som 
Dronning Christina var der. Han meldte sig hos hende, 
tilbød sin Tjeneste, og hans veltalende Fremstilling af, 
hvad han turde love at yde hende, gjorde et saa godt Ind- 
tryk paa hende, at hun straks lod ham paabegynde sin 
noget kostbare Virksomhed. 


Da denne italienske Læge og Guldmager Borri ogsaa 
kom til at spille en større Rolle i Danmark, ville vi nær- 
mere omtale denne Person, for hvis Guldmagerkunst saa- 
vel Dronning Christina af Sverrig som Kong Frederik 
d. 3dje af Danmark bleve et Offer. Det synes Umagen 

værd at lære de Betingelser at kende, under hvilke en 
saadan Mand som Borri, der var forjaget fra sit Føde- 
land, vandrede fra Land til Land, i ét modtaget selv af 
Fyrster med udmærket Agtelse, i et andet efterlyst i 
Aviserne som en Bedrager, ophøjet af nogle blandt sine 
samtidige, nedtrykt og forhaanet af andre, endelig i Dan- 
mark kunde finde et hæderligt Tilflugtsted, hvor han paa 
en Gang opnaaede Kongens Yndest, de lærdes Omgang, 
samt høje og laves Beundring, men som han igen lige 
saa pludseligt saa sig nødt til at forlade, da Kong Fre- 
derik d. 3dje lukkede sine øjne. 

Kong Frederik d. 3dje, som indtil sit 38te Aar ikke havde 
kunnet nære Haab om at komme paa Danmarks Trone, da 
han havde en ældre Broder, havde derfor lagt særlig Vind 
paa boglig Lærdom, da han tilsyneladende i det højeste kunde 
aspirere til et gejstligt Fyrstendømme i Tyskland. Kong 
Frederik d. 3dje var derfor en lærd og belæst Mand, da han 
kom paa Tronen, og hans Interesse for Teologi, Filosofi og 
Naturvidenskaberne fulgte ham hele Livet igennem. Hans 
Fader, Kong Christian d. 4de, havde haft et kemisk Labora- 
torium i Kongens Have ved Rosenborg, hvilket forfaldt 
eller forsømtes imod Slutningen af dennes Regering. Under 
hans Søn og Efterfølger rejste baade det kemiske Studium 
og Laboratoriet sig paany, og selv arbejdede Kong Fre- 
derik d. 3dje med Iver i sit kemiske Laboratorium, og 
han sendte Folk udenlands for at spørge nyt og skaffe 
nyt Materiale paa det kemiske Omraade. En Mand som 
Italieneren Joseph Borri maatte derfor ret være en Mand 
for Kong Frederik, ifald de Lovtaler, som danske Mænd, 
der havde truffet ham i Udlandet, ydede ham, holdt Stik. 
Bemeldte Josef Frants Borri var født 1625 af en anset Fami- 
lie i Milano, hvor Faderen var Læge. Efter at have faaet 
sin første Dannelse i Jesuiterseminariet i Rom fik han An- 
sættelse ved det pavelige Hof. Her lagde han sig efter 
Alkymi, førte et andægtigt Liv og arbejdede paa at danne 
en ny Sekt, da Pavevæsenet ikke stod ham rigtig an. Af 
Frygt for Inkvisitionen begav han sig til Milano, hvor 

han for Alvor lagde Haand paa den uhyre Opgave: mulig- 
vis i Lighed med Luther og Calvin at stifte en ny Kirke 
og en ny Stat, hvis Overherre han selv skulde være. Da 
Inkvisitionen fik Nys derom og fængslede en Del af hans 
Tilhængere, tog han selv Flugten 1659. I Rom blev der 
anlagt Proces imod ham, han blev indstævnet for Retten 
og, da han ej indfandt sig, erklæret i Band, dømt som 
Kætter og in effigie opbrændt tilligemed hans Skrifter. 
Efter et Ophold i Innsbruck og Straszburg, hvor han prak- 
tiserede som Læge og Alkymist, begav han sig til det 
protestantiske Land Sachsen. I Hovedstaden Dresden blev 
han af Kurfyrsen modtaget med udmærket Agtelse og 
overvældet med* Gaver. Ved sin Afrejse gav han Kur- 
fyrsten en Vidundertinktur og producerede sig saaledes selv 
som Alkymist; for Resten optraadte han mere som Læge, 
og der siges, at han røbede udmærket medicinsk Erfaren- 
hed. Fra Sachsen kom Borri til Amsterdam 1660. Her 
var det, at vor berømte Landsmand, Stifteren af Borchs 
Kollegium, den lærde Dr. Ole Borcli, som var Professor i 
Filologi, Botanik og Kemi ved Københavns Universitet, 
og som i Aarene 1661 — 1663 opholdt sig i Holland, kom 
i et nøje, saavel venskabeligt, som videnskabeligt Forhold 
til Borri, hvormed han dels i sin haandskrevne Dagbog, 
dels i sin Brevveksling med Dr. Thomas Bartholin har 
gjort os bekendt. Prof. Ole Borch havde nøje betragtet 
Borris Laboratorium og set hans Kostbarheder i Guld, 
Ædelstene, Natur- og Kunstsjældenheder og havde hørt 
forunderlige Ting af ham om Menneskers, Planters og 
Mineraliers Oprindelse. Hvad Metallers Frembringelse 
angik, troede man, at Borri ved egen eller andres heldige 
Opdagelser var kommen saa vidt, at han ej behøvede at 
frygte for Fattigdom. Prof. Ole Borch bestyrkedes deri, da 
Borri havde foræret ham en Dukat, som var gjort af kemisk 
Guld. Da Borri igennem Ole Borch lod Th Bartholin sige, 
at han havde læst dennes Skrifter, og at han derved var 
bleven sat istand til at værdsætte hans magnum ingenium, 
kunde Th. Bartholin ikke modstaa denne Smigrer, og han 

var nu med at udbrede Lovtaler over Borri og forberede 
Jordbunden i Danmark til hans Modtagelse der. Hvad 
der ogsaa bidrog til, at Borri kom paa Omtale i Dan- 
mark, var, at Kong Frederik d. 3djes uægte Søn Ulrik 
Frederik Gyldenløve 1 ) samt Skatmester Hannibal Sehe- 
sted og fl. a. Danske kom til Amsterdam og der besøgte 
Borri, den i Lægekunsten erfarne Mand. Den landflygtige 
Corfitz Ulfeldt havde ogsaa, medens Borri opholdt sig i 
Amsterdam, raadspurgt denne i Sygdomstilfælde. I Aaret 
1666 havde Borri faaet nok af Holland og drog til Hertug 
Rudolf August i Brunsvig-Wolfenbiittel, der modtog ham 
med megen Udmærkelse; derfra drog han til Hamburg, 
hvor han opholdt sig i to Maaneder og fik Adgang til en 
kongelig Person, hos hvem enhver, der havde noget ex- 


*) TJlrik Frederik Gyldenløve, født 1638, var en Søn af Kong 
Frederik d. 3dje og en holstensk Frøken, Margrethe Pappen. 
Ulrik Frederik Gyldenløve var 3 Gange gift; 2den Gang æg- 
tede han den mindre heldigt bekendte Marie Grubbe af Tjele, 
som er Hovedpersonen i I. P. Jacobsens Roman: « Marie 
Grubbe * og St. St. Blichers: «En Landsbydegns Dagbog*. 
U. F. Gyldenløve lod sig skille ved Marie Grubbe efter c. 10 
Aars Ægteskab, hun sank efter den Tid dybere og dybere. 
Kong Christian d. 5te forærede denne siu Halvbroder, oven- 
nævnte U. F. Gyldenløve, Kalø Slot i Jylland, som var mærk- 
værdigt derved blandt andet, at Dronning Christinas Stamfader, 
Gustav Erikson Wasa, opholdt sig der som Gidsel, fra 1518 til 
1519, da han saa Lejlighed til at rømme bort derfra. Kalø 
Slot var, kan man nok tænke sig, et kedeligt Opholdssted for 
den levelystne Ulrik F. Gyldenløve: han fik derfor Lov til af 
Kong Christian d. 5te at rive dette Slot ned og af Materia- 
lerne derfra at bygge sig et Palæ paa Kongens Nytorv, som 
saa blev kaldet Gyldenløves Palæ. Henimod 30 Aar senere 
solgte han det til Dronning Charlotte Amalie, som da var 
bleven Enke. I Biskop Bircherods Dagbog staar der under 
d. 8de Februar Aar 1700: «Om Aftenen flyttede Enkedron- 
ning Charlotte Amalie fra Københavns Slot hen i den gamle 
Gyldenløves Palais paa Kongens Nytorv, som Hendes Majestæt 
sig af bemeldte Gyldenløve til Kjøbs havde tilforhandlet; og 
lod hun samme sit ny Palads fra denne Tid kalde Charlotten- 
borg. > 

centrisk ved sig, aldrig undlod at gøre Lykke, nemlig den 
svenske Dronning Christina; hun tog meget venligt imod 
ham, idet hun lovede sig meget Udbytte af hans hemmelig- 
hedsfulde Kunst og haabede, at han kunde skaffe hende de 
vises Sten. Forinden der kunde vise sig noget Resultat, 
maatte den iltre og skarpsindige Dronning Christina imid- 
lertid gere saa store Udlæg i klingende Mønfc, saa hun fat- 
tede stærk Mistanke om det hele Foretagendes Rentabilitet. 
Hendes begrundede Tvivl og Mistanke betog Borri Modet 
til at afvente Udfaldet af sin Eksperimentérkunst; thi han 
havde hart nok om, hvor voldsom, haard og hensynslas 
denne svenske Dronning kunde være, naar hun farst blev 
vred for Alvor. Lægen og Guldmageren Borri valgte der- 
for det kloge Parti at echappere til Danmark, med hvilket 
Rige Dronning Christina tidligere havde staaet paa Q endt- 
lig Fod, og hvis Konge muligen vilde holde sin Haand 
over ham, især da han alt i Kong Frederiks Nærhed 
havde saa formaaende Fortalere som dennes egen San, 
Grev Ulrik Frederik Gyldenlave, Skatmester Hannibal Sehe- 
sted, Professor Ole Borch, Thomas Bartholin og muligen 
endnu flere. 

Det var farst i Aaret 1667, efterat Dronning Chri- 
stina 2den Gang havde gjort sin frugteslase Rejse til S ver- 
rig, at hun gjorde dette for hende kedelige og kostbare 
Bekendtskab med Borris mystiske Guldmageri. I Stedet 
for at tage paa Vej og fordre Borri udleveret af Danmark 
tog hun imod Forventning Sagen med al mulig Ro, da 
hun vel næppe vilde have, at det skulde blive bekendt, 
hvor grundigt hun var bleven taget ved Næsen , hvor 
klog og skarpsindig hun end ellers var. Det geraader 
endog Dronning Christina til Ære, at hun, da Borri, som 
vi ville faa at se, senere blev ført som Fange til Rom, 
hvor hun godt kunde have faaet Hævn over ham, var saa 
ædelmodig endog at lette ham hans Fængsel der ved sin 
Forben. 

Fra Hamburg flygtede altsaa Borri til København og 
ankom dertil i Oktober Maaned 1667. Han var af Omtale 

allerede kendt der, idet de Danske, der havde besøgt ham 
i Amsterdam, alle havde omtalt ham som den duelige og 
erfarne Læge og hemmelighedsfulde Dyrker af Alkymien. 
Hans Modtagelse i København viste baade, hvor berømt 
et Navn han allerede havde her, og den Længsel, hvor- 
med han af høje og lave var ventet. Avisskriverne und- 
lod ikke at anmelde hans Ankomst; Th. Bartholin bød 
ham velkommen med et latinsk Vers, hvis Indhold var: 

«Den Borri, som saa stor af Sagn om Verden farer, 
til Kongen kommen er og hannem aabenbarer 
vel mangen lønlig Kunst udi Chymisteri, 
som han udgrundet har og er forfaren i.» 

Kong Frederik d. 3dje modtog Borri med al Udmær- 
kelse. Borri fik en Adelsmand til sin Opvartning, og for- 
uden sine egne Folk fik han endnu 4 Tjenere af Kongen, 
samt dertil Heste og Vogn. Borri havde fremdeles fri 
Rejse omkring i Landet for at se Forholdene og Naturen 
an med Hensyn til Søgen efter tjenlige Mineralier. En 
fornem samtidig skriver: «I den Tid blev jeg og kendt 
med den saa berømte Borri, som var en Italiener, havde 
Titel af Excellence, var estimeret hos Kong Frederik som 
en Favorit; Kongen gav ham 100 Rgsdlr. hver Uge til 
hans Bord, og holdt han og som oftest aabent Taffel. Jeg 
spiste der et halvt Aar, saa godt som hver Dag, da der 
altid var en Assemblée af alle de fornemste Folk. Man 
havde beskrevet Borri for mig som en sær Atheist og 
Bedrager; saa vidt jeg kunde fornemme af hans Omgæn- 
gelse, talte han med stor Devotion om Gud og stor Pas- 
sion for alt det, der var dydigt. Han havde store Sekreter 
i Chymien, som gjorde ham den Kredit hos Kongen, som 
er en stor Liebhaber. En synderlig Physiognomus til at 
kende paa Folk især deres Sygdomme, og store Sekreter 
til at curere de Sygdomme, som Doktorer ei kunde curere.« 
Borris Ry som Læge blev snart bekræftet, idet oven- 
nævnte Kongens uægte Søn, Ulrik Frederik Gyldenløve, 
der kendte Borri fra tidligere Dage i Amsterdam, blev 

behandlet af ham, da han faldt i en haard Sygdom i 
Januar 1668, hvorom en Poet fra den Tid beretter: 

»Man haver nylig seet en herlig Lægdoms Preve, 

Som Borri gjorde paa den ædle Gyldenløve, 

Der han til Døden hart var siug og uden Raad, 

Da med den eene Fod skøt stod i Charons Baad. 

Man hans høivise Kunst, næst Himlen, maa tilskrive, 
At det høiædle Blod undgik, og blev i Live. 

Nei: slig en tapper Helt og dyrbar Rigsens Mand 
Ei maatte gaa saa snart til Dødsens mørke Land. 

Hvad vil Hippocrates, hvad vil Galeen sige? 

Her Borri med sin Kunst langt høi’re veed at stige; 
Thi bør man hannem Tak, og sær for denne Cur, 

Som efter vor Forstand gik tvert imod Natur. 

Hvad kan det skade mig, naar Siugdoms Værk mig knuger, 
Hvad Slags af Lægedom jeg griber til og bruger, 

Naar det kun hjælper mig? Jeg priser den med Skjel, 
Som kan, med hvad det er, mig læge snart og vel.« 

Ulrik Frederik Gyldenløve var kun 30 Aar, da han 
stod op fra dette Sygeleje. Han levede hele 36 Aar til, 
saa han naaede at komme til at hedde »»den gamle Gyl- 
denløve.« I Aaret 1704 under d. 17de April skriver 
nemlig den oftnævnte Biskop Bircherod i sin Dagbog: 
«Sagde den gamle Ulrik Friderich Gyldenløve, Regis Fri- 
derici 3tii Filius naturalis, ved hastig og brat Død Verden 
god Nat.« 

Han blev begravet i Frue Kirke i København. 

Blandt andre af Rigets store, der satte Pris paa 
Borri som Læge, og som gerne omgikkes ham og vekslede 
Tanker med ham, var ogsaa Admiral Niels Juel. 

Med Hensyn til Guldmageriet begyndte Borri sine 
kemiske Arbejder i det gamle Laboratorium i Rosenborg 
Have, som straks blev udvidet; desuden byggede han 
senere uden for Voldene et andet Laboratorium, som han 
kaldte den filosofiske Ovn. Obersten for Tøjhuset fik Ordre 
til at levere alt det Svovl og Salpeter samt alle de Kobber- 
il 

plader og Stykkugler, der bleve brugte i selve Laboratoriet, 
og Christoffer Sehested, som forestod de kongelige Skove, 
maatte sørge for, at 300 Favne Brænde bleve leverede o. s. f., 
alt i rundelig Mængde i det Haab, at det vilde komme for- 
doblet tilbage. Der blev nu experimenteret, kogt, giødet 
og smeltet tidlig og silde, og Kongen vilde selv være til 
Stede fot at se den lovede Stoffernes Forvandling til det 
røde Guld. Da det i Længden var ubekvemt for Kongen 
at have denne (»filosofiske Ovn» liggende saa langt fra 
Slottet udenfor Voldene, da der var Plads nok inde i 
selve Byen, tænkte han paa at nedbryde Huset, som var 
af Bindingsværk, og paa ny opføre det inde i Byen. Borri 
syntes ingenlunde om at holde Flyttedag, han gjorde der- 
for en Del Udflugter ved at sige, at et Mysterium, en 
Aand eller Djævel, som var knyttet til den opførte Ovn, 
og som betingede et godt Udfald, muligvis vilde forlade 
denne, naar den nedbrødes for at opføres paa ny. For 
at undgaa denne Kalamitet blev derfor det hele Hus, som 
det stod, med uhyre Møje og med utrolig Bekostning ved 
Hjælp af Taljer og Maskiner hævet over Volden og an- 
bragt i Nærheden af Nyboder (i den nuværende Rigensgade.) 

Uagtet al denne Hokuspokus og alle disse Omstæn- 
digheder lykkedes det dog ikke Borri at finde noget Guld 
paa Bunden af Smeltediglerne. Selv efterat Haabet derom 
var glippet, arbejdede han dog videre, da Kongen var lige 
saa sejg til ikke at opgive den Mulighed, som Aarhun- 
dredet saa sikkert troede paa. 

Stod Borri sig end fremdeles godt med Kongen, saa 
gjorde han det derimod ikke med dennes Omgivelser. Herom 
fortælles bl. a.: «Der Borri saaledes havde vundet Kongens 
Yndest, at denne gav ham Bifald i alt, og ikke afveg det 
ringeste fra hans Vilje, gav det Anledning til saa megen 
Skinsyge og Misundelse blandt Rigets store, at Borri blev 
afskyet mere end selve Djævelen. Ogsaa Prins Christian, 
den senere Konge, bar Afsky for ham, fordi han saa ham 
forøde saa mange Skatte for Kongen, hans Fader. Derfor 
raadslog han i Forening med de store ved Hoffet om 

Midlerne til at styrte ham, men da Kongens Beskyttelse 
var stærkest, forblev Borri i Anseelse, indtil hin døde.« 
Kong Frederik d. 3dje døde d. 9de Februar 1670 og paa 
det sidste Sygeleje, der gik forud, var Borri endog med 
i Lægekonsultationen for at udtale sin Mening om Kon- 
gens Sygdom og Behandlingen af samme, men da maatte 
hans Koile allerede være udspillet, thi Biskop Jens Birche- 
rod har i sine Optegnelser til sin Tids Historie Dagen 
forud, d. 8de Febr. 1670, derom følgende: 

»Den navnkundige I. Borri, som sig en Tidlang i 
København havde opholdt og været hos Kong Friderich i 
stor Grace og Æstime, vilde obtrudere Hans Majestæt sin 
Cuur, og foreskrive de andre Medicis visse Recepter mod 
Kongens Sygdom, men den gamle Dr. Povl Moth og de 
andre Doctores satte sig der heftig imod. Hvorfor Borri, 
(efterdi han des foruden var hos Kronprindsen, som siden 
blev Konge, ikkun i ganske slet Kredit), blev malcontent, 
og, saasnart Aanden var af Majestæten, rejste i en Skyn- 
ding over til Sverrig.« 

Borris Guldmagerkunst formentes at have kostet Dan- 
mark et Par Millioner Rigsdaler. Selve Guldmageren for- 
blev ikke længe i Sverrig og vilde derfra, da Kristen- 
heden nu var afsøgt, begive sig til det muhamedanske 
Hof i Konstantinopel; men da man, formedelst Urolig- 
hederne i Ungarn, havde et vaagent Gje med alle dem, 
der rejste igennem, blev Borri i April 1670 stoppet i en 
By i Måhren, og da man erfarede, hvem han var, anset 
for mistænkelig og sendt til Wien. 

Herfra blev han efter den pavelige Nuntius’s Forlan- 
gende udleveret til det romerske Pavehof, dog med den 
af Kejser Leopold d. 1ste, hvem Borri havde helbredet 
for Virkningen af Gift, udtrykkelig tillagte Betingelse, at 
han skulde beholde Livet, hvordan end hans Dom blev i 
Rom for hans Ungdomssynders Skyld. I Rom blev hans 
Proces nu paa ny foretaget, og skønt han afsvor sit tid- 
ligere Kætteri, blev han i Oktober 1672 dømt til evigt 

11 * 

Fængsel paa Engelsborg. I den danske Mercurius i Kø- 
benhavn stod der i den Anledning: 

<*Den vrange Lærdoms Fejl, som Borri før vedhengte, 
Den haver han til Kom (thi Nøden hannem trængde) 
Gjenkaldet nyligen, og nu vil uden Skrømt 
Catholisk være slet: er dog til Fængsel dømt. 

Som ovenfor bemærket^ gengældte Dronning Christina 
ondt med godt overfor denne Mand, med hvem hun havde 
det tidligere Mellemværende fra Opholdet i Hamburg, idet 
hun, hvad der fortjener Ros, gik i Forbøn for ham hos 
Paven for at faa hans strenge Fængsel formildet. Pave 
Clemens d. 10de tog virkelig ogsaa Hensyn dertil, saa- 
ledes at det lykkedes Borri at erholde nogen Formil- 
delse af sit Fængsel, saalænge Dronning Christina levede, 
indtil 1689, men efter hendes Død blev han igen holdt 
strengere. Saa striks var Pavemagten imod den indfødte 
Italiener, der havde draget den romerske Kirkes Ufejl- 
barhed i Tvivl! 

Maaske var det Haabet hos Borri om at genvinde 
den Skygge af Frihed, han tabte ved Dronning Christinas 
Død, og berede sig en noget blidere Stilling, der vakte 
den dristige Idé hos ham — 20 Aar efter, at han havde 
forladt Danmark — at ansøge Kong Christian d. 5te om 
en Anbefalingsskrivelse, der muligen kunde bevirke et 
mildere Fangenskab for ham paa Engelsborg. Det ge- 
raader Kong Christian d. 5tes Hjerte og Højsind til Ære, 
at han nu, efter saa mange Aars Forløb, intet videre Nag 
bar til den ulykkelige fangne Olding, hvem hans højsalige 
Fader engang havde skænket sin Tillid. Kong Christian 
d. 5te anbefalede virkelig Borri til Pavens Naade og Over- 
bærenhed, og der tilføjes, at alt det Venskab og den 
Mildhed, Paven vilde vise mod den fangne, vilde gøre 
Kongen en stor Glæde, hvilken denne ved given Lejlighed 
ikke vilde undlade at gengælde o. s. v. 

Der er imidlertid al Sandsynlighed for, at denne 
Ædelmodighed fra den danske Konges Side ikke hjalp 

den for Trossager fangne Borri ret meget; thi den strenge 
romerske Inkvisition har næppe reflekteret stort paa en 
Anbefaling fra en protestantisk Konge, som manglede det 
rette katolske Syn paa Tingene. Borri blev altsaa frem- 
deles siddende i sit Fængsel paa Engelsborg som for. 

Da Kronprins Frederik af Danmark (den senere Kong 
Frederik d. 4de) i Aaret 1692 gjorde en Rejse til Rom, 
besøgte han paa Engelsborg den fangne Borri. Prins 
Frederik havde hørt saa meget fordelagtigt om Borri som 
Læge, at han selv under sit Ophold i Rom havde Lyst 
til at konsulere ham for sit eget Vedkommende. Prins 
Frederik frygtede nemlig for at lide af Svindsot og vilde 
i saa Henseende gerne have Vished. At Konsultationen 
faldt helt heldigt ud, kan vides deraf, at den dengang 
22-aarige danske Kronprins, som bekendt, levede c. 38 
Aar efter den Tid. 

Borri døde i sit Fængsel paa Engelsborg i Aaret 1695. 


Efter at have omtalt denne Guldmager Borri, som 
forvoldte baade Dronning Christinas og Kong Frederik 
d. 3djes Lommer saa megen Svie og Smerte, ville vi atter 
beskæftige os med denne Bogs Hovedperson. 

Da Dronning Christina, efter at være kommen til- 
bage fra Sverrig, havde opholdt sig et Aar i Hamburg, 
rejste hun bort derfra over Erfurt til Rom, hvortil hun 
ankom d. 10de Juni 1662, og hvor hun blev meget ven- 
skabeligt modtaget af Pave Alexander d. 7de, da han 
havde bragt i Erfaring alle de Bryderier, hun havde haft 
i Sverrig med de lutherske Præster der. Forholdet imel- 
lem Paven og Dronning Christina var derfor, imod Sæd- 
vane, godt i længere Tid. Da Paven kort efter hendes 
Hjemkomst gjorde hende Visit, følte hun sig meget smig- 
ret derved og anvendte ved Pavens Ankomst den romerske 
Høvedsmands Ord i Evangeliet: »Hvilken Ære, at min 

Herre kommer til mig! Se, jeg er ikke værdig, at Du 
gaar ind under mit Tag.« 

Da der paa dette Tidspunkt var opstaaet en Uenig- 
hed imellem Pave Alexander og Kong Ludvig d. 14de, 
troede Dronning Christina sig kaldet til at være Freds- 
mæglerske imellem dem, men opnaaede ikke andet end 
selv at faa et bidsk og afvisende Svar fra den mægtige 
franske Konge. 

Siden Tilbagekomsten fra Sverrig drev Dronning Chri- 
stina atter ivrigt paa Studierne. Hendes lille Hof var 
Samlingssted for Datidens lærde, saavel dem, der boede 
der, som dem, der besøgte Rom. Hun var en Viden- 
skabens og Kunstens Beskytterinde, og i Anerkendelse 
deraf sendte de lærde hende ofte deres Afhandlinger og 
Skrifter. Paa Fysikens Omraade sendte saaledes Borg- 
mester Otto von Guericke i Magdeburg hende sit Skrift 
angaaende hans Opdagelse og Eksperimenter med den af 
ham opfundne og forbedrede Luftpumpe. Dronning Chri- 
stina svarede ham, at hun havde læst hans Skrift med 
ubeskrivelig Glæde, og at hun holdt denne hans Opdagelse 
for Aarhundredets beundringsværdigste. 

For at vise, hvilket betydeligt Tryk Luften udøver 
paa alle Legemer, var det, at ovennævnte Otto v. Gue- 
ricke af Magdeburg havde fremvist for Kejser Ferdinand 
d. 3dje og mange andre høje Herrer paa Rigsdagen i 
Regensburg i Aaret 1654 de siden den Tid saakaldte 
«magdeburgske Halvkugler,« som bestaa af 2 Halvkugler 
af Kobber, der med de glatslebne Rande passe lufttæt til 
hinanden. Fortyndes Luften inden i dem ved Hjælp af 
Luftpumpen, vil den udvendige Lufts Overskud af Tryk 
holde dem sammen med en betydelig Kraft. Disse magde- 
burgske Halvkugler, som Borgmester Guericke fremviste, 
vare knap 3 U Alen i indvendigt Gennemsnit, og 16 kraftige 
Heste, hvoraf Halvdelen vare spændte for hver paa sin 
Side, kunde kun med Besvær trække Halvkuglerne fra hin- 
anden, hvilket vakte megen Forbavselse og Opsigt blandt 

de forsamlede høje Herrer paa bemeldte Kigsdag i Re- 
gensburg. 

Da Alkymien eller Guldmageriet ikke hidtil havde 
lønnet sig for Dronning Christina, vendte hun disse Spe- 
kulationer Ryggen, dog kun for en Tid, og kastede sig nu 
over Astronomien og Astrologien, thi for denne sidstes 
Vedkommende vide vi, at hun troede fast paa, at Menne- 
skets Skæbne lod sig udgrunde af Stjernernes Løb og 
Stilling, og hun vilde ligesaa lidt opgive Troen paa, at 
naar en Komet viste sig paa Himlen, var det for at 
bebude en kommende Ulykke. 

Da flere Aar efter, i Aaret 1680, en stor Komet lod 
sig til Syne paa Himlen, lod Dronning Christina bekendt- 
gøre hele Italien over, at hun udsatte en Pris af 1000 
Daler til den, som kunde beregne Kometens Bane og 
fremsætte en begrundet Mening om dens Betydning. 

I Aaret 1664, ligesaa i 1665, observeredes i Rom et 
Par mindre Kometer; dengang stod endnu den berømte 
Astronom Cassini ved Dronning Christinas Side i Rom, 
og han kunde baade beregne Kometernes Baner samt vel 
ogsaa berolige hende for den Fortræd, hun troede, de 
kunde gøre. For længere Tid maatte nu Bøgerne vige 
for Studiet af Himmelglober og Udtydning af gamle 
Haandskrifter, der omhandlede Stjernebilledernes Mystik. 
Hun tilbragte Nætterne paa Terrasserne paa Slottet Chigi 
sammen med Astronomerne Cassini og Borelli for i den 
store Kikkerts Giar at betragte de gaadefulde Himmel- 
legemer, der bevægede sig i Firmamentets endeløse Dyb 
i al deres højtidelige Stilhed, samtidigt med, at de bragte 
Uro i Menneskenes Sind om deres Betydning. 

Da Dronning Christina var af en aarvaagen Natur 
og kun brugte liden Søvn, højst 4 a 5 Timer i Døgnet, 
maatte Astronomi vistnok ligge mere for hende end for 
andre dødelige, som krævede mere Nattesøvn for at holde 
Huldet vedlige. 

Hun maatte senere give Afkald paa den af hende 
yndede Astronom Cassini, da Ludvig d. 14de kaldte ham 

til Observatoriet i Paris; her opdagede han bl. a. 4 af 
Planeten Saturns 8 Maaner eller Drabanter og beregnede, 
at Planeten Jupiters Rotationstid, om dens egen Akse, er 
9 Timer og 56 Minuter. 


Uagtet Dronning Christinas første Besøg i Sverrig, 
efter hendes Tronfrasigelse, var faldet saa uheldigt ud, 
at man skulde tro, at hun havde tabt Lysten til at 
komme der for det første, var dette dog ingenlunde Til- 
fældet, thi hun droges snart af en uimodstaaelig Magt 
til atter at rejse derhen. Den egentlige Aarsag til, at 
Lysten saa snart kom op i hende igen, kan ikke bestemt 
angives. Selv angav hun, at hun vilde have sine Penge- 
sager ordnede, og at hun længtes efter i Sverrig at 
besøge Kongen, Enkedronningen og sine Venner. Da 
Dronning Christina imidlertid fremdeles havde den fikse 
Idé, at Kong Carl d. Ilte ikke vilde blive gammel, var 
det dog vistnok nærmest Tronfølgen i Sverrig, der stadig 
beskæftigede hendes rastløse Tanker og Sind. 

Hvad hun vel sagtens ogsaa vidste god Besked om, 
var den Vaklen og Raadvildhed, der slyngede sig igennem 
hele den svenske Formynderstyrelse i Kong Carl d. Iltes 
Mindreaarighed. Den franske Gesandt Pomponne skrev 
til Kong Ludvig d. 14de: <Det er ikke længere det samme 
Sverrig, som i den tyske Krig udmærkede sig i lige høj 
Grad ved sine Beslutningers Kløgt og ved sine Vaabens 
Styrke. Intet er vanskeligere at afgøre, end hvor Myndig- 
heden har sit Sæde, o. s. v.» Kunde det først lykkes for 
Dronning Christina — saa tænkte hun -- igen at faa sin 
Fod indenfor Døren i Sverrig, saa skulde alt blive godt 
baade for hende og for Sverrig, thi hun var sig bevidst 
at kunne styre et Rige o. s. v. 

Paven og det katolske Kieresi saa højst gerne, at 
hun kunde erhverve Sverrig paa ny, thi saa ansaa de det 
for en given Sag, som før berettet, at Sverrigs Befolk- 

ning snart vilde blive gode Katoliker. Dronning Christina 
selv var dog for klartseende til at tro, at slig Forandring 
vilde gaa saa let eller i en Haandevending. Da man i 
Rom og Paris samtidigt havde gjort Forslag om i dette 
øjemed at sende en Hob forklædte Jesuiter til Sverrig 
for at bearbejde Stemningen der, og man udtalte sig til 
hende derom, svarede hun: «Det er det samme som 
at sende dem til Galgen; thi at omvende de lutherske 
Svenske er en fuldkommen Umulighed«; saa godt kendte 
hun dog sine Landsmænd 1 ). 


Allerede i Aaret 1664 sendte Dronning Christina et 
Brev og Bud til Sverrig dels for at udbede sig fri Reli- 
gionsøvelse der, dels for at købe det Wrangelske Palæ i 
Stockholm, som var til Købs, og som hun dernæst vilde 
indrette til blivende Bolig. I et fortroligt Brev til en af 
sine Godsforvaltere truede Dronning Christina med at 
komme til Sverrig, selv om man afslog hendes Andra- 
gende. Regeringen og Stænderne der bleve snart enige 


l ) Det var paa denne Tid eller muligvis dog noget senere, at de 
saakaldte « Husforhør* indførtes i Sverrig, idet Præsterne skulde 
sørge for, at alle Folk i deres Sogne kunde de tre Troens Artik- 
ler, Fadervor, og Luthers lille Katekismus. Menigmand kunde, 
ved helt at forsømme eller foragte G-udstj enesten, paadrage sig 
korporlig Straf. Kongens Livgarde maatte gaa til Alters hver 
2den Søndag. Hekse troede man endnu paa under Kong Carl 
d. Ilte, saa der paa hans Tid blev ikke brændt saa faa af disse 
ulykkelige Væsener. Alvorlig Gudsfrygt manglede ikke, men 
den traadte frem i en tung og haandgribelig Skikkelse. Hekse 
og Troldkvinder havde det ikke bedre dengang i Danmark end 
i Sverrig; Biskop Jens Bircherod skriver i sin Dagbog under 
d. 26de Juni 1671: «Var jeg med et stort Kompagni Venner 
og kyndige af Odense rejst, og saae en Troldkvinde brændes 
udi Vissenberg Sogn henved 11 Klokkeslet om Formiddagen, 
paa hvilken Tid indfaldt Nymaane.* 

om at nægte hende katolsk Gudstjeneste, naar hun kom 
til Sverrig, og de øvrige Betingelser, de opstillede, vare 
saa strenge, at man haabede paa, at hun vilde betragte 
dem som et Afslag og helt blive borte. « Dersom Dron- 
ningen ,» — skrev Stænderne — «i Strid med disse For- 
skrifter kommer til Fædrelandet og der vil øve nogen 
fremmed Gudstjeneste, saa ønske vi, at Regeringen maa 
anvende alle lovlige Midler for i Tide at forebygge al 
Fare for Kongen, Riget og vor Trosbekendelse. » 

Enhver anden end Dronning Christina vilde have op- 
givet hin Rejse efter den klare Besked, hun havde faaet, 
men det var nu ikke efter hendes Smag at give efter for 
saa lidt. 

I Maj Maaned 1666 forlod Dronning Christina Rom 
for at besøge Sverrig for anden Gang; Paven gav hende 
en ærefuld Afsked, og flere af de højeste Personligheder 
i Rom ledsagede hende paa den første Del af Vejen. Hun 
havde forud afskediget Størstedelen af sit Tjenerskab samt 
betroede dernæst Kardinal Azzolini Omsorgen for den nu 
formindskede Husførelse, saalænge hun var borte. I aaben 
Strid med de svenske Stænders Forskrift besluttede hun 
alligevel at medtage -et Par katolske Sjælesørgere. Kar- 
dinal Azzolini foreslog dertil et Par lærde og almenagtede 
Mænd; men hun valgte derimod sin Sekretær Santini, en 
gejstlig Person, som imidlertid baade var en noget laste- 
fuld og uærlig Herre; thi hun holdt jo nu engang altid 
mest af at være af en anden Mening end de mere besindige. 

Samtidigt med Afrejsen fra Rom sendte hun Bud og 
Brevskab til Stockholm for at underrette Hoffet der om 
sin Rejse; i Brevet opførtes en Fortegnelse over alle de 
Personer, der fulgte hende, og paa denne Liste var ogsaa 
den katolske Præst Santinis Navn opført. I August 
Maaned 1666 ankom Dronning Christina til Hamburg, 
hvor hun slog sig til Ro for længere Tid, gjorde korte 
Rejser derfra og arrangerede Fester. I Hamburg mødte 
der et Sendebud fra Sverrig, som pro forma skulde byde 
hende velkommen til Sverrig, men paa den Betingelse, at 

ingen katolsk Gudstjeneste blev holdt offentlig af hende 
der. Dronning Christina blev vred over dette Forlangende 
og vilde ikke bøje sig i det Stykke. Hun sendte en ung 
Mand, Joakim Stropp, som hun i sin Tid havde ophøjet i 
Adelsstanden, til Stockholm for paa hendes Vegne at for- 
berede Modtagelsen i Sverrig, saaledes at hun fik Lov at 
rejse uden Hinder tilligemed Tilladelse til at holde katolsk 
Gudstjeneste. Til ovennævnte nybagte Adelsmand, Joakim 
Stropp, til hvem hun havde fuld Tillid, skrev hun i al 
Aabenhjertighed, vis paa, at han ikke lod Brevet ses af 
andre: «Jeg haaber, at den svenske Regering afslaar min 
Begæring om fri Religionsøvelse. De skal da se at faa 
dette Afslag skriftligt og under Deres Udrejse fra Sverrig 
vise det frem overalt som Prøve paa den nuværende 
Regerings Ubillighed. Dernæst skal De bestandig tale om 
min Kærlighed til Sverrig og til dets Indbyggere samt om, 
hvorledes Regeringens tilsyneladende Strenghed i Hen- 
seende til Troslæren er i sig selv Frygten for min Person 
o. s. v.» Da denne Dronning Christinas betroede Mand, 
Stropp, var bange for alene at bære paa denne Fortrolig- 
hed sammen med sin Herskerinde, afleverede han Brevet 
til Regeringen i Sverrig, som derved fik et tydeligt og 
uimodsigeligt Bevis paa, at hun søgte at vække Uro i 
Landet, ja maaske Oprør, alt til Fremme af sine hemme- 
lige Planer, og at hun gjorde Regning paa de lavere og 
uvidende Samfundsklasser, som vare lettest for hende at 
vinde. Uagtet Regeringen saaledes havde faaet Vished 
om hendes Planer, tog den dog Sagen meget roligt og 
lod fremdeles gøre Værelser i Stand til hende paa Stock- 
holms Slot, som om intet var passeret, men samtidigt 
skrev den til hende, at den havde læst hendes Brev til 
Stropp, og foreholdt hende derfor, hvor landsfordærveligt 
dets Indhold var, og den henstillede til hende, at hun 
forblev udenfor Landets Grænser. Hun lod sig imidlertid 
ikke genere eller forknytte af saa lidt; thi kort efter fik 
man i Sverrig at vide, at hun var rejst fra Hamburg Nord 
paa; hvor langt hun var rejst mod Nord, fik man ikke 

at vide; man troede derfor, at Rejsen gjaldt Sverrig, hvor- 
for Rigsraad Pontus de la Gardie med et stort Følge 
sendtes til Bredden af Øresund for højtidelig og samtidig 
bevogtende at modtage den høje Gæst. 

Der kom imidlertid ingen Dronning Christina den 
Gang, men nogen Tid efter kom et Brev, hvori hun 
skriver, «at Aarstidens Strenghed » — det var i Februar 
1667 — uhindrede Rejsen; men at Dronningen ikke tviv- 
lede om, at Greven skulde oppebie hendes Ankomst.« 

For at hun nu ikke skulde komme bag paa dem, 
blev Grev de la Gardie med Følge liggende og ventede i 
henved tre Maaneder, medens hun paa vanlig Vis forslog 
Tiden paa bedste Maade i Hamburg. Blandt andet gav 
hun en større Fest, hvor de indbudne vare tilsagte til 
Taffel, dernæst Skuespil, Lotteri og Bal. Alle de dueligste 
Musici, der vare at opdrive i Hamburg, dannede Orkestret, 
som beløb sig til 43 Personer. Ballet aabnede Dronning 
Christina selv med den svenske General, Grev Gustav 
Wrangel, eller ogsaa, som der senere blev paastaaet, førte 
Dronning Christina Dansen op med en af de fornemste 
Damer ; Skuespillet, der blev opført, skulde forestille Jeru- 
salems Erobring af Korsfarerne og udførtes af Dronningen 
og hendes Gæster; man saa der Grever og Grevinder af 
de svenske Familier Konigsmarck, Lillie, Wittenberg og 
Wrangel optræde; til Stede var ogsaa Dronningens Kusine 
og forhenværende Legesøster, Eleonore Kathrina af Hessen. 
En Hertuginde af Sachsen-Lauenburg forestillede Armida, 
og Dronning Christina selv en Slavinde, bunden med gyldne 
Lænker. Festen varede hele Natten. 

De Smykker og Kostbarheder, som Gæsterne vandt 
i det ved Festen arrangerede Lotteri, vurderedes til 4000 
Rdlr. Der blev skæmtevis sagt, at man kunde se, at 
Dronning Christina var kommen ud at rejse paa egefi 
Haand, idet hendes Kassemester, Kardinal Azzolini, var 
forbleven i Rom, medens hun nu gjorde, hvad hun havde 
Lyst til, uden at spørge nogen, om hun havde Raad til 
det eller ikke. 

Først d. 19de April 1667 rejste Dronning Christina 
fra Hamburg igennem Holsten til Gottorp Slot, hvor hun 
i flere Dage var til Gæst hos Hertug Christian Albrecht, 
der senere blev gift med Prinsesse Frederikke Amalie 1 ), 
en Datter af Kong Frederik d. 3dje og dennes Dronning, 
Sofie Amalie. Dronning Christina, som blev festligt mod- 
taget og følte sig vel ved Opholdet paa Gottorp Slot, tog 
derfra Vejen over Fyen igennem Sjælland. 

I Biskop Jens Bircherods historisk-biografiske Dagbog 
staar under d. 27de April 1667 : «Der jeg om Eftermid- 
dagen var tilligemed min Familie ude i vor Have uden 
for Vesterport her i Odense, fornam vi at Dronning Chri- 
stina, fordum Sveciae regina, fra Middelfart til Odense 
ankom. Vi løb tilhobe, saa vi bleve stakaandede, hen til 
Havelaagen, hvor vi fik hende at se, siddende i en 
Kaleche, med en Plumagehat paa Hovedet, hvilken hun 
tog af for os, ligesom en Karlsperson af Reverentz plejer 
at gøre. Hun havde med sig en temmelig Suite af 
Italienere.« 

Fra Hamburg havde Dronning Christina i god Tid 
meddelt Kong Frederik d. 3dje, at hun denne Gang vilde 
rejse incognito igennem Danmark; desaarsag udgik der 
d. 16de April en Befaling til Generalmajor Ejler Holck, 
Kommandant paa Kronborg, fra Kongen, der lød paa, at 
«naar Dronning Christina, som har ladet os vide hun sin 
Rejse igcognito gjennem vore Riger og Lande at ville 
tage, ankommer til Helsingør, Du da har at aflægge 
hende en Kompliment paa vore Vegne, og, naar hun paa 
Vor dertil forordnede Galej Sundet overfarer, 9 Stykker 
af Vor Slot Kronborg at lade løse.« 

Dels for at hædre Dronning Christina, dels dog vel 
nærmest for at iagttage den urolige Dronnings Bevægelser, 


! ) Denne danske Prinsesse Frederikke Amalie blev i dette Ægte- 
skab Stammoder til det russiske Kejserhus, idet Kejser Peter 
d. 3dje, der kom paa Tronen i Rusland i Aaret 1762, c. 100 
Aar efter, var hendes Sønnesønssøn. 

var den svenske Gesandt i København rejst hende i Møde 
henimod Korsør og kom derved imod sin Vilje tilligemed 
Dronningens øvrige Følge til at holde et ufrivilligt Hvil 
i Sorø. 

Da Dronning Christina nemlig i de første Dage af 
Maj kom til Sorø, følte hun sig upasselig, havde nogen 
Feber og holdt derfor Rast i denne lille By i nogle Dage; 
herfra gik Rejsen til Roskilde og derfra over Frederiks- 
borg til Helsingør. Her var foruden den svenske Gesandt, 
som fulgte hende, ogsaa den franske Gesandt mødt for at 
hilse paa hende. Paa det danske Hofs Vegne gjorde som 
sagt Generalmajor Ejler Holck, Befalingsmand paa Kron- 
borg, Honnør. Saavel Gesandterne som og Generalmajor 
Ejler Holck bleve budne til Dronning Christinas Taffel 
samme Dag. Næste Dag blev Dronning Christina i Gene- 
ralens Vogn kort til Helsingørs Havn, hvor en Konge- 
chalup paa 18 Aarer førte hende ud til det ventende 
Orlogsskib, som afgav Salut, da hun gik om Bord, hvil- 
ken Salut besvaredes fra Kronborg. Med et større Følge 
steg hun i Land en Time senere i Helsingborg, hvor saa 
Kanontordenen atter tog fat. 

Det var uheldigt for Dronning Christinas gode Ven- 
ner, Eleonore Christine Ulfeldt og Dr. Otto Sperling, som 
sad fangne i Blaataarn paa Københavns Slot, at hun paa 
denne sin anden Rejse, i 1667, ind i Sverrig ikke kom 
til København, ligesom forrige Gang i Aaret 1660, thi 
Muligheden var jo dog for, at hun kunde have virket 
noget hen til Formildelse i de strenge Fængselsvilkaar, de 
led under. Der blev altsaa desværre intet gjort i saa 
Henseende til Fordel for de ulykkelige Fanger. 


I Helsingborg modtoges Dronning Christina af Grev 
delaGardie med saa stor Højtidelighed, Værdighed og An- 
stand som muligt. Tværtimod den svenske Regerings Paa- 
bud havde Dronning Christina dog ikke undsét sig ved at 

fere sin katolske Præst Santini med sig, noget, man i Sver- 
rig ikke havde troet muligt, at hun vilde gere. Man blev 
derfor meget allarmeret i Stockholm, da man fik at vide, 
at hun ikke alene lod holde katolsk Messe hver Dag, men 
at hun desforuden overalt, hvor hun kom frem, smigrede 
Befolkningen, hun traf paa, og segte at vende den til sig 
ved fagre og deltagende Ord og Talemaader. Den svenske 
Regerings Medlemmer i Samraad med Enkedronningen 
fastsatte derfor de Vilkaar, paa hvilke det kunde tillades 
Dronning Christina at rejse videre ind i S verrig. Disse 
bleve sendte hende pr. Ilbud og lod paa: 

1) At det ikke tillodes hende at holde katolsk Guds- 
tjeneste i S verrig. 

2) Man vilde bevogte hendes Skridt og ikke tillade, 
at hun blandede sig i Regeringsanliggender eller bivaanede 
Rigsdagen, om den var samlet, medens hun var i Sverrig. 

3) Man vilde vogte over den unge Konges Person 
med al Omhu og ved hendes Ankomst til Stockholm 
sende ham til Upsala saa længe. 

4) Saafremt hun foretog sig noget, der stred mod 
Landets Love og Fred, vilde man straks gøre alvorlige 
Skridt til Rigets Ro. 

I Jonkoping traf Regeringens Ilbud Dronning Chri- 
stina, og der blev det altsaa betydet hende, at man ikke 
vilde taale, at hun forte den katolske Præst med. Paa 
dette Forbud svarede hun straks og bestemt: «Jeg sender 
ikke min Sjælesorger bort; men jeg skal derimod selv 
følge med ham bort fra dette Land, og jeg vil derfor 
straks vende tilbage.« Uagtet det var henimod Midnat, 
bestilte hun dog Postheste til at spænde for hendes egen 
Vogn. Grev de la Gardie gjorde Modforestillinger, idet 
hans Ledsagere ikke kunde blive færdige til straks at led- 
sage hende paa den Tilbagerejse, de ikke vare belavede 
paa. Dronning Christina svarede dertil: «Jeg frabeder mig 
Eders Selskab; thi fra denne Stund kan jeg ikke modtage 
nogen Hoflighed af den svenske Regering.« Da den forste 
iltre Vrede havde lagt sig hos hende, besluttede hun sig 

dog til at fortsætte Rejsen henimod Stockholm, men sam- 
tidigt afsendte hun et Ilbud til Regeringen med Fore- 
spørgsel, om det var dens Mening at fastholde sit For- 
langende. Til Kong Carl d. Ilte skrev hun et Brev 
saalydende: «Paa Greve de la Gardies Bøn har jeg be- 
sluttet at afvente, hvorvidt Deres Majestæt vil for min 
Skyld forandre Deres Paabud. Hvis saadant ikke skér, 
kan jeg aldrig mere modtage nogen Høflighed af Dem; 
thi jeg har taget den Beslutning i saa Fald at vende 
straks tilbage. For imidlertid at minde Dem om, hvad 
De er, og hvad jeg er, beder jeg Dem være overbevist 
om, at De ikke er født til at befale over Folk af den 
Slags, som jeg er, o. s. v.» — Brevet var jasket skrevet, 
fuldt af Rettelser og uden Margen foroven eller paa 
Siderne. Imidlertid havde Dronning Christina dog fortsat 
Rejsen til Norrkoping. Brevet til Kong Carl opirrede 
Regeringen, og der blev derfor sendt hende et Ilbud i 
Møde med et fornyet og decideret Nej. 

Dronning Christina, som havde troet, at naar hun 
bare brugte den fornødne Dristighed, skulde det lykkes 
hende at bringe sin katolske Præst med sig til Stockholm 
ligesom i 1660, da hun' sidst var i Sverrig, blev meget 
forbitret over den svenske Regerings Mod og Fasthed. 

For at lette Situationen for hende foreslog Grev de la 
Gardie, at hun kunde holde katolsk Gudstjeneste i den 
franske Gesandt Pomponnes Huskapel i Gesandtskabets 
Bolig i Stockholm, da det saa ikke vilde være til samme 
Forargelse for det svenske Folk, som naar hun selv an- 
stillede katolsk Gudstjeneste for aabne Døre paa Stock- 
holms Slot. Dronning Christina, som baade var vred paa 
den franske Konge og paa dennes Sendebud Pomponne, 
blev overraaade fornærmet over, at nogen turde gøre 
hende ovennævnte Forslag; hun blev derfor højst opbragt 
og raabte: «-Jeg! Jeg skulde aflægge Besøg hos en Pom- 
ponne. Ifald han turde udtale slig Tanke, skulde jeg lade 
ham prygle, endog i hans egen Konges Nærværelse.« Nu 
var Bægeret fuldt, og hun tog en kraftig Beslutning og 

fortsatte: «Og nu herfra og det lige paa Timen. » Dermed 
var hendes Tilbagetog fra Sverrig besluttet og skulde nu 
snarest sættes i Værk. Uagtet hun allerede havde sendt 
sine Bagagevogne af Sted forud til Stockholm, saa beslut- 
tede hun sig nu til, uden sin Bagage, at vende om fra 
Nykoping, ikke langt fra Stockholm, hvortil hun alt 
var naaet. 

Det svenske Hof og Regeringen i Stockholm følte sig 
helt lettede, da de fik at vide, at de nu ikke kunde have 
Æren af hendes Besøg. Det var ved Aftenstid, at hun 
modtog Regeringens sidste Ord, det var for silde til at 
gøre Anstalt til Tilbagerejsen endnu samme Aften; først 
næste Morgen kunde hun komme bort. Dronning Chri- 
stina gik ikke i Seng, men vaagede den hele Nat, skrev 
og ordnede sine Anliggender. Grev de la Gardie vilde 
med sit Følge ledsage hende tilbage til Grænsen igen. 
«Nej,» sagde hun, «jeg kan ikke mere modtage nogen 
Artighed af Carl d. llte.» De la Gardie gjorde Dron- 
ning Christina opmærksom paa, at naar han ikke var 
med, kunde Landshøvdingerne muligen lægge hende Hin- 
dringer i Vejen for Udrejsen. Det hjalp, thi nu maatte 
Grev de la Gardie og et Par andre Herrer gerne følge 
med, og derpaa gik det af Sted i hovedkulds Fart frem 
over Stok og Sten ad de knudrede Veje. Vejen imellem 
Norrkoping og Helsingborg, efter Datiden en saare lang 
Rejse, tilbagelagdes i 4 Dage. Grev de la Gardie skrev 
hjem: «Jeg har i alle mine Levedage ikke været paa saa- 
dan en Køretur.*) Da Dronning Christina over Sundet 
var rejst bort fra Sverrig, gik de la Gardie straks til 
Sengs for at tage sig et Par Dages Hvile ovenpaa den 
anstrengende Tur, saa forceret havde den været for ham. 

Den 25de Maj om Aftenen kom Dronning Christina 
til Helsingborg og vilde straks sættes over Øresund; da 
det var ugørligt, maatte hun vente til næste Morgen. 
Forinden hun rejste, lod hun læse katolsk Messe og 
sagde: «Jeg skal vise, at jeg ikke rømmer ud af Landet 
af Frygt.** Ved Afskeden sagde hun til de la Gardie: 

12 

«Hils Deres Konge, at min Stolthed skal hindre mig i at 
klage og min Fædrelandskærlighed fra at hævne mig.» 
Derpaa satte den fornærmede Dronning over Øresund og 
hastede med at naa Hamburg, hvortil hun ankom de 
første Dage i Juni 1667. 

1 Biskop Jens Bircherods Optegnelser fra Odense 
staar der under d. 28de Maj 1667: «Der Klokken var 
halv et, saae jeg den svenske Dronning Christina komme 
tilbage igen til Odense fra Sjælland. Hun logerede til 
Johan Organistes ligesom tilforn, og rejste straks samme 
Dag bort igen til Assens. » 

I dette velrenommerede Logemente hos Johan Orga- 
nistes i Odense tog mange fyrstelige og højfornemme 
Personer ind, naar de ikke havde Indbydelse eller Adresse 
til at bo paa Slottet eller paa St. Hans Kloster i Odense. 


I Hamburg fik Dronning Christina Underretning om 
Pave Alexander d. 7des Død i Rom, samt at man der 
ventede, at Kardinal Farnese vilde blive hans Eftermand 
paa Pavestolen. Dette var en ubehagelig Nyhed for hende, 
thi hun havde hidtil staaet i et mindre behageligt og 
venskabeligt Forhold til Kardinal Farnese. Han havde 
nemlig været Guvernør over Staden Rora, i hvilken Egen- 
skab han ofte havde villet straffe de Uregelmæssigheder 
og Uordener, der fandt Sted i Dronning Christinas Kvar- 
tér, og de Forbrydelser, hendes Folk gjorde sig skyldige i 
der. Da Dronning Christina altid betragtede sig som 
staaende udenfor Loven, og hendes Stivsind og Stolthed 
ofte forledede hende til at tage sine Folk i Forsvar, hvor 
hun skulde have ladet dem lide deres velfortjente Straf, 
foranledigede det, at hun og Kardinal Farnese ofte havde 
stødt sammen, saa de vare som sagt Uvenner. 

Da Sverrig nu var lukket for hende, forudsaa hun, at 
Rom ikke vilde blive noget videre behageligt Opholdssted 
for hende, naar Kardinal Farnese blev ophøjet til Pave, 

da han saa bedre kunde lade hende føle sin Myndighed 
herefter. Hun var noget urolig og betænkelig ved disse 
Udsigter, men kort efter kom der nye, for hende be- 
hagelige Efterretninger fra Rom, som meldte, at Kar- 
dinal Farnese var bleven forbigaaet ved Pavevalget, og 
at Kardinal Rospigliosi derimod var bleven kaaret til 
Pave under Navn af demens d. 9de. Da den nye Pave 
var en Ven af Dronning Christina, besluttede hun at for- 
anstalte en større Fest for at udtrykke sin Glæde over 
Udfaldet af dette Pavevalg. Facaden af hendes Hotel i 
Hamburg lod hun smykke med Pavens Navnetræk, samt 
et Transparent opsætte, der skulde forestille, hvorledes 
den katolske Kirke træder Kætteriet under Fødder. Det 
hele skulde om Aftenen oplyses med 600 Blus. Flere af 
Dronning Christinas Venner forestillede hende, hvorledes en 
til Pavens Ære anstillet Højtidelighed, især naar saadanne 
Billeder bleve stillede til Skue, let kunde afstedkomme 
Uro i den strengt protestantiske Stad, især ved Aftenstid, 
da det var vanskeligere for Ordensvagten at passe paa. 

Dronning Christina, som altid var imod Strømmen, 
vilde ejheller her høre Fornuftens Stemme, og hendes 
Overkammerherre, del Monte, gav hende Medhold i at 
lade Festen gaa sin Gang, uagtet Hamburgs Senatorer og 
Præster stærkt fraraadede det. Den 15de Juli skulde 
Festen finde Sted; først lod Dronningen holde katolsk 
Gudstjeneste med al Bram og fuld Musik, for aabne Døre, 
under stærkt Tilløb af nysgærrige. Efter Psalmesangen 
blev der affyret 2 Gange 9 Kanonskud, passende til 
Pavens Navn, Nr. 9 i Rækken af Paverne med Navnet 
Clemens. Til Middag havde Dronning Christina stort 
Taffel, efter dette lod hun skænke Vin ud til det 
forsamlede Folk udenfor. Dette lod sig den herligt 
smage, drak dygtigt, og der blev raabt «Leve Dron- 
ningen**, saa ofte den ædle Giverinde viste sig ved Vin- 
duet. Da Mørket faldt paa, tændtes Lamperne og ligesaa 
Lysene bag Transparentet. Endnu en kort Tid gik alting 
vel, men sent paa Aftenen begyndte den forsamlede Folke- 

hob at kaste med Sten efter Pavens Navnetræk og Trans- 
parentet. Dronning Christina rustede straks sig og sine 
Folk for at sætte haardt imod haardt; hun lod forst fyre 
paa Folkesværmen med lost Krudt for at skræmme den, 
og da det ikke frugtede, blev der skudt med skarpt fra 
4 Falkonetter, der vare placerede i Vinduerne, hvorved 
flere saaredes og dræbtes. Dette god Olje i Ilden, Huset 
blev stormet, og nu faldt Dronning Christinas Mod; for- 
klædt og med en Fruentimmerkaabe over Skuldrene fortes 
hun ud af en Bagport hen til den svenske Gesandts 
Bopæl. Den hamburgske Væbning kom dog snart paa 
Benene og forhindrede videre Blodsudgydelse ud over de 
8 dode og 20 saarede, denne Affære havde kostet., 

Da Dronning Christina nogle Dage efter udbetalte en 
storre Sum til de saarede og efterladte, kom Freden imel- 
lem de stridende Parter snart i Stand, og hun blev i 
længere Tid endnu boende i Hamburg. 

Da der i de nærliggende Distrikter Bremen og Verden, 
som af Danmark vare afstaaede til S verrig i den vest- 
phalske Fred, laa en storre svensk Besætning, modtog 
Dronning Christina en Indbydelse af den svenske Felt- 
marskal, Grev Wrangel der til at overvære en storre 
Troppemanøvre ved Stade. Den Ilte Septbr. 1668 tog 
hun med et Flodskib ned ad Elben til Stade. Et Par 
Dage efter var der en stor Manøvre med 11,000 Mand 
Kavalleri og Infanteri udenfor Stade. Dronning Christina 
overværede den som Kavaler til Hest, iført en sort Fløjls- 
vams med en smuk, vajende Fjerbusk i Hatten; hun red 
op og ned for Fronten af de opstillede Tropper, hvor hun 
kendte flere af de svenske Officerer, som havde tjent under 
hende, ja endogsaa en af dem, som havde tjent under 
hendes Fader, skønt det nu var over en Menneskealder 
siden. Dronning Christina folte sig kaldet til at give 
forskellige Ordrer baade til Infanteriets og Kavalleriets 
Eksercits; men da — bemærkes der i Meddelelsen — hun 
var mere skikket til at lede en Intrige end fore en Hær- 
afdeling, gav hun Ordrer, som vilde være endte med 

Sammenstød, hvis ikke General Wrangel i Tide havde 
afværget, at hendes Ordrer bleve tagne til Følge. Dagen 
efter vendte Dronning Christina tilbage til Hamburg og 
gjorde et overdaadigt, stort Gilde for de svenske Officerer 
før sin Afrejse derfra. 

Det var dog ingenlunde, fordi Dronning Christina i 
det hele taget var videre tilfreds med Opholdet' i Ham- 
burg, eller med Tyskerne, naar hun dvælede saa længe der; 
muhgen det har været økonomiske Grunde i Forbindelse 
med Haabet om dog paa en eller anden Maade at kunne 
faa Adgang til Sverrig derfra, der have forhindret hende i 
straks at rejse videre. Da hun i Hamburg ikke kunde 
finde en Omgang, hun syntes om, slog hun sig paa 
Bøgerne, hvis Selskab aldrig klikkede for hende. I den 
Anledning skrev hun til den lærde Vossius: »Jeg er tvun- 
gen til at fordrive min Tid med Læsning; thi De véd, at 
jeg lever i et Land, hvor Omgangen med de døde maa 
trøste over Omgangen med de levende. » Hun maa have 
været meget vred paa Hamburgerne eller Tyskerne, da 
hun paa denne Tid skrev til Dr. Bourdelot: »Blandt alle 
sjælelige Skabninger, som jeg er kommen i Berøring med, 
er Tysken den, der mindst ligner et Menneske.« 


I Efteraaret 1668 kunde Dronning Christina omsider 
sætte sin Bortrejse fra Hamburg i Værk; hun fulgtes paa 
Vej til Liineburg og Brunsvig af Feltmarskal Wrangel og 
Landgreven af Hessen-Homburg samt et Følge af c. 40 
Personer. Undervejs, i den lille By Gifhorn, kunde hun 
nær have sat Livet til, idet en af de rustne Kanoner i 
det gamle Slot der, hvormed man saluterede til Ære for 
hende, sprang i tusinde Stykker, og et stort Stykke Jern 
fløj tværs over det Sted, hvor hun nyligen havde staaet. 

Fra Brunsvig, hvortil hun havde haft fri Rejse, og i 
hvilken By der gjordes en stor Fest for hende ved det 

derværende Hof, drog hun over Nurnberg, Augsburg og 
Innsbruck til Kirkestatens Grænser; herfra anmeldte hun 
sin Ankomst for Pave Clemens d. 9de, som saa anordnede 
og betalte hendes Rejse for Resten af Vejen til Rom, 
hvor hun ankom d. 22de Novbr., for aldrig mere at forlade 
denne By, skent hun i de mange Aar, hun levede efter 
den Tid, ingenlunde var fornøjet med Opholdet der og 
vistnok gerne havde valgt sig et andet, der nogenlunde 
hunde svare til den Værdighed og Betydning, hun tillagde 
sin egen høje Person. 

Forinden Dronning Christina naaede Rom, var Pavens 
Hestgarde bleven sendt hende ti Mile i Møde, ligesom 
ogsaa Pavens egen Ekvipage, i hvilken hun skulde køre. 
Noget før Rom naaedes, kom Pave Clemens d. 9de til 
Stede i egen høje Person ; de havde der en Times Sam- 
tale, og hun blev med stor Pomp modtaget i Rom og 
fulgt hjem til sin fremtidige Bopæl, Palazzo Riario l ) i 
Lungara-Kvarteret, ligeover for Palazzo Farnese, paa den 
anden Side af Tiberen, hvor hun tidligere havde boet. 

Uagtet man skulde tro, at Dronning Christina for 
bestandigt havde maattet tabe Lysten til at komme til 
Sverrig igen , eftersom hun efter den gjorte Erfaring 
maatte vide, hvor ilde set hun var der, baade af Konge- 
huset og Regeringen, saa kendte man hende kun daarligt, 
naar man troede, at saa lidt kunde forknytte hende. Hun 
var for Alvor bleven vred paa Sverrig, sidste Gang da 
hun i Nykoping havde fundet sig foranlediget til at vende 
om derfra i Stedet for at fortsætte Rejsen til Stockholm, 
ja saa vred, at hun skrev sit Testamente saaledes, at 
naar hun døde, skulde Sverrig ikke være hendes Universal- 
arving; det skulde derimod hendes prøvede Ven og Kasse- 
mester, Kardinal Azzolini i Rom, være. Dette syntes 

') Palazzo Riario blev under Pave Clemens d. 12te ombygget og 
bestemt for denne Paves Nevø, Kardinal Neri Corsino, hedder 
derfor nu Palazzo Corsini, er senere omdannet til en Maleri- 
samling, hvor Værelse V fremvises som det Rum, hvor Dron- 
ning Christina udaandede d. 19de April 1689. 

bemeldte Kardinal naturligvis særdeles godt om, men var 
kun bange for, at hun senere hen skulde tage anden Be- 
stemmelse eller gøre andre Skridt, der kunde forringe 
Betydningen af den tagne Beslutning. 

Da Dronning Christina derfor opholdt sig saa længe 
i Hamburg og udtænkte alle Midler og Paaskud for at 
forskalfe sig Adgang til S ver rig, i Stedet for at rejse til- 
bage til Rom, blev Kardinal Azzolini bange for, at hun 
aldrig mere kom tilbage til Pavestaden og han desaarsag 
skulde gaa glip af den skønne Arv, hun havde stillet 
ham i Udsigt. Kardinal Azzolini tillod sig derfor at fore- 
holde sin høje Herskerinde det uholdbare i at tænke yder- 
ligere paa at faa Fodfæste i S verrig, da Stemningen dér 
dog ikke var for hende. Paa et Brev, han skrev til 
Dronning Christina, medens hun . endnu var i Hamburg, 
svarer hun blandt andet: «De har Uret, naar De surmuler 
over min paatænkte Rejse til Sverrig. Jeg forsikrer Dem 
atter og atter, at Sindsstemningen der er saa gunstig for 
mig som mulig; thi alle befalende hade og frygte mig, 
medens alle underordnede elske mig, min Ære og min 
Lykke. Dog tilstaar jeg, at den paatænkte Rejse til Sver- 
rig rummer nogen Fare, men ingen Kærlighed til Livet 
kan hindre mig fra i nærværende Tilfælde at vove samme 
. . . . Jeg vilde ønske, jeg kunde finde en Vraa, hvor 
Fattigdom ikke er en Skam, saaledes som for nuværende 
Tid i Rom, og hvor min Ubemidlethed ikke altid var 
Genstand for Deres Paatale .... Imidlertid vil jeg dog 
sige Dem, at angaaende mine Anliggender kommer De 
med en noget besynderlig Snak, hvilket jeg alene af Ag- 
telse og Hengivenhed har fundet mig i. Jeg vil ikke sige 
mere, men forbliver for Dem indtil Døden den, jeg er. 
Farvel.« — Kardinal Azzolini, som heraf kunde se, at 
han havde vovet sig for langt ud, været for fri i sin fri- 
modige Udtalelse, skrev straks et ydmygt Brev for helt 
at udslette det mindre gode Indtryk, hans tidligere Brev 
havde gjort, og fremtidigt vovede han ikke oftere at give 

Hds. Majestæt gode Raad eller lempelige Antydninger af, 
hvorledes hun skulde forholde sig. 

Dronning Christina haabede som sagt paa, at det med 
fornøden Ihærdighed nok skulde lykkes for hende at 
komme til Sverrig engang endnu, og i saa Henseende 
mente hun, at hun kunde stole paa Samstemning med 
Størsteparten af Sverrigs Befolkning, idet der herskede et 
mindre godt Forhold imellem den svenske Regering og 
Stænderne i det hele taget. Da der derfor i den paaføl- 
gende Rigsdag afstemtes om, hvorvidt Dronning Christina 
skulde have Lov til at komme til Sverrig, opholde sig der 
og have fri Religionsøvelse, faldt Afstemningen virkelig ud 
til hendes Fordel. Nu skulde man tro, at hun straks var 
draget af Sted ind i Sverrig; men det gjorde hun dog 
ikke; nu var Æren reddet for hende, som for hende var 
alt, og desuden var der nu opstaaet en anden Kombina- 
tion paa det politiske Omraade, som aabnede et større Virke- 
felt for hendes ærgærrige Sjæl; Polens Trone var nemlig 
bleven ledig, idet hendes Næstsøskendebarn, Kong. Johan 
Kasimir af Polen, ligesom hun 14 Aar forud den svenske, 
frivilligt nedlagde den polske Krone i September 1668*). 

Kong Johan Kasimir havde længe været træt og ked 
af at bære Polens brydsomme Krone, som af alle Verdens 
Kroner vistnok var den vanskeligste og sværeste at bære. 
Da han havde været Konge i 20 Aar, havde han faaet 
nok af de Trakasserier, der dermed fulgte, og besluttede 
sig derfor til at nedlægge Kronen. 

Saasnart Dronning Christina fik dette at vide, blev 
hun straks Fyr og Flamme for at komme til at virke 
med i de store Begivenheder, der utvivlsomt vilde følge 
deraf. Hun blev saa optagen deraf, at hun nu helt opgav 
Sverrig for alene at tænke paa og virke for at faa folens 
Krone paa sit Hoved. Hvilken Berømmelse og Hæder for 
hende, naar hun, der frivillig havde nedlagt en Krone, 
kunde af en stof Nation blive tilbudt en anden Krone! 
Tingen var jo ikke umulig, tænkte hun, idet hun var 
det sidste Skud af Huset Wasa, der havde siddet paa 

Polens Trone; for det andet kunde hun henvise til sin 
tidligere lykkelige og berommelige Regering; for det tredje 
vilde hun ogsaa pege paa sin friske og modne Alder, sin 
Sundhed, Kraft og hærdede Natur, o. s. v. 

Muligvis vilde Polakkerne indvende, at hun tidligere 
havde nedlagt en Krone, men da kunde hun svare, at det 
var, fordi Sverrig ikke var katolsk; for Resten havde hun 
hersket der med megen Hæder og Lykke, var tilbedt, 
frygtet og onsket tilbage igen. Hun vilde i sin nuvæ- 
rende modnere Alder kunne regere langt bedre end den 
Gang, ligesom hun^ følte sig egnet til at udfore alle en 
Herskers Pligter, ja, om det fordredes, anføre en Armé; 
og jeg vil, tænkte hun, hojtidelig forsikre, at alene Haabet 
om denne Glæde lader mig onske den polske Krone; jeg 
vilde aldrig modtage den, naar man ikke vilde give mig 
den under den Betingelse, thi jeg har i hele mit Liv følt 
lidenskabelig Lyst til at finde Lejlighed dertil, men mine 
Forhold have ikke ført det med sig,» o. s. v., o. s. v. 

Efter at have overvejet den hele Sag paakryds og 
paatværs kunde Dronning Christina ikke tro andet, end 
at hun maatte blive valgt; hun havde kun en eneste Be- 
tænkelighed, idet hun skriver: «Jeg er overbevist om, at 
det skulde lykkes for mig, om mit Kon ikke bliver en 
Hindring i saa Henseende.« 

Da Planen om at optræde som Ansøger til den 
polske Trone var modnet hos hende, indviede hun Pave 
Clemens d. 9de, Kardinal Azzolini og 2—3 andre paalide- 
lige Personer deri. Paven gav Dronning Christina Med- 
hold i, at hun skulde soge Polens Krone, og han skrev 
endog et Brev til det polske Rigsforstanderskab, hvori 
hans Hellighed anbefalede hende paa det bedste. En polsk 
Cisterciensermunk ved Navn Hacki, der var ansat som 
Præst ved hendes Hof, blev udvalgt til at være hendes 
Repræsentant paa Rigsdagen i Warschau. Selv skrev 
Dronning Christina, foruden mange andre Breve i den 
Anledning, til de polske Stænder med den hende særegne 
Stolthed: «Jeg tror, at, frasét Kennet, skal ellers alt andet 

findes gunstigt for mit Valg. Jeg haaber, at det polske 
Folk aldrig skal faa Aarsag til at angre mit Valg, men 
at jeg skal hæve dets Ære saa højt, at med Undtagelse 
af det lykkelige Rom skulle alle Jordens Folkeslag mis- 
unde det dets Lykke, o. s. v.»» 

Foruden af Dronning Christina søgtes den polske 
Krone af Tzar Alexej i Rusland (Peter den Stores Fader), 
Prins Condé af Frankrig og af Hertugerne af Lothringen 
og Neuburg; den sidste var gift med en Søster til den 
afgangne Konge Johan Kasimir. 

Alle disse Herrer Ansøgere til Kronen lod uddele 
rigeligt Guld til den polske Rigsdags vigtigste Medlemmer 
for at købe disses Stemmer. Da Dronning Christina ikke 
havde overflødigt Guld at undvære, idet de Tusinder af 
Dukater, Guldmageren Borri havde skilt hende af med i 
Hamburg, for bestandigt vare tabte, søgte hun at bagtale 
sine Medbejlere, saa godt hun kunde; om Prinsen af 
Condé sagde hun saaledes, «at det var ikke sagt, at en 
udmærket Feltherre vilde blive en god Konge,« en besyn- 
derlig, sær Udtalelse af hende, hvis store Fader havde op- 
fyldt begge Betingelser. 

Det var en pinlig Situation for Dronning Christinas 
Repræsentant, Hacki, at begaa sig i Warschau, da han 
ikke havde de fornødne Penge imellem Hænder for at 
optræde med fornøden Glans, endsige Penge til at købe 
Stemmer for; der var derfor heller ingen, som stemte paa 
hans Herskerinde, og han var i stor Vaande for at med- 
dele hende den sande Aarsag til, at det gik saa ilde med 
hendes Kandidatur. Han fandt paa den Udvej at sige, 
at det var Polakkerne magtpaaliggende, at deres Regent, 
for Kongeslægtens Bevarelses Skyld, var gift. 

Dronning Christina havde allerede haft sine Tanker 
henvendt derpaa og ytret til bemeldte Hacki: «De kan 
anvende følgende List. De kan forespejle det Haab for 
Polakkerne, at i det Tilfælde, at Valget falder paa mig, 
kunde maaske disses og den hellige Faders Bønner for- 
maa mig til at indgaa Ægteskab. For at gøre dette saa 

meget sandsynligere, kan De søge at indbilde dem, at jeg 
er yngre end i Virkeligheden, hvilket muligen dog bliver 
svært, da de vistnok kende mit Fødselsaar.** 

Et Par Uger senere skriver hun: « Ifald det ikke kan 
lykkes for mig paa andet Vilkaar, maa De give Polak- 
kerne Haab om mit eventuelle Ægteskab, og jeg skal selv 
meddele dem, at jeg har til Hensigt at gifte mig; men 
Dem vil jeg dog i største Fortrolighed meddele: jeg gifter 
mig aldrig.** 

Da Dronning Christina som sagt’ikke havde Raad til 
at købe sig Polakkernes Stemme med det røde Guld, gik 
det ikke saa let og glat for hendes befuldmægtigede, Hacki, 
paa hendes Vegne. Polakkerne foreholdt saaledes Hacki, 
blandt andet, at Dronning Christina havde ladet sin Stald- 
mester Monaldeschi myrde, og at hun personlig havde 
givet en Tjener Stokkeprygl; til dette sidste svarede hun: 
«Var dette en Grund, saa vilde Polen vistnok aldrig finde 
en Konge.** 

Forhandlingerne forblev som sagt frugtesløse, saa 
Dronning Christina fik ikke Polens Krone paa sit Hoved. 
Det er ejheller usandsynligt, at hendes Valg ifølge hemme- 
ligt Paalæg fra Rom ikke blev drevet af den pavelige 
Afsen ding med fornøden Oprigtighed og Iver. 

Dette mislykkede Forsøg paa at blive valgt af Polak- 
kerne efterlod hos Dronning Christina et dybt Nag mod 
disse. Da den tidligere polske Konge, Johan Kasimir, 
som henlevede sine sidste Dage i Paris, døde, sagde hun 
ved Efterretningen derom: «Det var endda vel for ham, 
at han endte sine Dage iblandt Mennesker, thi var han 
forblevet i Polen, havde han maattet græmme sig over at 
dø blandt usalige Dyr.** 


Aar 1674 var der atter Kongevalg i Polen; der for- 
søgte Dronning Christina sig dog ikke igen; den danske 
Enkedronning Sofie Amalie virkede derimod denne Gang, 

saa meget hun kunde, for at faa sin Søn Prins Jørgen 
anbragt paa Polens Trone ved Valget, som fandt Sted i 
den Anledning, men der blev dog heller ikke noget deraf; 
thi dels var Rigskansler Griffenfeld ikke saa ganske for 
denne Sag og anvendte derfor ikke nok Varme og Penge 
derpaa, og dels var Prins Jørgen selv lidt kølig og dertil 
utilbøjelig til at gaa over til Katolicismen, hvilket var en 
Hovedbetingelse for at blive Polens Konge. Naaede Prins 
Jørgen saaledes ikke selv nogensinde at blive Konge, blev 
han dog nogle Aar senere en Dronnings Mand, idet han 
ægtede den senere Dronning Anna af Storbritannien og 
Irland. 


Efter at Dronning Christina forgæves havde søgt den 
polske Trone i Aaret 1668, forsøgte hun ikke oftere at 
trænge sig frem til større politiske Foretagender; det var, 
som om hun selv havde indsét, at det var unyttigt; og 
herefter forlod hun ikke Rom mere, men ofrede sin Tid 
og sine Evner paa Kunst og Videnskab. Selv var hun 
som omtalt i Besiddelse af omfattende Kundskaber og 
Kunstsans. Hendes udmærkede Bibliotek og rige Sam- 
linger af alskens Art tillod hun med stor Liberalitet 
Videnskabsmænd, Forskere og Kunstkendere at gøre sig 
bekendt med. Hun slog sig ingenlunde til Ro med de 
Kunstgenstande, hun alt havde, men søgte stadigt at er- 
hverve flere. Hun lod saaledes foretage Udgravninger i 
Rom for at forøge sine Samlinger med Antikviteter, som 
derved atter droges frem for Dagens Lys. Hun besad 
Malerier af de bedste Malere, som Rafael, Correggio, 
Titian, Veronese, Guido, Domenico o. fl., af uhyre Værdi; 
alene for de Malerier, som hang i hendes Audientssal, 
bød Pave Innocens d. Ilte forgæves 60,000 Seudi; hendes 
Statue-, Skulptur-, Mønt- og Kamésamling var ogsaa 
storartet. 

Alle fremragende Kunstnere og lærde, der kom til 

Rom, søgte at blive forestillede for Dronning Christina 
for at nyde godt af hendes Gæstfrihed, Kunstskatte og 
Protektion. Havde de hendes Bifald og Anbefaling, saa 
var ofte et ærefuldt Navn i Kunst og Videnskab naaet. 

I hele Italien gjaldt hun for den mest oplyste Be- 
skytterinde af al Kunst og Videnskab. Hun modtog gerne 
fremmede med Venlighed, naar hun kunde have aandeligt 
Udbytte af dem, saa hun kunde faa Brug for sine Kund- 
skaber, Vid og Originalitet. Mange Skrifter bleve til- 
egnede hende, og med stor Liberalitet understøttede hun 
Folk med Aand og Talent og gød Mod i de forsagte. 
Lønnen derfor udeblev ikke, Lovprisninger paa Tryk og 
i Tale udspredtes over den hele Kristenhed, maaske endnu 
mere end tidligere i Sverrig. Hun kaldtes «Den største 
af Dronninger, hvilken for den sene Efterverden ved det 
Ry, der gaar af hendes Studier, vil være endnu mærkvær- 
digere end ved sin Regering,« «Aarhundredets Vidunder 
og Prydelse« o.s.v. En anden skriver: « Dronning Christina 
anvender sine Midler til Understøttelse af de mest træn- 
gende og fortjenstfulde Personer; der var ingen fattig, 
som ikke blev lettet i sin Elendighed, og ingen lærd, 
uden at han blev overøst med Ære og Belønninger. Siden 
Kejser August’s Tid havde Rom ikke haft en mere vel- 
dædig Mæcenas, og man kunde godt gentage Lovtalerne 
over Kejser Trajan.« 

Bundløs forfængelig, som Dronning Christinas var, 
tog hun imod enhver Ære, Lovtale og Smiger som noget, 
der fulgte af sig selv og tilkom hende med Rette. Jo 
ejendommeligere hendes Stilling var, efter at hun havde 
bortgivet sin Krone, desto mere strengt holdt hun paa 
sin Rang og Værdighed som Dronning, og des lettere 
kunde hun lide Skibbrud derpaa. Hun vilde anses og 
behandles, som om hun var en selvstændigt regerende Konge. 
Hun var saa æresyg, at hun paa Freden i Nymwegen 
1679, hvor iTun formente at have Interesser at forsvare, 
paalagde den pavelige Nuntius, som varetog hendes 
Sager, aldrig at nævne hendes Navn efter nogen anden 

Fyrste, dog Paven og Kejseren undtagne, da de vare de 
eneste, hun vilde erkende at staa under i Rang. Da den 
franske Gesandt under Forhandlingerne ved ovennævnte 
Fredsslutning udtalte, at Dronning Christina kunde staa 
under Kongen af Frankrigs Protektion, skriver hun: «Jeg 
kan tænke, at dette Udtryk er undsluppet af Kongens 
Sekretærs Mund. Jeg bekender, at det har mishaget mig 
i højeste Grad, fordi Kongen af Frankrig ikke er saa stor 
en Herre, at jeg ikke maatte skamme mig ved at staa 
under hans Protektion. Af andre end Gud vil jeg ikke 
have Protektion, kun vil det altid være ærefuldt for mig 
at fortjene og modtage Hs. Hellighed Pavens, men med 
Hensyn til enhver anden af mine lige, hvilket alle de 
andre kronede Hoveder ere, kan og tør jeg ikke taale, at 
man taler saaledes.« 

Den svenske Minister Cederkrantz modtog af Dron- 
ning Christina følgende Instruktion: «Naar De skriver til 
mig, er Titlen: «Til Dronningen!« De maa ikke modtage 
Breve, som benævne mig Durchlauchtigste. I deres Breve 
skal De benævne mig Madame. Andre Konger kan De 
benævne Durchlauchtigster, men tag Dem i Agt for at 
bruge denne Tiltale til mig.« 

Overfor sin Forfængelighed, sin kongelige Værdighed 
gik Dronning Christina som sagt aldrig paa Akkord; for- 
inden vi gaa videre, skal endnu nævnes et Tilfælde, der 
belyser hendes ubændige høje Selvfølelse. Hun havde i 
sit Kapel en italiensk Sanger ved Navn Rivani, der, da 
hun i 1667 var rejst til Sverrig, søgte Tjeneste hos Her- 
tugen af Savoyen. Dette blev berettet til hende, der da 
var i Sverrig, af hendes Sekretær i Rom ; hun skrev der- 
for til denne: «De skal i al Høflighed underrette Savovens 
Gesandt i Rom om, at jeg aldrig har afskediget eller agter at 
afskedige Rivani og haaber, at Hertugen ikke vil lokke ham 
fra mig. Jeg tillader aldrig, at Rivani bytter sin Tje- 
neste hos mig med en anden; thi han er sat her i Verden 
blot for min Skyld, og om han ikke synger for mig, saa 
skal han ejheller synge for nogen anden, hvem som helst 

det end maatte være. Ifald han siger, at han har mistet 
sin Stemme, saa forandrer det ikke Sagen. Saaledes som 
han er, skal han leve og do i min Tjeneste eller rammes 
af min Hævn.»> 

Da Dronning Christina ikke altid levede paa den 
bedste Fod med Paven, var hun til alle Tider, naar det 
stod paa, ikke let at komme af Sted med, og hendes Ind- 
flydelse paa de unge Kardinaler, som lyttede efter hendes 
Udfald imod Paven, var ikke heldig. Saaledes blev den 
unge Kardinal Carl af Medici for hendes Skyld for en 
Tid sendt hjem til Florents. 

Fri og ubunden var hun i sin Optræden, og ofte 
overskred hun med koldt Blod og uden alle Hensyn de 
pavelige Politiforanstaltninger, selv om der var Fare for 
Mennesker forbunden dermed, saaledes som da hun en 
Dag, for at vise sin Dygtighed i at skyde, fra Lungara 
affyrede 3 skarpe Falkonetskud op imod Villa Medicis 
jernbeslagne Port. Til al Lykke havde hun -Øvelse i den 
Slags Skydning, saa hun ramte det, hun sigtede efter; 
ellers var det vel ikke gaaet saa upaatalt hen, som det 
nu gjorde. 

Naar Dronning Christina saaledes var for rask paa 
det, kunde Paven nok lade hende føle sin Misnøje kort 
efter ved given Lejlighed. Da hun saaledes vilde vise 
nogle tilrejsende Franskmænd omkring i Rom og blandt 
andet ogsaa lade dem besé Engelsborg, nægtede Paven 
Selskabet Adgang dertil, trods hendes Anbefaling og Pro- 
tektion. Afslaget kom hende meget uventet, hun vilde 
dog ikke bede yderligere om Tilladelsen, men svarede kort: 
«Lige meget, jeg er dog den store Gustav Adolfs Datter 
alligevel.« 


Paa Grund af Dronning Christinas Selvfølelse og Hov- 
mod trak de højere Kredse i Rom sig mere og mere til- 
bage fra hende, da de ikke vilde anerkende hendes Supre- 

mati, saa hun paa den Maade kom til at staa mere og 
mere ene. De, der holdt længst ud med hende, vare 
Kunstnere, lærde og Videnskabsmænd, som i Virkelig- 
heden havde Nytte og Udbytte af at komme ved hendes 
lille Hof, selv om de ogsaa af og til maatte døje en Del, 
naar hendes kaade Lune, hvasse Tunge og bidende Spot 
skulde have et Afløb. Foruden de Kunstnere og lærde, 
der besøgte Dronning Christina, var der i Aarenes Løb 
en Del Lykkeriddere, halve Subjekter og tvivlsomme Stør- 
relser af finere Ekstraktion, som holdt sig til ved hendes 
lille Hof, dels for at blive anbragte der, dels for ved 
hendes Hjælp at komme videre frem andetsteds paa hendes 
Anbefaling. 

Skarpsindig, som hun var, gennemskuede hun snart, 
hvilket Værd slige Kavallerer havde, dog, overbærende som 
hun ogsaa var, især naar hun var i det gode Hjørne, 
skilte hun sig ikke altid hurtigt af med dem igen, især 
naar de forstod at dukke sig, naar hun blev vred, og 
smigre hende paa en Maade, saa hun troede, det kom fra 
et trofast og taknemmeligt Hjertes Dyb; thi saa kunde hun 
Gang efter Gang bære over med dem, hvor et andet Her- 
skab havde villet give dem brat Afsked. Kort for Hove- 
det, opbrusende og let til Vrede, som hun var, skaanede 
hun paa den anden Side ikke altid disse sine Omgivel- 
ser; Banden og Sværgen i Forbindelse med Ukvemsord 
som: Dumrian! Kvæg! Løgner! Bedrager! faldt hende da 
meget let ud af Munden, og var det en af hendes Tjenere, 
der forsyndede sig, kunde hun godt tage en Kæp og køle 
sin *Harme paa Synderens Ryg, men saa var ogsaa al 
videre Procedure dermed forbi. Om sine egne Tjenere og 
Husfolk skriver hun: »Jeg har faa Tjenere, men de have 
ikke andre Interesser end mine, og de maa vide, at i mit 
Hus maa det være denne Grundsætning, der behersker 
dem, saaledes at ingen af dem er i Tvivl om, at det vilde 
koste dem deres Stilling, ja deres Liv, om de handlede 
anderledes. Jeg har ved tidligere Lejligheder vist, at jeg 
ikke gør mange Ceremonier.« 

13 

Naar selv Grev Wasanau, hendes fjerne Slægtning, — 
som vi snart komme til at omtale — i hvem der flød konge- 
ligt Blod, kunde faa “Krabasken at smage, var det ikke 
saa forunderligt, som ovenfor nævnt, at Personer af lavere 
Grader i hendes Husstand stundom haandgribeligt maatte 
føle hendes Magt og Vrede. Hvor opbrusende Dronning 
Christina end kunde være, maatte hun dog siges at være 
et mildt Herskab at tjene, naar hendes Folk passede deres 
Sager og NB., ifald de forsyndede sig, da straks ærligt 
bekendte deres Synder og stod aabent Skrifte overfor den 
da let tilgivende Dronning. Adskillige af hendes Folk 
tjente i lang Tid hos hende, saaledes hendes Kammerfrue 
Landini, der var hos hende i mange Aar. Ligeledes 
hendes Kammertjener, Franskmanden Clairet Poissonet, 
der tjente hende i over 30 Aar. Som ungt Menneske var 
han kommen til Stockholm, hvor han paa Landsmanden 
Dr. Bourdelots Anbefaling fik en Ansættelse i Hoflets 
Køkken. Da han havde et jomfrueligt Udseende, blev han 
udklædt som Pige i en af Hoffets Maskerader eller Ta- 
bleauer; han tog sig saa vel ud i denne Forklædning, at 
han trak alles -Øjne og ogsaa Dronning Christinas paa sig, 
og fra den Dag var hans Lykke gjort, thi hun gjorde 
ham til sin Kammertjener, og i denne Stilling blev han 
hendes meget højtbetroede Tjener og Hjælper ved mange 
vanskelige Hverv. Clairet Poissonet havde lært saa lidt 
i sin Ungdom, at han hverken kunde læse eller skrive, 
men han var saa til Gengæld derfor i Besiddelse af andre 
gode Egenskaber, som hans Herskerinde satte stor Pris 
paa og havde Brug for; han var nemlig en udmæVket 
Spejder og Nyhedskræmmer. Naar han blev sendt ud for 
at spørge Nyt eller faa noget at vide, kom han aldrig 
tomhændet hjem. Han havde udmærkede Evner til at 
stille sig an som et Faar, der ingenting vidste, men for- 
stod derimod udmærket at pumpe og lokke Hemmelig- 
heder ud af de Kammerater og andre, han drak med. 
Det var nemlig altid ved et Glas, under Venskabs Maske, 
at han tilvendte sig de Menneskers Fortrolighed, han ind- 

bad at drikke med sig. Selv kunde han taale at drikke 
en hel Del uden at blive snaksom eller råbe noget, men 
pumpede derimod sine Drikkebradre desto grundigere læns 
for de Hemmeligheder, de muligen maatte bære paa. Den 
franske Minister i Rom, der kom efter denne Dronning 
Christinas Kammertjeners farlige Evne til at lokke Hem- 
meligheder ud af *Folk, forbad sine Tjenere paa det stren- 
geste nogensinde at indlade sig i Samtale eller Drik med 
én saa farlig Frister og Udspionerer. 

Da Dronning Christina fik alting at vide af sin 
Kammertjener Clairet, og han ikke fortalte nogen noget 
om hende, saa kan man forstaa, hun forstod at værdsætte 
ham. Der blev sagt, at Clairet var den eneste, der kendte 
den virkelige Aarsag til og alle Omstændighederne ved 
Monaldeschis grufulde Mord, men han robede aldrig, hvad 
han vidste. Den gamle Tjener døde to Aar før sin 
Herskerinde, 77 Aar gammel. I sit Testamente indsatte 
han hende til Universalarving af alle sine Efterladen- 
skaber, hvilken smukke Tænkemaade vistnok lige straks har 
rørt hendes Hjerte. Imidlertid have hendes Hjertes rørte 
Følelser vistnok ikke varet ret længe, thi ved nærmere 
Eftersyn og Opgørelse af det hele Bo var der kun Gæld 
at arve, saa hun ikke alene maatte betale denne, men 
endog bekoste hans Begravelse. 

Samme Aar, da Dronning Christinas Kammertjener 
Clairet døde, døde ogsaa en anden Mand, som i en Aar- 
række havde staaet i hendes Tjeneste, dog i en højere 
Charge, nemlig hendes Kammerherre, Horace de Bourbon, 
Marquis Del Monte, som paastod at nedstamme fra den 
berømte bourbonske Slægt i Frankrig. Paaberaabelsen af 
dette fine Slægtskab gjorde, at Dronning Christina des 
hellere tog denne Mand, der var noget af en Eventyrer, i 
sit Brød, da hun syntes, det var smigrende for hende 
selv og saarende for den mægtige Kong Ludvig d. 14de, 
— som hun levede paa spændt Fod med — , at en af 
den mægtige Fyrstes Slægtninge var i hendes Tjeneste. 
Denne Del Monte var ingenlunde nogen Pryd for Dron- 

ning Christinas Hof, thi han var en noget uærlig Even- 
tyrer af løse Sæder, der tit gjorde sig en Indtægt, hvor han 
kunde, og tilmed paa den forkasteligste Maade, f. Eks. da 
han for en Stikpenge af 3000 Pistoler ikke alene husede 
en utro Kasserer ved en Bank i Rom, der havde stjaalet 
15,000 Gulddalere, men endog senere befordrede ham væk 
i en af Dronning Christinas Køretøjer. Det var ogsaa 
denne Del Monte, der i sin Tid i Hamburg tilraadede 
Dronning Christina at anstille Fyrværkeriet der til Pavens 
Ære, som fik et saa tragisk Udfald. Del Montes Hensigt 
dermed var vistnok ved falske Regninger at tilvende sig 
et større Beløb, naar Fyrværkeri- og Illuminationsudgif- 
terne skulde opgøres. Del Monte forstod, naar han havde 
været uheldig i Kortspil, at paakalde Dronning Christinas 
Medlidenked saaledes, at naar han tabte, hun da stun- 
dom kunde hjælpe ham med en 30 å 40 Pistoler ad 
Gangen. 

Skønt Dronning Christina ikke selv vilde indgaa noget 
Ægteskab, holdt hun dog nok af, som før berettet, at 
arrangere Ægteskaber for andre; da hun saaledes vilde 
have en Niece af den myrdede Monaldeschi forsørget, gif- 
tede hun hende med sin ovennævnte Kammerherre Del 
Montes Søn, skønt denne gjorde mange Indvendinger, da 
han forud havde udset sig Kardinal Gabrielis skønne 
Niece til Livsledsagerinde, hvilket Dronning Christina 
imidlertid dog ikke tog noget Hensyn til; han maatte 
føje sig. 

Blandt andre Hoffunktionærer ved Dronning Chri- 
stinas Hof have vi tidligere omtalt Kardinal Azzolini, 
som var hendes højre Haand og betroede Kassemester, og 
som, hvor omskiftelig hun end var, dog holdt sig i hendes 
Gunst, saa længe hun levede, ja til Fordel for hvem hun 
endog efter den mislykkede Rejse til Sverrig i 1667 op- 
rettede sit Testamente, hvori hun som omtalt indsatte 
ham til sin Universalarving. Fra dette øjeblik gjaldt det 
for Kardinal Azzolini om, som vi ovenfor allerede have 
antydet, dels at bevare denne Position, dels at forhindre, 

at Dronning Christina . for Fremtiden odslede for meget 
bort; til samme Tid maatte han ogsaa passe paa ikke at 
paadrage sig hendes Mistanke om Egennytte. Stillingen 
var ingenlunde let; dog det var nok værd at ofre en Del 
Umage derpaa, thi at være Arvtager efter hende var 
baade meget ærefuldt og særdeles indbringende, naar det 
maatte lykkes for ham, der var 3 Aar ældre end hende, 
at blive den længstlevende af de to. I Aarenes Lob 
udstod Kardinal Azzolini dog af og til nogen Skræk for, 
at Dronning Christina skulde gore Forandring i Testa- 
mentets Ordlyd eller helt ophæve det og skrive et nyt, 
hvilket saa let kunde ske, i forste Tilfælde, naar der kom 
Personer frem paa Scenen, hun meget interesserede sig 
for, og i sidste Tilfælde, naar hun havde Kiv og Ude- 
staaende med Paven, saa hun truede med helt at flytte 
bort fra Rom. Blandt de Personer, der med Hensyn til 
Arven efter Dronning Christina satte Kardinal Azzolini 
graa Haar i Hovedet, maa nævnes Grev Ladislaus Con- 
stantin Wasa, Greve af Wasanau, hvis Slægtforhold er 
antydet paa Stamtavlen, Pag. 185 heri Bogen. 

Denne Kong Ladislaus af Polens uægte Son med en 
polsk Dame beskreves som en ret godt begavet, godhjertet 
Mand, et Par Aar ældre end Dronning Christina, med et 
tiltalende Ydre, samt af en hæderlig Karaktér, men noget 
flegmatisk af Temperament. Da han var bundfattig og 
ikke havde anden Slægt at ty til, tog Dronning Christina 
vel imod ham, da han meldte sig, og gjorde ham til 
Oberst for sin Livvagt. 

Ved nærmere Bekendtskab syntes Dronning Christina 
ret godt om denne Mand, og hendes Naade imod ham 
blev ikke mindre, da han, trods sin kongelige Afstam- 
ning, friede til hendes Kammerfroken Octavia Passaglia — 
en Barbérdatter fra Pezaro — som Dronning Christina 
kort forud havde ophojet i Adelsstanden med Slægtnavnet 
Giustiniani, som i Italiens Historie havde en god Klang. 
Saavel Kardinal Azzolini som ogsaa Kammerherre Del 
Monte saa ingenlunde mildt til, at ovennævte Grev Wasa- 

nau stadigt skulde opholde sig ved Dronning Christinas 
Hof, da det let kunde blive farligt for deres egne inter- 
esser, om han skulde dele Naadens Solskin med dem; der 
maatte derfor intrigeres og spilles fint for at faa Grev 
Wasanau vippet af Pinden og faa hans Parti med Dron- 
ning Christinas Kammerfrøken til at gaa over Styr. Det 
sidste lykkedes snart, thi da Kardinal Azzolini lovede en 
indtagende, fattig neapolitansk Adelsmand 10,000 Rigs- 
daler, ifald han kunde fortrænge Grev Wasanau af Dron- 
ning Christinas Kammerfrøkens Gunst, lykkedes det i 
Virkeligheden, da Kardinalen af sin egen Lomme havde 
erlagt denne høje Tribut den Dag, Neapolitanerens og 
Kammerfrøkenens Bryllup fandt Sted. Nu gjaldt det blot 
om ogsaa at faa Grev Wasanau bort eller idetmindste 
foreløbig paa Rejse, saa skulde D’Herrer, som forblev 
hjemme, nok sørge for Resten. Lejligheden tilbød sig 
snart, idet der var nogle Uregelmæssigheder i Pengesen- 
delserne fra Dronning Christinas Bankier i Hamburg saa 
vel som andre Anliggender, der vare at ordne i Sverrig, 
og hvortil der savnedes et passende Sendebud at sende 
did op. Kardinal Azzolini og Del Monte fik udvirket, 
at Loddet faldt paa Grev Wasanau. Denne gav sig paa 
Vej med en god Vilje til at virke til Dronningens Tarv; 
men samtidigt med, at han var borte, gjorde hans Mod- 
standere ham ikke alene al den Fortræd hos Dronning 
Christina, de kunde i Rom, men lagde endog Snarer for 
ham paa hans Vej, hvor han kom frem. Hvor meget 
Ondt, de have sat for ham, er ikke let at vide, men inden 
ret lang Tid var gaaet, ser man af Dronning Christinas 
bistre Skrivelser, hvor vred hun er paa ham. Hun skriver 
saaledes: «Jeg er ikke tilfreds med Deres Brev, det er 
altfor tørt. Over Deres Langsomhed er jeg saa forbitret, 
saa jeg ikke kan sige det. Min Ild og Deres Flegma 
passe daarligt sammen. Jeg har sendt Dem for at skynde 
paa Svenskerne, men De lægger i Stedet derfor Deres Sen- 
drægtighed til disses. Det er ikke paa den Maade, De 
skal vinde mit Bifald.« Et Par Uger senere skriver hun: 

«De maatte dø af Blusel, om De var i Stand til at be- 
dømme Deres Brev. Det staar klart for mig, at De duer 
til ingenting, ikke engang til at indsé og rette Deres 
Fejl. De stoler maaske paa, at jeg erkender Dem for 
Slægtning paa venstre Side, Usling! De tager højlig fejl! 
Vid, at Konger have intet Blod, og at jeg hellere vil 
miste det end lade mig forhaane.» 

Uagtet Grev Wasanau ingenlunde var forsømmelig i 
sin Gerning eller undlod at gøre, hvad han kunde til 
Dronning Christinas Tarv, saa vare de Forhindringer, han 
mødte, og de Snarer, der vare lagte for ham, saa mange, 
at hun ikke fik det Udbytte af hans Rejse, som hun 
havde ventet, eller som hun vilde have faaet, hvis hun 
selv var rejst, og hun overdængede ham fremdeles med 
vrede Skrivelser; hun skriver saaledes: «Naar De sejler til 
Gulland, kan De ikke gøre noget bedre end at drukne 
paa denne Rejse; thi det vilde være en stor Lykke for 
Dem ikke at vende tilbage. I alle Deres Breve er der 
ikke et Gran af sund Fornuft; det eneste, der kan und- 
skylde Dem, er, at jeg tænker, De har tabt Forstanden, 
siden De rejste bort herfra. De er ingen Søn af Kong 
Ladislaus, derimod maa De nødvendigvis være en Søn 
af Kong Kasimir, idetmindste er De ligesaa dum som 
han. AdieuN 

Grev Wasanau taalte og led i al Stilhed, men disse 
bistre Skrivelser fra den iltre, ophøjede Herskerinde bragte 
ham dog ikke helt ud af Fatning, da hans gode Samvit- 
tighed frikendte ham. Da han vendte tilbage til Rom, 
havde han haabet bedre at kunne tale sig til Rette end 
hidtil at skrive sig til Rette med sin vanskelige Hersker- 
inde; imidlertid havde Vreden dog endnu ikke sat sig hos 
Dronning Christina, saa hun ved det første Møde imellem 
dem endog forivrede sig i den Grad overfor ham, at hun 
med en Stok slog ham i Hovedet, saa Kardinal Azzolini 
fandt sig beføjet til at optræde som Fredsmægler. Da 
hun havde givet sin Harme Luft, blev hun dog snart god 
igen; hun beholdt Grev Wasanau fremdeles i sin Tje- 

neste, og denne, der fandt sig i alting, tænkte da ejheller 
paa at finde et andet og bedre Herskab at tjene. Saa 
ubehagelige Optrin kunde der finde Sted mellem disse 
to sidste Ætlinge af den baade i Polen og Sverrig ud- 
døende Wasaslægt. Endnu mærkværdigere var det at se 
den store Gustav Wasas, den udødelige, svenske Kefor- 
mators og Protestants Efterkommere som Katoliker henleve 
deres sidste Dage i Pavens Hovedstad og modtage Naad- 
sensbrød af ham, thi den pavelige Kasse forstrakte i 
Virkeligheden Dronning Christina hvert Aar med 12,000 
Seudi , da hun havde ondt ved at slaa sig igennéra med 
Subsidierne fra Sverrig, eftersom hun daarlig forstod at 
sætte Tæring efter Næring og heller ikke kunde lade være 
at hjælpe andre, naar Hjertet tilsagde hende det. Hendes. 
Haand og Pung vare nemlig altid aabne, naaf det gjaldt 
at hjælpe værdige og trængende Venner af hendes Be- 
kendtskab. Da hun saaledes hørte, at en Ærkebiskop 
della Noce var i stor Pengeforlegenhed, sendte hun ham 
200 Dukater med følgende’ Billet: «Jeg sender Dem 200 
Dukater, hvilke hverken svare til Deres Fortjenester eller 
mine ønsker, men De er hævnet, idet jeg maa rødme. 
Sig ej et Ord derom til nogen, naar De ikke vil dødelig 
fornærme Deres Drn. Chr.» Foruden de 200 Dukater, hun 
sendte den trængende Ærkebiskop, overlod hun ham ogsaa 
sit Køretøj, naar han havde Brug derfor. 


Siden Mordet paa Monaldeschi viste den franske 
Konge Ludvig d. 14de megen Kulde overfor Dronning 
Christina imod tidligere; naar hun tilskrev ham, var han 
altid meget længe om at besvare hendes Breve, og da 
hans Moder, Enkedronning Anna, var død, var hun en af 
de sidste, der fik Meddelelse om dette Dødsfald. Dron- 
ning Christina følte sig saaret derved, og da hun ikke 
kunde hævne sig paa anden Maade, maatte hun nøjes 
med dels at slaa sig paa Pavens Parti, naar denne havde 

Udestaaende eller Stridigheder med den mægtige Konge, 
dels med sit skarpe Vid og Tunge at kritisere, hvad der 
tildrog sig i Frankrig, naar det ikke havde hendes udelte 
Bifald- Imidlertid kunde det ogsaa hænde, at Dronning 
Christina, som havde en skarp Forstand og godt Om- 
dømme, hverken var enig med Paven eller Kong Ludvig 
d. 14de; saa lagde hun ejheller Skjul paa at sige sin 
Mening rent ud til begge Parter. Dette var saaledes Til- 
fældet, da Kong Ludvig d. 14de i 1685 hævede det nan- 
tiske Edikt i Frankrig, hvilket var til stor Glæde for den 
daværende Pave, Innocens d. Ilte, som troede, at alle 
Reformerte derved skulde lade sig omvende til Katolicis- 
men, og som derfor i den Anledning lod afsynge Tedeum 
i St. Peterskirken og Engelsborgs Kanoner affyre Glædes- 
salver. 

Saavel Paven som Kong Ludvig vare saa sikre paa, 
at alle . Frankrigs Reformerte skulde gaa over til Katoli- 
cismen, da tillige paa samme Tid de berygtede «Drago- 
nader« fandt Sted, det vil sige: Dragoner bleve indkvar- 
terede hos de reformerte Indbyggere for at plage deres 
Værter saa længe, indtil de enten gik over til Katolicis- 
men eller udvandrede. Dette sidste lykkedes nemlig bedst, 
idet c. 700,000 vindskibelige og flittige Reformerte forlod 
Frankrig, til stor Skade for dette Land, men til stor 
Fordel og Opkomst for de Lande, hvor de drog hen for 
at fæste Bo. 

Med Hensyn til denne Religionsforfølgelse, disse 
«Dragonader», som de kaldtes, skrev Dronning Christina 
meget træffende til den tidligere franske Gesandt i Sver- 
rig, Mr. Terlon, som nu boede i Paris og havde spurgt 
om hendes Mening: «Da det er min Natur ikke at 
frygte nogen eller smigre nogen, saa vil jeg ærlig til- 
staa for Dem, at jeg ikke kan indsé, at der kommer 
noget godt ud af den store Plan at omvende Folk ved 
Hjælp af Vaaben i Haanden, og det kan ikke gavne, men 
i Modsætning dertil skade meget; thi Krigsfolk ere nogle 
underlige Apostle ; jeg holder dem for at være mere egnede 

til at slaa ihjel, skænde og stjæle end til at omvende 
nogen Huguenot til Katolik — Kendsgerningerne tale der- 
for .. . Den Maade, man derved bruger at omvende Ver- 
den paa, er ganske ny, og da Frelseren ikke har betjent 
sig af den Metode for at omvende Verden, saa maa den 
næppe være den bedste. Jeg forundrer mig og begriber 
ikke denne Iver og denne Politik, — det ligger mig for 
højt. Jeg er saa glad ved, at jeg ikke kan begribe den.« 


Hvad der ofte afstedkom Rivninger imellem Paven 
samt dennes Politi og Dronning Christina, var den saa- 
kaldte Kvartérfrihed eller Asylret, som hun havde tilegnet 
sig fra den første Dag, hun kom til Rom. Denne Asylret 
tilkom nemlig kongelige Personer og fremmede Gesandter 
og gav dem Ret til at nægte Udleveringen af de Forbry- 
dere, som havde taget deres Tilflugt til disse fredlyste 
Territorier. Da denne Asylret vanskeliggjorde det pave- 
lige Politis Opgave, idet Forbryderne søgte at undgaa 
Straf ved at søge Fristed og Frelse hos de fremmede 
Gesandter, hævede Paven denne Asylret for de fremmede 
Magters Vedkommende, og han henstillede nu ogsaa til 
Dronning Christina frivillig at give Afkald derpaa, idet 
han i en Skrivelse anmodede hende derom. Da det var 
paa et Tidspunkt, hvor hun ikke havde noget Udestaa- 
ende med Paven, svarede hun meget imødekommende: 
«Jeg tilstaar, at jeg kun byder Deres Hellighed, hvad der 
tilhører Dem. Hvad mig angaar, fordrer jeg intet og 
ønsker intet af Deres Hellighed, jeg beder Dem blot om 
i denne Handling at se det Eksempel, som jeg maaske 
ikke unyttigt giver for at understøtte Deres Helligheds 
retfærdige Dnske om at afskaffe Asylrettens Misbrug.« 
Denne hendes Imødekommenhed overfor Paven vandt 
meget Bifald hos alle veltænkende Personer; desto mere 
undrede man sig over, at hun ikke længe efter fortrød 

sin Beredvillighed. Muligvis har Roms Politi* været noget 
striks i at haandhæve sin Myndighed paa de Enemærker, 
der forhen laa under Dronning Christinas Jurisdiktion, 
eller ogsaa har hun faaet Nys om, at Kong Ludvig d. 14de 
ikke længere vilde respektere den opgivne Asylret, og saa 
vilde hun naturligvis ikke være ringere end han. Som 
bekendt var Kong Ludvig d. 14de ikke meget religiøst 
anlagt og brød sig ikke stort om at værne om Pave- 
stolens Anseelse. Han havde haft Stridigheder med Pave 
Alexander d. 7de, og nu gentog det sig atter med Pave 
Innoeens d. Ilte, som da ogsaa fik den stolte og over- 
modige Konges Magt at føle. Paa Kong Ludvigs Bud 
rykkede nemlig den nye franske Gesandt, Marquis Lavar- 
din, igennem Porta del Populo ind i Rom, kørende i en 
Galakaret i Midten af et væbnet Følge af 200 Officerer, 
300 Soldater, 100 Adelsmænd og 100 Tjenere. Bagagen 
blev baaren af 40 Muldyr, smykkede med Dækkener, i 
hvilke de kongelige, bourbonske Liljer vare broderede. 
Forud for dette Tog gik der en Tntendant, der kastede 
Penge i Grams til Folket, som paaskønnede det, idet det 
raabte: « Leve Frankrig.« Marquis Lavardin passerede Kor- 
soen i dette sit udfordrende Triumftog og satte sig i 
Besiddelse af Kvarteret Farnese, hvor han skulde bo. Der 
blev udstillet Skildvagter, der gik uophørlig Patrouiller i 
det besatte Kvarter, og naar Marquis Lavardin kørte ud, 
lod han sig eskortere af 200 Ryttere. Paven kunde ikke 
gøre anden Modstand end nægte at modtage denne franske 
Gesandt i Audients og forbød Kardinalerne og den romerske 
x\del al Omgang med ham. Pave Innoeens d. Ilte sagde 
resigneret: «De Franske komme med Heste og Vogne, vi 
ville vandre i Herrens Navn,» — den samme Trøst, som 
David udtaler i sin 20. Psalme, 8. Vers. 

Da der kort efter opstod en Strid imellem Dronning 
Christina og Pavens Politi, vilde hun forbavse Rom ved 
ligesom Kong Ludvig d. 14de at vise sin Trods og Dri- 
stighed overfor Paven. Anledningen var simpelthen den, 
at et Par af hendes Folk drev Smugleri og ulovlig 

Brændevinshandel i Ly af Kvarterfriheden eller Asylretten. 
Pavens Politi vilde arrestere de skyldige, hvilke Dronning 
Christina imidlertid tog i Forsvar og holdt sin Haand 
over, saa Politiet ikke fik fat paa dem den Gang, men 
opsatte Paagribelsen til senere. Nogen Tid efter var der 
en stor Fest i Gesu tætved Pantheon; for at vise sin 
Suverænitet og Trods begav Dronning Christina sig derhen 
kørende i sin Galavogn, og hendes Folk, væbnede til 
Tænderne, eskorterede hende, og de af Politiet efterstræbte 
og undsagte gik ifølge hendes Ordre triumferende ved 
Siden af hendes Vogn i deres Galaklædninger. Fornær- 
melsen var temmelig grov; en Pave af Sixtus d. 5tes 
Natur havde aldrig taalt sligt; de .undsagte vilde væré 
bievne fangne og straks hængte paa Stedet, og Dronning 
Christina vilde være bleven trukken ud af sin Vogn og 
sendt som Fange til Engelsborg; men Pave lnnocens d. Ilte 
havde ikke denne ubøjelige Energi, og hans Viljekraft 
vaklede i de kritiske Øjeblikke. Det pavelige Politi holdt 
sig passivt, og den romerske Pøbel, som omsværmede 
Dronning Christinas Vogn, tog hendes Parti og raabte: 
Leve Dronningen! Et øjeblik tænkte Pave lnnocens dog 
paa at sætte den arrogante Dronning i Band og storme 
hendes Palads, men han holdt ikke fast ved sin Beslut- 
ning, overvandt sig selv og sagde, idet han trak paa 
Skuldrene: «Lad os skaane hende; hun er en Kvinde. » 

Da denne Pavens Ytring blev forebragt hende, blev 
hun dødelig fornærmet, thi intet kunde saare hende mere, 
det var en Pil i hendes Amazonebryst. Dronning Chri- 
stinas Forhold til Pave lnnocens blev derfor ved at være 
spændt i lang Tid, og hun var samtidig baade vred paa 
Paven og Italienerne og tillod sig blandt andet at komme 
med den nedsættende Ytring: <»En eneste Franskmand er 
ligesaa meget værd som ti Italienere. » Dronning Chri- 
stina var krigerisk stemt paa dette Tidspunkt, hun troede, 
at hun var en Helgeninde, en Heltinde, fordi hun uden 
Fare kunde føre Krig mod en gammel Pave, tilmed hendes 
Velgører og Vært, som havde den Svaghed at skaane 

hende 1 ). Hun rustede sig i al Stilhed og hvervede Folk, 
ja troede endog, at man i Bom var bange for hende, 
fordi Paven ikke havde ladet anvende Magt imod hende. 
Til Sverrig skrev hun: «Her i Kom skælve alle undtagen 
Christina, « og en anden Gang: «Jeg er ligesom Cæsar 
overgivet i Sørøveres Hænder, men ligesom dengang er 
det mig, der truer dem, og dem, der frygte mig.» En 
fransk Historieskriver udtaler sig derom: «En parodisk 
Pantomime kunde ikke være latterligere end denne cæsa- 
riske Stilling: Dronning Christina fangen i St. Peters 
Baad, der var besat med gamle Præster og styret af en 
gammel Pave. Der var imidlertid ingen, der hverken 
truede eller frygtede hende; Paven betragtede hende som 
en gal Kvinde af høj Byrd, hvem der skyldtes Hensyn 
trods hendes Excentricitet. En Dag under den aller- 
hedeste Strid sendte Paven hende endog — af en Slags 
faderlig Galanteri, ved en Hofbetjent, — nogle af de tid- 
ligst modne Druer. Hun modtog denne Sending alt andet 
end venligt, og da Sendebudet var gaaet, udbrød hun, 
idet hun tejste sig: « Minga! Tror han, at han kan beruse 
mig med disse Druer? Jeg skal blive paa min Post.« 
Hun havde givet Paven dette øgenavn Minga, fordi han, 
der var gærrig paa sine Naadesbevisninger, ofte svarede 
Ansøgere med dette Ord: Minga, som paa gammel mila- 
nesisk Mundart vil sige « aldeles ikke« eller <*ikke paa 
nogen Maade.« 

Da Dronning Christina fremdeles ikke var nem at 
komme til Rette med, kunde Paven dog ikke modstaa sin 
Lyst til at lade hende føle sin Vrede, saaledes at hun fik 


>) Ikke at Pave Innocens d. Ilte personlig var bange for Krigens 
Rædsler, thi han havde selv tjent som Soldat i Tyskland og 
Polen i Trediveaarskrigen og kom i sit 25de Aar med Kaarde 
og Pistol til Rom for at søge verdslig Ansættelse, forinden 
en Kardinal dér overtalte ham til at lægge sig efter Teologi. 
Netop fordi Paven fra Ungdommen af var kendt med at drage 
det skarpe Sværd, ømmede han sig vel ved at gøre Brug 
deraf, nu da hans Livsopgave var en ganske anden. 

at vide, at hun dog ikke kunde tillade sig alt. Igennem 
Kardinal Azzolini blev hun nu skriftligt underrettet om, 
at de 12,000 Seudi, som hun hidtil siden Pave Alexander 
d. 7des Tid havde modtaget som et aarligt. Gratiale af 
den pavelige Kasse* herefter vilde falde bort. 

For Dronning Christina, hvis Pengemidler i Forvejen 
havde ondt ved at slaa til, var denne Meddelelse, kan 
man jo nok forstaa, en bitter Pille at synke, men da 
hun ikke kunde finde andre Midler til at hævne sig, saa 
havde hun kun den Udvej at lade, som om hun var glad 
ved at blive befriet for denne hidtidige pavelige Opmærk- 
somhed. Som Svar paa Meddelelsen skriver hun til Kar- 
dinal Azzolini: «Jeg beder Dem at vise mig den Retfær- 
dighed at tro mig, naar jeg siger Dem, at Deres Nyhed 
var af den behageligste Slags for mig. Gud, som kender 
mit Hjertes Dyb, véd, at jeg ikke lyver. De 12,000 Seudi, 
som Paven gav mig, var hidtil den eneste Plet paa min 
Tilværelse og har været den største Ydmygelse, Gud har 
kunnet lægge paa mit Hovmod. Jeg har nu fundet 
Naade for Hans Øjne, idet Han paa en saa ærefuld 
Maade for mig har befriet mig for denne Fornedrelse. 
Han har derved rigeligt belønnet mig for det lidet, som 
jeg har kunnet udrette til Hans Ære. Denne Hans Naade 
er ligesaa meget værd som tusinde Kongeriger. Ved Mod- 
tagelsen af Deres Brev var jeg alene, men jeg kunde ønske, 
at den hele Verden kunde have set den Glæde, Brevet 
forvoldte mig. Jeg takker Gud derfor, og jeg beder Dem 
paa mine Vegne at takke Hs. Hellighed Paven, der har 
befriet mig for det hidtidige ydmygende Forhold. Farvel. » 

Man skulde synes, det havde været let for Dronning 
Christina langt tidligere at være kommen ud af dette 
« ydmygende Forhold, •> selv uden at en Fejde imellem 
hende og Paven skulde til for at skaffe hende af med et 
Tryk, som man ikke tidligere havde opdaget mindste Spor 
af hos hende. Trods Dronning Christinas foregivne Lige- 
gyldighed overfor dette Spørgsmaal er det dog vist, at 
det bidrog til at forbitre hende Opholdet i Rom, saa hun 

paa Grund af sin egen Ustadighed og paavirket af andre 
deri interesserede en Stund tænkte paa helt at forlade 
Rom og slaa sig ned i sin Slægtning Kurfyrsten af 
Brandenburgs Stater. Dette var meget misligt for Kar- 
dinal Azzolini, der som tidligere berart var udsét til at 
være hendes Arving; han forsøgte derfor paa, saa lempeligt 
og paa saa fin en Maade som muligt, at faa hende derfra. 
Det lykkedes, saa at denne Beslutning, der ogsaa vilde 
tage en Del Tid for at bringes til Udførelse, aldrig kom 
videre end til de forberedende Skridt, forinden hendes 
Død gjorde Spørgsmaalet overflødigt. 


Naar det skortede paa god Forstaaelse med Paven og 
den øvrige Verden, kunde Dronning Christina altid trække 
sig tilbage til sine Studier, Biblioteker og Samlinger, som 
altid med Lethed kunde udfylde hendes Tid. Om det nu 
var for at finde Erstatning for de 12,000 Seudi, Paven 
havde frataget hende, vides ikke, men efter den Tid ser man, 
at hun atter gav sig af med Alkymien i Haab om at frem- 
stille det røde Guld. Allerede i Hamburg havde Milane- 
seren Borri som før omtalt faaet hende til at smide et Par 
Tusinde Dukater eller flere i dette Fantasifosters bundløse 
Kar. Denne Mani bemestrede sig hende nu atter i Rom 
trods den dyrekøbte Erfaring fra tidligere Tid; thi hver 
Dag glødede, smeltede, blæste og destillerede hun i sit 
Laboratorium i Selskab med en Alkymist fra Bologna ved 
Navn Bandiére, som foregav at have opdaget Hemmelig- 
heden at kunne forvandle Dampen i Destillerkolberne til 
klingende Mønt. Dette Haandværk havde imidlertid sine 
Skyggesider for ham, thi naar et eller andet Eksperiment 
mislykkedes, kunde Dronning Christina, i sin literhed og 
Vrede, enten dunke ham med Morterstøderen eller kyle en 
Flaske eller Foglietta efter ham. 

Ilter og skarpsindig, som hun var, var hun nu ikke 

saa nem som forhen til at lade sig foregøgle lyse Billeder 
af Eksperimenternes Enderesultater, naar det kun var 
Blændværk eller Blindebuk det hele, som det Gang efter 
Gang viste sig. 

Hun var til sin Død overbevist om, at det maatte 
lykkes at lave Guld, finde de vises Sten og dermed Recep- 
ten paa, hvorledes man bevarede evig Ungdom. Med fuld 
Alvor skriver hun: « Sandheden tvinger os til at tro, at 
der findes Mænd, som vide at undgaa Døden.*) 

Som Erindring om Dronning Christinas Guldmageri 
under Bandiéré var der endnu, indtil for faa Aar siden, 
en Del magiske Tegn og Indskrifter paa en Port ind til 
en Have ved Villa Palombaro, paa Vejen fra St. Maria 
Maggiore til Lateranet, hvis Besidder i sin Tid hørte til 
hendes Omgangskreds, der tog Del i hendes alkymistiske 
Arbejder. 


Naar Paven og Dronning Christina levede paa spændt 
Fod, følte hun sig, som vi vide, ikke heller forpligtet til 
at lægge Baand paa sin hvasse Tunge eller frimodige Ud- 
talelser i Skrift og Tale ved forekommende Lejlighed. Da 
Paven saaledes t. Eks. i sin Tid overfor Frankrig pukkede 
paa sin Ufejlbarhed, hvilken Regeringen i Paris drog 
stærkt i Tvivl, skriver hun: «Det er meget djærvt af 
Frankrig at betvivle Pavens Ufejlbarhed. Jeg for min 
Part ansér ogsaa den Tvivl for fuldstændig berettiget. »» I 
de 30 Aar, hvori Dronning Christina havde boet i Rom, 
havde der siddet fire Paver efter hinanden paa Pavestolen. 
Ved Omtalen af disse Paver skriver hun: «Man siger, at 
den katolske Kirke styres af den Helligaand. Jeg tror 
næsten ogsaa, at det forholder sig saaledes, eftersom den 
ikke forlængst er ødelagt; thi jeg har nu kendt fire Paver, 
fire af disse jordiske Styrere, af hvilke ingen har haft 
sund Menneskeforstand. »> Sé, det var jo en hvas Udtalelse, 
hvilken berettes af hendes Sekretær Galdenblad. Paa dette 

Tidspunkt udtalte Dronning Christina ogsaa ønsket om 
en ny Pave; hun skriver: «Jeg ønsker inderligt at se en 
stor og værdig Pave paa den hellige Stol. Jeg ønsker 
dette skønne Skuespil ligesaa meget som min egen Salig- 
hed, og min Forhaabning til Gud er saa stor, at Han vil 
bevise mig denne Naade. Det drejer sig her om Hans 
Ære, og jeg tror ikke, at Han vil lade sin Kirke forblive 
i den trøstesløse Stilling, hvori den nu befinder sig. Det 
er nu paa Tide, at Han viser sin mægtige Haand og ikke 
tøver dermed.« 

Da de Franske i Aaret 1688 vare faldne ind i og 
havde erobret og plyndret Rhinpfalz, gjorde det et stærkt 
Indtryk paa Dronning Christina; hun skrev til en bekendt 
i Frankrig: «Nu have vi en stor Katastrofe i Europa. Jeg 
tror, at De om kort Tid vil have den Glæde ligeledes at 
se Rom angrebet; det er en Historie, der kan gøres paa 
24 Timer. De vil snart erfare besynderlige Ting. Alle 
ryste her i Rom, jeg alene dog undtagen. De Franske 
her i Rom ere stærkere end os andre, omendskønt de dog 
ikke ere bevæbnede. Paven er mere forhadt end nogen- 
sinde og, hvad værre er, foragtet af alle.« Det var jo en 
streng Udtalelse, saa meget mere som Innocens d. Ilte 
var en af de bedre og retsindigere Paver, der have siddet 
paa Pavestolen; men naar Dronning Christina var vred, 
lagde hun aldrig Fingrene imellem. 


Som der tidligere er fortalt, besøgte fremmede af 
Rang eller de, der havde Anbefalingsskrivelser, Dronning 
Christinas Hof i Rom. Ingen forsømte at lade sig fore- 
stille for la regina di Svezia, hun hørte til Stadens Mærk- 
værdigheder, og hendes Hof var det eneste Sted i Rom, 
hvor man rigtig morede sig, siden Innocens d. Ilte var 
bleven Pave. Denne Pave vilde nemlig stænge for al den 
Lystighed og Sædernes Slaphed, der havde fundet Sted i 

den aandssvage Pave Cleraens d. lOdes sidste Tid. Pave 
Innocens d. Ilte var ikke selv nogen Misantrop, men han 
troede at burde lægge et ordentligt Baand paa Udskejelsen 
- og den offentlige Lystighed i det hele taget og gik 
vistnok derved for vidt, idet han vilde indskrænke den 
uskyldige Karnevalslystighed. Romerne knurrede desfor- 
uden over, at Teatrene lukkedes, og over, at Sang og 
Dans paa offentlige Steder ikke maatte finde Sted. 

Blandt dem , der selvfølgelig ivrede stærkest imod 
Pavens strenge Forbud, var Dronning Christina naturligvis. 
Hun vilde i hvert Fald som kongelig Person ikke holde 
sig Pavens Forbud efterrettelig. Hun lod opføre baade 
Komedier og Koncerter ved sit Hof og brød sig kun lidt 
om Pavens Forbud imod Damernes nedringede Kjoler og 
Balletdans. De, der vilde more sig eller spørge nyt, gik 
aldrig fejl, naar de kunde faa en Indbydelse til den alle- 
rede gamle Dronning, som holdt Hof i det velindrettede 
Riariopalads med den meget store, veldyrkede Have, som 
omgav det. Palazzo Riario var Dronning Christinas 4de 
Bopæl; da hun første Gang kom til Rom, boede hun nogle 
Dage i Vatikanet og flyttede derfra til Palazzo Farnese, 
og efter den anden Rejse til Frankrig boede hun i Kar- 
dinal Mazarins Palads ved Quatro Fontane, ikke langt fra 
Diocletians Bade; derfra var det, hun flyttede til Palazzo 
Riario, som hun havde købt sig Beboelsesret til for Livs- 
• tid. Riario-Paladset var ikke alene stort nok til at huse 
Dronning Christina og hendes lille Hofstat, men der boede 
ogsaa en Del Kunstnere og Funktionærer samt unge, 
smukke Damer, der kunde tage sig ud i de Skuespil og 
Koncerter, som jævnligt opførtes der. Ikke alene var 
Dronning Christina en stor Ynder af dramatisk Kunst og 
Musik, men hun gjorde sig en Fornøjelse af at kunne glæde 
andre dermed. Fra sit Palads’s Estrade kunde hun lade 
opføre Koncerter af et samlet Orkester paa 150 Musici for 
de sammenstrømmede, taknemmelige Tilhørere, og til de 
Skuespil, Koncerter og Balletter, hun lod opføre inden 
Døre, var det ikke vanskeligt, med fornøden Anbefaling 

og Protektion, at komme med. I hendes Saloner kunde 
der sporges nyt saavel fra den politiske som den literære 
Verden, og alle videnskabelige Emner kunde der sættes 
under Debat. Det var vanskeligt at træffe en Person, 
som forenede mere naturlig Livlighed og tiltalende Aaben- 
hjertighed i Forbindelse med udstrakte Kundskaber og 
boglig Viden end netop Dronning Christina. Hun havde 
dertil en sjælden Evne til at sige noget udsagt artigt og 
smigrende til enhver, der besagte hende og faldt i hendes 
Smag; hun kunde, naar hun vilde, tage Folk med Storm, og 
det var ikke saa sært, at de, der havde sagt Audients hos hende 
eller besagt hendes Cirkler, kunde gaa aldeles begejstrede 
derfra. Ligesaa ligefrem, naturlig og indtagende hun kunde 
være til daglig Brug, naar hun saa fremmede hos sig, 
ligesaa urimelig, kedsommelig og umedgarlig kunde hun 
være ved officielle Lejligheder, naar hun tog Hermelinet 
og den dermed falgende kongelige Selvfølelse paa; saa 
var ingen Kompliment, Bajning eller Buk overfor hende 
dyb og underdanig nok. Hun var i saa Henseende alle 
Ceremonimestres Skræk og Rædsel, thi altid havde hun 
noget at beklage sig over og gare Udsættelse paa. 

Det kvindelige Hofpersonale, som Dronning Chri- 
stina havde omkring sig, var meget faatalligt og havde 
det i Reglen særdeles godt hos hende. De Betingelser, 
Dronningen stillede til dem far Antagelsen, vare ganske 
faa. Den farste Fordring var, at de maatte være smukke 
og tage sig godt ud; paa Fadsel og Byrd eller solide 
Kundskaber lagdes der ringe eller ingen Vægt. Hvilken 
Kvinde skulde vel ogsaa kunne tænkes at staa Maal i 
Kundskaber og Belæsthed med den lærde Dronning! Der 
var det mærkelige ved Dronning Christina, foruden meget 
andet, at jo lavere hendes kvindelige Omgivelser stod paa 
den sociale Rangstige, desto lettere omgikkes hun dem uden 
som sagt at tage Hensyn til deres Fadsel og Kundskaber. 
Ligesaa hovmodig Dronning Christina var imod Fyrstinder 
og fornemme Damer, ligesaa fortrolig var hun med sine 
Hofdamer og Kammerjomfruer, og hendes Nedladenhed 

overfor dem grænsede ofte til Svaghed. Som for omtalt, 
kunde Dronning Christina ofte beholde sine Folk længe. 
Dette var t. Eks. Tilfældet med Søstrene Ottavia og Portia 
Passaglia; de vare unge og smukke, da de først kom i hen- 
des Tjeneste, men i Aarenes Løb havde de maattet bøje 
sig for Forgængelighedens Lov og kunde nu ej længere 
gøre Indtryk paa Herrerne som tidligere. Foruden disse 
to Søstre, som i sin Tid havde tiltraadt deres Tjeneste 
hos Dronning Christina som Kammerjomfruer og nu vare 
avancerede til Hofdamer, var der ogsaa en Datter af 
Kammerherre del Monte, som endnu var ung og figurerede 
som eneste Hoffrøken. 

Ovennævnte to ældre Hofdamer og yngre Hoffrøken 
vare de eneste kvindelige Væsener, der bevægede sig i 
Dronning Christinas Saloner som hendes nærmeste Om- 
givelser; men desforuden havde hun ogsaa i de sidste Aar 
nogle unge, smukke Piger i sit Hus, som vare i Besid- 
delse af musikalsk eller dramatisk Talent, saa de kunde 
optræde i Dronningens Soireer eller paa hendes private 
Teater. Disse Skønheder holdt Dronning Christina paa 
en Maade indespærrede, for at de ikke skulde blive snap- 
pede bort uden hendes Vidende og Vilje. 

I Dronning Christinas sidste Aar havde hun saaledes 
tre slige skønne Fugle i sit Bur, nemlig: Maria Landini 
og Søstrene Angelina og Barbara Georgini. Af disse var 
især Angelina en blændende Skønhed, der allerede havde 
sat mange Hjerter i Brand. Hun havde paa egen Haand, 
uden at erhverve Moderens Samtykke, forlovet sig med en 
fransk Billedhugger, Théodon, men for at forpurre det 
henvendte Angelinas Moder sig til Dronning Christina og 
bad denne om at tage sig af begge Døtrene ved at 
optage dem i sit Hus, hvad Dronningen saa meget hellere 
gjorde, da hun kunde have Brug for de unge Pigers 
Talent. Var saaledes end Palæets Dør lukket for Billed- 
hugger Théodon, var den unge Piges Moder egennyttig 
og lav nok til at sælge Datterens Dyd til en skamløs 
Vellystning, som senere vil blive omtalt. Denne oprørende 

Begivenhed kom til at forkorte Dronning Christinas Liv, 
idet den fandt Sted, medens hun endnu var svag efter en 
overstaaet Sygdom. 


Hvad enten i roligere Forhold eller i Strid hengled 
Aarene i Rom imidlertid for Dronning Christina, saa hun 
efterhaanden mærkede deres Tryk. Hun var nu ikke ung 
mere, som da hun første Gang kom til Rom; den Gang 
var hun kvik og væver, let i Vendingen med sine Danse- 
mestertrin hen ad Gulvet. Den fordum ungdommelige, 
lette og livlige Kvinde, som nu var 60 Aar gammel, var 
bleven svær og fyldig, med et værdigt, matroneagtigt Ud- 
seende. Den høje Pande, den krumme Næse og de store, 
gennemtrængende Øjne vare de samme som forhen, men 
Munden var noget indfalden, Underlæben var fremstaaende, 
og saavel Hagen som Dobbelthagen havde tydelig Skæg- 
ansats. Det hidsige i hendes Temperament og det ild- 
fulde i hendes hele Væsen tabte sig dog aldrig. Hun var 
en besynderlig Blanding af godt og ondt, af Højhed og 
Hverdagsagtighed. En svensk Historiker bemærker træf- 
fende, at alle hendes Egenskaber og Ejendommeligheder 
stammede fra et lyst Hoved og et koldt Hjerte; med 
Hensyn til det første blev hun i saa Henseende fra sin 
Ungdom af snart klar over sin Overlegenhed over de aller- 
fleste, og med Hensyn til det sidste elskede hun ikke 
atidre end sig selv. Hun havde Betingelser for at blive 
en stor Personlighed, men blev dog aldrig andet end en 
usædvanlig Fremtoning. Hendes Ideal var at stige saa 
højt, at ingen dødelig kunde naa hende, men dette naae- 
des aldrig ad de Veje, hun gik. I sin Selvbiografi, som 
hun tilegnede Gud, skriver hun: «Du har gjort mig saa 
stor, at om Du havde givet mig al Verdens Riger, var 
mit Hjerte ikke blevet mere glad.» Denne Dronning 
Christinas Overbevisning om sin egen Storhed og om, at 
den overstraalede alle andres, vaagnede tidligt hos hende 

og fulgte hende lige til Graven. Den bragte hende til at 
frigere sig for alle Baand og for de Pligter, der paahvi- 
lede hende og vare hende besværlige. 

I sin Ungdom frigjorde hun sig, saasnart hun kunde, 
for sin Taknem melighedspligt imod den store Minister 
Oxenstjerna, der havde styret Riget, til hun naaede Myndig- 
hedsalderen; dernæst frigjorde hun sig for sit Troskabs- 
løfte til Barndomsvennen Carl Gustav, og for at frigøre 
sig for Ægteskabets Tvang lod hun ham udnævne til 
Tronfølger. Senere frigjorde hun sig fra Regeringssorgerne 
ved at nedlægge Kronen, da hun ved sit storartede Gds- 
leri havde brugt saa meget, at der maatte ske en For- 
andring. Dernæst frigjorde hun sig fra sin Religion for 
at vinde en forøget Hyldest i de katolske Lande, og som 
Slutsten frigjorde hun sig igennem Mordet paa Monal- 
deschi fra den almindelige Lov, som byder, at ingen 
samtidig maa være Anklager og Dommer; men herved 
gjorde hun ogsaa selv Ende paa sin Storhed i Verdens 
Gjne, og hun saa i den efterfølgende Tid, at mange af 
dem, der før havde søgt hende, gjorde alt for at undgaa 
hende. Hendes Historie i sin Helhed giver et lærerigt 
Bevis for, hvorledes, de største Sjælsevner kunne gaa tabte 
under Selviskhedens Herredømme, samt hvor lidt den 
Storhed har at betyde, der alene gaar op i sig selv. 

Saa vidt den svenske Historieskriver, der var Dron- 
ning Christinas Landsmand; Historieskriveren P. de St. 
Victor, der var Katolik og født i det Land, hvor Dron- 
ning Christina lod Monaldeschi myrde, bruger endnu 
stærkere Farver, naar han udmaler Billedet og Forstaaelsen 
af hendes Personlighed. Dronning Christina lod nemlig i 
den sidste Tid, hun levede, sin sidste Medalje præge. Den 
fremstillede en Paradisfugl, der svæver over hendes Buste 
med den italienske Randskrift: »Libero nacqui e visso, e 
moro sfiolto«, som lyder i Oversættelse: jeg er fri født, 
har levet frit og vil dø i Frihed. Paul de St. Victor til- 
føjer følgende hvasse Linier: »Dronning Christina levede 
virkelig frit, men saaledes, at hun brød med Naturen og 

skyede Pligten. Hun fornægtede sit Kan uden derfor at 
iklæde sig de mandlige Dyder; hun gav Afkald paa sin 
Krone, fordi hun fandt, den var for tung at bære. Hendes 
Liv er et Væv af Modsigelser, hvor hendes Handlinger 
aabenbart stride mod hendes Principper. Det er umuligt 
at opdage en Plan, hun har fulgt. Dersom hun har haft 
en bestemt Tanke, maa det have været den at forbause 
Verden og vække Opsigt for enhver Pris. Hun sætter sin 
Tronfrasigelse i Gang som en Apoteose, der skal hæve 
hende op over Kongernes Række, hun praler med sin 
Omvendelse, som var den et stort Skuespil, ikke til Ære 
for Gud, men for Menneskene. Troen mangler i hendes 
Opofrelser og Oprigtigheden i hendes Forsagelser.« Frem- 
deles: «Hendes Forbrydelser ere mere Praleri end Hævn. 
Farvende sit falmede Purpur i Blod, dræber hun for at 
vise, at hun er Dronning endnu. Monaldeschi var Gen- 
stand for et Snigmord, som skulde have Udseende af en 
Henrettelse. Dronning Christina vilde ved hans Død be- 
vise, at Tronfrasigelsen ikke havde berøvet hende Retten 
til at holde Lovens Glavind i sin Haand. Trods det 
rædselsfulde i dette forræderiske Overfald lykkedes det dog 
ikke for Dronning Christina at blive betragtet som frygte- 
lig. Det er kun en tragisk Scene i et halvkomisk Stykke. 
Alt er slaaet fejl i denne forstyrrede Natur. Magt uden 
Storhed, Intelligens uden Værdighed og Lune uden Ynde. 
En Hermafrodits Uoverensstemmelse synes at kæmpe om 
hendes Liv og Karaktér; der er i hende noget af en 
Pedant og en Zigeunerske, en Blanding af den galante og 
den lærde Dame.« 


Dronning Christina havde altid ængstet sig for Alder- 
dommen og de Svagheder , der dermed kunde følge. 
« Alderdommen er værre end Døden,« sagde hun, (.lykke- 
lig den, som dør uden at ældes.« En anden Gang skriver 
hun: «Jeg har af Naturen en stor Aversion imod Alder- 

dommen, og jeg véd ikke, hvorledes jeg skal overvinde 
den eller vænne mig til at forsone mig med at blive 
gammel. Gav man mig Valget imellem at blive gammel 
eller dø, saa tror jeg, jeg valgte det sidste uden Betænk- 
ning; men da man ikke spørger os om vor Mening, saa 
vil jeg se at vænne mig til at finde Smag deri. Døden, 
der nærmer sig, og som aldrig forfejler sit Øjeblik, for- 
uroliger mig ikke. Jeg venter den uden at ønske den og 
uden at frygte den.» 

Ikke et Ord, en Linie eller en Handling tyder paa 
mindste Frygt hos hende, siden Tanken om Døden havde 
fundet Indpas hos hende, men desværre ejheller senere 
noget Tegn paa mere Alvor og Værdighed i hendes Liv. 

Hun fortsatte sit Levesæt med Intriger, lunefulde Indfald 
og Fornøjelser lige til det sidste. Havde hun end store 
Tanker om sig selv og sin kongelige Værdighed, svandt 
disse dog noget væk i de sidste Aar af hendes Liv, NB 
naar hendes Tanker fæstede sig paa Døden og hendes 
Bortgang herfra. Det kan man se af en Kondolations- 
skrivelse, hun sendte til de efterladte efter en afdød 
Kammerherre ved hendes eget Hof. Hun skriver: «Hvad 
ere vi? Støv og Aske! — intet! Betænk, at vi alle- 
sammen forsvinde som en Skygge. Livet er en Drøm, 
det forsvinder og flyr som et Lyn, vi ile alle imod Evig- 
heden — Gud skænke os Lykke og Herliggørelse dertil.** 

Det ildfulde og varmblodige Temperament, hvormed 
Dronning Christina var født, foranledigede i hendes sidste 
Leveaar, ligesom i hendes Ungdom, fra Tid til anden 
pludselige og heftige Sygdomsapfald. Hun søgte at fore- * 
bygge Sygdom ved et maadeholdent og tarveligt Levesæt. 
Maadeholdende havde hun altid været, saa det faldt hende 
ikke vanskeligt at følge en saadan Levemaade. Krydrede 
Sager kunde hun slet ikke taale. Hun drak kun Vand, 
og al Overtalelse fra de italienske Lægers Side kunde ikke 
overvinde hendes fra Ungdommen af nærede Uvilje imod 
Vin. Nogle Aar tidligere havde hun, af Frygt for at blive 
for svær, paa Lægernes Kaad drukket 1 Del Vin, blandet 

med 3 Dele Vand; men det kunde hun kun holde ud i 
et halvt Aar, saa herte hun op dermed. Hun korrespon- 
derede med sin gamle Ven og Læge, Dr. Bourdelot i 
Paris, om sit Befindende. Han, som troede, at hun satte 
ligesaa megen Pris paa Bordets Glæder som han selv, 
anbefalede hende kun at spise lidet, hvortil hun med 
meget Lune svarede ham, at den mest afholdende ikke 
kunde nøjes med mindre, end hun fik, da Mad og Drikke 
jo aldrig havde været hendes Afgud. Hun holdt ikke af 
vidtløftige Diætforskrifter med Hensyn til Maden; ofte 
begav hun sig ud i sit Tjenerskabs Køkken for at faa af 
dettes tarveligere Mad; f. Eks. stegte Kastanier holdt den 
høje Patient meget af, af hvilke Lægen dog havde forbudt 
hende at nyde ud over en vis Begrænsning. Hun sov kun 
meget lidt, sjældent mere end 5 Timer, naar hun befandt 
sig vel. Hun skriver: «De véd, at jeg tidligere sov endnu 
mindre, men ved den store Frihed, jeg nu har, da jeg 
næsten altid er Herre over min Tid, under jeg mig mere 
Ro for at forfriske mit Temperament, hvilket ellers gaar 
op i Ild og Flamme.« 

Naar Dronning Christina følte sig utilpas eller havde 
Feber, lod hun sig aarelade, stundom paa egen Haand, ja 
ofte imod Lægens Raad. Der fortælles, at en Dag, efter 
at hun havde ladet sig aarelade paa Armen, og hendes 
Hofskræder skulde prøve en ny Kjole paa hende, fra- 
raadede han hende — i den allerbedste Mening — at 
anstrenge Armen for meget, hvorover hun gav ham et 
dygtigt ørefigen, dels for at vænne ham af med at tale 
til hende eller give hende Raad, naar han ej var spurgt, 
dels for at vise ham, at der var Kraft i Armen endnu. 

Naar Dronning Christina var syg og sengeliggende, 
var hun mere tilgængelig for de Mæglere, der vilde stifte 
Forlig imellem Paven og hende. Da hun saaledes, medens 
hun i Aaret 1687 laa i Strid med Paven, var bleven syg, 
fik hun en Dag en anonym Billet tilsendt, hvori det an- 
befaledes hende — da ingen dog vidste, hvor langt Døden 
var borte — at slutte Forlig med Paven og jage alle 

dem i hendes Palads, som bed Justitsen Trods, ud af dette, 
samt fjerne alle uanstændige Malerier og Statuer i hendes 
Palads ved at brænde dem. Naturligvis lo hun af det 
sidste naive Forlangende, men gjorde dog kort efter Alvor 
af at gere Paven en Undskyldning, og alt blev godt igen. 
Da hun kom sig, var der stor Glæde paa Fæide i Bom, 
thi hun gjorde meget godt imod fattige og underholdt en 
hel Del Mennesker der. Der blev i Anledning af Helbre- 
delsen sunget Tedeum i flere Kirker og holdt festlige 
Messer og en Del Illuminationer. 

Det viste sig ved denne som ved tidligere Lejligheder, 
at naar Dronning Christina vilde lade være at søge Strid 
og række Haanden ud til Forlig, var Paven straks rede 
til at modtage den fremrakte Haand til Forsoning. Der 
kunde nu, da det lakkede henimod Døden, komme ydmyge 
Udtalelser af hende, som hun tidligere ellers ikke gav sig 
af med; hun skriver saaledes: «Jeg er mere og mere mis- 
fornøjet med mig selv. Jeg ønsker mig ikke Guld, Ære 
eller Herrevælde; men derimod mere Dyd og gode Ger- 
ninger.« Til sin fattige Slægtning, «paa venstre Side,« 
Grev Wasanau, som hun raadede til at gaa i Kloster, 
naar hun var død, sagde hun: « Lad Dem ikke smigre med 
tomme Forhaabninger, men vær overbevist om, at i denne 
Verden findes hverken for Dem eller for mig mere at 
haabe. De mangler Midler til at leve efter Deres Stand, 
og jeg har ingen at give Dem. Jeg kunde ønske at lade 
Dem forsøge Lykken som Kriger eller at lade Dem gaa i 
Maltas Tjeneste, men i begge Tilfælde behøves der en 
Udrustning, som overstiger vore Kræfter. Verden fordrer 
Penge; det er alene i Guds Arme, man uden Blusel og 
Frygt kan kaste sig, naar man er blottet for alt. Den 
største Tilfredsstillelse opnaas, naar man ofrer alt jordisk 
til Guds Ære. Hvad vi eje, maa vi i alle Tilfælde for- 
lade, naar Døden kalder os heden, enten tidligere eller 
senere.« 

Dronning Christina havde tidligere af og til nedskre- 
vet en Del Tanker om et og andet, hvoraf et lille Uddrag 
formenes at kunne være af almindelig Interesse at lære 
at kende, da nogle ere en Del barokke og prægede af 
hendes ejendommelige Personlighed, navnlig naar hun 
bryder Staven over sit eget Kon. Der hidsættes nogle 
faa Prover af den store Mængde, som findes: 

Prøver man sit Hjerte, saa vil man befinde, at intet 
formaar at fylde det eller at trøste det uden Gud. 

Det Gode og det Onde maa komme over os, paa hvad 
Maade det vil, saa kommer det dog altsammen fra Guds 
mægtige Haand, som alene byder derover og uddeler det; 
man maa love, prise og takke Gud derfor, hvorledes det 
end kommer. 

Man maa takke Gud Herren lige saa godt for det 
Onde som for det Gode; for det Gode, fordi vi ere højst 
uværdige dertil, for det Onde, fordi vi altid lide mindre 
deraf, end vi fortjene. 

Naar man beder Gud om Tilgivelse for sine Fejl, 
skulde man ogsaa billigvis takke Ham for dem, man ikke 
har begaaet, da vi vide, at det alene er Hans Godhed, 
som har bevaret os derfor, og ikke vor egen Kraft og 
egen Dyd. 

At tro alt er Svaghed, intet at tro er Daarskab; 
intet er Gud umuligt, det er nok. Fornuften falder det 
svært at være overbevist om Kristendommens Sandhed, 
men Viljen maa bringe Fornuften til Lydighed. 

«Alt, hvad der ikke gør Menneskene mere vidende, 
stærkere og bedre, er unyttigt for dem.« 

«Filosofien forandrer ikke og forbedrer ikke Men- 
neskene. » 

«Den største af alle Videnskaber er at forstaa at leve 
ret og dø vel, alle de øvrige ere unyttige, naar de ikke 
bidrage dertil.« 

Det kommer mindre an paa, hvorledes man er født, 
men der maa lægges megen Vægt paa, hvorledes man dør. 

Man maa hverken frygte Døden eller ønske sig den. 

« Vrede er uskyldig, naar den er berettiget. » 

»Menneskelige Storheders Vrede er aldrig uværdig for 
dem.» — <»Den mindste Flue kan bringe en Lave til 
Raseri, det samme hænder store Naturer.« — « Havet er 
Billedet paa store Aander; hvor oprart det end synes at 
være, er det dog altid roligt paa Bunden.« 

Man skylder enhver, som bekender sine Fejl og beder 
om Naade, at tilgive dem. 

Bevidstheden om at have begaaet en Forbrydelse er i 
og - for sig Straf nok. 

Vil man tale vel, maa man tale lidet. 

«Af alle menneskelige Laster ere Gudsbespottelse, 
Lagn og Fylderi de utaaleligste for mig; ingen, som gar 
sig skyldig deri, kan være en Hædersmand.« 

Ædruelighed er for en retskaffen Mand en saa nad- 
vendig Dyd, at han uden at besidde den ikke kan være det. 

«Den starste Fornajelse, som Penge vedvarende yde, 
er, naar man giver dem ud.« 

Enhver, som frygter for at se sin Kreditor, har en 
utaknemmelig og nederdrægtig Sjæl. 

Man kan være en meget ærlig Mand, uden at man 
er en stor Mand, men man kan ikke være en stor Mand 
uden ogsaa at være en ærlig Mand. 

Alle Aarhundreder og alle Lande frembringe store 
Mænd og Helte, men Lykken og Lejligheden drage dem 
ikke altid frem saaledes, at de blive kendte. 

Den personlige Fortjeneste gar Forskel imellem Kon- 
gerne, og ikke deres Staters Starrelse. 

Man sammenligner Folk med Alexander den Store, 
Folk, som knap fortjene at sammenlignes med hans Hest. 

Jeg har en uovervindelig Aversion imod alt, hvad 
Kvinder sige og gare. Vredagtig, stolt og heftig, som jeg 1 
er, er jeg ingen tilpas. Jeg er vantro og ikke i mindste 
Maade from, og min lidenskabelige og livlige Karaktér 
har ingenlunde gjort mig ufalsom for Kærlighed og Ær- 
gærrighed, men desuagtet har jeg altid kunnet holde 

Stand derimod; dog, det skyldes alene min Stolthed og 
det, at jeg ikke vil føje mig efter noget Menneske. 

«At være dydig og fortræffelig er vanskeligt for en 
Kvinde, og naar man engang har denne store Naturfejl, 
er den ikke til at rette. » 

«Den saliske Lov har Ret, naar den udelukker Kvin- 
derne fra Tronen; thi selv Kvindens Dyder passe ikke for 
Tronen; de faa Undtagelser ere et helt Særsyn; ejheller 
bør en Konges efterladte Gemalinde være Formynderske 
for den mindreaarige Kronprins.« 

«Den sande Kærlighed forlanger intet, kun at elske, 
den bestaar altid, den være nu lykkelig eller ulykkelig. 
Kærlighed er udødelig, naar Højagtelse har fremkaldt den. 
Kærlighed er uforenelig med Ægteskabet. Menneskene 
gifte sig uden at kende hinanden, og naar de lære hin- 
anden at kende, hade de ofte hinanden. Man slutter 
denne frygtelige Kontrakt uden at tænke over, hvortil 
man forbinder sig, saa der hører mere Mod til at gifte 
sig end til at gaa i Krig.« 

Sokrates sagde: «Hvad enten Du gifter Dig eller ikke, 
vil Du fortryde det.» Jeg for min Part tror, at ethvert 
Menneske, der gifter sig, ufejlbarlig vil fortryde det, men 
jeg indsér ikke, hvorfor man skulde fortryde, at man ikke 
havde giftet sig; jeg kan af Erfaring dømme derom. 

Kvinderne gifte sig ofte blot for at sætte sig i Frihed, 
og de ville hellere have en gammel Mand end slet ingen. 

Misundelse og Gærrighed ere lave Lidenskaber, fordi 
de intet Hensyn tage til Gud. 

Man maa vogte sig for aldrig at blive ført bag Lyset 
af nogen, i Særdeleshed ikke af de skinhellige. 

Fyrsterne maa i Særdeleshed være paa Post. Man 
bibringer nemlig deres Skriftefædre mange Ting, som ikke 
altid stamme fra Gud. Man maa finde sig i, at Skrifte- 
fædre udtale sig frit overfor os, men man maa ikke vise 
blind Lydighed overfor alt, hvad de sige os, men være 
fast overbevist om, at det ikke altid er Gud, der lægger 
dem Ord i Munden, saa hellige, saa lutrede og fri for 

Verden de endog maatte synes os. Kort sagt, Navnet af 
en Skriftefader eller aandelig Opsynsmand maa være utaale- 
ligt for ethvert oplyst Menneske. 

Beskedenhed er en Dyd, som krydrer alle de øvrige. 

Kun alene Lykkens og Sundhedens Sminke forskønne 
alle dem, der ere i Besiddelse deraf. 

Man burde billigvis tillade alle dem, der begære det, at 
træde tilbage fra deres Klosterløfte, uden at deres Ære 
eller Samvittighed derved tog Skade. Det vilde være det 
eneste Middel til at gøre Klosterløfterne og Menneskene 
hellige. Mangen en Person vilde være hellig ved at leve 
i verdslig Stand, hvad der ikke er Tilfældet i det aflagte 
Klosterløfte. 

Man maa ansé alt, hvad der siges til Tredjemands 
Skade, for mistænkeligt, og vel undersøge, om det er Nid, 
Misundelse, Had eller tusende andre Lidenskaber og Hen- 
syn til egen Fordel, der lægge de paagjældende Folk Ordet 
i Munden. 0. s. v., o. s. v. 


I Begyndelsen af Aaret 1689, det sidste Aar, Dron- 
ning Christina levede, blev hun angreben af Rosen i 
Benene, og en heftig Feber slog sig dertil; et øjeblik var 
Tilstanden kritisk, imidlertid kom hun sig dog. Under 
hendes Sygdom kom baade Kardinaler, Prinser, Gesandter 
og den romerske Adel at høre til hendes Befindende. 
Der blev sunget Te Deum, ligesom sidst, da Dronningen 
atter følte sig rask. Den 20. Marts skrev hun til Mini- 
ster Olivekrantz i Sverrig: «Min stærke Natur har reddet 
mig ud af en Sygdom, som vilde have gjort det af med 
20 Herkulesser. Jeg haaber til Paaske at blive helt rask, 
og at Lægerne ville lade mig i Ro. Min Helbredelse er 
lykkeligvis nær for Haanden, om det end gaar langsomt 
og kedeligt, men ved Deres Ankomst her vil De finde 
mig baade sund og tilfreds. Jeg har givet Befaling til, 
at der affattes en omstændelig Beretning om min Sygdom 

og min Helbredelse.« Omtrent samtidigt modtog Dron- 
ning Christina et Brev fra Stjernetyderen Voigt i Stade i 
Hannover, hvori denne Astronom, der gav sig af med at 
forudsige Folks Skæbne af Stjernernes Stilling, skriver til 
hende: -Omendskønt de tre første Maaneder i Aaret 1689 
farligt ville true Deres Majestæt, saa haaber jeg, at Gud 
naadigt vil rive Deres Majestæt ud deraf.« 

Dronning Christina blev glad over denne Spaadom, 
som Voigt allerede havde udtalt i September Maaned Aaret 
forud, men som først nu kom hende i Hænde. Hun lod 
Voigt svare, at hun altid havde næret stor Agtelse for 
hans Indsigt, og at hun ogsaa denne Gang havde fundet 
hans Forudsigelse at slaa til, idet Gud virkelig havde 
reddet hende. Hun var dobbelt glad ved, at hendes snare 
Helbredelse og Stjernetyderens Spaadom faldt sammen, 
idet der for ikke et halvt Aar siden var mødt hende en 
Tildragelse, som bevirkede, at hun ikke havde turdet 
haabe paa Muligheden af at komme over den nu sidst 
overstaaede Sygdom. Kort før Jul havde Dronning Chri- 
stina nemlig ladet sig sy en ny, kbstbar Sølvbrokades- 
robe med Guldbroderier, et Klædningsstykke, som baade 
kunde bæres i Stue og paa Promenade, og hun havde 
selv komponeret Mønstret, hvorefter Roben var syet. Jule- 
aften 1688 prøvede hun dette Pragtstykke første Gang. 
Længe gik hun stiltiende op og ned i Gemakket, indtil 
hun standsede foran en tilstedeværende Kammerpige, Julie, 
som hendes Medtjenere havde givet Tilnavnet Sibylle, 
fordi hun gav sig af med at forudsige Begivenheder, som 
da ogsaa stundom virkelig indtraf. «Sig mig,« sagde 
Dronningen, «naar tror Du, at jeg har til Hensigt at faa 
Brug for denne Dragt?« Julie Sibylle tav, hun vilde ikke 
svare, men da Dronningen trængte ind paa hende, at hun 
skulde sige, hvad hun havde tænkt, svarede hun: «Deres 
Majestæt tænker paa inden ret længe at blive begravet i 
denne Dragt!« — <*Du har Ret,« svarede Dronningen, «det 
var just det, jeg gik og tænkte paa; men vi maa over- 
lade det i Guds Haand; ligesom alle andre skal jeg ogsaa 

engang vandre heden. •> Kammerpigen blev senere af sine 
Medtjenere udskældt, fordi hun havde bibragt Dronnin- 
gen melankolske Tanker; men Julie Sibylle mente, at 
hun ikke kunde gøre for det, da hun maatte sige 
Sandheden. Mærkeligt nok spaaede samme Julie Si- 
bylle, at hverken Paven eller Kardinal Azzolini skulde 
overleve Aaret 1689, hvilket virkelig slog til, lige saa vel 
som Spaadommen med Dronning Christinas Sølvbrokades- 
robe, som kun fire Maaneder efter blev brugt som Højst- 
sammes Ligdragt. 

Da saavel Kardinal Azzolini som ogsaa Pave Inno- 
cens d. Ilte døde kort efter Dronhing Christina, hvad 
Kammerpigen Julie Sibylle ligeledes havde forudsagt, blev 
denne unge Spaakvinde sat i et Kloster, for at hun ikke, 
naar hun fremdeles var paa fri Fod, yderligere skulde 
give sig af med at forurolige Gemytterne med sine Spaa- 
domme. 

Ved Nytaarstid 1689, det sidste Aar, Dronning Chri- 
stina levede, fik hun fra Sverrig en skriftlig Nytaarshilsen 
fra de to svenske kongelige Børn, Prinsesse Hedevig Sophie 
og Prins Carl (den senere Kong Carl den Tolvte). Dron- 
ning Christina var nemlig Prins Carls Gudmoder. Kort 
Tid efter takkede Dronning Christina Børnene i en egen- 
hændig Skrivelse for deres Opmærksomhed. Det var hendes 
sidste Skrivelse til det svenske Hof. 


Den 14de April 1689 fik Dronning Christina et nyt 
og heftigt Sygdomsanfald, fremkaldt ved et skandaløst 
Optrin i hendes eget Palæ, forinden hun helt var rejst 
sig fra det sidste Sygeleje. Ophavsmanden var en Abbed 
Vanini, en letfærdig og samvittighedsløs Person, der for 
Resten hørte til den Kreds, som af og til kom i Besøg 
ved Dronning Christinas Hof, hvor han paa Scenen dér 
havde set en ung Pige figurere, der havde sat hans Hjerte 
i Brand. 

Anledningen til det skandaløse Optrin fortælles noget 
forskelligt, men har samme bedrøvelige Slutning tilfælles. 
Det berettes af den franske Historiker St. Victor, saa- 
ledes: « Dronning Christinas erklærede Yndling paa den 
Tid var en Sangerinde i Rom ved Navn Angelina Geor- 
gini — som ikke havde det bedste Rygte paa sig, men 
derimod var i Besiddelse af en meget smuk Stemme, for- 
uden at hun spillede henrivende paa Luth og Spinet. 
Dronning Christina vaagede jaloux over denne Skat, som 
altid skulde være om hende. Ovennævnte Abbed, Vanini, 
var som sagt bleven forelsket i bemeldte Sangerinde og 
Luthspillerske og formente at kunne bortføre hende fra 
Dronning Christinas Palæ uden store Foranstaltninger, efter 
at han først var bleven enig med Angelinas Moder om, 
hvad han skulde give hende for at faa hendes Samtykke 
til Datterens Prisgivelse eller Bortførelse. Sagen gik dog 
ikke saa glat og let, som Vanini havde troet, især da han 
ikke havde indhentet rette vedkommendes Samtykke — 
Angelina Georgina havde nemlig som før sagt en anden 
Elsker, den franske Billedhugger Théodon, hvem det imid- 
lertid af Dronning Christina var bleven forbudt at vise sig 
indenfor Palazzo Riarios Mure, medens Vanini derimod 
havde købt sig Adgang dertil af Pigens egen, skændige 
Moder. Da Vanini betraadte Angelinas Værelse, for med 
Magt at føre hende bort, gjorde hun heftig Modstand, ud- 
stødte høje Skrig, og i sin Kamp for at værge sig væltede 
hun baade Stole og Borde. Dette gjorde en Støj , som 
rungede gennem hele Palæet. Dronning Christina, der 
endnu var sengeliggende, blundede i dette øjeblik; hun 
foer op og raabte i Vrede: «Hvad er dette for en Støj? 
Man taber nok Respekten!« Da hun erfarede Vanini’s 
frække Adfærd og plumpe Overrumpling, blev hun grebet 
af et Anfald af Raseri. I sin Vrede sendte hun en af 
hende lejet Bandit ved Navn Merola ud paa Jagt efter 
Vanini, der var flygtet, med Ordre til at dræbe ham «som 
en Hund« og at bringe hende hans Hoved endnu den 
samme Aften. Vanini havde faaet et Forspring og und- 

slap, hvorfor den lejede Morder Merola kom tomhændet 
tilbage. I sin Harme derover forgreb Dronning Christina 
sig i den Grad paa den lejede Bandit, at hun nedvær- 
digede sig til med knyttet Haand at give ham et drøjt 
Slag i Ansigtet. 

Denne heftige Sindsbevægelse, som dette uhyggelige 
Optrin havde bevirket, foranledigede, at den høje Patient 
fik et saa stærkt Tilbagefald, at det var at forudse, at 
hun ikke havde mange Dage tilbage at leve i. Den Syg- 
dom, Rosen, hvoraf hun led, udbredte sig indefter og slog 
sig, mente man, paa Lungerne. Hun forudsaa nu sin 
snarlige Død og beredte sig dertil med Alvor og Ydmyg- 
hed. Hun forsonede sig med Paven og lod udtale sin 
ydmyge Undskyldning for ham for de mange altfor heftige 
Udtryk, der ofte vare undslupne hende. Pave Innocens 
var straks villig til Forlig og sendte hende skriftligt sin 
Tilgivelse. Selv var han upasselig i de Dage, men sendte 
sin betroede Yen, Kardinal Ottoboni (den senere Pave 
Alexander d. 8de), for at høre til den høje Patients Be- 
findende, til samme Tid som Paven lod sige, at naar han 
blev rask igen, vilde han selv komme og tildele hende 
sin Velsignelse. Sygdommen forværrede sig imidlertid saa- 
ledes, at Pave Innocens ikke naaede at faa sit Løfte 
indløst. 

Uagtet Kardinal Azzolini ingenlunde selv var rask 
paa den Tid, vaagede han dog Dag og Nat ved Dronning 
Christinas sidste Sygeleje, indtil alt var forbi. Awolinis 
Troskab i denne Stund danner et Lyspunkt i det Mørke 
af Tomhed, Forfængelighed og Ude, som iøvrigt herskede 
omkring den døende Dronning fra det fremmede Land. 
Hvor ængsteligt har vel hendes brustne Blik ikke hvilet 
paa denne hendes prøvede og nu vel eneste Ven i Land- 
flygtigheden, for at ikke ogsaa han skulde forlade hende 
nu i Afskedens Stund? I Azzolinis Bryst bankede der 
dog et Hjerte, som forstod hende; han, som havde fulgt 
og støttet hende i den lange Aarrække, han vilde vistnok 
ogsaa nu føle Savn og Vemod ved hendes Bortgang. 

Kardinal Decius Azzolini var da ogsaa den eneste 
Mand, for hvilken Dronning Christina nogensinde viste et 
dybere Venskab. Venskabet imellem dem begyndte kort 
efter hendes Ankomst til Rom og vedvarede uden Afbry- 
delse til hendes Død. 

Ensomt laa Dronning Christina i sin Dødsstund, langt 
fra sit Fædreland, hvilket hun havde forladt og kastet Vrag 
paa. Ingen kunde i hendes Dødsstund tale til hende paa 
hendes Modersmaal, selv om hun havde ønsket at kalde 
sin Ungdoms Minder frem i den sidste, alvorlige Stund. 

Kort før Dronning Christina udaandede, underskrev 
hun sit Testamente, hvori hun, i Overensstemmelse med 



Dronning Christinas Underskrift efter hendes Tronfrasigelse. 

den tidligere Bestemmelse indsatte samme Kardinal Azzo- 
lini til sin Universalarving. En velanset Karmeliter-Bar- 
fodsmunk, en Bøhmer af Fødsel ved Navn Slovata, stod 
Dronning Christina bi i hendes sidste Stund, og han talte 
til hende baade paa det latinske, franske og tyske Sprog. 
Hun modtog det hellige Sakramente og Pavens oversendte 
Velsignelse med al Ro og svarede med fuld Bevidsthed 
paa Bønnerne i de døendes Officium. Den 19de April 
1689 Kl. 6 om Morgenen døde hun saa stille og roligt, 
at det knapt mærkedes, da Livet udsluktes C) 


*) Samme Dag, Dronning Christina døde i Rom, var en Ulykkes- 
dag for København, idet Operahuset ved Amalienborg brændte, 
ved hvilken Lejlighed henimod 800 Mennesker forulykkede, 
deriblandt en Søn og fen Datter af Assessor i Højesteret, Etats- 
raad Ehlers, som nu, da han ingen direkte Arvinger. havde, 
stiftede Ehlers Kollegium, hvor 24 Studenter have fri Bolig, 
dels med og dels uden Stipendium. 

Ovennævnte Ulykke, ved Operahusets Brand, gik Kong 

Ej saa sært, om Kong Gustav Adolf vilde have vendt 
sig i sin Grav, naar han kunde have set, at en romersk 
Kardinal — eller rettere dennes unge Nevø, som vi ville 
faa at se — skulde blive hans eneste Barns Universal- 
arving og Indehaver af de kostbare Samlinger, dette konge- 
lige Bo indeholdt ved hendes Død! 


Da Dronning Christina var død, var al den Uover- 
ensstemmelse, der havde fundet Sted imellem Paverne og 
hende skrinlagt og glemt, og nu, da der altsaa ikke var 
mere Udestaaende og Drilleri at vente fra den Kant, 
gjaldt det for Paven og den katolske Klerus om at 
anstille saa stor en Festivitet og Sørgehøjtidelighed ved 
hendes Jordefærd som muligt, en Sørgehøjtidelighed, som 
kunde svare til den Betydning, der kunde have været 
tillagt hendes Overgang til den katolske Trosbeken- 
delse, naar hun ikke selv i hele sin Færd saa grundigt 
havde belært den undrende og forargede Samtid om det 
modsatte. 

Dronning Christina havde i sit Testamente forordnet 
følgende: «Vi ville, at vort døde Legeme skal klædes i 
hvidt og begraves i Kirken la Botonda (Pantheon) eller 
ogsaa en anden, som vor Arving maatte bestemme; uden 
Udstilling af Liget forbyde vi enhver Begravelsespomp og 
al anden Forfængelighed. Epitafiet skal være en simpel 
Sten, blot med denne Indskrift: 


Christian d. 5te meget til Hjerte, og han tog ogsaa megen Del 
i Etsr. Ehlers’s Sorg; selv skulde Majestæten i det samme 
Aar, 1689, til Gavns prøve Sorgens Bitterhed i sit eget Hus, 
idet han i Løbet af een Maaned eller rettere i 33 Dage, fra 
d. Ilte August til d. 12. September s. A., mistede tre Dø tre, 
respektive 10, 13 og 17 Aar gamle; af disse havde den yngste 
Dronning Charlotte Amalie til Moder, medens de to ældre 
vare Døtre af Kongen og Sophie Amalie Moth, Grevinde af 
Samsø. 

«D. 0. M., 

vixit Christina Annos LXIII.« 

«Vi ville intet, hverken mer eller mindre.« 

Den afdødes ønsker bleve lige lidt respekterede, saa- 
vel hvad selve Begravelsen angik, som ogsaa med Hensyn 
til Gravstenen. Den katolske Kirkes Ære krævede et 
pompøst Mindesmærke over det store Frafald. Havde 
selve den frafaldne i levende Live været besværlig, skulde 
hun i det mindste efter Døden gøre Reklame for Pave- 
dømmet. Foreløbig skulde der nu anstilles en saa pragt- 
fuld Begravelseshøjtidelighed som muligt, senere kunde 
saa et kostbart og iøjnefaldende Monument blive rejst. 

Paven havdø ikke noget imod, at hendes Lig blev 
udstillet i Pantheonkirken eller andetsteds, men bestemte, 
at det tilsidst skulde hvile i selve St. Peterskirken. 

Den første Gang, da Dronning Christina for mange 
Aar siden var i St. Peterskirken, blev hun greben af 
denne Kirkes Storhed og ædle Stil og sagde: »Denne 
vælger jeg til min Kirke.« 

Stod Jesuiterne sig end ikke godt med Dronning 
Christina i hendes levende Live, vilde de dog nok have 
haft hende begravet i en af deres Kirker efter hendes 
Død, og de talte derfor med Kardinal Azzolini des- 
angaaende; han gav dem ogsaa Haab derom, men det 
blev der imidlertid ikke noget af, thi Paven tog Initia- 
tivet i saa Henseende. 


Saasnart Dronning Christina var død, blev hendes 
Lig balsameret og iført den hvide Sølvbrokadeskjole med 
Guldbroderi, hvori det var spaaet hende, at hun vilde 
komme til at ligge. I tre Dage blev Liget udstillet i det 
Palæ, hvori hun var død; der var en uhyre Tilstrømning 
af Roms Befolkning. Den 4de Dag om Aftenen blev det 
kongelige Lig bragt til S. Maria Vallicellakirken (Chiesa 
nuova), som sorterede under Kardinal Azzolini, ledsaget 

af hendes Livgarde og Tjenere med Fakler, medens Hof- 
folkene korte bagefter i 10 Kareter. Den følgende Morgen 
blev Liget lagt paa en Paradeseng; den kongelige Krone 
hang ned fra Hvælvingen over hendes Hoveid. Hendes lit 
de parade var omgivet af 300 Vokslys i Solvlysestager. 
Kirken var betrukken med sort Klæde og Væggene be- 
hængte med Vaabenskjolde og Marmorbasreliefs, som frem- 
stillede Livets Forgængelighed og Dødens Vished. Der 
var en Inskription paa Latin, hvis Indhold var, «at Dron- 
ning Christina var berøm tere ved Dyd og Bedrifter end 
ved Herkomst og Titler. I den protestantiske Kirke var 
hun bleven hadet, som hun ogsaa selv havde forudsagt. 
Katolikerne ydede hende kun Retfærdighed, naar de hyl- 
dede hende, ikke som den Dronning, der var steget ned 
fra Tronen, men som den ophøjede Trosbekenderinde.« 

Som man ser, var der stillet Svulst og Smiger nok 
paa Benene for at hædre den afdøde. Ved Sjælemessen 
var det samlede Kardinalskollegium til Stede, og alle 
hendes sortklædte Hoffolk stod i Kreds om Katafalken. 
En af de bedste Latinere, Abbeden Malagonelli, holdt en 
velformet Tale paa Latin, hvori Dronning Christina lov- 
pristes i høje Toner. 

Dagen derpaa fejredes i Overværelse af hele Kar- 
dinalskollegiet den højtidelige Begravelsesceremoni, efter 
hvis Slutning en storartet Procession satte sig i Bevæ- 
gelse for at føre Dronning Christinas Lig til dets sidste 
Hvilested i St. Peterskirken. Toget aabnedes af Børn fra 
Skolerne og fra fattige Hjem; derpaa fulgte 16 forskellige 
Broderskaber i side Kapper og med Sørgehætter paa Hove- 
det, dernæst Munke fra 15 af Roms fornemste Klostre, alle 
forsynede med Kors, Bannere og Voksfakler, endvidere en 
Del Munke og Sangere, som gik foran alle de Præster, 
der vare ansatte ved St. Peterskirken. 

Derefter kom selve Katafalken, paa hvilken Ligkisten 
bares højt til Vejrs over Mængdens Hoveder. Katafalken 
var betrukken med Guldbrokade, hvori de svenske 3 Kroner 
og Vasavaabnet vare broderede. Ligkisten var utildækket, 

saa at den afdøde Dronning i den guldbroderede, hvide 
Sølvbrokadeskjole saas ligge med Scepter og Krone samt 
om Skuldrene en violet, kongelig Kappe, kantet med 
Hermelin, oversaaet med gyldne Kroner. Paa Hænderne 
havde hun hvide Handsker og paa Fødderne hvide Silke- 
sko. Katafalken med Kisten ovenpaa blev baaret af den 
afdøde Dronnings Husfolk. Man faaer et ret godt Begreb 
om hele Processionen og Optoget ved at betragte paa- 
gælgende lille Kopi her i Bogen, der er taget efter et 
Kobberstik, som blev stukket i Anledning af samme konge- 
lige Gravfærd. I Kirken blev Liget med Krone og Scep- 
ter lagt i en Kiste af Cyperntræ, denne i en Blykiste og 
uden om den atter en 3dje Kiste. 

I Peterskirken fandt Dronning Christinas jordiske 
Levninger det sidste Hvilested. Pave Innocens d. Ilte 
havde bekostet den hele Begravelse; det hed sig, at han 
ogsaa vilde bekoste et Monument over hende, men han 
døde nogle faa Maaneder efter, d. 12te Aug. samme Aar, 
saa det blev ikke til noget; en senere Pave, Innocens 
d. 12te, begyndte vel derpaa, men det gik kun smaat 
dermed, indtil Kardinal Albani kom paa Pavestolen under 
Navn af Clemens d. Il 1 ); han stod i Taknemmeligheds- 


*) Pave Clemens d. Ilte, den tidligere Kardinal Giovanni Fran- 
cesko Albani, var en Videnskabsmand og i sin Tid en velset 
Gæst ved Dronning Christinas Hof i den literære Kreds, som 
samlede sig der. Han stammede fra en Familie, som af Tyr- 
kerne var bleven fordrevet fra Albani, hvorefter den havde 
taget Navn. Dronning Christina understøttede ham med Penge- 
midler og hjalp ham at komme til Vejrs, saa han senere kunde 
naa Pavestolen under Navn af Clemens d. Ilte, hvormed Fami- 
liens højere Glans begyndte. Af Erkendtlighed tog Pave 
Clemens d. Ilte og senere hans Slægt sig af de til Rom kom- 
mende Svenskes Protektion, og samme Pave lod ligeledes Dron- 
ning Christinas Monument fuldføre. 

Skønt det ikke vedrører Dronning Christinas Historie, er 
der det mærkelige ved denne hendes Ven, Pave Clemens 
d. Ilte, at han i de 20 Aar, han sad paa Pavestølen, saa et 
usædvanligt stort Antal kronede Hoveder gaa bort: 1) i Aaret 

gæld til Dronning Christina og lod derfor Monumentet 
fuldfore ved Carlo Fontana, en Elev af Bernini. Det er 
egentlig blot et Kenotafium, det vil sige et Æreminde, 
thi selve Dronning Christinas Lig henstaar under Kirkens 
Gulv i Krypten under Hojalteret i den saakaldte Grotte 
Vecchie. Hendes prunklose Kiste staar der tæt ved Pave 
Pius d. 6tes. Paa Kistens Langside er malet: «Corpus 
Christinæ Alexandræ Gothorum Suecorum Vandalorumque 
Reginæ. Obiit die 19 Aprilis 1689. 

Selve Monumentet, som findes i St. Peterskirkens 
nordostlige Hjørne ligeover for Pave Leo d. 12tes Epita- 
fium, har været meget bekosteligt at opsætte, men det 
tiltaler' dog ikke. Det synes koldt og kunstlet som ethvert 
Monument, der ikke har noget Hjerte at tale til. Det 
tiltalte navnlig ikke italienske Kunstkendere straks ved Af- 
sløringen, de betegnede det «di malissimo gusto. »> Det 
nederste store Basrelief, «innsbrucker-Scenen»>, kom først 
til senere, og det var ejheller kunstmæssigt udført. Billed- 
huggeren hed Théodon, og om ham blev der skæmtevis 
sagt, at han ikke gjorde sig fornøden Umage dermed, fordi 
Dronning Christina for 12 Aar siden havde berøvet ham 
hans Flamme, Angelina Georgini, hvilket tidligere er berørt. 

Monumentet er af hvidt Marmor og siciliansk Jaspis 
med Dronning Christinas Brystbillede i Basrelief med 
Bronceornamenter; den kongelige Krone findes nedenunder 
paa en Pude, henimod hvilken 2 bevingede Engle nærme sig 
og nedlægge, den ene et Scepter og den anden et Sværd. 
Det største og nederste Basrelief paa Monumentet frem- 
stiller det øjeblik, da Dronning Christina i Innsbruck 


1700 døde Kong Carl d. 2den af Spanien, 2) i 1702 Kong Wil- 
helm d. 3dje af England, 3) 1705 Kejser Leopold d. 1ste, 
4) 1711 Kejser Joseph d. 1ste, 5) 1714 Dronning Anna af Eng- 
land, gift med den danske Prins Jørgen, 6) 1715 Kong Ludvig 
d. 14de af Frankrig, 7) 1718 Kong Carl d. 12te af Sverrig, 
foruden Kong Christian d. 5te af Danmark, som døde et Par 
Maaneder før den førstnævnte af ovenstaaende hensovede 
Monarker. 

Domkirke knæler foran den pavelige Nuntius Lukas Hol- 
stenius.og aflægger den katolske Trosbekendelse. 

Under Dronning Christinas Brystbillede findes en 
Inskription paa Latin, som lyder i Oversættelse: 

« Dette Monument, som Innocens d. 12te paabegyndte 
for Christina, S verrigs Dronning, fordi hun fromt antog 
den rettroende Religion og dyrkede den under et kært 
Ophold i Rom efter at have frasagt sig Regeringen og 
afsværget Kætteriet, sergede Clemens d. Ilte for at fuld- 
fore i Aaret 1702. » 



Nedenunder denne Inskription svæver et bevinget, 
kronet Dedningehoved. 

Det indbragte Pave Clemens d. Ilte en forbindtlig 
Tak fra den svenske Kong Carl d. 12te, da det pavelige 
Sendebud, i Kong Carls Hovedkvarter i Polen, bragte 
Meddelelsen om dette Monuments Tilendebringelse i 
St. Peterskirken. 

Paven lod samtidigt til Erindring om Dronning 
Christina slaa en Medaille, som sindbilledligt forevigede 
hendes Religiøsitet. Der blev saaledes, som man vil se, 
fra Rom gjort alt for at sætte den Straalekrans om Dron- 
ning Christinas Hoved efter hendes Død, som hun i 
levende Live aldrig havde gjort sig værdig til eller gjort 
sig mindste Umage for at erhverve. Rimeligere og mere 
sandfærdigt var det, naar Digterne og Kunstnerne slog til 
Lyd for at kvæde til hendes Pris, thi for dem havde hun 
været en sand Beskytterinde. De udeblev da ejheller; thi 
de italienske Digtere Alex. Guidi og Filicaja, som begge 
havde nydt godt af hendes Gavmildhed, besang Tabet af 
Velgørerinden og Beskytterihden. Filicajas latinske lyriske 
Digt var forfattet i den klassiske Digter Catullus’s Maade 
at skrive paa, da Dronning Christina satte saa megen 
Pris paa denne klassiske Forfatters Digte. 


Dronning Christinas Død blev straks paa første Haand 
tilmeldt Hoffet i Stockholm. Den svenske Konge Carl 
d. Ilte meldte dernæst hendes Død til alle Hoffer med 
Bevidnelsen om, hvad han og hans Familie skyldte den 
afdøde, og Hofsorg, i videste Udstrækning, blev anlagt 
ved det svenske Hof. 

Den svenske Statskasse kunde glæde sig, thi den 
kunde nu spare de store Summer, der hidtil, ifølge Tron- 
nedlæggelseskontrakten, aarligt vare gaaede med, og som 
tit havde forvoldt Regeringen megen Ærgrelse, Bryderi 
og Besvær at udrede og indbetale paa rette Tid og Sted. 

Af det svenske Folk var Dronning Christina efter de 
mange Aars Forløb næsten helt bleven glemt; hendes Død 

bragte hende for en kort Stund tilbage i dets Erindring; 
dog ikke med Sorg erfarede det hendes Død, men snarere 
med en ufordulgt Glæde over, at Sverrig nu var befriet 
for den Tyngde, som havde hvilet paa det, saa længe hun 
levede, siden hun forlod' det og fæstede Bo i fremmed 
Land, for der at fortære og forøde, hvad der ellers havde 
kunnet komme Sverrig tilgode. 

I Sverrig forfattedes et Par satiriske Epigrammer paa 
Latin; det ene lader Dronning Christina selv tale i sin 
Dødsstund og sige: «Jeg, som har været Nordens Fiks- 
stjerne, dernæst en Vandr estjerne, er nu en faldende, 
snart udslukt Stjerne,« saaledes omtrent er Tankegangen. 

I den anden siges der: »Hvad mere udmærket har 
den svenske Christina gjort, end at hun forstod at dø paa 
rette Tidspunkt?« Der aander i hvert Fald ikke megen 
Ærefrygt ud af disse Linier. Heller ikke i følgende Ord, 
som en svensk Skjald skrev paa Modersmaalet : 

»Det bor ej kånnas tungt att vandra 
Sedan lycka, makt og åra gått for ut. 

Du år så arm, Christina Alexandra, 

Då skådespelet lider mot sitt slut.« 

Som før berørt var Kardinal Azzolini af Dronning 
Christina indsat som hendes Universalarving. Da Hof- 
sorgen i Sverrig var omme, protesterede 'den svenske 
Konge imod hendes Testamente og reklamerede de mange 
Kostbarheder, sjældne Møbler og Bøger tilbage, som hun 
i sin Tid havde ført bort fra Sverrig. Paven, som var 
Eksekutor testamenti, afviste Sverrigs Forlangende, fordi 
det pavelige Skatkammer havde forstrakt Dronning Chri- 
stina med store Summer i en Aarrække og ved hendes 
Død betalt alle de Regninger, der indløb til Boet baade 
fra Rom og udenrigs fra, og som yderligere udgjorde 138,000 
Thaler. En Del af hendes Juveler vare desuden beroende 
i Amsterdam, hvor de vare pantsatte. Kurfyrsten af 
Brandenburg, som ogsaa var af Dronning Christinas Slægt, 
protesterede ligeledes imod Testamentet, men han kom 

ligesaa lidt nogen Vej dermed; derimod blev han dog 
betænkt med en Gave, en Kunstgenstand, til Erindring, 
som Dronning Christina før sin Død havde bestemt for 
ham, hvorimod den svenske Konge slet intet fik, i Mod- 
sætning til Kejser Leopold d.' 1ste af Osterrig, Kong 
Ludvig d. 14de af Frankrig og Kong Carl d. 2den af 
-Spanien, som derimod alle vare bievne betænkte. Paven 
fik en udmærket smuk Statue af Frelseren, modelleret af 
Bernini. Disse kronede Hoveder, som Dronning Christina 
havde betænkt med Gaver, anbefalede hun i sit Testa- 
mente at være hendes Tjenerskab bevaagne, og deriblandt 
nævner hun især «de stakkels Fruentimmer,« — saa selv 
med Døden for Oje har hun ikke kunnet holde sin Med- 
ynk og Ringeagt for Kvindekønnet tilbage. 

God og hjælpsom, som Dronning Christina i Virke- 
ligheden var imod de fattige i Rom, kan man tænke, ftt 
de ikke vare bievne glemte, saa de endnu engang fik 
Lejlighed til at glæde sig over den godgørende Fyrstinde 
ved de Gaver, hun i sit Testamente havde bestemt for 
dem. Roms fattige Befolkning huskede derfor længe den 
ligesaa ekstravagante som aandrige Dronning Christina, 
hvis Haand altid var aaben, og som ved sin Person og 
Betydning overstraalede langt en anden Dronning, nemlig 
den polske Dronning Maria Kasimira Sobiesky, som ogsaa 
i en Aårrække boede i Rom og ligeledes fandt sit sidste 
Hvilested i St. Peterskirken. 

Med Hensyn til sin egen Hedenfart havde Dronning 
Christina bestemt, at der i St. Peterskirken for en Stund 
skulde holdes en Messe hver Dag, og hendes Bo udredede 
et Beløb, hvorfor der kunde holdes 20,000 Sjælemesser, 
saa man skulde tro, det maatte være en forsvarlig forud 
tegnet Assurance, naar den da ellers var fyldestgørende. 

Skønt Kardinal Azzolini som Universalarving havde 
en hel Del store Udtællinger at udrede, forinden han 
kunde tage Arven efter Dronning Christina i Besiddelse, 
havde dog, uagtet dette Fradrag, hendes efterladte Kunst- 
skatte, Malerier, Bøger og Haandskrifter en uhyre Værdi. 


Digitized by 


Google 



237 


Dronning Christinas øvrige Hof betjening var meget mis- 
fornøjet med og misundelig over, at Kardinal Azzolini 
saaledes var løben af med den hele Arv, medens den kun 
oppebar rene Ubetydeligheder til Gave efter den afdøde 
Herskerinde, som til sine Tider ingenlunde var ganske let 
at tjene, naar hendes Luner var i det slette Hjørne; men 
hendes Folk havde troet, da det lakkede mod Enden, at 
det skulde lønne sig for dem tilsidst, naar de blot holdt 
ud. Skuffelsen for dem var derfor meget stor, og det 
havde til Følge, at de Taarer, de straks udgød ved hendes 
Død, snart tørredes, da de erfarede Testamentets Indhold, 
og der lød nu ingenlunde Lovtaler fra den Kant. Af 
Svenske, der vare i Dronning Christinas Brød, blev kun 
en eneste betænkt saa nogenlunde klækkeligt i Testa- 
mentet, nemlig hendes Sekretær Galdenblad. I selve Sver- 
rig havde Dronning Christina ingen Venner, hun havde 
tænkt paa i saa Henseende; hendes egen Slægtning, 
<«paa venstre Side« eller «arriére cousin« som hun ogsaa 
kaldte ham, Grev Wasanau, som vi tidligere have omtalt, 
fik, efter Forholdene, en saare ringe aarlig Livrente paa 
500 Seudi, som han hverken kunde leve eller dø af, men 
til alt Held for ham tog ovennævnte Kardinal Albani sig 
af ham og skaffede ham en lille lønnet Bestilling ved det 
pavelige Hof. Grev Wasanau overlevede Dronning Chri- 
stina i 9 Aar, blev 75 Aar gi. Den Smule, han ved sin 
Død efterlod sig, testamenterede han af Taknemmelighed 
til bemeldte Kardinal Albani, som for det efterladte Beløb 
lod læse nogle Sjælemesser for ham samt rejse en Minde- 
sten over «sin redelige og fromme Ven», som der staar 
paa Grev Wasanaus Gravsten. 

Kardinal Azzolini lod, saasnart han kunde, Dronning 
Christinas efterladte Ejendele vurdere; de beløb sig, efter 
Fradrag af Gælden, til tre Millioner Livres. Samtidigt 
opfordrede han mulige Kreditorer til at melde sig; dog, 
ikke 2 Maaneder efter døde han, og det hele tilfaldt nu 
hans Brodersøn og eneste Arving, Pompejo Azzolini, en 
ubetydelig italiensk Adelsmand, en Person, som Dronning 

Christina aldrig havde kunnet lide, og som næppe var 
bleven antagen, ifald Kardinal Azzolini blot var dod et 
Fjerdingaar tidligere. Det hed sig, at forinden Kardinal 
Azzolini dode, bad han Paven om nu at antage sig Ord- 
ningen af Dronning Christinas Efterladenskaber for Nevøen, 
men Paven vægrede sig derved, da Kongen af Sverrig slet 
ikke var nævnt i Testamentet og paa et tidligere Stadium 
havde protesteret imod dets Indhold. Da Kardinal Azzo- 
lini var død, klemte de med Testamentet misfornøjede 
paa den unge Pompejo Azzolini for at faa Testamentet 
omstødt; han blev ganske ilde og skrækslagen derved og 
tænkte paa i sin Yaande at ville ansøge Kongen af 
Sverrig om Hjælp, hvad det dog ikke kom til, og som 
ogsaa nok vilde have vist sig ørkesløst, muligvis farligt 
for ham. Efter de romerske Love var Pompejo Azzolini 
nu én Gang for alle Arving efter sin Onkel, saa derved 
var ikke noget at gøre; for snarest at komme ud af alle 
Vanskeligheder søgte den unge Azzolini at faa det hele 
Bo realiseret saa hurtigt som muligt, dels ved at sælge 
ved Auktion, dels ved at sælge under Haanden for en 
billig Penge de mange sjældne Ting, Boet indeholdt. 
Saaledes fik disse beundringsværdige, kostbare Skatte slige 
Samlingers som oftest sørgelige Skæbne kummerligt at 
strøs omkring ved Samlerens Død. Kong Gustav Adolf 
af Sverrig havde næppe kunnet tænke sig, at alle disse 
Kunstskatte, som vare samlede med stor Omhu og uhyre 
Bekostning fra de forskellige Lande i Europa, skulde for 
Størstedelen ende i Katolicismens Hovedstad, skønt de 
udelukkende vare bestemte til at pryde og berige Stock- 
holm. For at oplyse, hvorledes Boets Ejendele bleve split- 
tede, skal nævnes, at Pave Alexander d. 8de kjøbte for 
en Spotpris af 10,000 Seudi den kostbare Bogsamling og 
rige Samling af 2145 sjældne Haandskrifter. Paven ind- 
lemmede de sjældne Værker saavel i sit private som i 
Vatikanets Bibliotek, i hvilket sidste man endnu træffer 
mange Bøger med det kongelige Navnetræk og de tre 
svenske Kroner trykte i Guld paa Bindet. Den over- 

ordentlig rige Samling af Malerier, Statuer, Kameer og 
Mønter blev solgt til den afdøde Pave Innocens d. Iltes 
Familie for 100,000 Seudi, hvilket ogsaa var overordentlig 
billigt. I Aaret 1722 købte Hertugen af Orleans 250 
Malerier af samme Samling for 90,000 Seudi; disse Male- 
rier kom til Palais Royal i Paris, o. s. v. 

Det er forunderligt at se, hvilket Kredsløb adskillige 
af disse Kostbarheder, Malerier og lignende kunde blive 
underkastede i Tidens Løb. Der var saaledes i, Aaret 
1630, da Fæstningen Mantua blev erobret af de kejserlige, 
en Del Kunstværker, der af den østerrigske General Colalto 
paa Wallensteins Befaling bleve førte til Prag. Her bleve 
de tagne af den svenske Hærfører Grev Konigsmarck og 
førte til Sverrig i Aaret 1645; herfra førte Dronning Chri- 
stina dem i Aaret 1654 med sig ud af Sverrig til Ant- 
werpen og senere derfra til Italien, hvor de oprindeligt 
vare komne fra. 

Da alle Dronning Christinas Efterladenskaber vare 
solgte og spredte, og hendes Hof var hævet, glemtes denne 
mærkelige Personlighed dog efterhaanden mere og mere; 
sidst glemtes hun som sagt af Kunstnere og Videnskabs- 
mænd, som i hende havde fundet een, der selv havde 
Indsigt og forstod at værdsætte og støtte dem. Paa Ver- 
dens store Skueplads og ved Europas Hoffer var hun 
allerede næstendels helt glemt, da Budskabet om hendes 
Død bragtes dem, dog kun for i nogle øjeblikke atter at 
drage hende frem i deres Erindring for snart efter atter 
at glemmes. 

Hvad der længst bevarer Dronning Christina for For- 
glemmelse, er hendes Marmormonument med den hædrende 
Paaskrift, som Paverne rejste hende i St. Peterskirken, 
hvorefter man skulde antage, at hun i religiøs Betydning 
kunde sættes ved Siden af den hellige St. Birgitte af 
Sverrig, der ligeledes døde i Rom; men det er dog langt- 
fra Tilfældet, thi havde Dronning Christina ikke været af 
kongelig Byrd og specielt Kong Gustav Adolfs Datter, 
og hvis hun ikke havde svigtet sin Faders Tro, havde hun 

vel aldrig faaet anvist Plads i selve St. Peter skir ken l ) 
af den Pave, hun laa i Strid med, og oven i Købet faaet 
et kostbart Monument, hvortil flere Paver leverede Mid- 
lerne, medens de andre indvandrede fyrstelige Personer, 
der fandt deres sidste Hvilested i St. Peterskirken, selv 
have maattet afholde de store Udgifter, der fulgte med at 
faa Plads der. Saa ofte hendes Monument nu forevises 
for de rejsende, naar de besøge St. Peterskirken, er den 
katolske Cicerone tilbøjelig til med en glødende Veltalenhed 
at fremhæve Dronning Christinas fortræffelige Egenskaber 
og store og gode Handlinger samt fortælle om hendes 


*) Kong Frederik d. 7des Moder, Prinsesse Charlotte Frederikke, 
der ligesom Dronning Christina gik over til Katolicismen og 
henlevede sine sidste Aar i Rom og blev begravet der, kom 
ikke til at hvile indenfor St. Peterskirkens Mure, men maatte, 
ihvorvel hun dog altid var Paven huld, nøjes med at faa sit 
Gravsted op ad St. Maria della Pietas Kirkemur, tæt Syd for, 
i St. Peterskirkens umiddelbare Nærhed. Bemeldte Prinsesse 
Charlotte Frederikke var af mecklenburgsk Fødsel; hun blev i 
Aaret 1806 gift med Prins Christian (d. 8de). I Aaret 1809 
lod han sig skille ved hende. I 20 Aar boede hun efter Skils- 
missen i et Slags Forvisning paa Palæet i Horsens, efterat de 
der internerede fire russiske Prinser og Prinsesser efterhaanden 
vare bortdøde. Prinsesse Charlotte Frederikke, der i Modsæt- 
ning til det tidligere mere adstadige fyrstelige Herskab, som 
beboede Palæet i Horsens, førte et forfløjent Liv, blev derfor 
undgaaet af de adelige Familier i Horsens Omegn, i samme 
Grad som disse havde søgt Omgang med Palæets tidligere 
Beboere. I Juli Maaned 1880 forlod Prinsesse Charlotte Frede- 
rikke Horsens og drog til Rom. Her gik hun over til Papis- 
men og slog nu om i Modsætning til tidligere, idet hun blev 
bigot. Under Mærket Charlotte di Gothen oversatte hun en 
Samling Andagtsø vølser, og under Navn af « Søster* Charlotte 
udøvede hun Diakonissetjeneste i et Hospital. Hun døde 
d. 13de Juli 1840. Hendes eneste efterlevende Søn, Kong Fre- 
derik d. 7de, satte et smukt Marmormonument paa hendes 
Grav, hvoraf et Billede findes her bag i Bogen, hvilket en 
elskværdig Familie i Rosenvænget, under déns Ophold i Rom, 
var saa venlig fotografisk at tage og ved Hjemkomsten forære 
Udgiveren af denne Bog. 

dybe Religiøsitet og store Fromhed, som ikke fandt Hvile, 
før hun havnede i Romerkirkens Sked. 

For romersk-katolske øren kan det lyde ganske godt, 
men for protestantiske øren lyder det som en Besmyk- 
kelse, der ikke har historisk Hjemmel; man er derimod 
mere fristet til at give Professor Bergsøe Ret, naar han 
ved Omtalen af Dronning Christinas Monument i sit store 
Værk «Rom under Pius den Niende« skriver om hende 
ved Beskuelsen af dette: 

«Det Broncebillede , der skuer ned paa os, er Dron- 
ning Christina, denne forunderlige Kvinde, der elskede 
Hoffester og Luksus ligesaa meget som Videnskab og Kunst, 
og som plettede sit Liv mere ved at forraade sin Faders 
Tro end ved at lade Monaldeschi henrette.« 


16 

Tillæg. 


Ganske kort forinden de sidste Ark af denne Bog 
vare færdige fra Trykkeriet, blev Udgiveren heraf gjort 
bekendt med de to forste Hefter af Aargangen 1896 af det 
svenske Tidsskrift «Ord och Bild», hvori findes Illustra- 
tioner og Optegnelser under Betegnelsen «Drottning Chri- 
stinas sista Dagar ■>. Da det var en Vinding og Støtte 
for Fremstillingen at have de der fundne Illustrationer 
m. m. heri, tilskrev jeg Redaktionen af ovennævnte Tids- 
skrift, som med al Velvilje efter nærmere Overenskomst 
tillod mig at benytte en Del af de ved Tidsskriftets Tryk- 
ning tidligere anvendte Clichéer. 

•PALATIVM-33-RlARIORVM- | 


Palazzo Riarios Facade, set fra (laden. 
Efter et Træsnit fra 1653. 

Samme Palazzo Riario — sét fra Haven 185,000 □ Mtr. stor. 

I Palazzo Riario residerede Dronning Christina af 
Sverrig fra 1668 til sin Død 1689. 


Det Værelse, hvori Dronning Christina døde, og 
hvoraf ovenstaaende Tegning er taget, ligger i Paladsets 

sydvestlige Hjørne og forefindes endnu. To Søjler med 
forgyldte korintiske Kapitæler deler Værelset i to Dele, 
hvoraf hver Del har sit særegne hvælvede Loft prydet 
med Freskomalerier, i hvilke den italienske Maler Zuccari 
har fremstillet bibelske Scener omgivne af Medailloner 
med Madonna og Helgener samt Grotesker med legende 
Nymfer og Tritoner. Værelset er stort — 9 Metres langt 
og 5,40 Metres bredt — det er lyst og venligt, og paa 
Dronning Christinas Tid var herfra en herlig Udsigt, som 
en senere Bebyggelse nu forhindrer. 



A Soveværelse, B Sakristi, C Kapel med Alter, D Forgemak. 

Ovenstaaende Grundrids viser Inddelingen af Rum- 
mene i den Fløj af Paladset, hvor Dronning Christinas 
Soveværelse laa. Til dette stødte hendes Bedekammer og 
Kapel med Alter, begge Rum forholdsvis meget smaa. 
Over Alteret, i dette lille Kapel, hang en Kopi af Sasso- 
feratos Madonna. Dette Alter borttoges først i Aaret 
1883, da disse Rum fik en anden Bestemmelse. Dron- 
ning Christinas Møbler dér forsvandt straks efter hendes 
Død. Ingen Mindetavle eller Inskription bringer Efter- 
verdenen til at mindes den der i sin Tid hensovede 
Dronning. 

Palazzo Corsini, Hidligere kaldet Palazzo Riario, ombygget 
i Aarene 1731-1787. 

Palazzo Riario blev nemlig kobt af Pave Clemens 
d. 12te i Aaret 1729 og senere ombygget for dennes 
Nevø, Kardinal Neri Corsini, og blev saa herefter kaldet 

Palazzo Corsini, hvilket i den allerseneste Tid er indrettet 
til en Malerisainling. I denne Samlings Værelse No. 5, 
som er det Sted, hvor Dronning Christina døde, og hvis 
Udseende ovenfor nærmere er beskrevet, hænger der et 
Maleri, forestillende det øjeblik, da Kardinal Ottoboni 
(den senere Pave Alexander d. 8de) overrækker den døende 
Dronning Christina Pave Innocens d. Iltes skriftlige Til- 
givelse og Velsignelse. Man mener, at dette Maleri rent 
tilfældigt er kommet til at hænge der, thi slet ingen af 
alle de andre Malerier i samme Værelse vedrøre ellers 
den der hensovede Dronnings Historie, skønt der jo male- 
des nok i hin Tid for at forevige hende. 

Ligesom ovennævnte Palads i en Aarrække var Bolig 
for Dronning Christina, saaledes kom det i Aaret 1797, 
i en ganske kort Tid, til at huse en ung Pige, der 
senere, ligesom denne, blev Dronning i Sverrig, nemlig 
den 16aarige Frøken Eugenie Desirée Clary, som var for- 
lovet med den 27aarige General Duphot, paa den Tid 
højstbefalende over de franske Tropper i Rom. Hun fulg- 
tes dertil med sin ældre Søster, Julie Marie, der var gift 
med Napoleons Broder, Joseph Bonaparte, henimod Juletid 
1797. Da General Duphot kort efter mistede Livet i et 
Folkeopløb, han vilde dæmpe, blev Joseph Bonaparte saa 
rasende over sin Svogers Død, at han tilligemed sin Familie 
straks forlod Rom og svor Hævn over den usle pave- 
lige Regering. Den afdødes forlovede forvandt dog snart 
Sorgen, thi d. 16de August 1798 giftede hun sig med 
General Jean Baptiste Bernadotte og delte med ham 20 
Aar efter den svenske Trone; hun døded. 17deDecbr. 1860. 

Kong Frederik d. 7des Moder, Prinsesse Charlotte Frederikkes 
Gravmonument i Rom i Nærheden af St. Pe terskirken. 

ANDR. FRED. HØST & SØN, KØBENHAVN 
* . *S> ^ 

rvilo 


Hos os er tidligere udkommen: 


DET RUSSISKE FYRSTEHOF 

I HORSENS FRA 1780 TIL 1807 

AF 

H. E. FRIIS 


Af Pressens Udtalelser om denne Bog fremhæve vi: 

det er ikke et Stykke tor Historie, man gaar i Lag 

med, men en underholdende, vel ordnet og smukt fortalt Livs- 
historie, som vil læses med Interesse af alle 

(Horsens Anis) 

Man læser Bogen med spændt Interesse 

(Yeile Amts Folkeblad) 

Det russiske Fyrstehofs Ophold i Horsens strakte sig 

ud over et Tidsrum af 27 Aar. Herr Friis’s Bog leverer mange 
gode Bidrag til et kulturhistorisk Billede af den her omhandlede 
Periode (Nationaltidende) 

Det er lykkedes Forf. at give en klar, let tilgængelig, 

sammenhængende Fremstilling af den sørgelige Skjæbne, der timedes 
de saakaldte « Brunsvigere > (Berlingske Tidende) 

